
În ultima vreme, n-am mai pomenit despre cât de mult iubesc 
bibliotecile și pe bibliotecari... 


capitolul 1 
Portugalia, 1809 


Haos, strigătele femeilor și ale copiilor zbătându-se disperaţi în apă. 
O călugăriță absurd de înaltă cu o pușcă aruncată pe spate, încercând 
să salveze o ceată de școlăriţe. Soldaţi francezi violenți apropiindu-se... 


— E mort? 

Degete aspre apăsară pe gâtul lui Wil. El încercă să se 
descotorosească de ele şi fu răsplătit cu o durere agonizantă de cap. 
Durerea îi limpezi puţin mintea, şi își dădu seama că cineva îi verifica 
pulsul. 

— Nu încă, răspunse o voce vag cunoscută. Degetele dispărură. E 
lovit la cap. Nu ştiu cât de grav e. Îl recunosc totuşi. Îl cheamă 
Masterson. 

— Lasă-l să doarmă, spuse aspru o altă voce. Dacă nu-i treaz, n-o să 
vrea o dușcă din rachiul ăsta groaznic. 

Gândindu-se că îl durea destul de tare capul și fără a mai bea un 
rachiu prost, Will deschise ochii și văzu că se afla într-un loc umed și 
întunecos, poate un beci, cu rafturi acoperind aproape toţi pereţii de 
piatră. Un felinar ce atârna de o grindă din tavan arunca suficientă 
lumină pentru a vedea fața bărbatului aplecat peste el. Păr blond 
încâlcit și o barbă zbârlită, ceva mai închisă la culoare. Îmbrăcat 
ponosit, dar cu ochi vioi și grijulii. 

Will se uită la el cu coada ochiului. 

— Te cunosc, nu-i aşa? 

— Mă cheamă Gordon. Am mers la aceeași școală, de mult, tare de 
mult. Ce-ţi face capul? Ai încasat o lovitură zdravănă. 


Will își atinse tâmpla, înfiorându-se de durere. Mai era şi sânge 
lipicios. Dar creierul părea a-i funcționa. Acum îl recunoscu pe Gordon, 
deși nu acesta era numele pe care-l folosise pe vremea când erau elevi 
la Academia Westerfield. Dată fiind proasta lui purtare de atunci, nu 
era de mirare că se hotărâse să-și schimbe numele. 

— Unde mă aflu? 

Vocea lui Will era răgușită. Gordon se lăsă pe călcâie. 

— În Vila Nova de Gaia, în beciul unei case ce dă spre râul Douro, 
răspunse el. Îți aminteşti de podul plutitor? Oameni înecându-se 
încercând să fugă din Porto spre Gaia și podul improvizat rupându-se 
sub ei? Vocea îi deveni seacă. Ai fost un erou. Ai condus atacul pentru 
a salva un grup de călugăriţe și şcolărițe de la viol şi posibil de la 
moarte. 

„Călugărița cea înaltă. Fetițe disperate, cu ochii larg deschişi.” 
Amintindu-şi acum, Will întrebă: 

— Au scăpat? 

— Da, cel puțin pentru moment. Răspunsul veni de la un bărbat 
brunet cu trăsături aspre care se sprijinea obosit de peretele opus, cu 
braţele încrucişate la piept. Habar n-am ce s-a întâmplat după ce le-am 
pierdut din ochi. 

Sperând că măcar un grup de oameni nevinovaţi reuşise să 
supraviețuiască măcelului, Will încercă tremurând să se ridice. Fără 
vreo vorbă, Gordon îl ajută să stea șezând lângă peretele umed de 
piatră. Fiecare părticică din trupul lui Will îl durea, dar părea să nu 
aibă răni serioase. 

Fără uniformă. Era îmbrăcat ca un bărbat portughez de condiţie 
modestă. Pentru că vorbea fluent portugheza, spaniola şi franceza și 
petrecuse un timp în Porto, comandantul lui îl trimisese să afle ce se 
întâmpla în oraș. Descoperise că nimic bun. 

Cercetă încăperea întunecoasă în care se aflau trei bărbaţi în afară 
de el şi de Gordon. Toţi arătau în aceeași stare ca el. 

Gordon făcu un gest politicos. 


— Dă-mi voie să ţi-i prezint pe camarazii noştri spioni englezi. 
Acolo e Chantry rezemat de perete, Hawkins sorbind din sticla de 
rachiu şi Duval la stânga. 

— Nu-mi place să fiu alăturat cu voi, spioni englezi, spuse Duval 
fără vlagă, cu un vag accent. Sunt un regalist francez. 

— Dar spion? întrebă Will. 

— Aş putea fi considerat așa de către ofiţerii francezi încuiaţi la 
minte, admise franțuzul. De fapt, sunt doar un ticălos incorigibil. 

— Incorigibil? Acum e un bun moment să vorbim despre izbăvire, 
spuse gânditor Hawkins. El era bărbatul cu vocea aspră al cărui păr 
castaniu zbârlit îi ascundea o jumătate din față. Dacă n-o să murim de 
dimineaţă, oare vom încerca să ne ispășim păcatele? Sau am ridica din 
umeri și ne-am întoarce la ele? 

Gordon se încruntă. 

— Cred că aş încerca să fiu mai bun. Am presupus întotdeauna că o 
să vină momentul să devin un om onorabil. Nu m-am așteptat să intru 
în criză de timp. 

Apucă sticla de rachiu de la Hawkins şi luă o gură zdravănă, apoi i-o 
dădu lui Will. 

— Eu nu ştiu cum să fiu bun, spuse Chantry, cu voce ascuţită. O să 
mă duc în iad, şi n-are importanță când o să mor. Ceea ce se va 
întâmpla în câteva ore. 

Will se întrebă dacă nu cumva nu auzise bine. 

— Ce-i chestia asta cu muritul? 

— Cu toţii urmează să fim împuşcaţi în zori, explică Duval. Așa că 
spune-ți rugăciunile şi speră că te bon Dieu e într-o dispoziţie 
milostivă. Strâmbă din gură. Nu mă aştept la așa o milă. Dar având în 
vedere răcoarea acestui beci, gândul de-a mă perpeli în iad e mai 
atractiv. 

Will gustă prudent din rachiu. Prost într-adevăr, dar primi bucuros 
tăria ce-i arse gâtlejul pe când încerca să asimileze informația cum că 
era pe cale să moară în fața unui pluton de execuţie. Înfruntase adesea 


moartea în bătălie, dar o execuţie cu sânge rece era... îngrijorătoare. 

După a doua înghiţitură de rachiu, îi înapoie sticla lui Gordon. 

— Nu putem ieşi din beciul ăsta? 

— Am cercetat. Cel puţin, am sperat să mai găsim ceva băutură pe 
vreunul din rafturi, dar nu era nimic de folos, și singura cale de ieşire e 
uşa aia. Hawking flutură din mână. Chiar uşa aia extrem de grea, ce e 
zăvorâtă şi blocată de cealaltă parte. 

— Mai sunt şi două santinele înarmate acolo, adăugă Duval. Nu-s 
chiar tipi răi. Ne-au dat două sticle de rachiu, pentru că s-au gândit că 
un bărbat n-ar trebui să-și înfrunte moartea treaz. Zâmbi strâmb și se 
întinse după sticlă. Și-au cerut iertare pentru calitatea rachiului, dar, 
de fapt, nici nu-mi pasă. Am isprăvit prima sticlă pe când zăceai 
inconștient, aşa că suntem mai beţi decât tine. 

— In vino veritas, murmură Hawkins. Contemplând momentele din 
viața mea ce dispar cu repeziciune, mă gândesc la toți oamenii pe care 
i-am rănit pentru că am fost nepăsător sau egoist. Recuperă rachiul de 
la Duval și luă o înghiţțitură. Dacă printr-o minune o să scap teafăr de 
această condamnare la moarte, jur să mă străduiesc mai mult. Să fiu 
mai atent. Să... să fiu mai bun. 

— E un legământ bun. Gordon se încruntă. Dacă o să scap cu viaţă, 
jur să nu mă mai culc cu nici o femeie măritată. Nu aduc decât 
necazuri. 

Asta stârni câteva chicoteli. 

— Dacă n-o să te mai culci cu femei măritate, ai putea la fel de bine 
să fii mort, se pronunță Chantry. După câteva momente de gândire, 
continuă, spunând încet: Dar, dacă se întâmplă să scap teafăr, mă jur 
că o să-mi accept responsabilităţile de care m-am ferit. O promisiune 
ce mă face să salut bucuros plutonul de execuţie. 

— Cum rămâne cu tine, Masterson? întrebă Gordon. Dacă nu te-ai 
schimbat prea mult, sufletul tău n-ar trebui să se simtă ameninţat de 
moartea din zori. La școală, erai al naibii de bine crescut și de amabil. 

— Să nu confunzi buna creștere cu o comportare ireproşabilă, 


spuse Will sec. M-am străduit ani de zile să-mi ispășesc păcatele, dar 
nu sunt nici măcar pe-aproape de a înclina balanţa în favoarea mea. 

Nici nu era sigur dacă mântuirea era măcar posibilă. 

Hawkins oftă cu putere. 

— Din nefericire, santinelele nu ne-au dat mai mult rachiu. Ar fi fost 
bună câte o sticlă de fiecare. Chiar și cu două sticle, am fi avut câte o 
jumate de fiecare dacă tu nu te-ai fi trezit, Masterson. 

— Îmi pare rău că te-am lipsit de ceva băutură, spuse Will pe un ton 
de scuză. 

Hawkins privi spre sticlă cu seriozitate, apoi se aplecă să i-o dea lui 
Will. 

— Pe cinstite, ar trebui să termini sticla asta, de vreme ce noi am 
început mai devreme. 

Oricât de prost ar fi fost rachiul, Will acceptă sticla şi o goli dintr-o 
singură înghițitură lungă. Nu era nici pe departe destul de mult cât să 
se îmbete, din păcate. 

Speră din nou ca şcolăriţele şi călugărițele să fi scăpat în siguranţă. 
Asta i-ar fi oferit o oarecare însemnătate morţii sale. Dumnezeu știa că 
văzuse destule morți lipsite de sens. 

Într-o izbucnire de furie față de brutalitatea războiului, aruncă 
sticla goală prin beci. Avusese de gând să lovească o parte din peretele 
gol de piatră, dar, în loc de asta, sticla grea se izbi de un cadru şubred 
ce sprijinea unul dintre rafturile de la perete. Raftul se prăbuși într-un 
nor de praf, în vreme ce oale vechi și obiecte imposibil de identificat se 
prăbușiră la podea. 

— lisuse, Masterson! spuse indignat Chantry pe când se dădea 
înapoi, atingând cu capul felinarul ce începu să se legene cu putere. 
Încerci să ne omori înainte de vreme? 

Praful îi provocă lui Will un acces de tuse înainte de a reuși să 
mormăie: 

— Îmi pare rău. Am greşit ținta. 

Pe când se uita la praful ce se ridica de pe raftul prăbușit, lumina 


pâlpâitoare a felinarului ce se legăna dezvălui pentru scurt timp niște 
linii drepte dăltuite într-una dintre pietrele ce fuseseră ascunse de 
raft. Liniile erau foarte șterse, dar forma lor părea cunoscută. 
Încruntându-se, se ridică şi merse împleticit prin beci. 

— Ştie cineva a cui e casa asta? 

Duval ridică din umeri. 

— Am auzit că e a unor exportatori englezi de vin care au funcționat 
în Gaia de câteva generaţii, dar nu le știu numele. Are vreo 
importanță? Proprietarul actual şi familia lui au fugit când francezii au 
confiscat casa. 

— Se pare că un francmason a construit casa. Will se întinse spre 
perete şi urmări cu vârful degetului liniile colțuroase, ce-i întăriră 
presupunerea. Masoneria a luat ființă din breslele medievale ale 
zidarilor, aşa încât simbolurile lor sunt bazate pe uneltele unui zidar. 
Asta e un compas suprapus peste un pătrat, un simbol masonic. 

— Aşa, şi? se auzi vocea posacă a lui Hawkins. 

— Masonii nu sunt întotdeauna îndrăgiţi. Se ştie despre unii că au 
construit căi de evadare din casele lor, în caz că răsculații ar veni după 
ei. Poate că ăsta exact așa a făcut. 

Mortarul prăfuit din jurul blocului de piatră arăta ca oricare alt 
mortar din fundaţie, dar îmbinările laterale păreau puțin mai late. 
Dacă presupunerea lui Will era corectă... Bănuind ceva, se uită la raftul 
prăbușit. Avea sens ca meșterii să țină mereu uneltele la îndemână 
dacă era nevoie să se facă nevăzuți. 

Da! Unul dintre suporturi se împărţise în două bucăţi și amândouă 
arătau ca un metal călit. Ridică o bucată ce avea forma unei mici dălți 
de pietrar. Perfectă pentru a scobi. Săpă în mortar pe partea dreaptă a 
pietrei, şi acesta se fărâmiţă ca o glazură de zahăr. 

— Pe dracu’! exclamă cineva pe când ceilalți bărbaţi se ridicară și se 
adunară lângă el. 

Tensiunea era evidentă. În tăcere, Hawkins ridică cealaltă bucată de 
suport rupt şi începu să sape la stânga pietrei. Gordon se aplecă și 


începu să înlăture rămășițele raftului rupt, astfel încât zona de sub 
spaţiul de lucru să fie liberă. 

— Eşti francmason, de ştii atâtea despre ei? întrebă Duval. 

— Sunt inginer cu jumătate de normă, explică Will. Unitatea Regală 
de Ingineri ducea mereu lipsă de oameni, așa încât noi, ofițerii 
combatanți, suntem câteodată scoşi pentru o vreme din rândul 
cadrelor militare pentru a lucra în slujba Unităţii Regale de Ingineri 
dacă avem experienţă în această sferă. Foarte educativ. 

— Dacă există un tunel de evadare... Vocea lui Hawkins se 
întrerupse pentru o clipă. Ai idee unde ar putea să ducă? Casa asta e 
înțesată de soldaţi francezi şi există santinele peste tot. 

— Bănuiesc că tunelul iese printre acareturi, undeva unde să nu fie 
la vedere, răspunse Will. N-are nici un sens să te străduiești atâta, doar 
ca să fii prins afară. 

Când cea mai mare parte din mortar fu înlăturată, Will îi spuse lui 
Hawkins: 

— Dă-te în lături. Apoi băgă cu grijă partea mai lată a uneltei în 
gaura pe care o făcuse printre pietre. Tentaţia era să folosească din 
plin forța, dar nu voia să-şi strice ranga. 

Piatra se mișcă. Dând drumul aerului din piept pe care nici măcar 
nu-și dăduse seama că-l reţinuse, Will manevră piatra până când 
aceasta fu destul de departe de celelalte pietre, astfel încât s-o poată 
apuca. O trase, şi piatra se mișcă spre el. Hawkins apucă de partea 
cealaltă, și traseră amândoi. Brusc, piatra se eliberă şi se prăbuşi greu 
pe podeaua murdară a beciului, ratând cu puţin piciorul stâng al lui 
Will. 

În spatele ei era un tunel destul de larg pentru ca un om să se târâie 
înăuntru. 

— Păi, aleluia! exclamă Chantry. 

Tunelul era căptușit cu pietre umede, și partea pe care Will o putea 
vedea în lumina slabă mergea în sus în pantă, cu crestături orizontale 
în partea de jos, de care să te poți trage dacă te târâi prin tunel. Își miji 


ochii, făcând o evaluare. Un om de o statură medie ar putea merge pe 
acolo, dar Will era mai lat în umeri decât media. Păstrând asta pentru 
el, spuse: 

— Acum e momentul să descoperim dacă tunelul merge până la 
suprafață. 

— Şi dacă sunt şobolani, scorpioni sau cadavre, spuse Duval sec. O 
să merg eu primul. Nu sunt atât de masiv ca voi, englezii uriași, şi, în 
plus, vorbesc franceza ca un localnic, dacă ies și mă întâlnesc cu un 
soldat. 

— Astea sunt motive solide. Will făcu semn spre tunel. Baftă! 

— Nu te invidiez că trebuie să mergi ca orbeţii prin tunelul ăla, 
spuse Gordon, întinzându-i un ciob dintr-un vas. Nu-i mult, dar poate 
să-ți fie de folos contra șobolanilor sau a santinelelor. 

Duval luă arma improvizată cu un semn de mulțumire din cap. 

— O să mă întorc să vă spun ce găsesc. 

Will ştia că nu era singurul care se ruga pentru succes, pe când 
Duval se avântă în tunel și începu să se târască pe burtă. Cei patru 
bărbaţi rămași așteptară în tăcere, ascultând sunetele slabe făcute de 
Duval. Mormăi o înjurătură sau două în franceză de câteva ori, și apoi 
sunetele dispărură cu totul. 

— Trebuie să fie un tunel lung, spuse Gordon. 

Se uită spre podea, ascunzându-și expresia feţei. 

— Cu cât e mai lung, cu atât şansa noastră de evadare în siguranţă e 
mai mare. Chantry se foi lângă el. Mi-am rupt o coastă sau două. N-am 
crezut că merita să le mai leg dacă tot urma să fiu împușcat, dar acum 
ar fi bine să fac ceva, altfel n-o să mă pot târî. 

Gordon îşi dădu jos mantaua ponosită pe care o purta. 

— O s-o tai să-ţi fac legături. Folosi un alt ciob să taie țesătura în 
fâşii. 

Munciră cu toţii să-i lege coastele lui Chantry, activitatea 
distrăgându-le atenția. Will abia terminase de legat ultimul bandaj, 
când auziră zgomote în tunel. 


După câteva clipe, apăru capul lui Duval. 

— Suntem salvaţi! spuse el jubilând. Tunelul se termină într-un 
vechi şopron de piatră ce face parte dintr-un grup de acareturi. Când 
am privit afară, n-am văzut picior de soldat prin apropiere. Plouă, așa 
că oamenii cu minte stau în casă. 

Pe când Will îl ajuta pe francezul înnoroit să-şi coboare în siguranță 
picioarele pe podea, Hawkins spuse scurt: 

— Atunci, e momentul să evadăm. Chantry, o să fii în stare să te 
cațări până sus, cu coastele tale rupte? 

— Ce mai înseamnă o mică durere când zorii se apropie atât de 
repede? răspunse Chantry cu o grimasă. O să reușesc. 

— Plecaţi voi toți mai întâi, spuse Will. Dacă tunelul e prea îngust 
pentru mine, nu vreau să împiedic pe careva să scape. 

Duval se încruntă studiind lăţimea umerilor lui Will. 

— Va fi dificil, dar cred că nu imposibil. Poate că ar trebui să-ți scoţi 
haina şi cămaşa. O mică diferență poate fi de ajuns. O să-ţi car eu 
hainele prin tunel. 

— O idee bună. Pe când Will îşi scosese haina și cămașa, Gordon, 
Chantry şi Hawkins se târâră spre ieşire. Chantry icni de durere pe 
când Hawkins îl ajuta să urce în tunel, dar nu se plânse, ci începu să se 
miște încet și stăruitor în sus. 

Duval înfăşură hainele lui Will într-o legătură strânsă și plată, apoi 
își folosi eşarfa să le lege pe şale. 

— Tunelul e îngust și stricat în anumite locuri, dar cred că vei putea 
să treci prin el. N-o să fiu prea departe în față. Dacă dai de necaz, 
strigă. O să găsim noi o cale să te scoatem. 

Will se îndoia că asta ar fi fost posibil, dar aprecie intenţia. 

— Dacă mă înțepenesc de tot, pentru numele lui Dumnezeu, plecaţi! 
N-are nici un rost să murim cu toții. 

— Nu scapi așa ușor de mine, Masterson, ripostă Duval. O să te duc 
la suprafaţă. 

Se cățără în tunel și începu să avanseze din nou. 


Will trase adânc aer în piept, apoi îl urmă. Nu-i plăceau deloc 
spaţiile închise, nici măcar în cele mai favorabile situaţii, și urcatul 
prin întunericul sufocant urma a-i bântui visele ani la rând, 
presupunând că avea să poată scăpa de acolo. Chiar şi fără haină și cu 
trunchiul gol ud de apă și mânjit cu noroi, erau momente în care 
credea că se înțepenise fatal. Descoperi cât de tare îi puteau fi presați 
umerii şi pieptul, dar eforturile lui abia dacă erau de ajuns. 

Cea mai strâmtă porțiune era chiar la capăt, unde tunelul se 
deschidea în şopron. După două încercări, Will îşi acceptă mohorât 
soarta. 

— Nu pot să ies, spuse el direct. Plecaţi fără mine. 

— Ba, la naiba, sigur că o să reuşeşti! ripostă Gordon. Dă-te înapoi 
vreo doi metri şi acoperă-ţi capul în vreme ce noi lărgim gaura. 

Will se îmbărbătă cât să se tragă înapoi câțiva zeci de centimetri și 
îşi înfășură braţele peste cap înainte ca sfărâmăturile să cadă pe el. 
Trecură doar câteva minute înainte ca Gordon să spună: 

— Drumul e liber! 

Apoi întinse o mână prin tunel. 

Recunoscător pentru ajutor, Will reuşi să se târască pe scurta 
distanță până afară, pe o duşumea rece și plină de noroi. Se săltă 
clătinându-se, apoi își trase pe el cămașa și haina pe care Duval i le 
cărase, recunoscător pentru căldura pe care i-o ofereau. 

— Repede acum, spuse Chantry. Noaptea e aproape pe sfârşite, şi 
trebuie să plecăm. Avem noroc. Clădirea de la dreapta noastră e un 
grajd, şi Hawkins a eliberat cinci cai. Știu cu aproximaţie unde suntem 
şi pot să vă conduc la câmp. Imediat ce ieşim, trebuie să ne mișcăm 
iute şi fără zgomot. Gata, Masterson? 

După ce Will încuviință din cap, Chantry deschise uşa şopronului. 
Ploaia deasă făcea întunericul aproape de nepătruns, dar Will reuși să 
vadă siluetele cailor chiar afară. Hawkins reușise să înșeueze 
animalele după ce le furase. 

Bărbaţii încălecară rapid, Hawkins ajutându-l pe rănitul Chantry să 


urce în șa. Păstraseră cel mai mare cal pentru Will. Chantry conducea 
şi stabilise un ritm de mers uşor, ca să nu atragă atenţia. Will era sigur 
că ceilalți bărbați îi împărtăşeau dorința de a se îndepărta în galop, dar 
ştia că Chantry avea dreptate şi că trebuiau să fie precauți. 

Lumini ocazionale începeau să se arate la ferestre pe când oamenii 
se trezeau să-și înceapă treburile. Dar casele se răriră, până când, în 
cele din urmă, cei cinci ieșiră din oraș. Chantry mări pasul la trap, apoi 
la un galop ușor. Oricât de rece, de ud şi de neconfortabil era călăritul, 
Will îl prefera oricând evadării din beci. Dacă ar fi fost împușcat acum, 
măcar ar fi murit liber. 

Când ajunseră la câțiva kilometri buni de Gaia, soarele răsărise şi 
ploaia se oprise, deşi cerul era în continuare înnorat. Chantry îi 
conduse într-un crâng ascuns şi se opri. Cu efort, descălecă, 
frecându-şi cu o mână coastele. 

— E vremea să ne despărțim, domnilor. 

Ceilalți călăreți descălecară și ei şi se adunară în cerc, ținându-și 
caii. Uitându-se spre cer, Gordon murmură: 

— N-am crezut niciodată că o zi umedă și rece poate fi atât de 
frumoasă. Faptul că ştiu că ar fi trebuit să fiu mort la ora asta face să-i 
sporească frumuseţea. 

— Cu toţii am contribuit la reușita evadării noastre, spuse Duval 
gânditor. Înfruntarea morţii dă naștere unei legături frăţeşti 
interesante, nu-i aşa? 

Într-adevăr, așa era. Pe când Will privea feţele tovarășilor lui, 
conșştientiză cât de bine lucraseră împreună. Nu ştia aproape nimic 
despre nici unul dintre ei, dar totuși avea cu adevărat sentimentul că 
între ei se crease o legătură ca urmare a primejdiei comune. 

— Deşi poate că suntem ticăloși autoproclamaţi, voi sunteţi cu toții 
genul de oameni pe care mi-ar plăcea să-i am lângă mine dacă o să mai 
fiu vreodată la strâmtoare. 

— Ticăloșii pot fi mai utili la strâmtoare decât oamenii onorabili, 
spuse amuzat Hawkins. Vocea îi deveni serioasă. Înfruntarea morţii a 


fost simplă, dar acum ne confruntăm din nou cu realitatea crudă. Câţi 
dintre noi vor încerca ispășirea despre care am vorbit? Eu, unul, am de 
gând. 

Gordon schiță o grimasă. 

— Eu o să încep. 

Chantry arăta pământiu la față din cauza durerii, dar vocea îi era 
fermă. 

— Am spus că o să-mi asum responsabilitățile de mult timp 
neglijate şi îmi place să cred că sunt un om de cuvânt. 

Duval oftă. 

— Ce s-a făcut e bun făcut. Poate că există împăcare, dacă nu 
ispășire. Ar trebui să fac o încercare. 

După ce împărtășiseră o noapte neagră și apropierea iminentă a 
morții, era ciudat pentru Will să creadă că nu avea să mai vadă 
vreodată pe nici unul din aceşti oameni. Ciudat şi greșit. 

— Dacă războiul ăsta se va sfârşi vreodată, spuse el ezitând, poate 
că aceia din noi care vor supravieţui vor putea să se întâlnească din 
nou la Londra şi să schimbe minciuni despre faptele noastre eroice și 
despre ispășiri. 

— Frăția Ticăloşilor Mântuiţi! spuse Duval. Îmi place ideea, dar vom 
avea nevoie de un punct de contact în Londra, pentru a trimite mesaje, 
astfel încât să ne putem găsi unul pe altul. 

Will se gândi o clipă. 

— Librăria Hatchard din Piccadilly. Îl cunosc pe proprietar. De fapt, 
Will era un client important. O să-l rog să păstreze orice scrisoare pe 
care o primește şi care este adresată Ticăloșilor Mântuiţi, menționând 
că acestea pot fi citite de oricare dintre noi care apare în librărie. O 
să-i dau numele pe care le folosim în seara asta. 

Chantry zâmbi larg. 

— Pentru că e posibil să fi minţit în legătură cu identitățile noastre? 


Imi place mintea ta bănuitoare. Strâmbându-se de durere, întinse o 


A 


mână în centrul cercului închis de călăreţi. Pentru o întâlnire în 


vremuri mai favorabile! 

Will apucă mâna lui Chantry. Ceilalţi făcură la fel, unindu-se într-o 
strângere de mână ce făcu înţelegerea lor mai reală. Când se eliberară 
din strânsoarea mâinilor, Will se aruncă din nou în șa, simțindu-se 
recunoscător pentru că-i cunoscuse pe aceşti bărbaţi în aceste 
împrejurări. 

Spera să supraviețuiască cu toţii pentru a se reîntâlni într-o bună zi. 


capitolul 2 


Sud-vestul Franţei, lângă Toulouse, 
aprilie 1814 


Vestea abdicării împăratului prilejui sărbătoriri exuberante în 
tabăra armatei. Pentru că lui Will Masterson nu-i plăcea să se simtă 
ameţit, rămase aproape treaz și îşi petrecu noaptea hoinărind printre 
corturi, pentru a se asigura că soldaţii lui nu aveau să se omoare unul 
pe altul în exuberanţa lor. 

La ivirea zorilor, chefliii rămăseseră fără băutură şi îşi reveneau din 
beţie dormind. Will prinsese și el câteva ore de somn și se trezi 
gândindu-se că, din moment ce nu reuşise să se lase omorât, era 
vremea să meargă acasă. Războiul era groaznic, şi avusese pe săturate 
parte de el. În adâncul inimii, nu mai era soldat. Era gata să revină la 
viaţa de civil. De fapt, abia aștepta. Vreme de ani buni, nu mai crezuse 
că ar fi vreodată posibil. 

Tocmai scria o scrisoare fratelui său din Londra pentru a-şi anunța 
întoarcerea, când ordonanța lui, sergentul Thomas Murphy, zgârie 
pânza de lângă frontonul deschis al cortului pentru a-i atrage atenţia. 

— Colonelul vrea să vă vadă în cortul lui, domnule maior. 

Will presără nisip peste ultima frază, apoi puse deoparte pupitrul 
portabil şi se ridică. Acum era un moment potrivit să-i spună 
colonelului Gates că avea să demisioneze cât de repede posibil. 


Recunoscutele sale talente nu mai erau necesare, acum că venise 
pacea. 

Tabără era în mare liniştită în vreme ce Will se îndreptă spre cortul 
colonelului, deşi vreo doi tineri irlandezi neobosiţi se întreceau într-o 
cursă de catâri la marginea taberei. Will nu era sigur dacă fusese 
vreodată atât de tânăr. 

Frontonul cortului colonelului era ridicat, așa că Will se aplecă și 
intră. 

— Bună dimineaţa, sir. E un moment potrivit pentru a vă spune că 
voi părăsi armata cu toată viteza? 

Colonelul Gates zâmbi și îi făcu semn spre un scaun de campanie. 

— la loc, Will. Mă bucur să aud că pleci. Odată ce Boney! a fost 
înfrânt, armata va fi drastic restrânsă, şi va fi nevoie de mai puţini 
ofițeri. Cu cât vor pleca mai mulţi amatori, aşa ca dumneata, cu atât va 
rămâne mai mult loc pentru ofițerii de carieră, așa ca mine. Vrei o 
ceașcă de cafea? 

Will râse. 

— Mă bucur că plecarea mea vă face plăcere. O cafea ar fi 
bine-venită. Se aşeză pe un scaun pliant. Cunoașteţi condiţiile 
abdicării? Presupun că împăratul nu va fi împușcat, altfel n-ar fi 
acceptat să plece fără agitaţie. 

— A încercat să abdice în favoarea fiului său, cu împărăteasa ca 
regentă, dar aliaţii nici n-au vrut să audă. 

Gates umplu o ceașcă de cafea și i-o întinse. 

Will sorbi recunoscător. Devenise amator de cafea în anii de armată, 
deşi era încă suficient de englez cât să-i placă în aceeaşi măsură și 
ceaiul. 

— Imposibil de imaginat o regență cu Napoleon pândind retras, 
așteptând o ocazie să ia din nou în stăpânire Franţa. 

— Exact. Gates își reumplu ceașca de cafea. Va fi exilat în Elba, o 


! Porecla ironică dată de britanici lui Napoleon Bonaparte (n.tr.) 


mică insulă în largul coastelor Italiei. Poate avea o curte și propria 
gardă, dar totul va fi la scară redusă. 

Will ridică din sprâncene. 

— E sigur să-l închidă atât de aproape de Europa? Aș prefera să-l 
văd trimis la Botany Bay2. 

— Flota Regală va patrula în jurul insulei, ceea ce ar trebui să-l 
împiedice pe Boney să mai pricinuiască necazuri. Gate îşi ridică ceașca 
într-un toast. Pentru sfârşitul unei ere! 

Will își ciocni ceașca de cea a colonelului. 

— La bine și la greu. Nu regret anii de armată, dar sunt pregătit să 
mă duc acasă. 

— Şi aşa vei face, maior Masterson. Cuvintele într-o engleză educată 
îi aparțineau unui bărbat zvelt, brunet, care intră în cort. Pot să rămân 
şi eu? 

— Bineînţeles. Gates înghiți ultima picătură de cafea şi se ridică. 
Will, colonelul Duval este principalul motiv pentru care te-am chemat 
aici în această dimineaţă. Face parte din Serviciul secret de informații 
al armatei şi vrea să discute cu dumneata despre o misiune specială. 
Cunosc chestiunile generale, dar vă las să discutaţi între patru ochi. 

Will îl privi pe nou-venit pentru o clipă, întrebându-se dacă 
memoria îi juca o festă. Nu, n-avea să-i uite niciodată pe bărbații pe 
care îi cunoscuse în acea noapte. Se ridică şi îi întinse mâna. 

— Dacă nu cumva ai un frate geamăn, cred că ne-am mai întâlnit. 

— Aşa este. Privirea lui Duval luci amuzată, și bărbatul vorbi fără 
vreo urmă de accent franțuzesc. O noapte memorabilă. 

După ce îşi strânseră mâinile, Will se așeză din nou pe scaunul lui. 

— N-ai menționat că erai în armată, şi azi pari mai degrabă englez. 

— Jumătate francez, jumătate englez, explică Duval luându-și o 
ceașcă de cafea. Pe când amesteca cubuleţele de zahăr, continuă: N-am 


2 Colonie de deţinuţi în Australia, lângă Sydney, folosită de guvernul britanic din secolul al 
XVIII-lea până la mijlocul secolului al XIX-lea pentru deportarea condamnaților, în mare parte 
pentru delicte politice (n.tr.) 


menționat armata, şi dumneata n-ai menționat că te tragi din rândul 
nobilimii, maior Lord Masterson. 

— Titlurile nu par relevante când eşti pe cale să fii executat. Will îl 
studie pe celălalt bărbat, gândindu-se că Duval are, probabil, niște 
poveşti interesante de spus despre anii care trecuseră. Ar trebui să fiu 
îngrijorat că te gândeşti la o misiune specială pentru mine? 

— Nimic prea alarmant, îl asigură Duval. San Gabriel îţi este 
cunoscut? 

— O țărişoară în munți, între Spania şi Portugalia. E cel mai mic 
regat din Europa, nu-i aşa? replică Will. Dar n-am fost niciodată acolo, 
nici nu cunosc altceva despre ea. 

— Locuitorii ţării au fost aliați de nădejde în timpul războiului 
contra lui Napoleon, explică Duval. Au contribuit cu trupe de primă 
mână la armata anglo-portugheză de sub conducerea lui Wellington. 
Acum, vor să plece acasă. 

— Care om în toate minţile n-ar vrea? replică Will. Presupun că 
există o problemă cu asta, altfel n-ai fi discutat acum. 

Duval încuviință din cap. 

— Unităţile lor de infanterie au fost în focul luptei pentru Toulouse 
şi au pierdut mulţi oameni, aşa că n-o să fie apți să se întoarcă în San 
Gabriel preț de câteva săptămâni. Dar există un mic escadron de 
cavalerie gabrilenă care e gata de plecare acum. Au nevoie de un ofițer 
la conducere, care să-i ferească de necazuri pe drumul de întoarcere. 

— De ce eu? întrebă Will. Vorbesc spaniola și portugheza, dar nici 
măcar nu ştiu ce fel de limbă se vorbeşte în San Gabriel. 

— E un dialect cam între cele două limbi. No să ai probleme cu el, îl 
asigură Duval. Ofiţerul comandant gabrilen, colonelul da Silva, va 
trebui să-ţi dea aprobarea, dar o va face. 

— Şi? Sigur e ceva mai mult la mijloc. 

Duval se încruntă. 

— Suntem preocupaţi de situaţia din San Gabriel și aş vrea să obţin 
informații directe. N-a fost niciodată o ţară bogată, dar, sub domnia 


familiei Alcantara, a fost stabilă și bine ocârmuită, și, așa cum am spus, 
au fost aliați de nădejde în lupta contra francezilor. Vara trecută, 
generalul francez Baudin a năvălit în San Gabriel prăduind și 
distrugând. l-a capturat pe conducător, regele Carlos, și pe fiul său, 
Alexandre, prințul moștenitor, în vreme ce aceștia mergeau la 
negocieri purtând steagul alb. Baudin a numit pe un bătrân unchi 
senil, prinţul Alfonso, ca regent pentru tânăra prințesă Maria Sofia, 
care a reuşit să fugă. 

— Fără conducător, țara a fost copleșită de haos sau de tâlhării? 

— Sincer, nu știu, spuse Duval. Nu am primit prea multe informaţii 
despre San Gabriel. Bănuiala mea e că ţara are probleme grave. În 
calitate de aliați ai Angliei, merită ajutorul nostru la reconstrucție. 
Sper să fii de acord să conduci cavaleria gabrilenă înapoi şi să stai 
acolo o săptămână sau două pentru a evalua situaţia. 

— Regele şi fiul său nu se întorc acasă? Sigur prizonierii politici 
francezi sunt eliberaţi. 

— Nu ştim ce s-a întâmplat cu ei, spuse Duval cu o expresie sumbră. 
Mă tem că sunt morţi, dar intenţionez să aflu adevărul. Între timp, San 
Gabriel nu are o conducere funcțională. Acum, că războiul s-a terminat 
şi gherilele spaniole nu mai trebuie să lupte împotriva francezilor, 
sunt îngrijorat că o bandă a lor ar putea să preia puterea. Reședința 
Alcantara, Castelo Blanco, e o fortăreață medievală nemaipomenită. 
Dacă o bandă de jefuitori intră acolo, va fi foarte greu să-i mişti din loc. 

Foarte adevărat. Will ezită. Cum războiul se terminase, tânjea să se 
întoarcă acasă cât de repede posibil. Acceptarea misiunii lui Duval l-ar 
întârzia cu săptămâni, poate chiar luni. 

Dar nu uitase discuţia despre ispăşire pe care o avuseseră în timpul 
acelei lungi şi tensionate nopţi în Porto. Acceptarea acestei sarcini nu 
era chiar o ispășire, dar ar fi o treabă pentru care era perfect calificat. 
Şi, deşi ar prefera să ia o navă rapidă spre casă, lunga traversare prin 
Spania şi Portugalia ar fi un mod potrivit de a-și lua rămas-bun de la 
viaţa în armată. Ar putea și să-și viziteze prietenul Justin Ballard 


înainte de a părăsi peninsula, poate pentru totdeauna. 

— Foarte bine. Dacă obţin acceptul comandantului gabrilen, o să-i 
conduc pe oamenii lui acasă. 

XXX 

Colonelul da Silva era un bărbat vânjos, cu șuviţe argintii în părul 
negru şi cu bandaje pe mâna şi piciorul drepte. Stătea pe un scaun de 
campanie în cortul său și arăta de parcă și acest simplu fapt necesita 
un prea mare efort, dar ochii îi deveniră alerți când Duval îl prezentă 
pe Will. 

— Maior Masterson. Colonelul Duval a spus că ai putea accepta și ai 
fi potrivit pentru a-mi conduce cavaleria acasă. 

Vorbea fluent engleza, dar cu accent. 

— Asta rămâne să stabiliți dumneavoastră, domnule, spuse Will în 
spaniolă. Câţi oameni sunt? Şi nu le va displăcea, oare, un ofițer 
britanic? 

— Spaniola dumitale e bună, spuse da Silva aprobator. Duval a zis 
că vorbeşti și portugheza și că ştii să lupţi. Aceste talente asigură 
acceptarea. Sunt doar două duzini de oameni apți pentru a călări. 
Răniţii vor rămâne aici până când li se vor tămădui rănile îndeajuns 
pentru a merge acasă. O umbră îi trecu peste față. Mulţi dintre oamenii 
mei s-au pierdut de-a lungul anilor. Ar fi fost mai mulţi rămaşi în viață 
dacă veștile despre abdicarea împăratului ar fi ajuns la Toulouse 
înainte de bătălia pentru oraş. 

— Cu voia lui Dumnezeu, nu vor mai exista astfel de bătălii inutile, 
spuse încet Will. 

Da Silva își făcu cruce cu mâna stângă. Dar anii petrecuţi în armată 
îi învăţaseră pe bărbaţi să nu cugete la ceea ce nu putea fi schimbat, 
aşa că adăugă: 

— Nici unul dintre ofițerii mei care au supravieţuit nu sunt în formă 
pentru a călări spre casă, aşa încât bărbaţii sunt sub comanda 
sergentului Gilberto Oliviera. El înţelege necesitatea menținerii ordinii 
în călătoria prin Spania. Tatăl său este şambelan la Castelo Blanco, așa 


că sergentul Oliviera cunoaşte bine reşedinţa regală. 

— Cum merg lucrurile în San Gabriel fără regele Carlos? 

Da Silva ezită. 

— La scurt timp după ce Baudin mi-a jefuit țara, un curier a adus un 
mesaj de la prinţul Alfonso. Spunea că multe proprietăți au fost 
distruse, dar mare parte dintre oameni au supravieţuit și că el avea să 
rămână să vegheze peste țară până când, prin voinţa lui Dumnezeu, 
regele Carlos are să se întoarcă teafăr în ţară, la poporul său. 

— Sună promiţător. 

— Mă îndoiesc că scrisoarea a fost scrisă de către prințul Alfonso. 
Colonelul își alese cu grijă cuvintele. Prințul e foarte bătrân şi... infirm. 
Poate că a fost scrisă de prințesa Maria Sofia, în numele lui. 

— Prinţesa va domni bine dacă tronul îi va reveni ei? întrebă Will 
direct. 

— Când am părăsit San Gabriel, ea era o fetiță drăguță și dulce, o 
prietenă apropiată a fiicei mele. Fratele ei, prințul Alexandre, părea 
foarte capabil și nu exista nici un motiv să presupunem că surioara lui 
avea să fie vreodată moștenitoare. În vremuri normale, dacă ar ajunge 
la tron, ar avea consilieri buni care să o ajute. Acum... Scutură din cap. 
Nu știu destule despre situaţia de acolo. Dacă aș putea pleca mâine, aș 
şti. De vreme ce nu pot, mă rog ca Duval să nu se fi înșelat când mi te-a 
recomandat pe dumneata. 

Will se întrebă cât de serioasă era situația din San Gabriel. 

— Curând, prinţesa va avea consilierii necesari. Poate prin voința 
lui Dumnezeu, regele Carlos și fiul său au fost deja eliberați din 
închisoare și acum se îndreaptă spre casă. 

— Chiar şi voința Domnului are limitele ei, maior Masterson, spuse 
da Silva sumbru. Cât de curând poţi pleca? Mâine-dimineaţă? 

Aşa repede? Foarte bine, atunci. 

— Va trebui să mă consult cu comandantul meu, dar, dacă n-are nici 
o obiecțiune, atunci da, mâine, răspunse Will. Presupun că oamenii 
dumneavoastră sunt bine echipați cu cai, nu? 


— Foarte bine, mulțumită francezilor înfrânți. Da Silva își dezgoli 
dinții, însă fără a zâmbi. Te mai rog să-i duci un mesaj soției mele şi s-o 
asiguri că eu şi cu fiul cel mare suntem bine. El este unul dintre 
căpitanii mei şi a fost rănit în bătălia recentă, dar îşi revine. Curând 
vom fi amândoi acasă. 

— Aş fi fericit să fiu purtătorul unor astfel de veşti, îl asigură Will. 

Problema fu rezolvată foarte rapid. Colonelul Gates aprobă plecarea 
lui Will, astfel că Tom Murphy începu imediat să împacheteze, să 
organizeze şi să scape de lucrurile inutile. În acea noapte, Will își luă 
rămas-bun de la prietenii lui din tabără. Deşi nu avea să ducă dorul 
războiului, avea să-i lipsească strânsa camaraderie consolidată de 
primejdii şi de lipsurile împărtășite de toți. Se întrebă dacă ar putea 
ceva înlocui această apropiere. 

În zorii zilei următoare, Will îşi conducea mica trupă în ultima lui 
călătorie prin Spania. 


capitolul 3 


Regatul San Gabriel, aprilie 1814 


Veştile circulă prin Europa precum o furtună de vară. Împăratul a 
abdicat. Napoleon a plecat! În sfârşit, lungile războaie s-au terminat. 

Şi pe când euforia de început se stingea, cei mai înţelepţi se 
întrebau: „Și acum, ce se întâmplă? 

x 

Athena Markham lucra în micul ei birou din Castelo Blanco, 
întrebându-se cum naiba avea această mică ţară devastată de război 
să facă rost de bani pentru a supravieţui și a reconstrui, când prințesa 
Maria Sofia del Rosario de Alcantara - și încă alte câteva nume mai 
puţin importante - năvăli în birou, atât de agitată, încât abia dacă 
putea vorbi. 

— Athena, războiul s-a terminat! Napoleon a fost obligat să abdice! 


Athena îşi ridică privirea de pe registre și neliniştea îi pieri la 
aflarea acestor vești bune. 

— Ei bine, slavă Domnului! Sfârşitul era previzibil de ceva timp, dar 
Napoleon e atât de viclean și de ambițios, că aproape mă aşteptam să 
mai scoată un iepure din pălărie. A venit acum un curier din Porto? 

— Da, imediat ce mesagerul a anunţat veştile în curte, a fost asaltat 
de oameni care voiau să-l audă repetând asta iar și iar. Când se 
eliberează, o să meargă la unchiul Alfonso şi apoi o să treacă pe aici. 
Sofia chicoti. Să inviţi curierii să se oprească în San Gabriel pentru 
mâncare și odihnă în timpul călătoriilor lor din Porto şi Lisabona a 
fost una dintre cele mai bune idei ale tale. 

— În vremuri nesigure, să fii bine informat e o chestiune vitală. 
Athena își dorea ca vara trecută să fi fost avertizați înainte ca 
generalul Baudin şi trupele lui să năvălească în San Gabriel în 
retragerea lor din fața armatei lui Wellington. 

Neputând să stea pe loc, Sofia dansă prin birou ca un fluturaș. 
Minionă, brunetă și frumoasă, arăta mai degrabă de șaptesprezece ani 
decât de douăzeci și patru. 

— Tata şi fratele meu o să se întoarcă acasă curând, acum că 
împăratul a fost dat jos? 

Athena oftă şi se sprijini de scaun, mângâindu-l absentă pe Sombra, 
motanul cenușiu al Sofiei ce se odihnea pe masă. 

— Nu ştiu, Sofi. N-am auzit nici un cuvânt de când generalul Baudin 
şi-a croit drum pârjolind prin San Gabriel şi i-a luat cu el. Aş crede că 
va fi o eliberare în masă a prizonierilor politici, așa cum e tatăl tău. 

— Doar dacă nu cumva sunt morți, spuse Sofia încetând să danseze. 
Privi afară pe fereastră, cu umerii înțepeniţi. Trebuie să fie în viață, 
Athena. Să omoare conducătorul unei ţări, chiar și una mică precum 
San Gabriel, nu e ceva ce Napoleon ar face. 

— Asta e adevărat în ce-l priveşte pe împărat, dar generalul lui era 
un om brutal, iar tatăl și cu fratele tău nu erau dintre cei care să se 
umilească în faţa cuiva, spuse Athena cu blândeţe. Nu e un semn bun 


că n-am auzit nimic despre ei de când au fost luaţi prizonieri. 

— Crezi că sunt morți, spuse Sofia cu voce plată. 

Era pentru prima dată când Sofia admisese această posibilitate. 
Până acum, vorbise ca și cum ei aveau a se întoarce în San Gabriel de 
îndată ce războiul se va fi terminat. 

Dacă erau morți, Sofiei urma să îi revină sarcina conducerii țării. 
Dându-și seama că venise vremea să vorbească deschis, Athena 
răspunse: 

— Întoarcerea lor nu e dincolo de orice speranţă, dar se prea poate 
să nu se mai întoarcă. 

— Nu sunt destul de puternică pentru a conduce San Gabriel, spuse 
Sofia cu voce joasă. Sunt atâtea lucruri pe care nu le ştiu! 

— O lipsă pe care ne străduim s-o corectăm încă de când am venit 
eu aici, sublinie Athena. Ai făcut mari progrese învățând cum să 
guvernezi și, cum obiceiul gabrilen spune că o femeie care succedă la 
tron nu poate conduce până când nu împlinește douăzeci şi cinci de 
ani, mai ai un an să înveţi, în vreme ce prințul Alfonso e regentul tău. 

Sofia se întoarse de la fereastră cu o expresie ironică pe chip. 

— Regentul oficial, sărmanul unchi. Încearcă, dar San Gabriel s-ar 
prăbuși fără tine. Ce păcat că nu poţi purta titlul de regent, de vreme 
ce tu faci această muncă. 

Athena râse. 

— Prostii! Sunt doar însoțitoarea prea înaltă şi prea englezoaică 
pentru Alteța Sa prinţesa Maria Sofia. Poporul tău te iubeşte, Sofi. Pe 
tine se bizuie să-i conduci. O să conduci bine dacă îţi va reveni sarcina 
asta. 

— Aş vrea să am încrederea ta. Sofia se jucă cu brăţara. E foarte 
egoist din partea mea, dar partea cea mai rea la preluarea tronului e 
că trebuie să mă mărit din considerente politice. Asta fac prințesele. 
Dar tata mi-a promis mereu că voi putea să-mi aleg soţul, în limite 
rezonabile. În schimb, va trebui să mă mărit cu un duce îngrozitor cu 
ochii bulbucaţi, care o să vrea să mă dea la o parte şi să-mi conducă 


țara cum crede el de cuviinţă. 

— Nu vei fi prea curând nevoită să faci asta, Sofi! spuse Athena 
hotărât. Nu-i cazul să-ți faci astăzi griji din pricina asta. Războiul s-a 
terminat, și ar trebui să sărbătorim. Poate că tatăl și fratele tău sunt 
deja pe drumul spre casă. 

— Aş vrea să cred asta. Sofia îl luă pe Sombra de pe masă, apoi 
strânse în brațe motanul pentru mult timp, înainte de a-și ridica 
privirea, cu o expresie serioasă. Promite-mi că no să mă părăsești 
atâta vreme cât am nevoie de tine, Athena! Te rog! 

Athena ezită. Nu intenţionase niciodată să rămână atâta vreme în 
San Gabriel. Inima îi tânjea după câmpiile verzi şi după tihna Angliei. 
Dar n-o putea abandona pe Sofia - sau această țară. 

Întrebându-se dacă avea să se mai întoarcă vreodată în casa 
sufletului său, chiar dacă nu fusese niciodată foarte bine-venită acolo, 
spuse încet: 

— O să rămân, Sofi. Atât timp cât vei avea nevoie de mine. 


capitolul 4 


Cărările de munte din Spania înspre San Gabriel erau străvechi și 
deloc nivelate. Will se întrebă dacă trupele romane mărșăluiseră pe 
aceste dealuri stâncoase și prin trecători. Poate că nu, de vreme ce 
drumurile romane erau de obicei mai late și mai netede. 

Pe când micul său grup de gabrileni apăru pe fâșia afundată de 
drum, sergentul Gilberto Oliviera dădu pinteni calului înainte. 

— San Gabriel! Acasă! strigă el, cu vocea vibrând de emoție. Apoi 
struni calul râzând. Şi iubita noastră ţară e învăluită în ceață ca să n-o 
vedem! 

Will şi restul călăreţilor se alăturară tânărului sergent şi priviră în 
lungul drumului ce se întindea în fața lor. Fără îndoială că lunga vale 
de jos era acoperită cu nori albi. În depărtare, un vârf rotunjit de deal 
abia se întrevedea din ceaţă. 


Oliviera îi explică lui Will: 

— Asta se întâmplă câteodată, deși de obicei doar iarna. Dacă nu era 
ceață, ați fi putut vedea tot San Gabriel de aici. Râul ce curge prin vale, 
castelul regal, satele, câmpiile, copacii şi viile. Oftă încet. Acasă. 

— Şi eu de abia aștept să-mi văd propriul cămin, chicoti Will. 

— Avem ceață în cea mai mare parte a timpului. Ridicându-și glasul, 
strigă: Știu că sunteţi nerăbdători, dar aveți grijă. Familiile voastre vor 
fi tare supărate dacă vă frângeţi gâtul în pragul uşii, şi nu vreau să dea 
vina pe mine! 

Cu un hohot de râs și încântare, trupa începu coborâșul, mergând cu 
viteză moderată. Drumul era destul de lat încât să încapă o căruţă sau 
doi călăreţi, aşa că Will mergea lângă Oliviera. Sergentul fugise de 
acasă ca să lupte contra francezilor la o vârstă fragedă. Deși încă tânăr, 
trecuse prin aproape tot atâţia ani de război ca Will. Îi ţinea pe 
oamenii lui atât de bine în frâu, încât Will bănuia că nu erau atât de 
necesare serviciile sale de comandant. Adevăratul interes al lui Duval 
era probabil să obţină informaţii despre felul în care mergeau 
treburile în San Gabriel. 

— Ce aştepţi cu nerăbdare cel mai mult după ce-ţi vezi familia? 

Oliviera cugetă: 

— După familie, vinul gabrilen! E cel mai bun vin pe care-l veţi bea 
vreodată, domnule maior. O înghiţitură, și voi şti cu adevărat că sunt 
acasă. O să beţi din acest vin, pentru că trebuie să staţi cu familia mea. 
Tata e şambelanul castelului regal şi locuim acolo. O să fie suficient 
spațiu pentru dumneavoastră şi pentru sergentul Murphy. 

Locuind în castel avea să aibă o bună ocazie de a cunoaște ţara. 
Întrebându-se ce va afla, Will spuse: 

— Mulţumesc, accept cu multă recunoştinţă. 

Martinez, călărețul aflat în frunte, strigă: 

— În față e altarul Madonei de las Rosas! Trebuie să aducem 
mulțumiri Fecioarei Maria pentru întoarcerea noastră în siguranţă! 

Nerăbdător, dădu pinteni calului. 


Mijindu-şi ochii, Will putu zări prin ceaţă forma neclară a unui turn. 
Contururile unei mici construcții deveniră mai clare pe măsură ce se 
apropia. În față, Martinez se opri înaintea altarului şi scoase un strigăt 
îndurerat. 

Camarazii lui răspunseră acestui strigăt, venind în mare viteză. 
Când Will se opri, văzu construcția în ruine. Fațada se prăbuşise și din 
structura de piatră rămăsese doar atât cât să sprijine turnul dărâmat. 
În spate erau ruinele unei mici clădiri ce fusese în totalitate distrusă. 

Oliviera scoase un sunet slab, plin de durere, sărind de pe cal. 

— Locul ăsta a fost construit pentru a oferi o primire călduroasă 
călătorilor venind din Spania. Erau acolo apă și un mic adăpost pentru 
odihnă. Și acum...! Scuipă. Fie ca blestemaţii ăia de francezi să 
putrezească în iad pentru asta! 

Ceilalți gabrileni se uitau încremeniţi la piatra înnegrită şi la 
căpriorii carbonizaţi, cu fețele îndurerate. Will bănui că această 
distrugere îi făcuse să înțeleagă clar prin ce trecuse San Gabriel. Dacă 
un asemenea loc putuse fi distrus, atunci ce se întâmplase cu casele și 
cu familiile lor? 

Will descălecă și studie interiorul expus vederii. Fiind atât de 
aproape, putu vedea că se depuseseră eforturi pentru a înlătura 
dărâmăturile arse și pentru a face cumva ordine. 

— Duşmanul a putut distruge clădirea, dar n-a putut distruge 
sacralitatea acestui loc, spuse el încet, recunoscând o formă familiară 
înăuntrul clădirii dărâmate. 

Păși înăuntru și puse mâna pe doi căpriori carbonizaţi ce fuseseră 
bătuți în cuie în forma unei cruci cât el de înaltă. 

— Compatrioții dumitale au făcut ce au putut. În curând vor veni 
momentul potrivit şi oamenii necesari pentru a o reconstrui în 
întregime. Făcu un gest spre o mică siluetă cioplită grosolan în fața 
crucii. O cruce și o statuie a Madonei cu pruncul. Nu e de-ajuns pentru 
un altar? 

Oliviera înghiţi cu dificultate. 


— Aveţi dreptate. Brutele alea fără de Dumnezeu n-au distrus 
spiritul sfânt al acestui loc. 

Îngenunche și îşi făcu cruce. Will se dădu înapoi pe când ceilalți 
membri ai trupei făcură la fel. Unul dintre soldaţi rosti o rugăciune de 
mulţumire pentru întoarcerea lor cu bine acasă. 

Dar, când se ridicară, unul câte unul, expresia lor îşi pierduse din 
bucuria de adineauri. Se întăreau pentru a face față stricăciunilor pe 
care le avusese de îndurat țara lor. 

Gabrilenii călăreau încruntaţi în josul văii. Începuse să se lase 
înserarea. Întunericul ce îi cuprindea împreună cu ceața îi dădea lui 
Will senzaţia că străbătea călare o ţară bântuită. 

Poteca dădea într-o dumbravă, şi se auziră cumplite înjurături la 
vederea copacilor înnegriți. Unul dintre oameni mormăi: 

— Au dat foc copacilor de plută, ticăloșii! 

Un altul zise: 

— Copacii de plută îşi revin după un foc mai bine decât oricare alt 
copac. Uite, au apărut noi lăstari. Scuipă. Dar fie ca francezii care au 
făcut asta să plătească pentru păcatele lor şi să nu mai aibă parte în 
veci de o sticlă bună de vin! 

Will surâse. În partea asta de lume iubitoare de vin, blestemul 
acesta era mai cumplit decât să putrezească în iad. 

După încă un kilometru, un tânăr pe nume Ramos spuse încordat: 

— În curând vom ajunge la casa familiei mele. Mă rog lui Dumnezeu 
să îi găsesc pe toți în siguranţă și bine! 

Ramos dădu pinteni calului, trecând în fruntea grupului. Când 
ajunse la o cărare ce ducea spre o fermă, se îndreptă într-acolo. Casa 
din capăt arăta pustie, fără lumini sau alte semne de viaţă. 

Pe când trupa îl urma pe Ramos, Will văzu construcţia solid clădită 
din piatră, dar un capăt era ars și acoperișul din acea parte se 
prăbușise. Ramos își mână calul la galop, strigând: 

— Mamă! Tată! 


Incruntat, Will slăbi strânsoarea carabinei în vreme ce se apropia 


de fermă. Deşi casa părea părăsită, ca soldat ce își dorise să 
supraviețuiască, învățase să nu ia nimic de bun. 

Obloanele unei ferestre se deschiseră puţin, făcând vizibile câteva 
dâre de lumină. O femeie strigă: 

— Julio, mi hijo3! 

În vreme ce oamenii ieșeau din casă, Ramos sări de pe cal, strigând: 

— Mamă! Mamă! 

Imediat ce tânărul atinse pământul, fu acaparat de familie. Will 
răsuflă ușurat și se așeză mai bine în șa. lată o poveste ce nu se 
terminase cu o tragedie. 

Tatăl lui Ramos îşi îmbrăţişă strâns şi pentru mult timp fiul, pe când 
lacrimi tăcute îi lunecau pe obraji. Apoi se retrase, ca și alți membri ai 
familiei să-şi poată saluta băiatul ce se întorsese. 

Will își conduse calul spre bătrânul venerabil și zise: 

— Îmi pare bine să asist la această reunire, domnule Ramos. Am 
văzut câteva dintre urmele războiului pe drumul nostru. Cum e în San 
Gabriel? Soldaţii voştri au primit puţine vești de acasă. 

Bătrânul se întoarse și îşi înclină cu respect capul când văzu 
uniforma roşie a lui Will. 

— A fost greu, pentru că Baudin, porcul ăla de francez, a năvălit în 
vale. Foarte greu. Se uită la fiul lui, cu inima oglindindu-i-se în ochi. 
Dar, după ce tinerii noştri se întorc, cu siguranță că vom reconstrui şi 
vom fi din nou puternici. 

Asta suna mai mult ca o speranță decât ca un gând optimist. Will 
spuse: 

— Ăsta e doar începutul. În câteva săptămâni, restul soldaţilor 
voştri vor fi şi ei acasă. 

Îşi luă rămas-bun de la domnul Ramos, apoi se întoarse la cal și îi 
adună pe ceilalți călăreți pentru a-și continua călătoria. Deoarece 
noaptea pe munte devenea rece, își strânse pe el mantaua călduroasă, 


3 În limba spaniolă, în original, „băiatul meu” (n.tr.) 


care avea multe buzunare și era făcută special pentru călărit. 

El şi mantaua lui trecuseră prin multe împreună. Cu puţin noroc, nu 
avea să fie nevoit să doarmă înfofolit în ea în noaptea asta. Dar, pe 
când îi conducea pe călăreții săi mai în adâncul văii cețoase, se întrebă 
ce avea să găsească la Castelo Blanco. 

XXX 

Trecuseră săptămâni de când veștile despre abdicarea lui Napoleon 
ajunseseră în San Gabriel. Din nefericire, nu fuseseră urmate de nici o 
altă veste despre regele şi prințul capturați. Uneori lipsa de vești e un 
semn bun, dar acum nu era cazul. 

Neputând să doarmă, Athena se ridică şi îşi puse halatul și papucii 
cu blană de oaie, să se apere de frig. Deşi camera ei avea un şemineu, 
cărbunii erau insuficienți și nu trebuiau folosiți fără un motiv 
întemeiat. 

Îşi deschise agenda ce se îngroşa pe zi ce trecea. Avea liste cu 
lucrurile care trebuiau făcute, împărțite în funcție de cât de urgente 
erau, urmate de alte note despre posibilele soluţii. 

Erau și alte liste, mai scurte, cu resursele disponibile. Fiind izolat în 
munți, San Gabriel fusese întotdeauna în mare parte autosuficient. Nu 
existau rezerve de bani în bănci străine. Mare parte din banii ţării se 
duseseră pe echiparea trupelor trimise la război. Generalul Baudin 
furase tot ce era de valoare și care-i căzuse în mâinile hrăpăreţe. Nu 
mai rămăseseră prea mulţi bani. 

În plus, cu atâţia bărbaţi plecaţi la război, se crease o lipsă acută de 
mână de lucru. Gabrilenii care rămăseseră - femei, copii, tineri şi 
bătrâni - munciseră din greu, dar nu erau destui oameni care să 
planteze, să culeagă și să conserve. 

Se uită încruntată la agendă și îşi dori să ştie când aveau a se 
întoarce soldații supraviețuitori. Chiar dacă să lupte contra monstrului 
corsican era fără îndoială un lucru curajos și nobil, Athena, ca femeie, 
nu se putea opri să nu se gândească la faptul că ar fi fost mai de folos 
să rămână acasă şi să facă treburile mai puţin agreabile, precum 


cultivarea plantelor și administrarea fermelor şi a viilor. 

Unde se putea căuta ajutor pentru un mic regat ruinat și îndepărtat 
de care cei mai mulţi europeni nu auziseră niciodată? Venitul ei anual 
era suficient pentru a-i asigura independenţa şi libertatea de a 
călători, dar nu era nici pe departe de ajuns într-un loc cu atâtea 
lipsuri. Folosise în avans întregul venit pe un an pentru a cumpăra 
mâncare în iarna trecută. 

Strânse din dinți când se gândi la tatăl ei. Ar putea să ajute dacă ar 
vrea, dar nu voise niciodată. Asta fusese dovedit cu mult timp în urmă. 

Dacă soldaţii din San Gabriel se întorceau curând acasă, poate unii 
dintre ei aduceau bani cu care să-şi ajute familia şi prietenii... 

Zâmbea strâmb la acest gând, când un țipăt o făcu să devină foarte 
atentă. Fu urmat de alte strigăte, lătrături și ţipete, ca şi cum se dădea 
o bătălie chiar în castel. Poate că năvăliseră bandiții? Castelul era, 
teoretic, inexpugnabil; dar, în zilele acestea liniștite, singura pază de la 
poartă era un băiat de doisprezece ani, fiul cel mai mic al doamnei 
Oliviera. 

Athena își luă pușca, convinsă că zgomotul venea din apartamentul 
familiei Oliviera. Verifică rapid să vadă dacă arma era încărcată, își 
agăță geanta cu muniție pe umăr şi alergă din camera ei spre scări. 

Sofia ieşi din cameră, clipind somnoroasă şi arătând îngrijorată. 

— Ce se întâmplă? 

— Nu ştiu, izbucni Athena. Dar stai pe loc şi pregătește-te să fugi, 
dacă e nevoie! 

Cobori în viteză primul etaj, ocolind un colț către al doilea etaj. Nu 
se putea spune că Athena făcea cât o armată, dar ea era cea mai în 
măsură să apere acest castel. 

XXX 

Până când Will să ajungă la Castelo Blanco, împreună cu cei doi 
camarazi rămaşi, fusese martorul multor întâlniri pline de fericire, dar 
chiar şi acestea păleau în comparaţie cu primirea făcută sergentului 
Oliviera. Când ajunseră la poarta din zidul exterior ce ducea în curtea 


castelului, fură întâmpinați de un foarte tânăr băiat Oliviera, care 
stătea de strajă. Băiatul se uită pe ferestruica din mijlocul uşii, apoi o 
deschise. 

— Gilberto! strigase el cu voce atât de pițigăiată, că aproape nu se 
mai auzea. 

Râzând, sergentul se aplecă din șa şi îl trase în sus pe cal pe fratele 
lui, cu o îmbrăţișare puternică. 

— Abia dacă te mai recunosc, Albano! După ce ne lăsăm caii în 
grajduri, poţi să le dai de mâncare și să le așterni de odihnă, în timp ce 
eu îl duc pe prietenul meu înăuntru? Am avut o călătorie lungă. 

— Ah, da! Cu un zâmbet larg pe buze, Albano se ţinu de piciorul 
fratelui său pe când ocoleau castelul spre grajdurile din spate. 

Will era bucuros să descalece și abia aştepta să doarmă într-un pat 
adevărat, într-o casă adevărată. După ce văzu de cal, îşi agăță desaga 
de o mână și luă carabina în cealaltă; nu era ceva ce să lași într-un 
grajd. După aceea, o porniră cu toţii spre castel, cu sergentul în față. 

Familia Oliviera ocupa un apartament la nivelul de jos, cu o intrare 
în fața grajdurilor. Deoarece Albano era afară, uşa nu fusese zăvorâtă, 
şi Gilberto îi conduse într-un hol destul de spaţios. O jumătate de 
duzină de lumânări cu suporturi din sticlă erau puse pe masă, dar 
numai una era aprinsă. Lumânarea abia dacă dădea suficientă lumină 
pentru a se vedea niște uși masive pe fiecare dintre cei trei pereţi şi o 
scară slab vizibilă în colţul întunecat din dreapta. 

Gilberto străbătu încăperea pentru a deschide larg uşa de pe 
peretele din stânga, dezvăluind o bucătărie mare și bine luminată. 
Strigă: 

— Mamă, sunt acasă! 

Ca şi cum fusese plecat doar pentru o zi, nu ani întregi. 

Anunţul său dezlănţui un răspuns ce făcu întâlnirile la care Will 
fusese martor mai devreme să pălească în comparaţie cu asta. O 
mulțime de membri ai familiei Oliviera năvăliră în bucătărie și se 
agitară pe lângă el în valuri gălăgioase. Erau acolo mătuşi bătrâne și 


bunici și doi copilaşi care îl strângeau de genunchi. O femeie, care era, 
cel mai probabil, mama lui scoase un țipăt de bucurie asurzitor când 
îşi îmbrăţişă fiul ca și cum nu mai voia să-i dea drumul. 

Mai țipară şi alţii la fel ca mama lui. Dacă Will n-ar fi știut, ar fi 
crezut că avea loc un masacru. Mai veni acolo şi un câine ce albise pe 
lângă bot, lătrând disperat şi împingându-se în picioarele lui Gilberto, 
aproape doborându-l la pământ. Cei din familia Oliviera erau niște 
oameni frumoşi. O tânără femeie, probabil o soră, era atât de 
frumoasă, încât Murphy nu putu să nu se holbeze la ea, cu gura 
căscată. 

Fericirea delirantă din încăpere era pe-atât de istovitoare pe cât era 
de însuflețită. Murphy îl urmă pe Gilberto în apartament, cu privirea 
aţintită tot asupra fetei, dar Will rămase în hol. Avea să aştepte până 
când se potolea agitația, pentru a se prezenta. 

Se plimba prin încăpere pentru a-și dezmorţi picioarele, admirând 
modelul complicat al dalelor din pardoseală. Nu ştiuse cât de frumoase 
puteau fi dalele până când nu venise în peninsulă. Dar mobilierul era 
auster. În afară de masa încăpătoare, mai erau doar două scaune 
şubrede ce se puteau prăbuși dacă încerca să se așeze. 

Medalionul din dale de la mijlocul podelei din hol avea un blazon, 
probabil al țării sau al familiei conducătoare. Tocmai admira măiestria 
cu care fusese realizat, când auzi niște paşi repezi venind dinspre 
scări. Când pașii încetară, îşi ridică privirea - și văzu în lumina 
lumânării ţeava unei puşti ațintită din umbre spre pieptul lui. 

— Aruncă arma! strigă o voce în dialectul gabrilen. Foarte, foarte 
atent. 

Comanda fu repetată în franceză. 

Will spuse pașnic în gabrilenă: 

— Nu am intenții rele. Sergentul Oliviera s-a întors la familia lui și 
eu sunt un ofiţer englez care l-a însoțit. Îşi lăsă desaga să cadă pe 
podeaua de piatră şi se aplecă încet să pună carabina deasupra. 

— Cu siguranţă nu ești de prin locurile astea, mormăi vocea. Spune 


ceva în engleză. 

— Cum dorești, zise el în engleză. Dacă îmi permiţi să-mi dau jos 
mantaua, pot să-ţi arăt uniforma. 

Ţeava puștii nu se clinti. 

— Scoate-ți încet mantaua, spuse vocea într-o engleză concisă. Dacă 
îți mişti mâna spre armă, o să te împușc. 

Fără să facă mișcări bruște, Will își dădu jos mantaua. Uniforma lui 
era ponosită şi cârpită în anumite locuri, dar roşul englez se vedea, 
fără îndoială. 

— Numele meu e William Masterson și sunt din Oxfordshire. 

După o tăcere încordată, pușca fu coborâtă, și din întuneric înaintă 
o superbă amazoană. Acum, că Will nu mai avea o armă aţintită asupra 
lui, își dădu seama că vocea pătrunzătoare şi joasă aparținea unei 
femei. 

Mici scântei de energie îl străbătură şi părți de mult adormite ale 
corpului începură să se deștepte la viață. O privea ţintă, vrăjit. 
Amazoana avea aproape un metru optzeci și tenul alb al unui nordic. 
Chiar şi înfășurată într-un halat închis la culoare ce-i venea până la 
glezne, era extraordinar de atrăgătoare, cu trăsături puternice și 
regulate, o cosiță de păr castaniu ce-i cădea pe spate și nişte periculoși 
ochi căprui aurii. 

Și mânuia pușca aia cu uşurinţa unui expert. Nu doar o amazoană 
războinică, ci regina amazoanelor în persoană. Trase adânc şi încet aer 
în piept înainte de a spune: 

— Înţeleg, aşadar, că și dumneata eşti englezoaică? 

— Athena Markham de niciunde în mod special, dar da, englezoaică. 
Vocea ei joasă avea un accent cultivat. Îmi pare rău că am fost atât de 
amenințătoare, dar a fost un an greu, şi strigătele te duceau cu gândul 
la un atac. 

— Şi eu am crezut la fel. Privi spre ușa ce dădea în apartamentul 
familiei Oliviera. Zgomotul se mai potolise puţin. Sunt recunoscător că 
n-ai tras. 


— Să înveţi să împuști e mai ușor decât să înveţi când să n-o faci. Ea 
îi studie uniforma. Un maior în regimentul cincizeci şi doi. Făcând 
parte din infanteria ușoară, probabil ai asistat cam la toate bătăliile 
importante din războaiele din Peninsulă+. 

— Da, şi la mai multe încăierări decât pot să-mi amintesc, fu el de 
acord. Acum, că Napoleon a fost înfrânt, mă îndrept spre casă și San 
Gabriel îmi e în drum. Locuieşti aici? 

— De cinci ani. Ochii ei scânteiară. Și dumneata ești cel mai masiv 
bărbat pe care l-am văzut în toţi aceşti ani. 

Will râse. 

— Gabrilenii pe care i-am întâlnit sunt mai degrabă vânoşi și 
îndesaţi. Mă simt precum Gulliver în ţara piticilor. 

— Eu m-am simțit aşa încă de când am sosit aici. Sunt sigură că sunt 
cea mai înaltă femeie din San Gabriel. 

— Eşti gardă la palat? întrebă el pe jumătate serios. 

— Nu, Lady Athena e însoţitoarea mea, spuse o voce înceată de 
femeie, într-o engleză doar cu o vagă urmă de accent. Sau guvernanta 
mea. Sau regenta în funcţie din San Gabriel. 

O fată tânără, minionă și surprinzător de drăguță, brunetă cu ochi 
negri, coborî scările din spatele Athenei Markham, cu un pistol în 
mână. Spre deosebire de însoţitoarea ei, nu părea a se pricepe la arme, 
dar arăta hotărâtă. Din fericire, arma era aţintită spre podea. 

— Ți-am spus să stai deoparte şi să fii pregătită să fugi, spuse 
domnişoara Markham, părând mirată că nu i se dăduse ascultare. 

Fata își semeţi bărbia. 

— Şi să te las să înfrunţi singură primejdia? Trebuie să fiu 
curajoasă! 

Făcând o presupunere, Will întrebă: 

— Sunteţi Alteța Sa Regală prințesa Maria Sofia? 


4 Conflict militar ce a opus între 1807 şi 1814 o armată franceză unor armate regulate spaniole, 
portugheze şi britanice, susţinute de un război de gherilă izbucnit în mai multe regiuni ale 
Spaniei (n.tr.) 


— Eu sunt, spuse fata cu măreție. N-am aflat ce e cu tot zgomotul 
ăsta. Se pare că nimeni nu omoară familia Oliviera. 

— Sărbătoresc întoarcerea fiului celui mare, sergentul Gilberto 
Oliviera, explică Will. Nu-i așteptau venirea. 

— Gilberto e acasă? Atunci se cade să sărbătorim! Prinţesa își puse 
iute pistolul pe masă, făcându-l să alunece pe suprafața acesteia, și se 
repezi în apartamentul familiei Oliviera. Din fericire, arma nu se 
descărcă. 

Will privi cum aceasta dispăru în fericita agitaţie de acolo. 

— Mă simt un foarte bătrân și plicticos englez. 

— Ştiu exact cum te simţi, maior Masterson. Domnișoara Markham 
- Lady Athena - zâmbi aprinzând una dintre lumânările suplimentare 
de pe masă. După ce luă pistolul prinţesei, spuse: Ai nevoie de un pat 
pentru noaptea asta, bănuiesc, şi mi-ar plăcea să aud ultimele noutăți. 
Vino sus la etajul familiei, şi o să-ți găsesc o cameră. Dacă nu eşti prea 
obosit, o să-ţi ofer vin şi brânză - numai dacă o să-mi povesteşti ce se 
întâmplă în lumea de afară. 

— Accept bucuros și patul, și masa, spuse el ridicându-şi desaga și 
carabina. În Anglia, propunerea ei ar fi fost considerată indecentă. Aici 
era o recunoaștere a faptului că amândoi erau adulţi, departe de casă, 
şi pur şi simplu se întâmpla să fie bărbat şi femeie. 

Asta își spuse Will pe când o urma pe domnișoara Markham urcând 
două etaje, spre apartamentele familiei. Îşi mai spuse că un gentleman 
n-ar admira atât de ostentativ felul în care corpul ei puternic și zvelt 
se mișca sub halatul gros sau felul în care lumina pâlpâitoare a 
lumânării îi mângâia rotunjimile ascunse. 

Din fericire, ea nu putea vedea cât de lipsit de politeţe se purta el. 

Când ajunse la etajul corespunzător, îl conduse pe un culoar spre 
stânga. Trecu de câteva uşi pentru a deschide una la capăt. Când intră, 
spuse: 

— Castelul are foarte puţini servitori acum, pentru că e nevoie de ei 
în altă parte, dar camera ar trebui să fie curată. Poate s-a pus puţin 


praf, dar camera asta de oaspeţi are cea mai frumoasă perspectivă. 

Folosi sfeșnicul ei pentru a aprinde lampa de pe birou. Din nou, 
mobilierul se rezuma la un pat ponosit cu baldachin, un dulap, un 
birou, două scaune de lemn și un lavabou, dar podeaua din dale era la 
fel de impresionantă ca jos. 

Ea verifică o carafă de pe lavabou să se convingă că avea apă 
înăuntru. 

— Sper să te simţi confortabil aici. Poate că San Gabriel e într-o 
situație precară, dar tradiţiile ospitalităţii sunt bine încetăţenite. 

Will îşi lăsă desaga pe podea. 

— Nu-i nevoie să te scuzi. E cea mai bună găzduire pe care am 
văzut-o de luni întregi. Traversă camera spre fereastră și privi spre 
vale. Era destul de sus pentru a fi deasupra ceţii ce oferea un 
acoperământ pufos peste întreaga vale. Sus, o mână de stele şi un 
pătrar de lună luminau cerul. Abia aștept să văd valea la lumina zilei. 

— Când vei termina cu aranjatul, vinul te aşteaptă în salonul de 
familie aflat în spatele uşii din fața scărilor. O să aduc și niște mâncare, 
să meargă cu vinul. 

— Şi apoi întrebările. În ambele direcţii. Îşi atârnă mantaua într-un 
cuier de lemn. O să vin şi eu curând. Pot să presupun că familia 
Oliviera îmi va găzdui ordonanța, pe sergentul Murphy? 

— Desigur. Deși rămâne de văzut dacă cineva va pune geană pe 
geană în seara asta. 

Zâmbi şi închise uşa după ea. Lumina lumânării surprinse o sclipire 
de şuviţe roșcate în cosiţa ei. 

El se uită în dulapul vechi ce avea o închizătoare și o cheie solidă. 
Acolo puteau sta lucrurile lui, ferite de copiii curioşi. Îşi puse desaga şi 
carabina înăuntru, apoi încuie ușa. După ce se spălă pe față și își 
pieptănă părul prea lung, se gândi să se lungească pe pat pentru 
câteva minute, apoi se răzgândi, pentru că știa că ar adormi buștean. 
Mai bine s-o găsească pe domnişoara Markham și să înceapă să 
discute, căci avea o sumedenie de întrebări pentru această superbă 


gazdă. 

Athena cobori în bucătăria castelului și luă un coș cu pâine, brânză 
şi alte feluri de mâncare ce nu necesitau pregătire. Pe când punea în 
coş măsline şi alune, auzi cum la bucuria din sânul familiei Oliviera se 
adăugau și instrumente muzicale. 

Valul ăsta de fericire era molipsitor, şi ea zâmbi pe când se întorcea 
sus. Salonul era folosit de secole pentru mici adunări de familie, îşi 
imagina ea, şi mobila din lemn era modelată de trupurile 
nenumăraților membri ai familiei Alcantara și ale prietenilor lor. Spre 
deosebire de încăperile pentru marele public, aflate un etaj mai jos, 
spaţiul de aici era relaxant și primitor. 

Tulburată de întâlnirea cu maiorul Masterson, se concentră pe 
tăierea brânzei, a cârnaţilor și a pâinii. O mâncare simplă, dar vinul 
compensa din plin. 

Abia terminase de aranjat farfurii şi șervete, când intră maiorul. 
Arăta atât de masiv, de chipeş și de englez, că îi venea să-l îmbrăţișeze. 

Nu-și dăduse seama că fusese așa dornică să vadă un compatriot 
de-al ei. Aici, în peninsulă, trecuseră ani de când văzuse un asemenea 
bărbat robust. Chiar şi în Anglia, nu existau prea mulți bărbaţi care s-o 
depășească în înălțime. 

Chiar mai captivante decât acei impresionanţi umeri laţi erau 
umorul şi inteligenţa din ochii lui. Spera ca el să poată rămâne aici cel 
puţin câteva zile. 

Știind că n-ar trebui să-l fixeze cu privirea, își cobori ochii și turnă 
două pahare de vin roșu. 

— Îmi imaginez că ai nevoie de asta mai mult decât de mâncare. 
Doar dacă nu cumva ești într-atât de obișnuit să ai aţintite puști 
asupra dumitale, încât nervii să nu-ți mai fie afectați. 

— Oricine pretinde că nu e tulburat după ce a avut o pușcă aţintită 


spre el minte. Îşi ridică sprâncenele când sorbi prima dată din vin. Dar 
sergentul Oliviera n-a minţit când a spus că vinul e excepţional. 

Nedorind să se gândească la viitorul producţiei de vinuri din San 
Gabriel, Athena puse pe masă platourile cu mâncare. 

— N-am prea multe să-ți ofer, dar vinul ăsta merge bine cu 
brânzeturile locale și cu cârnaţii. 

— Delicios. Se aşeză și îşi puse pe farfurie câte puţin din fiecare fel 
de mâncare. O să încerc să nu mă port ca un lup hămesit. A fost o zi 
lungă. 

Pe când maiorul mușca entuziasmat din pâine şi din brânză, Athena 
se aşeză pe scaunul din faţa lui. 

— Prima şi cea mai importantă întrebare a mea este dacă regele 
Carlos și prințul Alexandre sunt pe drumul de întoarcere spre casă. Ai 
auzit ceva despre ei? 

Masterson scutură din cap în vreme ce tăia în bucăţi mai mici o 
ceapă murată. 

— N-am auzit nimic înainte de a pleca noi din Toulouse. Soarta lor e 
un mister, deşi omul care m-a trimis aici cercetează ce s-a întâmplat 
cu ei. Nu sună prea bine. 

— Îmi era teamă de asta, spuse ea, dorind ca acest pesimism să fie 
nejustificat. Majoritatea oamenilor nu ştiu că San Gabriel există. 
Aşadar, cine te-a trimis? Și de ce? 

— Am fost rugat să vin de către un ofițer de spionaj al armatei 
engleze care era îngrijorat de condiţiile de aici. 

— Mă bucur să ştiu că cineva e îngrijorat de San Gabriel, spuse 
Athena caustic. Ce se aşteaptă să faci dumneata? 

— Să observ cum se descurcă țara după distrugerile francezilor, 
spuse Masterson scurt. Şi, dacă e nevoie de ajutor, să stabilesc ce fel de 
ajutor anume. 

Ea îl privi fix. Nişte ochi englezești, serioşi şi cenușii, nu 
căprui-închis. 

— Cineva vrea cu adevărat să ajute? Situaţia e dificilă, și n-am ştiut 


cui să ne adresăm. 

— San Gabriel a contribuit cu multe la lupta contra lui Napoleon, 
îndeosebi având în vedere dimensiunea ţării, explică Masterson. 
Războiul costă mult din toate punctele de vedere. Vieţi, durere, bani. 
Acum, că Napoleon a dispărut, e vremea refacerii. Pentru că n-au avut 
loc lupte pe pământ englezesc, suntem mai bine pregătiți să ne ajutăm 
aliaţii. 

— E un sentiment frumos şi nobil, spuse ea, plină de speranţe, dar 
oarecum prudentă. Nu există vreo doză de egoism în asta? 

El zâmbi slab. 

— Întotdeauna există cel puţin un strop de egoism în politică. 
Bărbatul care m-a trimis aici se teme că, dacă San Gabriel e slăbit în 
mod primejdios, ar putea deveni ţinta unor bande de insurgenți 
ticăloşi care n-au nici o ocupaţie, acum că războiul s-a terminat. Să te 
trezeșşti că un aliat valoros este transformat într-un regat al bandiţilor 
nu e un gând prea plăcut. 

Athena își mușcă buza. 

— M-am gândit şi eu la această posibilitate. Ofiţerul care te-a trimis 
are dreptate. Cu regele şi prinţul închiși sau, destul de posibil, morți, 
San Gabriel e vulnerabil. Aţi fost ameninţaţi de vreo astfel de bandă pe 
când traversaţi Spania? 

— Doar proșştii ar ataca o trupă aşa bine înarmată și disciplinată, și 
gherilele pe care noi le ştim nu sunt făcute din proşti. Dar am auzit 
poveşti despre atacuri asupra satelor îndepărtate, spuse el serios. Am 
izgonit o astfel de bandă dintr-un sat la vest de Vitoria. 

Ea se înfioră, amintindu-și atacul trupelor franceze. 

— M-am rugat ca munţii să ne protejeze, dar n-au fost îndeajuns 
pentru a ne salva din mâinile lui Baudin. 

— Asta se va schimba în câteva săptămâni, atunci când restul 
trupelor gabrilene o să se întoarcă, spuse Masterson pe un ton 
încrezător. Sunt luptători bine antrenați, şi comandantul lor, colonelul 
da Silva, pare un om competent. Doar dacă nu cumva crezi că ar putea 


da o lovitură militară când se întoarce, înlocuind-o pe prințesă? 

— Ce gând îngrozitor! exclamă Athena. Nu l-am văzut pe colonelul 
da Silva de ceva timp, dar el și familia lui sunt recunoscuţi ca loiali 
coroanei şi țării. Ar fi trebuit să se schimbe peste poate pentru a se 
întâmpla una ca asta. 

— Nu părea genul care să comploteze pentru a răsturna ocârmuirea 
existentă, fu de acord Masterson. Că veni vorba despre familia lui, am 
promis s-o vizitez pe soţia sa când sosesc. A spus că locuiesc chiar la 
marginea orașului. Așa-i? 

Athena încuviinţă din cap. 

— Nu e departe. O să mergem acolo mâine-dimineaţă. 

— Mulţumesc. După aceea, o să ai timp să mă duci într-un tur al 
văii? Vreau să văd cu ochii mei care sunt condiţiile. 

— Bucuroasă. Dar, înainte de a o vedea pe doamna da Silva, ar 
trebui să-i faci o vizită de curtoazie regentului. 

— Bineînţeles. Aș face-o acum, dar bănuiesc că s-a retras la culcare. 
Ezită înainte de a continua. Înţeleg că prinţul Alfonso e bătrân şi nu 
prea sănătos? 

— Te-ai exprimat cu tact, răspunse ea. Da, este foarte bătrân, și 
câteodată mintea îi cam rătăceşte. Adesea, de fapt. O confundă pe Sofia 
cu mama ei. Și pe mine cu mama mea. 

— Prinţesa Maria Sofia ar fi un bun conducător? 

Subiectul era unul despre care Athena și Sofia discutaseră adesea. 
Erau obsedate de el, de fapt. 

— Sofia e inteligentă, se pricepe bine la oameni şi are un puternic 
simţ al datoriei. Nu se va eschiva de la responsabilităţile ce-i revin. Dar 
are o fire blândă şi n-a fost crescută să conducă, de vreme ce părea 
puţin probabil să fie ea moștenitoarea coroanei. Se străduieşte să 
corecteze lipsurile din cunoștințele sale și e foarte simpatizată de 
oameni, dar nu e pregătită să conducă. După legea gabrilenă, nu poate 
accede la tron până nu împlinește douăzeci şi cinci de ani, peste mai 
puţin de un an. Până atunci, va fi mai bine pregătită. 


— E norocoasă că te are pe dumneata. Masterson ridică urciorul de 
vin şi turnă din nou în cele două pahare. Pușca aţintită spre mine a 
scurtat prezentările. Cum să-ți spun? Domnișoara Markham, doamna 
Markham sau Lady Athena? Îi aruncă un zâmbet ce-i tăie răsuflarea. 
Athena, zeița înțelepciunii şi a războiului. Ți se potrivește Lady 
Athena. 

Căldura din zâmbetul lui o săgetă şi stârni în ea o dorinţă arzătoare 
pentru ceva ce nu putea avea vreodată. Cu voce aspră, pentru a pune 
lucrurile la punct, spuse: 

— Câteodată mi se spune Lady Athena pentru că înclin să dau 
ordine. Titlul ar fi corect dacă aș fi legitimă, dar, pentru că nu sunt, e în 
regulă domnișoara Markham. 

Se aștepta ca el să se arate șocat sau dezaprobator, dar el doar puse 
ultimele bucăţi de cârnat pe o felie de pâine și nici măcar nu clipi. 

— Toți pruncii sunt legitimi. Ce au făcut sau n-au făcut părinții lor e 
lipsit de relevanță când vine vorba despre un bebeluș energic și 
sănătos. 

Uimită, ea spuse: 

— Nu multe persoane ar fi de acord cu dumneata. 

El îi adresă un surâs. 

— Ei greşesc, eu am dreptate. Ruda mea preferată e ilegitimă şi, 
după câte ştiu eu, n-are nici coarne, nici copite. 

Ea simţi că i se ia o piatră de pe inimă. 

— Atitudinea dumitale, maior Masterson, e deosebită. 

— Spune-mi Will. Luă niște măsline de pe platou. Marea majoritate 
a oamenilor aşa îmi spun, doar dacă nu cumva sunt ofițerul lor. 

Ea zâmbi şi se lăsă absorbită de atmosfera de pace dintre ei. 

— Atunci, trebuie să-mi spui Athena, deşi nu pretind că sunt 
deosebit de înțeleaptă. 

El o studie cu ochii lui cenușii, gânditori. 

— Cum de ai ajuns aici, Athena? Dacă trăiești în San Gabriel de cinci 
ani, trebuie să fi ajuns aici în 1809, când războiul izbucnise peste tot în 


această parte a Europei. Ai o nebunească trăsătură aventuroasă? 

— Când am sosit, situația era mult mai primejdioasă decât mă 
aşteptam, admise ea. Vrei întreaga poveste dramatică a proastelor 
mele alegeri şi a situaţiilor pe muchie de cuțit sau versiunea scurtă îţi 
e de ajuns? 

— Cât de curând, vreau neapărat să aud versiunea lungă. Îşi acoperi 
un căscat. Dar, pentru această seară, versiunea scurtă e de-ajuns, 
pentru că ar fi absolut nepoliticos să adorm în toiul unei povești pline 
de primejdii. 

Athena se gândi de unde să înceapă. 

— Familia Alcantara a avut întotdeauna strânse legături cu Anglia. 
Fiindcă mama are prieteni aici, am vizitat San Gabriel de când eram 
copil. Suficient de mult timp pentru a învăţa limba și a-mi face prieteni 
aici. Cu cinci ani în urmă, unchiul Carlos - regele - mi-a scris să-mi 
spună că i-a murit soţia și să mă întrebe dacă aș putea veni în San 
Gabriel, pentru că dorea o însoţitoare englezoaică pentru Sofia, fiica 
lui. Cineva care să şi cunoască ţara. Zâmbi slab. Bănuiesc că nu știa pe 
nimeni altcineva care să se potrivească descrierii. Scrisoarea a sosit în 
mijlocul unei ierni englezești reci și umede, așa că am acceptat 
imediat. Planul era să stau cu Sofia vreme de trei ani, până când 
împlinea douăzeci și unu de ani și era pregătită de măritiş. 

— Planurile se schimbă atât de des când intervine viața. Gustă din 
alune şi le înghiţi cu o gură de vin. Consideri că San Gabriel a devenit 
acum căminul tău? 

Ea ezită, recunoscând că el îi punea niște întrebări la care ea nu-și 
permisese a se gândi. 

— Îmi plac acest loc şi oamenii de aici. Sofia e ca sora mea mai mică 
pe care n-am avut-o niciodată. Dar San Gabriel e departe de mare. 
Credeam că până acum voi fi acasă. 

— Şi acum lumea are prea mare nevoie de tine pentru a te gândi la 
plecare? 

— Exact. Athena își dădea seama de ironie. Un important motiv 


pentru care acceptase oferta lui Carlos era faptul că voia să se facă 
utilă. Dar nu cred că voi fi mereu de folos. 

— Lumea se va stabiliza cu timpul, încuviinţă Will, deşi nu cred că 
asta te linişteşte prea mult când eşti nerăbdătoare să te întorci la 
familia ta în Anglia. 

Ea râse trist. 

— N-am o familie care să accepte o pată pe blazon cum sunt eu, dar 
am prieteni pe care vreau să-i revăd şi duc dorul Angliei. 

— O să-mi lipsească soarele din peninsulă, deşi nu căldura verii, 
spuse el chicotind. Te-ai săturat de aventuri? 

Ea încuviinţă din cap. 

— Am văzut mai mult din lumea asta decât majoritatea femeilor. 
Acum e timpul să plantez o grădină a mea şi s-o văd cum creşte. Tu ce 
zici? Viaţa normală te-ar plictisi de moarte, după anii de război? 

— Pentru toate există o vreme potrivită. Se uită la ultima bucată de 
brânză şi o puse pe farfuria sa când ea îl îndemnă printr-un gest. A 
existat o vreme potrivită pentru război și, fiindcă în mod surprinzător 
am supravieţuit, acum e timpul să mă întorc acasă și să-mi asum 
responsabilitățile pe care le-am ignorat mult prea mulţi ani. 

Percepând ceva în vocea lui, ea întrebă încet: 

— Ai vrut să mori? 

Urmă o lungă tăcere, în vreme ce el tăia brânza în felii foarte subțiri. 

— La început, cam asta am vrut, spuse el cu voce joasă, când în cele 
din urmă termină brânza. M-am însurat de tânăr. Soția mea a murit 
când năştea, la mai puţin de un an. Nu mi-am putut imagina că o să 
mai am vreodată ceva sau pe cineva care să merite să trăiesc. Așa că 
mi-am cumpărat un post de ofițer”, crezând că măcar aş putea face 
ceva folositor. 


i Cumpărarea de posturi de ofiţer în armata britanică era o practică obişnuită de-a lungul 
întregii sale istorii. În principal, preţul de cumpărare era de fapt o garanţie pentru bună purtare, 
confiscată de contabilii armatei în eventualitatea dezertării, a unei comportări laşe sau a unui 
delict grav din partea celui care îşi cumpărase postul. (n.tr.) 


O durea inima pentru el. Nu era chiar atât de bătrân acum, cam 
treizeci şi ceva de ani, bănuia ea. 

— Îmi pare atât de rău. Sper că acum consideri că viața merită 
trăită. 

Meticulos, el aranjă feliile de brânză peste pâine înainte de a-și 
ridica privirea, spunând, cu vocea din nou limpede: 

— Nimic nu reuşeşte mai bine să te facă să simți că viaţa trebuie 
trăită ca senzaţia pe care o ai când se trage asupra ta de către un mare 
număr de străini. Am fost foarte norocos şi am de gând să nu-mi 
risipesc şansa. 

Privirea lui era caldă. Plină de admiraţie, chiar. Admiraţie și dorinţă. 
Ea aproape că nu recunoștea dorința, pentru că trecuse atât timp de 
când o văzuse ultima oară. Sau, poate, de când își permisese s-o vadă. 

Chiar mai multă vreme de când simţise ea însăși dorință. Acum 
simţea asta şi îşi imagină acele brațe puternice şi calde îmbrățișând-o. 
Un sărut, ah, era sigură că ştia să sărute bine! Orice bărbat care putea 
savura o astfel de mâncare simplă avea, negreşit, o fire senzuală. 

Dacă ar fi semănat mai mult cu mama ei, s-ar fi ridicat şi i-ar fi 
aruncat un zâmbet ispititor, invitându-l în dormitorul ei. Ar putea să 
aibă o aventură pasională pentru o săptămână sau două, până când el 
ar pleca din San Gabriel - era sigură că el ar fi vrut. 

Dar nu era mama ei. Așadar, se ridică şi spuse: 

— Mă bucur să aud asta, Will. Noapte bună. Sper să dormi bine. 

El se ridică şi făcu o plecăciune formală. 

— Sunt convins că da. Pe mâine, Athena! 

Ea ridică sfeşnicul și ieși din cameră, dorindu-și foarte tare ca 
pentru următoarele zile să semene mai mult cu mama ei. 

Patul era păcătos de confortabil, şi poate că ăsta era motivul pentru 
care Will avu vise păcătoase. Când răsăritul soarelui îl trezi, rămase 


nemișcat şi savură imagini nedesluşite ale unei femei calde și dornice 
în braţele sale. O femeie înaltă și drăguță, inteligentă şi amuzantă, pe 
care nu puteai s-o îmblânzești și care s-ar putea potrivi cu el la putere 
şi pasiune... 

Ultimele urme ale visului dispărură când se auzi un scurt ciocănit în 
ușă. Murphy strigă: 

— Sir? 

— Intră. Oftând după visurile dispărute, Will se dădu jos din pat pe 
când Murphy intră cu o carafă de apă fierbinte. Cât a durat 
sărbătorirea, Tom? 

Murphy făcu o grimasă. 

Fiind un tânăr irlandez chipeş, demonstrase o înclinaţie deosebită 
pentru tot felul de belele înainte ca Will să-l facă ordonanța lui. 
Sarcinile mai variate ale unei ordonanţe de ofițer i se potriviseră ca o 
mănușă lui Tom. 

— Miezul nopţii a rămas o simplă amintire, sir. Gabrilenii ăştia știu 
cum să petreacă. 

Will turnă apă fierbinte în lavoar și se spălă bine pe față. 

— Asta o include și pe fata aceea deosebit de drăguță care te-a făcut 
să holbezi ochii la ea? 

Murphy roși. Asta era ceva ce Will nu mai văzuse până atunci. 

— Maria Cristina e sora lui Gilberto, şi n-am mai văzut o fată atât de 
dulce. Roși mai tare. Mi-a dat un sărut drept mulţumire că i-am adus 
fratele teafăr acasă. 

Will se săpuni pentru a se putea bărbieri. 

— l-ai spus că fratele ei a reuşit să ajungă acasă de unul singur şi că 
tu doar l-ai însoţit? 

— Nu, domnule. Eram prea ocupat să mă holbez la ea, spuse 
Murphy binedispus. Sunteţi invitat jos la familia Oliviera, pentru micul 
dejun, și Lady Athena se va întâlni cu dumneavoastră după aceea, să 
vă conducă la regent, apoi într-un tur al văii. 

— Te-ai întâlnit cu Lady Athena? întrebă Will. Pentru că n-am fost 


în stare să iau parte la sărbătorirea entuziastă a familiei Oliviera, m-a 
hrănit cu pâine, brânză şi vin în salonul familiei. O femeie interesantă. 

Ceea ce era puţin spus. 

— Încă n-am întâlnit-o, dar aici e foarte respectată. Murphy scoase 
uniforma lui Will din dulap și începu s-o curețe de praful adunat în 
călătorie. E mâna dreaptă a prinţesei și are un rol foarte important. 
Deoarece este englezoaică, cineva a început să i se adreseze cu Lady 
Athena. 

Simţind o nevoie ridicolă să vorbească despre ea, Will întrebă: 

— Ştii cum se face că o englezoaică a ajuns aici? 

— Cred că are legături de familie cu San Gabriel. A venit ca un fel de 
guvernantă pentru prinţesă, dar are cunoştinţe în multe domenii, ceea 
ce a fost de mare folos în ultimul an. După felul în care se vorbește 
despre ea, cred că e posibil să fi făcut nişte fapte pline de vitejie în 
timpul invaziei franceze. Murphy trase cizmele lui Will de sub pat și 
începu să le curețe de noroi. Aveţi nevoie de mine pentru plimbarea cu 
Lady Athena? 

Will se gândi la această întrebare în vreme ce se uita la cea mai 
curată cămașă, ce nu era chiar curată. Cu voia lui Dumnezeu, ar putea 
să-şi spele rufăria aici. Își trase cămaşa, gândindu-se că Murphy ar 
veni cu el dacă i-ar cere, dar se vedea că nu era prea dornic. 

Observând expresia lui Will, Murphy spuse: 

— Senora Oliviera a spus să-i aduc rufele dumneavoastră pentru 
spălat. Suntem oaspeţi de onoare. Celor de aici le plac mult englezii. 

Cum Will și Lady Athena n-aveau nevoie de însoțitor, Will spuse: 

— Petrece-ţi ziua cu familia Oliviera și ascultă ce au de zis despre 
condiţiile de viaţă din vale. Părerile lor vor fi probabil diferite de cele 
ale familiei regale. 

Murphy zâmbi încântat. 

— Cristina a spus că o să mă ducă la o plimbare prin oraș. E o veche 
biserică mare în piața centrală. Ea e foarte credincioasă. A spus că se 
gândeşte să devină călugăriţă. 


Will își stăpâni un zâmbet. Era mai puţin probabil ca o fată drăguță 
să facă o asemenea alegere dacă avea prin preajmă tineri adoratori. 

— lată şansa ta de a-i arăta ce bun catolic ești. Dar fii atent. Sunt 
sigur că bărbaţii gabrileni sunt la fel de protectori cu femeile lor 
precum sunt portughezii şi spaniolii, şi nu vreau să-ți găsesc pielea 
pusă pe băț la ușa celui mai apropiat șopron. 

— N-aş face niciodată ceva care s-o jignească pe Maria Cristina! 
spuse Murphy cu înflăcărare, înainte de a-şi da seama că Will glumea. 
Se relaxă zâmbind. O să văd ce pot afla despre cum se descurcă 
oamenii, sir. Poate că o să mă întâlnesc cu vreun călăreț de-al nostru. 
Cu siguranţă că ei au ceva de spus despre ce s-a schimbat și despre ce 
e nevoie. 

— Cu cât aflăm mai multe, cu atât mai bine, deși nu prea știu cât de 
mult poate face colonelul Duval. Dar să afle care e situaţia reală e 
primul pas decisiv. Îşi îmbrăcă haina. Câteodată îi invidia pe 
infanteriștii din regimentul 95, pentru că uniformele lor de un 
verde-închis nu reprezentau o ţintă atât de bună ca roșul purtat de 
majoritatea trupelor engleze. Dar, când nu era în cătarea puștii, 
uniforma roşie era destul de impresionantă. 

Cu o grimasă, încercă să-şi aducă aminte când dorise ultima dată să 
impresioneze o femeie. Trecuse prea multă vreme. 

Îşi trase în jos jacheta scurtă. Căptuşeala de un galben-închis şi 
fireturile argintii erau intacte, dar se gândi cu regret că uniforma 
trecuse prin multe în război şi avea și rănile drept dovadă. Murphy 
devenise expert la cârpitul tăieturilor lăsate de săbiile francezilor sau 
a urmelor de praf de puşcă lăsate de un glonţ care trecuse razant. 

Pe de altă parte, faptul că purta uniformă însemna că nu trebuia 
niciodată să se decidă cu ce să se îmbrace. Când avea să fie din nou 
civil, avea să fie nevoit să își aleagă hainele. Zâmbind la acest gând, 
Will coborî scările, îndreptându-se spre apartamentul familiei 
Oliviera, cu Murphy în urma lui. Fu întâmpinat călduros de către 
sergentul Gilberto şi părinţii săi. 


— Maior Masterson. Senor Oliviera făcu o plecăciune adâncă. Vă 
mulțumesc mult că mi-aţi adus fiul acasă. 

— Ba nu, protestă Will. Sergentul Oliviera și oamenii lui sunt soldați 
foarte bine pregătiţi, care n-au avut nevoie de mine. 

— Fără îndoială, spuse bătrânul cu o licărire de amuzament, dar nu 
pot mulțumi întregii armate engleze pentru ce a făcut pentru toți cei 
din peninsulă. Așa că vă mulțumesc dumneavoastră. 

Înţelegând dorinţa de a exprima mulţumiri, Will spuse: 

— În numele englezilor, vă accept mulțumirile, dar, într-adevăr, 
victoria noastră a fost posibilă datorită multor aliați care au acționat 
împreună. 

Acestea fiind spuse, venise momentul să se abordeze tema mai 
serioasă a micului dejun. La masă luau parte doar membrii adulți ai 
familiei, care nu făceau mare gălăgie. 

După cum spusese Murphy, englezii erau oaspeţi de onoare, şi 
mâncarea era oferită cu generozitate: prăjituri, omlete spaniole cu 
cartofi şi şuncă tăiată atât de subţire, că era aproape transparentă. 
Will spera că nu se folosise pentru acest singur mic dejun raţia de 
mâncare pentru o lună întreagă și onoră ospitalitatea mâncând cu 
multă poftă. Era cea mai bună mâncare de care avusese parte de 
săptămâni întregi. 

Spera ca Athena să vină şi ea la micul dejun, dar nu apăru până când 
ei nu terminară de mâncat. Will își savura ceașca de cafea când ea 
intră în sufragerie, însuflețind întreaga încăpere cu vitalitatea ei. Îi 
aruncă lui Will un zâmbet scurt înainte de a saluta familia Oliviera. El 
simţi un şoc, înlemnind, și cuvântul „superb” îi trecu din nou prin 
minte. 

Ea era îmbrăcată pentru o zi de călărie, dar, în loc de costum de 
călărie, purta o jachetă spaniolă scurtă, brodată cu fir auriu, peste o 
cămașă albă, bărbătească. 

Fusta-pantalon cafenie se rotea provocator deasupra gleznelor şi, 
încălțată cu cizmele de călărie cu tocuri medii, era aproape tot atât de 


înaltă ca Will. Într-adevăr superbă. 

Când îşi scoase pălăria cu boruri largi, spuse: 

— Dacă nu e un moment nepotrivit, aș vrea să-l duc pe maiorul 
Masterson să-l cunoască pe prinţul Alfonso. 

Senor Oliviera se ridică. 

— O să vă însoțesc şi o să fac prezentările, Lady Athena. 

Will abia aștepta să plece cu Athena, dar trebuiau respectate 
convenienţele, şi asta însemna că nu putea amâna întâlnirea cu 
regentul. Cei trei urcară un etaj spre încăperile de uz public. În vreme 
ce paşii le răsunau prin vastele spații, bogat mobilate, Will spuse: 

— Se pare că aici în castel n-a fost nici un jaf. Să înțeleg că francezii 
n-au putut intra? 

Senor Oliviera arăta de parcă ar fi vrut să scuipe, dacă n-ar fi fost în 
interior. 

— Aveţi dreptate. Am putut păstra comorile regale din San Gabriel. 
Mai preţioase sunt însă viețile compatrioţilor mei. Ar fi murit mult mai 
mulți dacă n-ar fi fost Lady Athena. 

Athena făcu un gest dezaprobator, - dar Will hotărî că asta era o 
poveste pe care trebuia s-o audă cât de curând. Ar fi întrebat pe loc, 
dar ajunseseră la o uşă înaltă, și Senor Oliviera îi invită într-o mică sală 
de primire în care se vedea un bătrân așezat pe un jilț de lemn 
asemănător cu un tron. Lângă el, prințesa Maria Sofia citea cu glas 
tare. Se opri când intrară ceilalţi, cu privirea aţintită asupra lui Will. 
Deoarece noaptea trecută nu făcuseră cunoștință cum se cuvenea, era 
de așteptat să fie curioasă. 

Senor Oliviera anunţă cu voce sonoră: 

— Alteță, permiteţi-mi să vi-l prezint pe maiorul William Masterson 
din armata britanică. 

Prințul Alfonso, un bărbat subţire, cu păr alb şi cu o vagă expresie 
fericită, spuse: 

— Vă mulţumim pentru vizită, maior Masterson. 

— Respectele mele, Alteță. Will făcu o scurtă reverență. Vă 


mulțumesc pentru că mi-aţi acordat această audienţă. 

— Sunt întotdeauna mulțumit să văd cetăţeni britanici, spuse 
prințul. Am petrecut doi ani la Londra reprezentându-mi ţara și mi-a 
plăcut nespus. Acolo am cunoscut-o pe draga mea Lady Delilah. 

Făcu semn spre Athena. 

Surprins, Will îi aruncă Athenei o scurtă privire. Faţa ei era 
impasibilă, iar el își aminti că spusese că prinţul o confunda cu mama 
ei. 

— Anglia apreciază legăturile ei de lungă durată cu San Gabriel, 
spuse Will. Trupele dumneavoastră au luptat cu mult curaj împotriva 
francezilor. 

Prinţul Alfonso se încruntă. 

— Nu ne plac francezii. Sălbatici! Au furat Regina Cerurilor! Trebuie 
să fie pedepsiţi pentru asta. Pedepsiţi! 

— Şi vor fi, spuse blând prinţesa Sofia, punându-și mâna pe braţul 
unchiului ei. Dar acum e vremea pentru cafeaua de dimineaţă, ce zici? 

Faţa regentului se îmblânzi. 

— Cafea, da. Eşti o fată bună, Isabella. O bătu peste mână. Lui Will îi 
spuse: Vă rog, Lord Masterson, să transmiteţi salutările noastre 
prințului dumneavoastră regent. Mi-ar plăcea să-i fac eu însumi o 
vizită, dar mă tem... mă tem că e prea mult pentru mine. 

— Voi face precum aţi solicitat, Alteță. 

Will se înclină din nou, apoi se retrase, cu Athena lângă el. Pe când 
părăseau încăperea, Senor Oliviera spuse: 

— O să vă aduc cafeaua, Alteță. Și avem prăjituri cu miere. 

Faţa regentului se lumină precum a unui copil. 

— Prăjiturile cu miere sunt preferatele mele! 

Will scoase un oftat de ușurare când ușa se închise în urma lui. 

— Înţeleg de ce tu și prinţesa Maria Sofia aţi fost nevoite să preluaţi 
obligațiile guvernării. 

— Prinţul Alfonso are și zile mai bune, spuse Athena pe când îl 
conducea prin holul spaţios spre scări. Din fericire, e întotdeauna 


binedispus, atât timp cât nu sunt pomeniţi francezii. O adoră pe Sofia, 
chiar dacă o mare parte din timp crede că e mama ei, regina Isabella. 
Seamănă foarte mult. 

— Aşa cum şi tu semeni cu mama ta, Lady Delilah? 

Ea se încruntă. 

— Nu-mi pot imagina de ce vrei să afli despre ea, maior Masterson. 

— Nu vreau, dar mă interesează totul despre tine, Athena, spuse el 
împăciuitor. Mi-ar plăcea să știu mai mult despre trecutul tău. În 
schimb, întreabă-mă orice dorești, deşi, te previn, nu sunt foarte 
interesant. 

— Mă interesează familiile, de vreme ce eu nu prea am una. Când 
ajunse la parter, se uită înapoi peste umăr. Cum era familia ta? 

— Mama a murit când aveam şase ani. Era dulce, dar sănătatea ei 
era mereu precară, aşa că n-o prea vedeam. Tata nu era un monstru, 
dar nu era în mod deosebit interesat de odrasla lui. Am fost crescut 
mai mult de servitori. Din fericire, erau cumsecade şi s-au îngrijit de 
mine. 

— Asta sună mai degrabă jalnic. Care e ruda ta favorită, cea 
ilegitimă? 

— Fratele meu vitreg, Damian T. Mackenzie, răspunse Will pe când 
ieşeau şi se îndreptau spre grajduri. Belea scrie pe fruntea lui. 

Athena râse; irascibilitatea îi dispăruse. 

— Serios? Deja îmi place. 

— Mac e foarte simpatic. Will zâmbi, amintindu-și prima lor 
întâlnire. E cu doi ani mai mic decât mine, și mama lui era actriţă. 
După ce a murit, camerista ei l-a adus pe Mac la Hayden Hall, reşedinţa 
familiei, apoi a dispărut. 

— Ce îngrozitor pentru el! În vocea Athenei se simțea o vehemenţă 
ce suna foarte personal. A fost crescut undeva departe? 

— Când tata s-a întors de la Londra, a vrut să-l trimită de acolo, dar 
eu n-am permis asta. Îmi plăcea de Mac, şi l-am mutat în camera 
copiilor cu mine. Fusese minunat să afle că avea un frate. Nu uitase 


niciodată clipa în care îl văzuse pentru prima dată pe Mac: îngrozit, 
îndurerat, încercând curajos să n-o arate. Eu eram un copil 
bine-crescut, mai degrabă plicticos. Mac era un tovarăş minunat. 
Sociabil şi plin de haz. Așa că am insistat să-l păstrez. 

— Ca pe un căţeluș? întrebă Athena amuzată. 

— Întocmai. Will avea o privire tristă. Poate că eram eu plicticos, 
dar mai eram și încăpățânat. Când am refuzat ca Mac să fie trimis de 
acolo, tata a renunțat la planurile de a mă înscrie la Elton. În schimb, 
ne-a trimis pe amândoi la o mică școală pentru băieţii de familie bună, 
dar cu proastă purtare, așa încât fiul ilegitim să nu iasă în evidenţă. 

Pe când intrau în grajduri, Athena întrebă: 

— A funcţionat treaba? 

— Da, am primit amândoi o educaţie excelentă și acolo ne-am făcut 
prieteni pe viață. Will se uită prin grajduri și văzu câțiva cai zdraveni. 
Calul meu ar trebui să se odihnească. Mai ai cai potriviţi pentru statura 
mea? 

Athena arătă spre un cal murg. 

— Herculano e cel mai puternic cal de aici și e foarte blând. Se uită 
şăgalnic spre Will. Ți s-ar potrivi de minune. 

El chicoti în vreme ce se duse să-și ia şaua și harnașamentul. 

— E şi încăpățânat? 

— Când simte nevoia. Athena își luă şaua și intră într-o boxă cu un 
roib înalt. Unde e fratele tău acum? 

— Conduce un club foarte la modă în Londra. Deși îşi petrece mai 
puţin timp în club de când s-a însurat, anul trecut. Will intră în boxa 
lui Herculano și începu să se împrietenească, încetișor, cu animalul. 
Abia aştept să-l văd din nou. Am fost numit pe post de naș pentru 
copilașul care urmează să se nască. 

— Sună minunat. Athena înșeuă cu pricepere roibul şi îl conduse pe 
culoarul aflat între şirul de boxe. Puse desagii şi adăugă: După ce o 
vizităm pe Senora da Silva, ne aşteaptă o zi lungă de călărie dacă vrei 
să vezi aproape toată valea. Mai devreme, am luat niște mâncare, dar 


va fi o nouă masă foarte simplă. E în ordine? 
— Sună perfect. Will zâmbi în barbă pe când înșeua calul. O zi lungă 
cu Athena Markham era exact ce dorea. 

După cum Athena se aștepta, Will călărea ca un bărbat care își 
petrecuse o jumătate din viață în șa, ceea ce era probabil adevărat. 
Ploaia și ceața zilei de ieri dispăruseră, lăsând în loc un soare 
strălucitor şi un cer de un albastru viu. San Gabriel se prezenta în cele 
mai bune condiţii. 

Ea era încântată că el nu-i mai pusese întrebări personale. Pe când 
călăreau prin oraș, toată atenţia lui se concentrase pe împrejurimi în 
vreme ce asimila fiece detaliu. Casele de piatră afectate de intemperii, 
cu acoperișuri de şindrilă roșie, erau caracteristice acestor părți de 
lume, dar pe alocuri existau urme de gloanţe sau de foc. 

Will atrăgea atenţia asupra lui, atât prin statură, cât şi prin 
uniformă. Copiii se holbau la el de parcă ar fi fost de pe altă planetă. El 
le zâmbea amical. Cei mai mici se retrăgeau timizi, dar un băiat mai 
îndrăzneţ spuse tare: 

— De ce e el aici? 

Will răspunse în limba locală: 

— Vizitez frumoasa voastră ţară. De ce eşti tu aici? 

Băiatul rămase cu gura căscată înainte de a-şi reveni și a răspunde: 

— Eu m-am născut aici! 

— Un motiv bun! 

Will le făcu copiilor semn cu mâna, pe când Athena îi conducea 
după un colţ la următoarea stradă. 

— În răstimp de o oră, toată lumea din oraș o să ştie că un ofiţer 
englez care vorbeşte limba locală a venit la noi în vizită. Nemaiauzit! O 
să fii privit drept vestitorul primăverii. Când Will îi aruncă o privire 
întrebătoare, ea explică: E o expresie de pe aici pentru momentul când 


primele păsări cântătoare se întorc. E un moment norocos, fericit, 
pentru că iarna ia sfârşit. 

— Probabil că arăt mai degrabă ca un urs cântător, spuse el amuzat. 
San Gabriel a avut un an prost, aşa că îmi imaginez că toate semnele de 
bun augur sunt bine-venite. Chiar și urşii cântători. 

— Cânţi? 

El făcu o grimasă. 

— La fel ca un urs. 

Athenei i-ar fi plăcut să-l audă. 

Piața centrală era liniştită, pentru că nu era zi de târg. Pe când o 
traversau, Will studie biserica aflată pe o latură a pieţei. 

— Cât de veche e biserica? E foarte frumoasă. 

— Partea cea mai veche, cripta, are peste o mie de ani. Se cheamă 
Biserica Sfintei Maria, Regina Cerurilor. 

Will se uită atent spre ea. 

— Are ceva de a face cu comentariul prinţului Alfonso cum că 
francezii au furat Regina Cerurilor? 

— Mă tem că da. Francezii au furat tot ce era de valoare, inclusiv o 
veche și superbă statuie a Madonei, explică Athena. Regina Cerurilor 
era cel mai sacru obiect din San Gabriel, și toată lumea a fost dezolată. 
Preotul, părintele Anselmo, a încercat să-i oprească pe hoţi și a fost 
bătut şi lăsat să moară, dar a supravieţuit. Se crede că însăși Maica 
Prea binecuvântată a intervenit să fie apărat. 

Clopotnița domina piaţa şi, pe când treceau de ea, clopotele bisericii 
începură să bată ora. Will întrebă: 

— Clopotele se aud în toată valea? 

— Da, şi biserica Santo Espirito din satul din capătul de apus al văii 
are o pereche asemănătoare de clopote. Cu războiul în curs chiar peste 
munți, s-au stabilit semne speciale de avertizare. Când au venit 
francezii, diaconul de la biserica asta a tras clopotele drept 
atenţionare, astfel că oamenii au apucat să fugă în peşteri. 

— Un plan foarte bun, spuse Will aprobator, pe când își conducea 


calul pe după o căruţă ce fusese lăsată în mijlocul drumului. Dacă aș fi 
fost eu acolo, și eu i-aș fi învăţat pe oameni unde să se ascundă și i-aș fi 
sfătuit ce să ia cu ei. 

— Exact așa s-a făcut aici, spuse Athena. Altfel, ar fi existat mult mai 
multe victime în timpul invaziei. 

Will se uită atent la ea. 

— Tu ai sugerat semnalele şi instructajul? 

Surprinsă de intuiţia lui, ea spuse: 

— Nu în totalitate, dar am făcut parte din consiliul de război pe care 
l-a convocat regele, şi câteva dintre sugestiile mele au fost adoptate. 

Carlos spusese că ea era cel mai valoros membru al consiliului și, în 
secret, ştia că el avea dreptate. Toţi acei ani de lecturi îi dăduseră idei 
bune. 

După ce lăsară orașul în urmă, parcurseră doar un drum scurt până 
la moşia da Silva. Vasta reședință din piatră şi construcţiile ce o 
înconjurau erau protejate de ziduri înalte și de grădini spaţioase. 
Bătrânul portar care îi lăsă să treacă de porțile de fier o salută pe 
Athena cu un zâmbet. 

După ce-i răspunse la fel, ea o porni pe lunga alee, spunând: 

— Cei din familia da Silva sunt cei mai mari moșieri după familia 
Alcantara. Câmpurile lor au suferit mari pagube din pricina 
francezilor. 

— Cum e Senora da Silva? 

— O femeie încântătoare dintr-o familie portugheză. Fiica ei cea mai 
mică e o bună prietenă de-a Sofiei. Au mers împreună la școală în 
Porto. Cel mai mic dintre fii e la școală în Spania și cel mai mare e 
căpitan sub conducerea tatălui său. L-ai cunoscut? 

— Nu, totul s-a petrecut foarte repede. Will se uită la ea când 
ajunseseră la grajduri şi descălecau. Există și un fiu mijlociu? 

Athena oftă. 

— A existat. Alberto a fost ucis luptând sub comanda tatălui lui. 

— Prea mulţi tineri au murit, spuse Will încet. Cel puţin asta a 


încetat acum. 

Gura Athenei se strâmbă când intră în casă. 

— Mă întreb dacă bărbaţii vor depăși vreodată dorința de a se 
război. Femeile deja au făcut-o. 

— Am cunoscut câteva femei din gherilă la fel de aprige ca un 
bărbat, dar, în general, ai dreptate. Poate că omenirea are nevoie de 
mai multe regine şi de mai puţini regi. 

Athena trase de șnurul clopotului de la ușa din faţă. 

— Ce crezi despre război, Will? 

— Câteodată este necesar. Întotdeauna e îngrozitor de distructiv. 
Will zâmbi strâmb. Şi prea des produce dependenţă, devenind 
periculos. Unii bărbaţi au beneficii de pe urma pericolului și a 
nesiguranţei și nu vor fi nicicând mulţumiţi cu pacea. 

— În cazul ăsta, ar trebui să fie puşi cu toţii într-o arenă şi să se 
lupte unii cu alţii până la capăt, spuse Athena cu asprime. 

— Asta a fost una dintre sugestiile pe care le-ai făcut în consiliul de 
război gabrilen? întrebă el cu interes. 

— Nu, spuse ea. Dar ar fi trebuit! 

XXX 

O slujitoare mică şi bătrână îi pofti pe Will şi pe Athena într-o 
frumoasă cameră de primire cu mobilier sculptat și cu covoare 
delicate, dar uşor uzate acoperind pardoseala lucioasă din dale. Se 
părea că zidurile reşedinţei da Silva protejaseră casa de jafuri. 

Will abia avu timp să se uite împrejurul lui, că stăpâna casei intră în 
încăpere cu paşi iuți și nerăbdători. Senora da Silva era o femeie 
atrăgătoare, de vârstă mijlocie, îmbrăcată în veșminte negre, de doliu, 
şi cu o spectaculoasă şuviţă argintie fluturând în părul negru. 

Părea în pragul leşinului. Cu privirea aţintită asupra lui Will, întrebă 
încordată: 

— Soţul meu? Băiatul? 

— Amândoi sunt bine, spuse el pe dată. Sunt aici nu ca să vă aduc 
veşti proaste, ci deoarece colonelul da Silva m-a rugat să însoțesc o 


unitate a cavaleriei gabrilene spre casă. Deși el și fiul dumneavoastră 
au suferit oarece răni în bătălia pentru Toulouse, amândoi se refac 
fără probleme. Colonelul și restul trupelor sale vor fi acasă în câteva 
săptămâni. 

Ea închise ochii şi se înfioră ușurată. Athena se îndreptă către 
femeia mai în vârstă și o conduse spre un fotoliu. 

— Veştile bune pot fi la fel de neplăcute ca veștile rele, spuse ea 
consolând-o. Aţi dori ceva? Brandy? Cafea? 

— Nu, mulțumesc, draga mea. Senora da Silva deschise ochii şi o 
bătu pe Athena pe braț. Când am văzut un ofiţer englez, pentru 
moment m-am temut de ce-i mai rău. Dar acum pot respira din nou. 

— Mă bucur că v-am putut aduce vești bune, Senora. Dar soţul 
dumneavoastră mi-a încredinţat şi nişte informaţii mai triste. Will 
băgă mâna în interiorul jachetei şi scoase câteva foi de hârtie 
împăturite ce fuseseră sigilate cu ceară roşie. I le înmână soției 
colonelului. Aici e o listă cu victime din trupele voastre. El mi-a spus că 
unele dintre familii ştiau deja, datorită scrisorilor primite mai înainte, 
dar au mai fost victime la Toulouse. 

Senora da Silva se uită la hârtii cu o expresie tristă. 

— O să merg la toate aceste familii. Lady Athena, credeţi că prințesa 
mă va însoţi? Prezenţa ei ar însemna... mult. 

— Sigur va dori să vă însoțească, spuse Athena cu blândeţe. 

— În cazul ăsta, o să trimit un mesaj către Sofia chiar acum. Senora 
da Silva se ridică, cu o expresie hotărâtă. Cu cât îndeplinim această 
sarcină mai repede, cu atât va fi mai bine. 

— Soţul dumneavoastră a mai trimis ceva, spuse Will scoțând un 
săculeț de catifea din buzunarul interior. Un dar pentru 
dumneavoastră. 

Curioasă, femeia mai vârstnică deschise săculețul. Obiectul 
dinăuntru era înfășurat în bumbac moale. Desfăcu țesătura, şi în mână 
i se împrăştie o cascadă de bijuterii rubinii şi strălucitoare. 

— Un colier de rubine! spuse ea, tresărind. Ştie că mi-au plăcut 


întotdeauna rubinele. Pot îndrăzni să întreb de unde provine acesta? 

— Dacă vă temeţi că l-a smuls de la gâtul vreunei franțuzoaice, 
răspunsul este nu, zise Will cu hotărâre. Adesea există jafuri după 
bătălii, şi nu e neobişnuit pentru un soldat să ia ce găseşte și apoi să 
vândă unui ofițer pentru a avea bani ca să se îmbete. Aşa presupun că 
a intrat colonelul da Silva în posesia colierului. Puteţi să-l întrebaţi 
când ajunge acasă. 

— Când ajunge acasă, repetă ea cu fața strălucind. Aș putea fi o 
gazdă mai bună, dar trebuie să încep pregătirea pentru sarcina care 
îmi revine. 

— Şi noi trebuie să facem turul văii, spuse Athena, privind către 
Will. Eşti pregătit să afli ce-i mai rău? 

— De asta sunt aici, spuse el pe loc. 

Întâlnirea cu Athena Markham era doar un bonus norocos. 

Când plecară de la reşedinţa da Silva, Will și Athena merseră 
printr-o pădurice. Unii copaci arătau neatinși, alții fuseseră parţial 
distruși și mult prea mulţi erau doar niște schelete carbonizate. 

— Măslini, spuse Athena. Deși arborii de plută supraviețuiesc destul 
de bine focului, livezile de măslini și de migdali au fost distruse. 

Will strânse din dinţi în vreme ce examina pagubele. 

— Genul ăsta de distrugeri nejustificate reprezintă o infamie. La ce 
le-a folosit să distrugă sursele de hrană? 

— Generalul Baudin părea mare amator de distrugeri inutile, spuse 
Athena cu voce plată. El şi oamenii lui erau ca un roi de lăcuste, 
distrugând totul în calea lor. Viile au avut chiar şi mai mult de suferit. 

leşiră din păduricea distrusă, iar Will văzu o întindere de vii 
terasate coborând de pe dealurile ce dădeau spre sud spre râul ce 
curgea prin inima văii. Gura i se încleştă când văzu că majoritatea 
butucilor de vie fuseseră arşi. Câţiva supraviețuiseră și acum le 


dăduseră lăstari, dar în marea lor majoritate fuseseră distruși, lăsând 
pustiitele terase urâţite de butuci înnegriţi şi lipsiţi de viață. 

— Mi s-a spus că strugurii creşteau aici încă dinainte de epoca 
romanilor, zise Athena. Uită-te la ei acum! Baudin și oamenii lui erau 
furioşi că gabrilenii au fugit şi au ascuns atâtea valori. Înainte de a da 
foc, au pus paie la baza butucilor de viţă, astfel încât căldura să 
distrugă rădăcinile. După cum vezi, foarte puţini butuci au 
supraviețuit. 

— O să fie nevoie de câţiva ani să crească noii butuci, nu-i așa? 

Ea încuviinţă din cap. 

— Da, chiar dacă ar fi existat niște butaşi viabili, ar fi nevoie de ani 
întregi. Şi avem foarte puţini butaşi buni. 

Pe când cotiră spre dreapta să meargă pe o cărare îngustă ce 
şerpuia între două grupuri de terase, Will întrebă: 

— Unde s-au refugiat oamenii? 

— Valea are multe peșteri, unele din ele foarte adânci. Suficient de 
mari ca să-i adăpostească pe toţi locuitorii din San Gabriel împreună 
cu unele dintre lucrurile lor cele mai de preţ. Nu toată lumea a reușit 
să ajungă în adăpost, dar mare parte din oameni au făcut-o, explică 
Athena. Ne-am străduit să ascundem intrările în peșteră, astfel încât să 
fie greu pentru străini să le găsească. 

— Dar câmpurile nu putea fi ascunse. Văd lanuri de grâu încolţit în 
fața noastră. Calculă cam cât de coaptă era recolta când năvăliseră 
francezii, cu un an în urmă. Invazia a fost înainte de recoltat, nu-i așa? 
Au dat foc câmpurilor? 

— Da, şi, ca să facă şi mai mult rău, au distrus morile din vale. Mai 
târziu, o să trecem pe lângă cea mai mare moară, ca să vezi pagubele. 
Morile se pot repara, dar n-am putut găsi mână de lucru suplimentară 
pentru a ridica roţile de apă și pietrele de moară. Nu atunci când nu 
există grâne de măcinat şi sunt multe alte sarcini mai importante. 

Colonelul Duval avusese dreptate să fie îngrijorat în legătură cu ţara 
asta mică. 


— Trebuie să fi fost o iarnă tare săracă. Francezii au luat cea mai 
mare parte dintre vite? 

— Da, doar câteva dintre cele mai bune animale au putut fi ascunse 
în peşteri. Au luat, de asemenea, și orice alt fel de hrană au putut găsi. 
Probabil că armata lui Baudin a străbătut o jumătate din Spania fără să 
mai fie nevoită să caute de mâncare. 

Will studie chipul elegant și hotărât al Athenei, gândindu-se că nu 
mai întâlnise niciodată o femeie ca ea. 

— Cum au supravieţuiri oamenii pe timp de iarnă? 

Athena se încruntă. 

— Mi-am folosit economiile și mi-am convins administratorul să-mi 
dea în avans venitul pe anul ăsta. Bănuiesc că, de fapt, mi-a dat cu 
împrumut banii din propriul buzunar. Lucru pentru care îi sunt 
profund recunoscătoare, pentru că altminteri oamenii ar fi murit de 
foame. Am fost în stare să suplimentez mâncarea disponibilă cu făină, 
fasole, cartofi şi peşte uscat. Am folosit ultimele mele fonduri ca să 
cumpăr stocuri de seminţe, dar n-am putut să obțin atât cât ar fi fost 
necesar. 

Deşi foametea era o moștenire cunoscută a războiului, Will ura să se 
gândească în ce situație disperată se găsiseră locuitorii acestei 
minunate văi. 

— Gabrilenii sunt norocoși că eşti aici. Să hrăneşti o ţară întreagă e 
o treabă costisitoare. 

— Nu prea am cine ştie ce avere, dacă asta te întrebi, spuse Athena. 
Dar am moştenit ceva bani de la mama, și tata îmi plătește o foarte 
mică alocaţie trimestrială, cu condiția să nu menţionez absolut 
niciodată că suntem rude. 

Will se crispă. 

— Cel mai bine e să nu-mi spui numele de familie, altfel aș fi tentat 
să-l găsesc pe tatăl tău şi să-l bat când mă voi întoarce în Anglia. 

— Nu-i nevoie să te arăţi atât de fioros, spuse Athena. Sunt o 
complicaţie serioasă. Întotdeauna am bănuit că mama l-a sedus pe tata 


doar ca să-l umilească. Cel puţin s-a simţit oarecum responsabil. Nu 
era obligat să-mi dea nimic. 

— Eşti foarte iertătoare. 

— Mai degrabă, practică. Nu are sens să irosesc resentimente pe un 
om pe care l-am văzut doar o dată în viaţă. S-a comportat de parcă eu 
eram ceva ce fusese lăsat în prag de unul din câini. Dar n-a pus să fiu 
trimisă la un azil de săraci, lucru pentru care îi sunt recunoscătoare. 
Renunţând la subiect, ea arătă cu mâna în faţă, unde drumul întâlnea 
râul. Poţi vedea acolo ruinele podului. Era singurul pod în valea 
centrală, aşa că prin pierderea lui s-au creat multe probleme. Mai e un 
pod în susul râului, dar pe acolo traversarea văii durează prea mult. 

— Câteodată primeam sarcina de a-i ajuta pe ingineri, inclusiv la 
poduri. Studie adâncimea râului, viteza apei şi pilonii de piatră, adică 
tot ce mai rămăsese din vechiul pod. Dacă aveţi lemn disponibil și 
putem aduna destui muncitori, n-ar fi greu să construim alt pod. 

— Atât lemnul, cât şi mâna de lucru lipsesc, spuse ea. Crezi că 
soldaţii care s-au întors cu tine ar fi de acord să ajute la reconstrucție? 

— Mare parte din ei au obligaţii de familie, dar cu siguranţă că ar 
consacra ceva timp pentru un asemenea proiect important. Mai 
rămâne doar problema cu lemnul. Will arătă cu mâna spre întinderea 
însorită a văii. Partea asta de lume n-are prea mulţi copaci. 

— 0O să găsim ceva, promise Athena. Putem să mergem mai 
departe? A fost distrus și un stăvilar de pe unul dintre pârâurile ce se 
varsă în râu, și i se simte și acestuia lipsa. 

Will făcu o grimasă. 

— Podurile şi stăvilarele sunt plăcerea unui inginer. Arată-mi 
drumul, Lady Athena! 

Ea râse. 

— Sunt foarte bucuroasă că ai fost cel ales de colonelul da Silva să 
vină aici! 

Will îi privea chipul luminat de un zâmbet larg şi se gândea că şi el 
era la fel de bucuros. 


XXX 


Cât timp Athena îi arătase lui Will cele mai grave probleme din vale, 
se făcuse vremea prânzului. Îl conduse spre un loc unde ei îi era drag 
să meargă când ajungea prin partea locului. Cu mult timp în urmă, 
cineva construise o bancă de lemn în interiorul unei peșteri puţin 
adânci, mai degrabă o stâncă proeminentă. În față era un petic de 
iarbă moale și la câțiva paşi mai departe un pârâiaș răsărea din deal, 
adunându-se într-o mică adâncitură de piatră, ideală pentru ca atât 
caii, cât și oamenii să-și astâmpere setea bând de acolo. Stânca se afla 
cam la jumătatea dealului de deasupra văii şi oferea o perspectivă 
largă asupra râului, fermelor şi viilor. 

În vreme ce Will priponea caii astfel încât aceștia să poată mânca 
iarbă şi să bea apă, Athena desfăcu desagii și întinse o pânză la 
mijlocul băncii tocite de vreme. 

— Îmi pare rău că prânzul e din nou foarte simplu, spuse ea pe când 
aranja bucăţi de pâine, brânză şi măsline. 

Ultimele fură scoase o carafă de vin, un cuţit şi două pahare solide 
de sticlă. 

— Nu-i nevoie să te scuzi, spuse Will pe când se așeza la celălalt 
capăt al băncii. Mâncare bună, un vin bun, o privelişte minunată și cea 
mai bună companie. 

Privirea lui era caldă. 

Chiar și fără să se uite, ea era profund conștientă de puterea lui Will 
şi de aspectul lui impunător. Era greu să nu se holbeze la el. Renunţase 
să se convingă de faptul că atracţia pe care o simţea era doar pentru că 
amândoi erau englezi. Era atrasă pentru că era enervant de atrăgător. 
Inteligent, prietenos, cu un farmec discret și minunat de puternic şi de 
chipeș. Fireşte că observase. Era om - şi femeie. 

Aşa că, fie ce-o fi. Puteau fi prieteni și puteau vorbi în engleză 
pentru o săptămână sau două, apoi el avea să plece şi nu avea să-l mai 
vadă niciodată. În veci. Aşa că avea să se bucure de compania lui și să 
fie recunoscătoare pentru prezenţa lui. 


Oftând în sinea ei pentru prostiile ce-i treceau prin cap, turnă vinul. 
Când îi întinse un pahar, el îl ciocni de al ei. 

— Pentru San Gabriel! 

— Pentru San Gabriel și, într-o zi, pentru Anglia! 

Deşi numai Dumnezeu ştia când avea să poată reveni acolo. Sorbi 
delectându-se cu vinul pe când se uita la câmpuri, la terase și la lucirea 
depărtată a râului. 

— E un lux să te relaxezi şi să te bucuri de o zi splendidă. Mare 
parte din timp mi-am petrecut-o trecând de la o criză la alta. N-am 
văzut pădurea din cauza copacilor. 

— Metaforic vorbind, spuse el făcând semn spre valea aproape în 
întregime defrişată. 

— Copaci metaforici, fu ea de acord. Dar, parcurgând valea, mi-a 
adus aminte de cât de multe sunt de făcut. De-abia am izbutit să ieşim 
din iarna trecută. Dacă nu se însămânţează curând mai multe terenuri, 
iarna ce vine va fi şi mai rău. 

Will tăie o bucată de brânză și o puse pe o felie de pâine. După ce 
înghiți o îmbucătură, întrebă: 

— Dacă ai putea flutura din bagheta magică, ce ai cere? 

— Bani şi bărbaţi, spuse ea prompt. Bani pentru seminţe și 
echipament și pentru plata muncitorilor angajaţi la muncă. Se încruntă 
gândindu-se ce mai era necesar. Mi-aş mai dori niște butaşi buni de 
viță pentru a replanta viile. Anul ăsta se vor culege puţini struguri și, 
dacă nu începem să plantăm, în viitor nu va fi mai bine. 

— Presupun că francezii au băut sau au luat cea mai mare parte din 
vin, spuse Will. Cât a mai rămas pentru gabrileni? Evident, e vital 
pentru ridicarea moralului. 

— De fapt, francezii n-au pus mâna pe prea mult din vinul nostru, 
dar ce a mai rămas e inaccesibil, spuse Athena. Podgorenii locali au 
adăpostit întotdeauna vinul în peșteri, pentru că temperaturile erau 
constante. O trupă de cavalerie franceză era la un pas de a pune mâna 
pe cele două depozite ale noastre din peşteri, când o avalanșă le-a 


blocat. 

Will făcu ochii mari. 

— Bănuiesc că n-a fost întâmplător. Sfântul protector al văii voastre 
şi-a făcut foarte, foarte bine treaba! 

Athena chicoti. 

— Ai dreptate, n-a fost o întâmplare. Eu și Sofia eram în vizită la 
mănăstirea benedictină când am auzit clopotele de avertizare de la 
biserica Santo Espirito. Aveam un binoclu la mine și am putut să-i văd 
pe francezi cum pătrund în vale dinspre apus. Se mișcau cu o viteză 
uimitoare. Era evident că planificaseră invazia și trimiseseră spioni să 
afle cum stăteau lucrurile, pentru că escadronul de cavalerie se 
îndrepta direct spre depozitele din peşteri. Mănăstirea nu se afla prea 
departe, aşa încât eu şi Sophia am putut să ajungem primele acolo. 

Will se uită fix la ea, îngrozit. 

— Voi două ați crezut că veţi învinge un escadron de cavalerie al 
francezilor? 

— Nu direct, bineînţeles. Dar o furtună violentă din vară măturase 
pământul din jurul unui grup de stânci de deasupra peşterilor de 
depozitare. Podgorenii se întrebaseră dacă panta dealului putea fi 
stabilizată sau era necesar să mute butoaiele cu vin în alte peşteri, 
ceea ce ar fi implicat un efort colosal. Inspectaserăm zona distrusă cu 
vreo două săptămâni înainte şi ştiam că era instabilă. Athena zâmbi 
răutăcios. Aşadar, folosindu-ne de cai, de câteva pârghii și de legile de 
bază ale fizicii, eu și Sofia am declanşat o alunecare de teren. 

— Voi sunteţi două îndrăzneţe, spuse el cu admiraţie. Și după 
aceea? Presupun că ați luat-o la goană. 

— Exact. Ne-am adăpostit într-o peşteră mică mai sus, unde am stat 
ascunse câteva zile. De aceea Sofia n-a fost luată de Baudin, precum 
tatăl şi fratele ei. Athena se strâmbă. Bărbatul era turbat că ea scăpase, 
dar n-avea timp s-o caute, pentru că se retrăgea din fața armatei lui 
Wellington. 

— Bănuiesc că l-a declarat pe prințul Alfonso drept regent pentru 


că voia să lase țara slăbită, comentă Will. 

— Poate. Nimeni n-a comentat numirea, pentru că nu mai era nici 
un alt membru vârstnic al familiei regale la dispoziţie, şi Sofia e prea 
tânără pentru a domni. Noi toți eram mult prea ocupați să ne revenim 
după distrugerile provocate de Baudin pentru a ne mai gândi la 
motivele lui. Cel puţin ne-am bucurat să-i lipsim pe francezi de prada 
lor, dar acum peșterile sunt blocate și pentru noi. Sunt sigură că pot fi 
deschise prin săpături și cred că o mare parte dintre butoaiele cu vin 
au rămas intacte, dar va fi o sarcină dificilă. Din nou, avem nevoie de 
muncitori și de mijloace pentru a-i plăti. 

— Dacă oamenii rămân fără vin, sunt sigur că o să apară o mulțime 
de voluntari să înlăture stâncile, dar sunt alte priorităţi, fu el de acord. 
Ce e mai important? 

Împreună, terminaseră toată mâncarea şi jumătate din sticla de vin. 
Athena scutură bucata de pânză, şterse cuțitul și băgă înapoi în desagă 
totul în afară de vin şi pahare. 

— Răspunsul la această întrebare depinde de ce fel de ajutor e 
disponibil, răspunse ea. Acum, că am inspectat valea, ce crezi că e 
realizabil? Contrar convingerii colonelului Duval, mi-e greu să cred că 
guvernul britanic, care nu i-a acordat lui Lord Wellington suficiente 
resurse să ducă un război, va sări în ajutorul unei țări mici de care 
majoritatea englezilor nici n-au auzit. Strânse din dinţi. Chiar dacă ar 
vrea să ajute, numai Dumnezeu ştie cât ar dura ca ajutoarele să ajungă 
aici. 

— Am câteva idei, spuse Will, netulburat de pesimismul ei. Un vechi 
coleg de școală al meu, Justin Ballard, locuieşte în Porto. Conduce 
afacerea familiei sale de transport de vinuri și cred că ar fi dispus să 
ajute. 

— Ballard Port, compania scoțiană? întrebă ea surprinsă. Toată 
lumea a auzit de ei. 

— Familia lui are această afacere de câteva generaţii, spuse Will. 
Afacerea cu vinuri a fost foarte afectată de atâta război în zonă și 


pentru Ballard e frustrant, pentru că n-are prea multe de făcut. Sunt 
sigur că ar fi încântat să trimită butaşi de vie şi oameni pentru plantat, 
şi ar putea s-o facă repede. 

— Ar fi minunat! exclamă ea. Sunt sigură că ar fi chiar varietățile de 
struguri potrivite. Dar cine să plătească pentru asta? 

— Eu o voi face, spuse el liniştit. 

Ei i se tăie răsuflarea. 

— După cum ai observat mai devreme, să sprijini o întreagă țară e o 
treabă foarte costisitoare. 

El ridică din umeri. 

— Nu duc lipsă de bani și n-am avut ocazia să-i cheltuiesc cât am 
fost în armată. Îmi pot permite să plătesc un ajutor concret pentru San 
Gabriel. 

Ea văzu că el vorbea serios. 

— Nu ştiu când vei putea fi răsplătit - sau dacă se va întâmpla 
vreodată, spuse ea nesigură. 

— Sunt prea prudent pentru a da cu împrumut ceva ce nu-mi pot 
permite să pierd, aşa că n-o fac. Ăsta este un dar pentru o ţară 
măreață. Văzând expresia de neîncredere de pe chipul ei, făcu o 
grimasă. Milă creştinească? 

Ea trase adânc aer în piept. 

— Nu sunt eu o autoritate aici, dar, chiar și așa, accept, în numele 
acestei țări! Cât îţi trebuie să iei legătura cu domnul Ballard şi să obţii 
un răspuns? 

— O săptămână, poate? Porto e mult mai aproape decât Toulouse, și 
bănuiesc că sunt mulţi oameni în oraș dornici de muncă. În plus, Justin 
e foarte eficient. Will se încruntă. Mi-a mai venit o idee. Râul vostru se 
varsă în Douro? Nu mă pricep, dar vinurile au gustul foarte 
asemănător cu cel al vinurilor scumpe din susul râului Douro. 

— Da, râul din San Gabriel e afluentul lui Douro, iar pământul și 
clima de aici sunt aproape la fel ca acolo. 

— Aţi trimis vreodată vinurile locale în Porto, pentru export? Când 


viile vor fi refăcute, asta ar putea fi profitabil, dacă se poate realiza 
transportul. 

— Râul nu e navigabil, și drumul spre Portugalia peste munți e prea 
dificil pentru încărcături mari. Vinul gabrilen e consumat pe plan local 
sau trimis spre est, în Spania. Împărţi restul de vin între ei, puse dopul 
sticlei și o băgă în desagă. Păcat că nu există un mod de transport 
convenabil. Vinurile noastre se păstrează bine, aşa că ar fi ideale 
pentru export. În anii buni, există un surplus considerabil, aşa că 
viticultorii adaugă rachiu la surplusul de vin şi așa se păstrează şi mai 
mult. 

— Albia s-ar putea îmbunătăți încât râul să devină navigabil? 
întrebă Will. Înainte era imposibil să navighezi în susul râului Douro 
mai departe de cheile Cachao da Valeira, dar cascada şi proeminenţele 
stâncoase au fost aruncate în aer acum douăzeci de ani, pentru ca 
navele să poată merge în susul râului. Acum există vii aproape pe tot 
drumul spre Spania, şi producţia de vinuri a crescut spectaculos. Poate 
e posibil să se procedeze la fel pe râul San Gabriel. 

— S-ar putea ca unchiul Carlos să se fi gândit la o asemenea soluţie, 
dar, dacă a făcut-o, eu n-am auzit nimic despre asta, spuse Athena 
gânditoare. Pentru foarte multă vreme, San Gabriel a fost o mică țară 
adormită, izolată și mulțumită. Dar unchiul Carlos şi-a dat seama că 
lumea se schimbă şi că e necesar ca şi ţara lui să facă la fel. Ăsta e 
motivul principal pentru care a trimis trupe să lupte împotriva lui 
Bonaparte. Tinerii care se vor întoarce vor avea idei noi și vor avea un 
orizont mai larg. Vocea i se întrerupse pentru o clipă. Acum, unchiul 
n-o să mai vadă asta. 

— E prea devreme să presupui că el și cu fiul lui sunt morți, spuse 
Will încet. Dar, dacă sunt, San Gabriel va merge înainte, aşa că trebuie 
să vă gândiţi la viitor. 

— Ai dreptate, fireşte. Crezi că ai timp să cercetezi râul pentru a 
vedea dacă se pot face îmbunătăţiri care să nu fie imposibil de 
costisitoare? Dacă s-ar putea începe lucrul curând, poate că râul ar 


deveni navigabil cam pe când viile se vor fi refăcut. 

— O să-l întreb pe Ballard dacă are timp să vină el însuși până aici, 
răspunse Will. Poate să se uite și el la albia râului. Familia lui s-a 
ocupat de îmbunătățirile făcute pe râul Douro, aşa că ştie cât de cât ce 
implică toate astea. Will ridică paharul într-un toast neprotocolar. În 
afară de asta, sunt sigur că va fi interesat de vinurile voastre. Dacă 
peșterile în care sunt butoaiele pot fi deschise și vinul e încă bun, ai 
putea să vinzi din el curând, presupunând că problemele cu 
transportul pot fi rezolvate. 

— Ce perspectivă minunată! Dumnezeu să te binecuvânteze, Will. 
Cu un optimism pe care nu-l mai simţise de luni întregi, Athena se 
aplecă să-l sărute uşor pe obraz, dar el îşi întoarse capul, și buzele ei 
aterizară pe ale lui. Avea gust de vin și de soare, de căldură și bunătate 
- şi de ceva mult mai intens și mai primejdios. 

Sărutul se adânci, şi lumea ei se întoarse cu susul în jos. 

Paharul Athenei căzu pe iarbă când șocul și dorinţa îi copleșiră 
simțurile. Simţea mâna mare a lui Will la ceafă, trăgând-o mai aproape. 
Se abandonă momentului, tânjind după căldura şi tandreţea lui. Pe 
când sărutul se adâncea, braţele lui o cuprinseră într-o îmbrăţișare ce 
o făcu să se cuibărească la pieptul lui. Ce ușor, chiar foarte ușor ar fi să 
se îndrăgostească de bărbatul ăsta și să se piardă împreună cu toate 
temerile şi grijile ei... 

Will se mișcă şi șopti: 

— Eşti atât de minunată... 

Vorbele lui rupseră vraja, şi Athena se desprinse, mânioasă pe ea 
însăşi și pe lipsa ei de control. 

— N-o să fiu amanta ta, spuse ea încordată. Sau ăsta e prețul 
ajutorului pe care l-ai oferit? 

El păru extrem de surprins, de parcă tocmai ar fi primit o palmă. 


Apoi începu să râdă. 

— Şi eu care încercam să mă port ca un gentleman. Bănuiesc că n-a 
fost prea politicos din partea mea să te sărut, deşi tu ai început, să ştii. 

— Da, eu am început. Ea își şterse palmele umede de fustă. Îmi pare 
rău, n-ar fi trebuit să spun ce am spus. Doar dacă nu cumva vrei să te 
culci cu mine drept răsplată pentru ajutorul dat ţării... 

— Ce-ai spune dacă cele două lucruri ar avea legătură? întrebă el cu 
interes. Se întoarse spre ea, cu pieptul arătând imposibil de lat în 
uniforma roșie. O şuviță de păr castaniu îi căzu pe frunte, și îşi întinse 
o mână pe spătarul băncii. Deşi n-o atingea, ea era perfect conștientă 
de apropierea lui fizică. La doar câţiva centimetri distanţă... 

Se depărtă cât de mult îi permitea banca, adică nu prea mult. Deși 
vălul dorinţei se retrăsese, rămăsese un sentiment de conexiune. Ceea 
ce era absurd, întrucât, cu doar douăzeci și patru de ore în urmă, nici 
nu se cunoșteau. 

Dorind să pună o distanță emoţională mai mare între ei, ea spuse 
ironic: 

— O întrebare intrigantă, maior Masterson. Mi-aş sacrifica onoarea 
ca să-mi ajut țara de adopţie? Dar, de vreme ce am fost născută în 
ruşine, poate că nu este o întrebare corectă. 

El ridică din sprâncenele negre. 

— Prostii! Îmi ştii părerea în ce priveşte legitimitatea. Permite-mi 
să adaug că n-am nici cea mai mică dorinţă să îmi iau o amantă contra 
voinţei ei. 

— Multor bărbați le lipsesc scrupulele tale, spuse ea sec. Dar e clar 
că am exagerat. Tot ce ai vrut era un sărut, nu o amantă. 

— Am spus eu asta? replică el și un zâmbet leneş îi lumină întreaga 
față. Nu sunt nici orb, nici prost, aşa că fireşte că aș vrea să mă culc cu 
tine. Am vrut să te sărut încă din clipa în care ne-am cunoscut. Dar 
orice ar fi între noi n-are nici o legătură cu ceea ce trebuie făcut în San 
Gabriel. 

Ea îi zâmbi cu tristeţe. 


— Cum să poată fi ceva între noi când o să pleci în curând? Eşti 
nerăbdător să te întorci acasă, în vreme ce eu m-am angajat să stau 
aici pe termen nelimitat. Nu sunt o mironosiță care abia a ieșit de pe 
băncile școlii, dar nu sunt nici pe departe destul de nesăbuită și de 
versată încât să mă culc cu un om care practic e un străin pentru mine. 
N-avem la dispoziţie atât timp cât să parcurgem primele etape ale unei 
prietenii. 

— Asta nu e... neapărat adevărat. Se uită în ochii ei, cu o expresie 
serioasă. Deşi tânjesc după casa mea, unele lucruri sunt mai 
importante. Să ajung să te cunosc mai bine e unul dintre ele. 

Ea îl fixă cu privirea. 

— Eşti un bărbat foarte neobișnuit, maior Masterson. 

— Mi s-a mai spus asta, zise el trist. Nu e niciodată un compliment. 

Ea nu putu să nu zâmbească. 

— Acum, știu că mă tachinezi. 

— Posibil, fu el de acord, rămânând serios, deși în ochi îi lucea 
amuzamentul. Dacă sunt iertat pentru sărut, îmi vei zice Will din nou? 
Prefer să ne spunem pe nume. 

— Foarte bine, Will. Și ea prefera asta. Pentru oricât timp vei fi aici, 
putem fi prieteni. După ce vei pleca... Ridică din umeri. Din experiența 
mea, bărbaţii nu sunt la fel de buni la scris scrisori precum femeile, şi 
din San Gabriel până în Oxfordshire drumu-i lung. 

— De fapt, îmi place destul de mult să scriu scrisori. O privi şi mai 
intens. Prieteni. Şi cine ştie? Poate că putem deveni mai mult decât 
prieteni. 

Ea simți că i se taie răsuflarea. Era imposibil să insinueze ce părea a 
insinua. Recurgând din nou la ironie, ea spuse: 

— Care sunt posibilitățile unei relaţii? Își ridică mâna stângă şi 
îndoi un deget. Prietenia e cea mai cuprinzătoare categorie, şi poate 
merge de la cunoștințe întâmplătoare până la o profundă și durabilă 
loialitate. Cred că suntem măcar puţin prieteni, nu? 

— Dacă n-am fi fost deja măcar puțin prieteni, n-am fi purtat 


această conversaţie extrem de interesantă, fu el de acord. 

Ea îndoi încă un deget. 

— Am putea deveni dușmani. 

— N-am să permit asta, spuse el hotărât. Am destui dușmani. 

— Nu întotdeauna ai de ales. Se bătu ușor peste degetul mijlociu. 
Opusul dragostei sau urii, adică indiferența. 

— E mult prea târziu pentru indiferență, spuse Will cu seriozitate. 
Cred că mi-am arătat interesul când te-am sărutat. 

— Întotdeauna vrei să săruţi femei care te ţin în bătaia puştii? 
întrebă ea curioasă. 

— Nu, tu eşti singura, spuse el. Deşi, dacă e s-o spunem pe-a 
dreaptă, femeile arareori mă întâmpină cu arme. 

— Mă bucur să aud asta. Își studie mâna. Au mai rămas două degete 
pentru a enumera tipurile de relaţii, și cele rămase sunt mai mult 
decât neverosimile. 

— Dar astea sunt cele mai interesante posibilități! exclamă el. 

— Interesant nu înseamnă bun. Își îndoi degetul inelar. Am putea 
avea o aventură. Asta nu se va întâmpla dintr-o mulţime de motive - 
mare parte dintre ele ţi le poţi închipui. 

— Mai rămâne o posibilitate, spuse el cu voce blândă. 

Ea își strânse mâna în pumn. 

— E imposibil să fii interesat de o căsătorie! Abia dacă mă cunoşti. 

— E adevărat, la fel cum e şi reciproca. Dacă ne vom cunoaşte mai 
bine, unul sau altul din noi ar putea decide că nu ne vom potrivi 
niciodată. 

Ea îl privi fix, simțind că timpul se oprise în loc. Era conştientă de 
întinderea văii şi de adierea blândă, de căldura soarelui ce îi încălzea 
pe amândoi, de fața lui arsă de soare. 

De imposibilitatea tristă ca vorbele lui să devină realitate. 

— lartă-mă dacă am înţeles greșit, dar tu propui, de fapt, să-mi faci 
curte? 


— Exact asta îți propun. O curtare între doi adulți precauțţi, dar 


serioşi. Ezită înainte de a continua. Se prea poate să fiu prea bătrân și 
blazat pentru a fi bun de însurătoare. 

— Nu eşti chiar așa bătrân, spuse ea hotărât. 

El zâmbi slab. 

— Poate că nu. Dar am văzut prea mult din lumea asta și am făcut 
prea multe greşeli. 

— Adesea simt şi eu la fel, spuse ea. Poate că de asta mă consideri 
interesantă? 

— Se prea poate. Mi-e greu să mă imaginez făcând conversaţie în 
Anglia cu o banală domnişoară binecrescută. 

— Nu mai greu decât aş putea eu conversa cu un boiernaș de ţară, 
genul acela care adoră femeile delicate, spuse ea pe un ton mucalit. lar 
ăsta e unul dintre cele câteva motive pentru care am jurat că n-o să mă 
mărit niciodată. 

— Niciodată e un interval foarte lung de timp. Ne schimbăm odată 
cu vârsta. Lucruri care păreau improbabile pot ajunge să sune atractiv. 

— Teoretic, e adevărat, dar mă împac cu statutul de fată bătrână 
excentrică, replică ea. Mă îndoiesc că mă voi răzgândi. 

— Aşa e, spuse el gânditor. Eşti dispusă să experimentezi? Soţia 
fratelui meu are o mulțime de idei și de teorii interesante. Spune că 
perechile în stadiul de curtare se întâlnesc în niște împrejurări atât de 
nefirești și văd așa puţin din celălalt, încât e mult prea simplu să 
aleagă greşit partenerul de viață. 

— Ea a greșit cu fratele tău? întrebă Athena, surprinsă. 

— Nu, dar ei nu s-au întâlnit în împrejurări sociale convenţionale, 
explică Will. Kiri l-a întâlnit pe Mac după ce a scăpat ca prin urechile 
acului de a se logodi cu un bărbat pe care l-a cunoscut în modul 
standard. Ar fi fost un soț foarte nepotrivit pentru ea, aşa că ea chiar 
susține evitarea modului convenţional de a curta o femeie. 

— În ce împrejurări neconvenţionale l-a cunoscut pe fratele tău? 
întrebă Athena curioasă. 

— El a salvat-o după ce a fost răpită de contrabandiști. Will făcu o 


grimasă. Așa că au sărit peste vorbăria superficială şi au trecut direct 
la chestiuni mai serioase. 

— Răpită de contrabandiști. Bineînțeles! Ar fi trebuit să-mi aduc 
aminte că ăsta e cel mai bun mod de a-ţi întâlni viitorul soţ, spuse 
Athena cu o seriozitate prefăcută. Pare o femeie interesantă. 

— O să-ți placă, o asigură Will, ca și cum o viitoare întâlnire era 
inevitabilă. Dar cele două relaţii, cea greşită și apoi cea bună, au 
inspirat teoria lui Kiri privind modul în care să afli multe și cât mai 
repede despre un potenţial partener. 

— Ce metodă sugerează ea? întrebă Athena fără prea mare tragere 
de inimă. 

— Să-şi pună unul altuia întrebări dificile, genul acela care te face să 
te dezvălui, explică el. Nu e uşor, dar procesul e mult mai folositor 
decât să schimbi amabilităţi la un ceai şi prăjiturele sau să încerci să 
faci conversaţie într-o sală de bal aglomerată. 

Ea se încruntă. 

— Asta sună al naibii de incomod. Dacă unul dintre parteneri refuză 
categoric să participe? 

— Asta nu-ţi spune ceva important din start? 

— Spune că presupusul partener se simte jenat de emoții și de 
intimitate, spuse Athena gânditoare. Majoritatea oamenilor se simt 
stânjeniţi să dezvăluie prea multe, fireşte, dar de la un posibil partener 
de viaţă te aştepţi la mai mult. 

— Eşti gata pentru câteva întrebări acum? întrebă el, privind-o 
atent. Dacă nu ne vom despărți imediat, putem să ne punem câte o 
întrebare sau două pe zi. 

Ea studie expresia impresionantă și sinceră a lui Will. Renunţase de 
mult la ideea de-a se mărita vreodată și se îndoia că urma a se 
răzgândi, oricât de insistent avea să se arate el. Chiar dacă era cel mai 
atrăgător bărbat pe care-l întâlnise de ani buni. 

— Nu cred că mă vei face să mă răzgândesc, Will. Merită oare 
efortul, când sunt o astfel de femeie nesupusă? 


— N-o să regret efortul dacă ești dispusă să încerci, spuse el serios. 
Voi regreta dacă refuzi categoric să încerci. Când ea ezită, el continuă: 
E şi un mod bun de a întări o prietenie, şi deja suntem pe drumul cel 
bun. 

— Dacă o întrebare are legătură cu ceva despre care unul din noi nu 
acceptă să discute? 

— Atunci, nu va primi răspuns, spuse el prompt. Totul este benevol. 
Un mijloc de a ne cunoaște mai bine, nu o ameninţare. 

— Foarte bine, o să încerc. Zâmbi trist. Întotdeauna am fost mult 
prea curioasă. O să pun prima întrebare, așa încât tu să fii cel speriat şi 
jenat. 

— Foarte corect. Hai, întreabă! răspunse el. Bănuiesc că orice 
întrebare va duce la alte întrebări despre respectivul subiect. Vom 
vedea. 

Cu ce să înceapă? Nu cu ceva prea dificil, hotări ea. 

— Ai spus că ești din Oxfordshire la scurt timp după ce ne-am 
cunoscut; așadar, căminul e ceva important pentru tine. Povestește-mi 
despre casa ta, nu doar cum arată, dar şi ce simți în legătură cu ea. 

— Să descriu casa e uşor. Cea mai veche parte din Hayden Hall e de 
pe vremea Tudorilor, şi de atunci încoace s-a tot adăugat câte ceva. Un 
arhitect tradiționalist s-ar înfiora, dar eu o găsesc primitoare. La fel de 
excentrică și de fermecătoare precum o mătușă preferată. Zâmbi la o 
tandră aducere-aminte. Oxfordshire e fermecător, cu dealuri molcome, 
cu pâraie şi cu câmpii roditoare. Nu e departe de Oxford, unul dintre 
cele mai frumoase orășele din Europa. Și Londra e destul de aproape, 
când ai chef de viața de la oraş. 

— Ai fost fermier, moșier, înainte de a intra în armată? 

El încuviinţă din cap. 

— O să am multe de învăţat când o să mă întorc, dar am un 
administrator bun și răbdător care să mă înveţe. Abia aştept. E ceva 
foarte sănătos în a cultiva grâne şi a crește vite. 

Începând să înţeleagă valoarea acestui exerciţiu, ea întrebă: 


— De ce ai lăsat în urmă o viață confortabilă într-o casă pe care o 
iubeai? A fost neastâmpărul tinereţii? 

Pe faţa lui trecu o umbră, și își feri privirea. 

— N-am putut suporta să mai stau acolo după ce Lily a murit, spuse 
el șovăitor. Ori de câte ori intram într-o cameră, aveam senzaţia că ea 
de-abia ieșise de acolo și că, dacă mă uitam mai atent, aveam s-o 
găsesc. Era o nebunie. Eu... eu am simțit că, dacă rămâneam, aveam să 
sfârșesc prin a mă împuşca. 

Da, întrebările de genul ăsta puteau fi foarte răscolitoare. 

— Aşa că ai ales să-i laşi pe francezi să te împuște, spuse ea încet. 

— M-am gândit că cel puţin o să mor făcând ceva meritoriu. Se 
strâmbă. Nu mi-am dat seama că este mai probabil ca soldaţii să 
moară de friguri decât de gloanţe. 

— O să te mai chinuiască gândul la Lily când o să te întorci acasă? 
întrebă ea, ştiind că asta era una dintre întrebările incomode. 

El se încruntă ca şi cum cugeta. 

— Nu cred. Amintirile despre ea Sunt fericite şi... depărtate. 

— Încă o iubeşti? întrebă Athena cu blândeţe. 

Will oftă. 

— Tânărul care eram pe-atunci a iubit-o profund, dar n-a 
supravieţuit tuturor acelor câmpii mlăștinoase din peninsulă. Nu mai 
sunt acel tânăr. Îşi ridică privirea și îi studie faţa. Acum e momentul să 
te întreb şi eu ceva și să te fac să te simţi incomod. 

— Foarte corect, spuse ea fără entuziasm. Întreabă. 

— Povesteşte-mi despre Lady Delilah. 

Ei i se tăie răsuflarea, dându-și seama că o astfel de discuţie era 
inevitabilă. Mama ei fusese o parte atât de importantă din viața 
Athenei, încât n-aveau cum să nu vorbească despre ea. 

Dar, dragă Doamne, cum ar putea oare s-o descrie pe mama ei? 

După ce Will îi puse întrebarea, Athena se uită fix la degetele 
înlănțuite, cu fața încremenită. Încet, el întrebă: 

— Să încep cu ceva mai simplu? 

Athena se ridică de pe bancă, mișcându-se iute, și începu să se 
plimbe de colo-colo. 

— Nu, dacă avem de gând să scormonim în sufletul celuilalt, trebuie 
să vorbesc despre ea. Dar Delilah... e greu de descris. 

Bănuind că nu ştie de unde să înceapă, Will întrebă: 

— Delilah era numele ei real? 

— A fost botezată Cordelia și i se spunea Delia când era copil. 
Athena își încrucișă braţele și continuă să se miște încoace şi încolo. 
Când a părăsit şcoala, la şaisprezece ani, și şi-a dat seama că putea 
convinge pe orice bărbat să facă orice, a declarat că voia să i se spună 
Delilah. Era un nume așa potrivit, încât curând toţi s-au conformat. 

— Chiar și părinţii ei? întrebă surprins Will. 

— Nu cred că ei i-au spus așa, dar tatăl ei a dat-o afară din casă pe 
când avea șaptesprezece ani, așa încât chestiunea a rămas 
controversată. 

— O fată de familie bună să fie dezmoștenită atât de tânără? Will 
încercă să-şi imagineze făcând așa ceva unui copil de-al său, dar nu 
putu. E groaznic! 

— Nu risca să moară de foame, spuse Athena sec. S-a mutat în casa 
unui diplomat austriac care avea de trei ori vârsta ei şi a devenit 
amanta lui. A fost scandalos de răsfăţată, până când a decis că s-a 
plictisit şi l-a părăsit pentru alt bărbat. 

— Aşadar, era frumoasă, la fel ca tine. 

Athena îi aruncă o privire neîncrezătoare. 

— Glumeșşti. Niciodată n-am avut decât o înfățișare comună, chiar 
copil fiind. Se putea vedea cu ușurință că eram rude, dar Delilah era 
uluitoare. Înaltă - dar nu aşa exagerat, ca mine. Un păr strălucitor, de 


un roșu-închis, nu castaniu ca al meu. Fermecătoare și sociabilă - nu 
practică și rezervată, ca mine. 

— Exceptând când ai o pușcă în mână... 

Ea zâmbi puţin. 

— Ăsta era spiritul practic, nu semnul unei firi prietenoase. 

Reîncepu să patruleze, fusta-pantalon rotindu-i-se provocator în 
jurul gleznelor. 

— Dar, mai mult decât frumuseţe fizică, avea... senzualitate. Chiar şi 
cei mai fericiți soţi o fixau cu privirea și se întrebau cum ar fi să se 
culce cu ea. Asta se putea vedea în ochii lor. 

— Părea a fi... un părinte fascinant, spuse Will cu prudenţă. 

Athena se opri din mers și fixă cu privirea proeminenţa stâncoasă. 

— Am iubit-o mai mult decât orice în viața mea. 

— Sper că şi ea te-a iubit la fel, spuse Will, înainte de a-şi da seama 
că asta ar putea fi o remarcă dureroasă dacă mama ei nu fusese o 
persoană iubitoare. 

— M-a iubit. Athena se întoarse cu fața spre el, cu braţele încă 
încrucişate peste abdomen, ca şi cum o durea stomacul. Nu am fost un 
accident, ci un copil iubit şi un însoțitor răsfățat. Îmi spunea adesea că, 
mai mult decât orice pe lume, și-a dorit o fiică pe care s-o iubească. Am 
înțeles că părinții ei erau reci și critici, iar ea și-a dat tot interesul să le 
ofere cât mai multe subiecte de criticat. Asta a inclus și să aibă un copil 
din flori. 

Lui Will asta i se părea monstruos de egoist, dar nu putea dori ca 
Athena să nu se fi născut. Poate că fusese un accident și că mama ei îi 
spusese contrariul, pentru a o face să se simtă dorită. 

— Să fii copilul și însoţitorul ei preferat sună în același timp 
minunat şi groaznic. 

Athena zâmbi fără haz. 

— Amândouă. 

— Athena a fost un nume de familie? 

— Spunea că, atunci când m-am născut, arătam ca o mică bufniță 


serioasă. De vreme ce bufnița este simbolul Atenei, numele mi s-a 
potrivit. De asemenea, firește, Athena era zeița înțelepciunii, și ea voia 
ca eu să fiu bine educată, să călătoresc mult și să fiu înţeleaptă. 
Zâmbetul Athenei deveni natural. În primele două mă regăsesc. 
„Înţelepciunea” e discutabilă. 

Will râse. 

— Ce-ar fi făcut dacă ai fi fost băiat? 

— Nu sunt sigură. Ar fi iubit şi un băiat, pentru că avea o mare 
capacitate de a iubi. Dar relaţia ar fi fost foarte diferită de ceea ce am 
avut noi două. Cred că a fost mai bine pentru ambele părți implicate că 
a avut o fată. 

Cu siguranţă că era mai bine pentru Will. 

— Din ce ai spus, pare că Delilah și-a petrecut mare parte din timp 
în aventuri pasionale. Cum era ca mamă? 

— Era o însoţitoare minunată, întotdeauna interesată de lucruri 
noi, și mă ducea în diverse locuri. Chiar și când era la începuturile unei 
aventuri sentimentale, își găsea timp să stea cu mine și se despărţea 
pe loc de un amant dacă acela se dovedea insolent cu mine. 

— S-a întâmplat des? 

— Nu. Le spunea întotdeauna amanţilor ei că, dacă voiau să fie cu 
ea, trebuiau să mă trateze cu politeţe și respect. Unii dintre ei mi-au 
dăruit cadouri minunate, dorind să intre în grațiile ei. Athena zâmbi 
aducându-și aminte. Cel mai bun a fost un mic ponei, când aveam șase 
ani. Am urât să mă despart de acel ponei, dar călătoream foarte mult şi 
arareori rămâneam într-un loc mai mult de câteva luni. Delilah angaja 
întotdeauna profesori excelenți oriunde ne-am fi aflat, aşa că am 
învăţat tot felul de lucruri interesante. Cum să folosesc armele de foc - 
pentru că spunea că o femeie trebuie să știe cum să se apere. Se mișca 
adesea în cercuri diplomatice şi guvernamentale, așa că discuta cu 
mine politică și arta guvernării. Dacă stătea la moșia cuiva, cerea ca 
administratorul moșiei să îmi vorbească despre cultivarea pământului 
şi creşterea animalelor. Era... un fel neobișnuit de a ajunge la 


maturitate, dar minunat și emoţionant. Ochii Athenei se închiseră și 
vocea i se schimbă. Era totul pentru mine. 

Obosit să se uite în sus spre însoţitoarea lui, Will se ridică de pe 
bancă şi luă o poziţie relaxată sprijinindu-se de peretele de stâncă din 
faţa Athenei. 

— Dezavantajul fost că, atunci când ai pierdut-o, nu ai mai avut pe 
nimeni altcineva. 

Athena deschise ochii şi zâmbi încordată. 

— Eşti mult mai deștept decât arăţi, Will. 

El cugetă o clipă. 

— Să mă simt insultat? 

Încordarea ei se risipi lăsând locul unui zâmbet sincer. 

— Sper că nu. Am vrut să spun că arăţi ca un ofiţer puternic, lipsit 
de imaginație, extrem de competent, dar nu... nu... 

— Nu foarte inteligent? sugeră el. 

Athena își muşcă buza, ca și cum își stăpânea râsul. 

— Aş înclina să-mi termin fraza spunând că nu arăţi în mod special 
ca un om cu imaginaţie sau perspicacitate. Dar le ai pe amândouă. 

— Fiind plin de imaginaţie, mă întreb acum dacă vreuna dintre 
aventurile amoroase ale mamei tale te-au adus în San Gabriel. 

— Mult mai isteț decât arăţi! Mama l-a întâlnit pe prinţul Alfonso 
când era la Londra și l-a urmat aici. Era, de departe, preferata întregii 
familii regale, aşa că eram bine-venite aici chiar şi după ce legătura 
amoroasă s-a terminat. Am locuit aici suficient de mult încât să pot 
învăța limba, să-mi fac prieteni şi să vin mai apoi din nou în vizită. Mi 
s-a spus să mă adresez regelui şi reginei cu unchiul Carlos și mătuşa 
Isabella. Ea şi regele aveau discuţii aprinse despre felul în care să 
conducă o mică țară și ea mă lăsa să rămân acolo când discutau. Asta 
s-a dovedit foarte util când am ajuns să fiu consiliera Sofiei. 

— lată motivul pentru care prințul Alfonso te confundă cu Lady 
Delilah. Te simţi în San Gabriel mai acasă decât în orice altă parte? 

Athena se încruntă. 


— Presupun că da. Cel mai mult timp petrecut în altă parte a fost la 
şcoală, şi am urât locul ăla. 

Pentru că nu părea posibil ca Delilah s-o fi trimis la o școală odioasă, 
Will întrebă: 

— Ai fost trimisă acolo după ce mama ta a murit? 

Athena încuviință din cap și începu din nou să se plimbe. 

— Aveam paisprezece ani. Delilah era foarte bolnavă și mi-a 
explicat că era pe moarte, aşa că trebuie să mă pună sub protecția 
tatălui meu. Bineînţeles că am fost distrusă. Paşii ei ajunseră să fie iuți 
şi încordaţi. M-a dus la reședința de familie a tatălui meu și a intrat, cu 
mine lângă ea. Deşi el a fost furios şi îngrozit, am văzut că încă o dorea. 

Will se încruntă, imaginându-şi ce a însemnat o astfel de întâlnire 
pentru Athena. 

— Nu pare a fi o scenă la care o fată de paisprezece ani ar trebui să 
asiste. 

Athena oftă. 

— Trebuia să fiu acolo, chiar dacă doar pentru a-mi întâlni tatăl 
pentru prima și ultima dată. Delilah i-a spus că eram o fată bună, 
inteligentă, ascultătoare, care avea să-i facă cinste. 

— Erai ascultătoare? întrebă Will ușor mirat. 

Ea ridică din umeri. 

— Când voiam să fiu. Nu că ar fi contat ce spunea ea despre mine. 
Tata era revoltat de existența mea, dar se pare că asemănarea cu copiii 
lui legitimi era suficient de mare încât să nu poată nega paternitatea, 
mai ales că știuse de existența mea încă de când Delilah descoperise că 
era însărcinată. A urlat că se va avea grijă de mine şi a ieşit trântind 
uşa. 

— Tata nu era un om blând, dar era un sfânt în comparație cu al tău, 
spuse Will compătimitor. Tatăl tău pare groaznic. 

— Bazându-mă pe foarte scurta noastră întâlnire, e o descriere 
corectă. Dar și-a ținut cuvântul, asigurându-se că se avea grijă de mine. 

— Şi mama ta a avut destulă încredere în el că avea să se țină de 


cuvânt. E o treabă interesantă. 

— Da, este. Athena părea îngândurată. E un gentleman englez care 
se mândrește cu o comportare onorabilă, deşi mă îndoiesc că ai fi de 
acord cu definiția sa pentru „onorabil”. Era atât de bogat încât 
întreținerea unei școlărițe nu era un efort pentru el, dar ar fi putut să 
mă trimită la un azil de săraci în loc să-și îndeplinească 
responsabilitățile. Așa că ar fi putut fi mai rău. 

— Cu toate astea, te-a trimis la o școală pe care o urai. 

Ea se strâmbă. 

— Era o sinistră şcoală de fete, într-un conac dărăpănat, la malul 
mării Irlandei. Curențţii înghețaţi ai iernii mişcau hârtiile de pe pupitre. 
Directoarea se ghida după acel minunat dicton creștin că bătaia e 
ruptă din rai. Toate elevele urau liceul ăla, așa că eu am devenit o ţintă 
comodă pentru răutăţi, fiind un copil din flori. Prea înaltă, prea diferită 
şi cu mult prea nelegitimă. Mi-am creat o privire cu adevărat 
intimidantă când alte fete mergeau prea departe și am studiat mult, 
ceea ce m-a ținut ocupată și mi-a dezvoltat mintea. 

Will se înfioră imaginându-şi anii petrecuţi într-un astfel de loc. 

— Tatăl tău încerca să te pedepsească în mod intenţionat pentru 
simplul motiv că existai? 

— Nu ştiu. Poate că nu-i păsa unde mergeam, atâta vreme cât 
stăteam departe de el. Poate că ceruse expres o școală foarte severă 
pentru a contracara tendințele nesăbuite pe care sigur că le 
moștenisem de la Delilah. 

Chiar şi la paisprezece ani, probabil era independentă și inventivă. 
Will întrebă: 

— Ai încercat vreodată să fugi de la școală? 

— M-am gândit la asta. Un zâmbet slab îi apăru pe buze. Serios că 
m-am gândit la asta. Dar în Anglia n-aveam unde să mă duc şi n-aveam 
bani. N-aș fi putut să ajung aici în San Gabriel, singurul loc în care aș fi 
fost bine-venită. Așa că am suportat. 

— Ți s-a spus vreodată ce te așteaptă în viitor? 


— Avocatul care m-a dus la școală a zis că voi rămâne acolo până 
când voi împlini optsprezece ani și atunci voi putea pleca şi mi se va 
acorda o alocaţie trimestrială modestă, dar suficientă, cu condiţia să 
nu spun niciodată cuiva că sunt rudă cu familia tatălui meu. Eu și 
Delilah folosiserăm numele de Markham, ce aparținea familiei ei de 
câteva generații. Nu există nici o legătură evidentă cu familia tatălui 
meu, așa că am putut continua să folosesc acest nume. Generos din 
partea lui, nu-i aşa? 

Will îşi înăbuși o dorință arzătoare de a afla cine era tatăl ei, ca să-l 
poată strânge de gât. 

— Tatăl tău ar fi trebuit biciuit! 

— Membrii Camerei Lorzilor sunt cei care mânuiesc biciurile, spuse 
ea sec. Nu sunt ei cei biciuiți. Acum poți înțelege de ce nu sunt o 
iubitoare a pairilor ereditari. Amândoi bunicii mei au fost lorzi. Pe cel 
din partea mamei nu l-am cunoscut niciodată. 

Fiind el însuşi membru al Camerei Lorzilor, Will spuse: 

— Nu toți lorzii sunt atât de groaznici. Am mers la școală cu unii 
care sunt chiar foarte de treabă. 

— În acest caz, sper că îşi tratează urmașii ilegitimi mai bine decât 
au făcut-o bunicii mei. Propriului tău frate nu i-ar fi mers bine dacă 
n-ai fi fost tu. Dar destul cu asta. Athena dădu dispreţuitor din mână. E 
vremea să-ţi dezvălui tu sufletul și să mai suferi puţin. Care sunt cele 
mai rele trei lucruri ce ți s-au întâmplat? Pierderea soţiei tale este, cu 
siguranţă, pe listă. Dar pierderea mamei tale? A tatălui tău? 

Ea avea dreptate. Discuţia asta era o sabie cu două tăișuri, și era 
timpul să vorbească şi el despre lucruri de mult îngropate. 

— Asediul oraşului Badajoz ar fi pe lista celor mai groaznice lucruri 
pentru cine a fost acolo, dar asta e o oroare trăită de mulţi. Poate că 
avem nevoie de o categorie separată pentru astfel de orori? Trăind aici 
în anii războiului, cu siguranţă ai amintiri asemănătoare. 

Ea se strâmbă. 

— Nici una la fel de groaznică precum Badajoz, dar destul de urâte. 


Poate în altă zi. Sunt mai interesată de încercările personale care te-au 
călit. 

— Nu-mi place să clasific tragediile, spuse el încet. Pierderea lui Lily 
şi a fiului nostru a fost, cu siguranță, prima mare tragedie din viața 
mea şi evenimentul care mi-a schimbat cel mai mult viața, pentru că, 
dacă ea n-ar fi murit, n-aș fi intrat niciodată în armată. 

— Viaţa în Anglia şi o familie ar fi fost o cale foarte diferită de cea pe 
care eşti acum, cugetă ea, cu privirea cercetătoare. Am auzit poveşti 
despre mizerie, măceluri şi orori. Războaiele din Peninsulă au fost 
brutale. Regreţi că ai apucat-o pe calea asta? 

El nu se gândise efectiv la viaţa lui în funcție de calea urmată, 
comparativ cu cea sfârşită printr-o tragedie. 

— Nu regret armata, spuse el încruntându-se. Mă simt ca și cum aș 
fi contribuit la un scop nobil - şi am clădit prietenii trainice. Dar sunt 
gata pentru o schimbare. Armata pe timp de pace ar fi al naibii de 
plicticoasă. 

— Deci e bine că te îndrepţi spre casă. Ea își înclină capul într-o 
parte. Ce altă experiență groaznică mai ai? 

— Când am citit veştile că fratele meu, Mac, a murit în Londra. Will 
se opri, amintindu-și amorţeala ce se topise într-un val uriaș de durere 
când citise cuvintele funeste. Eram în vizită la prietenul meu Ballard, 
în Porto, pe drumul spre casă în Anglia, când am văzut informaţia 
despre moartea lui Mac într-un ziar londonez ce abia sosise. 

— Îmi pare aşa rău! spuse ea cu ochii căprui aurii plini de 
compasiune. Apoi se încruntă. Din felul în care vorbeai despre el am 
crezut că trăieşte... 

— Da, e în viață. Moartea lui a fost o relatare eronată, şi să-l găsesc 
în viață când m-am înapoiat în Anglia a fost cea mai mare fericire a 
vieţii mele, spuse Will simplu. Asta n-a însemnat că durerea nu a 
existat, dar cel puţin s-a sfârșit repede. 

— Tragediile care se termină cu bine sunt cele mai bune, dar, din 
nefericire, rare. Athena ezită puţin înainte de a continua: Ce altceva ai 


pune pe lista ta de experienţe dureroase? Moartea părinţilor tăi? 

El oftă. 

— Moartea lor nu mi-a produs mai mult decât o scurtă tresărire de 
regret filial. De fapt, nu le-am simţit prea tare lipsa când au murit, 
pentru că nu-i vedeam prea des. Mama avea o sănătate delicată, și tata 
era ocupat cu propriile interese. Avea un moştenitor sigur, dar nu era 
prea mult interesat de mine ca persoană. 

— Asta e o tragedie de alt fel, dar sigur că înțeleg. Dacă într-o zi o să 
aud că tatăl meu a murit, n-aş simţi nimic, pentru că nu l-am cunoscut. 
Vocea îi deveni aspră. Cel puţin n-am aflat nimic bun despre el. E 
posibil ca odraslele lui legitime să-l adore. 

— La fel de posibil să nu fie adevărat, de vreme ce pare tare 
antipatic. Lui Will îi trecu un gând prin minte. Ai dori să cunoști alți 
membri ai familiilor părinţilor tăi? Sigur nu pot fi cu toţii încuiaţi la 
minte. Fraţii şi surorile tale vitrege trebuie să fie cam de vârsta ta, și 
poate că ai veri din partea mamei tale. Se prea poate ca ei să te placă. 

— Nu! spuse Athena cu asprime. N-am nevoie de alți oameni care 
să-şi dorească să nu mă fi născut. Întinse mâna să ia pălăria pe care 
şi-o atârnase de un capăt al băncii. Cred că am avut suficiente întrebări 
chinuitoare pentru ziua de azi. Crezi cu adevărat că e importantă 
această dezvăluire reciprocă a sufletelor? 

El îi studie fața, văzând o femeie capabilă, puternică, care învățase 
să îşi joace cărțile dificile pe care viaţa i le oferise. Dar în ochii ei se 
vedeau umbrele copilului lezat care fusese cândva, și acea 
vulnerabilitate îl atrăgea cu putere. 

— Da, are importanţă. Simt că te cunosc mult mai bine decât atunci 
când ne-am oprit aici să mâncăm, și mă bucur pentru asta. Dar îmi dau 
seama că poate tu nu simți la fel. Zâmbi trist. Mi-e cam teamă să 
întreb. 

Ea își mușcă buza pe când se uita la el. 

— Şi eu te cunosc mai bine şi... cred că asta mă bucură, chiar dacă 
nu putem fi niciodată mai mult decât prieteni. 


El se gândi să-i spună că asta rămânea de văzut, dar nu voia ca ea să 
bată în retragere. În schimb, spuse: 

— Cu siguranţă că prietenii se pot îmbrăţișa. 

Înaintă şi o trase într-o îmbrăţişare tandră. 

Pentru o clipă, ea înțepeni, apoi răsuflă şi se relaxă în braţele lui. Ea 
însemna putere zveltă şi rotunjimi gingaşe şi feminine - şi se potrivea 
perfect cu el. 

— O îmbrăţişare e foarte bună, murmură ea. Ai mărimea potrivită 
pentru îmbrăţișări. 

— Exact la asta mă gândeam și eu. Dacă te-aş săruta, nu cred că ar 
trebui să mă aplec mai deloc. 

Îi demonstră, şi buzele ei erau moi şi doritoare sub ale lui. 

El nu fu mirat când pasiunea se aprinse, căci era pregătit s-o 
astâmpere. Doar un nebun n-ar recunoaște că Athena avea nevoie să 
fie curtată cu tandreţe. Era neasemuită și specială, altfel decât orice 
femeie pe care o cunoscuse până atunci; adevărata surpriză era 
simțământul de pace pe care-l încerca în braţele ei, la fel de puternic 
precum pasiunea. 

Deja se gândea la cea de-a cincea categorie, cea interzisă, a 
căsătoriei. Și dacă era nevoie de timp pentru a o convinge să vadă 
lucrurile la fel ca el - ei bine, era un bărbat răbdător. Pentru moment, 
era de ajuns s-o ţină în braţe. 

În cele din urmă, ea oftă şi se îndepărtă. Încet, să arate că nu regreta 
acel sărut cuminte. 

— Ei, şi acum, maior Masterson? 

Ea folosea gradul lui militar pentru a se distanţa de el, dar ochii ei 
căprui erau aur topit când Will îi zâmbi. 

— Terminăm de vizitat San Gabriel și ne întoarcem la Castelo 
Blanco, unde vom discuta propunerile mele cu prințesa Sofia. Dacă e 
de acord... 

— Va fi, îl asigură Athena. Probabil va cădea în genunchi și va înălța 
rugi de mulțumire. 


— Asta nu va fi necesar, spuse el hotărât. Presupunând că va fi de 
acord, o să-i scriu o scrisoare chiar în seara asta lui Justine Ballard în 
Porto şi o să-i spun de ce avem nevoie - cu cât mai repede, cu atât mai 
bine. Will râse, împăcat cu lumea și cu viitorul. Şi apoi, fata mea dragă, 
o să-ți construiesc un pod. 

Pe când Athena și Will călăreau spre locul unde erau depozitele de 
vin din peşterile blocate, ea simţi cum încordarea i se risipea treptat. 
Discuţia lor tulburător de personală o făcu să se îngrijoreze de ce 
întrebări aveau să mai vină. Dar el revenise la calmul obișnuit, pe când 
continua să evalueze ceea ce trebuia făcut. 

Pentru un bărbat atât de direct ca el, maiorul era oarecum 
misterios. Sau era posibil ca el să fie o enigmă pe care ea era atrasă 
fără voie să o desluşească. Interesul lui față de ea era măgulitor, deși 
nu-şi putea încă imagina un viitor cu el, dincolo de prietenie. Poate că 
se potrivea cu Will, dar se îndoia că vecinii lui ar putea accepta o soție 
atât de ciudată cum era ea. 

Şi cu toate astea... atracţia fizică era de netăgăduit, îi plăcea să fie 
ținută în brațe de el, îi adora sărutările și nu putea nega că acele 
întrebări iscoditoare creaseră un sentiment de apropiere. Ce să facă 
însă cu atracţia și cu apropierea aceea alarmantă? 

Drumul ce ducea la peșterile în care erau adăpostite vinurile sfârşea 
într-o grămadă de noroi și pietre, de la alunecarea de teren provocată 
de Athena și de Sofia pentru a-i împiedica pe francezi să îi lase și fără 
vinuri. Pe când îşi struneau caii, Athena spuse: 

— Aici suntem la locul faptei. Nu sunt sigură cât de mult va trebui 
săpat. Ceva mai mult de zece metri, poate? Nu cred că e o treabă 
imposibilă, dar francezii n-au avut timp s-o facă şi, după ce au plecat, 
n-am avut mână de lucru. 

Will studie masa de pietriş în pantă. 


— Drumul ăsta merge direct la intrarea într-una din peşteri, ca să 
ştim unde să săpăm? 

— Din câte îmi aduc aminte, drumul iese la gura peşterii mai mici, 
apoi o cotește spre dreapta şi merge pe lângă deal spre cea mai mare, 
care e cam la treizeci de metri spre dreapta. Unul dintre podgoreni 
poate confirma asta. Pivniţele sunt chiar lângă fiecare pentru că panta 
dealului era deosebit de potrivită aici, așa mi s-a spus. 

— Aici va trebui săpat ca pentru un puț de mină. Se încruntă. Va fi o 
provocare să facem rost de suficient lemn pentru a susţine tunelul. Ce 
păcat că nu pot să arunc totul în aer, dar asta ar cauza o alunecare și 
mai mare. 

— Fără a mai spune de posibilitatea de a distruge vinurile. Athena 
se gândi pentru un moment. Ai putea găsi niște lemn utilizabil mai în 
susul apei ce se varsă în râu. Crengi și câteodată chiar copaci întregi 
rămân agățați acolo în timpul ploilor de iarnă. Oamenii adună 
primăvara bucăţile utilizabile, dar nu cred că s-a făcut prea mult anul 
ăsta, aşa că ar putea să fie ceva lemn bun. 

— Merită cercetat. Probabil nu vor fi multe trunchiuri lungi de 
copaci potrivite pentru pod, dar bucăţi mai scurte ar fi bune pentru 
proptirea tunelului. 

Athena se uită la poziţia soarelui. 

— E timpul să ne înapoiem la castel. 

Will luă frâiele, dar privirea lui încruntată rămase pe povârniș. Apoi 
zise şoptit: 

„Degetele când mă pişcă, 
Vreun păgân Încoa' se mişcă.“ 

Citatul din Macbeth o făcu pe Athena să simtă de parcă nişte degete 
înghețate o atinseseră pe ceafă. 

— Ai vrea să explici, te rog, acest comentariu, maior Masterson? 

El se întoarse spre ea cu o expresie serioasă. 


$ Macbeth, William Shakespeare, actul IV, scena 1, traducere lon Vinea (n.tr.) 


— Soldaţii care supraviețuiesc timp îndelungat pe câmpul de 
bătălie dezvoltă un al șaselea simț despre posibile primejdii. Aseară 
am discutat despre faptul că San Gabriel ar putea fi foarte vulnerabil la 
atacul bandelor de soldați dați afară din armată sau al gherilelor. Pe 
când călătoream prin vale, acel sentiment de agitație legat de o 
posibilă primejdie a devenit mai puternic. 

Athena își muşcă buza, dorind să poată crede că el era doar excesiv 
de precaut, dar nu putea. Propriile instincte îi dăduseră și ele semne. 

— Ce propui să facem? 

— Am nişte idei. Își întoarse calul şi începu să meargă pe drum. În 
seara asta, aş vrea să avem o întâlnire cu tine, prințesa Maria Sofia, 
bătrânii Oliviera şi Gilberto şi ordonanța mea, Tom Murphy, să 
discutăm despre îngrijorările mele și să vedem ce au ei de zis. Va fi 
posibil? 

Ea încuviinţă din cap. 

— Toată lumea va fi nerăbdătoare să vină, în special Sofia. Cu toții 
ştim că situaţia e grea. Ideile și ajutorul cu care vii sunt o 
binecuvântare. 

— Bine. E ţara Sofiei, la urma urmei. Eu sunt doar în trecere pe aici, 
fără a avea vreo autoritate, spuse Will. Chiar dacă-i prea tânără să 
preia tronul, din ce-mi spui, gabrilenii îi vor da ascultare, nu? 

— Da, îl asigură Athena. 

Era bine să facă planuri, în loc să țină pur și simplu situaţia în frâu. 
Și maiorul Masterson părea un bărbat care putea să pună lucrurile în 
mișcare. 

* 

Athena stabili întâlnirea pentru după cină, și toți se strânseră în 
salonul de familie al castelului. Athena începu prin a spune simplu: 

— Maiorul Masterson a petrecut ziua făcând turul văii și are câteva 
idei despre cum am putea proceda. 

Minionă şi brunetă, Sofia arăta maiestuoasă atunci când spuse: 

— Sunt foarte nerăbdătoare să aud ce idei ai putea avea, domnule 


maior. 

— În scurtul interval de timp cât francezii au fost aici, au făcut 
multe pagube, spuse Will. Reparaţii de bază ca podul principal peste 
râu şi morile de măcinat nu sunt prea complicate dacă există 
materialul potrivit și mână de lucru suficientă. Pot să comand în Porto 
cuie şi alte materiale. De asemenea, Lady Athena spune că aveţi nevoie 
de butași de vie şi de seminţe pentru răsădire. Astea pot fi comandate 
împreună cu niște provizii de alimente de bază precum fasole și peşte 
uscat. Se uită la Senora Oliviera. Bănuiesc că știți cel mai bine ce e 
nevoie în materie de alimente, nu? 

Cu o expresie de ușurare, bătrâna spuse: 

— O să scriu ce e nevoie. Proviziile au fost limitate, ce-i drept. 

— Aş mai vrea să angajez câteva duzini de muncitori să lucreze pe 
unde e nevoie, spuse Will. Nu numai la reconstrucţie, dar și la ferme. 
Prietenul meu, Justin Ballard, din Porto, va putea să cumpere ce e 
necesar, să angajeze oameni buni și să-i trimită aici. 

— Din familia de negustori de vin? întrebă Sofia. Când Will 
încuviință din cap, ea spuse direct: Casa Ballard are o bună reputaţie și 
avem nevoie de oameni și de materiale, dar ne e imposibil să-i plătim. 

Will zâmbi. 

— O să acopăr eu costurile de început, apoi o să cer guvernului 
britanic să-mi restituie banii. Guvernul vrea cu adevărat să ajute San 
Gabriel și astfel vom rezolva mult mai rapid decât să solicităm 
materiale trecând prin tot felul de aprobări. 

Sofia se uită spre Athena, care ghici că prinţesa ajunsese la aceeași 
concluzie ca ea: lui Will avea să-i fie greu, dacă nu cumva imposibil, să 
îşi recupereze banii de la guvernul britanic. Dacă ar fi fost o chestiune 
personală, Sofia ar fi refuzat actul de caritate, dar, ca tânăr ocârmuitor, 
învăţa să fie practică. 

— Am aprecia foarte mult asta, domnule maior. 

— În cazul ăsta, o să întocmesc o listă cu ceea ce e necesar. Sergent 
Murphy, vei pleca spre Porto de dimineaţă, să îi duci mesajul lui 


Ballard. Apoi, te vei întoarce cu oamenii și materialele de acolo. 

— Da, domnule. Voi fi înapoi mai repede decât credeţi că-i posibil, 
spuse Murphy. 

— Hai să ajungem la subiectul atât de bine cunoscut al vinului, 
spuse Will. Şi alte subiecte legate de agricultură. 

Asta stârni zâmbete şi o discuţie despre propunerile lui de-a 
importa butași de vie şi de-a redeschide peșterile unde erau vinurile și 
despre inspectarea râului San Gabriel pentru a verifica dacă putea fi 
făcut navigabil. Senor Oliviera avea cunoștințe vaste despre fiecare 
aspect şi participă cu entuziasm. 

Athena admiră cum Will conducea întâlnirea, încurajând lumea să 
vină cu sugestii, propunând compromisuri şi construind încet un 
sentiment de entuziasm. 

După ce se ajunse la un acord în ce privea planurile generale, Will 
spuse grav: 

— Mai am un subiect, de ordin militar. Valea e vulnerabilă în fața 
grupurilor de bandiți vagabonzi care sunt chiar mai turbulenţi decât 
forțele lui Baudin. Situaţia va fi mult mai bună când colonelul da Silva 
se va întoarce cu restul trupelor gabrilene, dar cred că ar fi înțelept 
dacă s-ar întocmi nişte planuri acum pentru protecţia oamenilor şi a 
bunurilor și pentru a rezista în faţa bandiţilor. 

Gilberto se încruntă. 

— Am vorbit azi cu câţiva dintre oamenii mei. Crescând aici, cu toţii 
am crezut că San Gabriel e în siguranţă în fața războiului, fiind situat 
în munți. Acum avem mai multă experienţă. Dacă porcul ăla de general 
francez a putut ataca, la fel ar putea și alții. Am discutat să organizăm 
mici grupe înarmate, poate aproximativ o duzină de oameni care 
locuiesc aproape unii de alții. Și am putea face mai mult cu sistemul de 
avertizare cu clopote. 

— Trebuie să repetăm exerciţiile pentru situaţii de urgențe, spuse 
Sofia hotărâtă. Cele pe care le-am avut au ajutat să salvăm pe mulți 
gabrileni când a invadat Baudin, dar sunt necesare mai multe 


adăposturi, pentru că nu toată lumea se găseşte în apropiere de o 
peșteră. Există multe ferme spaţioase răspândite prin ţară. Pot deveni 
adăposturi în cazuri de urgenţă. 

Senor Oliviera încuviinţă din cap. 

— Vom organiza mici incinte de apărare şi vom vorbi cu oamenii 
tăi, Gilberto. Exerciţiile și planurile stăvilesc panica atunci când 
loveşte un dezastru. 

— Câte arme sunt disponibile? întrebă Will. Cavaleriștii sunt 
înarmați, dar va fi nevoie de mai multă muniţie. 

— Sunt atât în oraș, cât şi în Santo Espirito fierari care pot face 
gloanţe de muschetă, spuse Senor Oliviera. O să aflu cât plumb au. 

După alte câteva minute de discuţii, Sofia se ridică dând semnalul că 
întâlnirea se terminase. 

— Îmi dai o mare speranță, maior Masterson. Mulţumirile mele 
pentru că ne oferi posibilitatea să profităm de experienţa dumitale. Îşi 
înclină capul spre Murphy. Drum bun, sergent Murphy, şi vei fi însoţit 
de mulțumirile noastre. Apoi îşi ascunse cu graţie un căscat. Și acum, 
la culcare, iar eu voi avea niște vise plăcute! 

Majoritatea plecară, discutând cu însuflețire. Athena zâmbi afectuos 
în urma Sofiei. Mica ei soră de suflet devenea regină. 

În salonul de familie rămaseră doar Athena şi Will. 

— A mers bine, spuse ea. Majoritatea gabrilenilor au fost paralizați 
de la invazia francezilor. Toată energia lor s-a canalizat spre 
supravieţuire, și n-a mai rămas prea multă pentru a privi în viitor. 
Oferta ta de a aduce muncitori şi material a schimbat asta. 

El ridică din umeri. 

— Asta ajută, dar cred că mare parte din energie vine de la oameni 
tineri, cum e Gilberto Oliviera, care s-au întors acasă. Acum câţiva, dar 
în curând mai mulţi. Ei sunt conducătorii de mâine. 


— Vor fi căsătorii, şi festivități, şi prunci. Athena se duse spre 
bufetul cu băuturi și luă o sticlă şi două pahare. Dar, deocamdată, ai 
vrea nişte vin de-al nostru alcoolizat cu rachiu? 

— Un nimerit mod de a încheia o zi lungă. Acceptă băutura și luă o 
înghițitură. Foarte bun! Vinurile din San Gabriel pot concura cu cele 
din valea Douro. 

Nevrând să se ducă la culcare, Athena spuse: 

— E o noapte senină. Ai vrea să mergi sus pe acoperiş să vezi 
stelele? 

El îi aruncă un zâmbet cald. 

— Asta sună chiar mai bine decât rachiul. O să iau sticla, pentru 
că-mi place să mă uit la cer. 

Athena luă un şal ce stătea în permanenţă în salon și un sfeșnic și îl 
conduse spre treptele ce urcau în cel mai înalt turn. Câteva șiruri de 
trepte îi aduseră pe acoperișul plat al turnului. Inspiră cu putere, 
savurând aerul curat și răcoros. Luna era doar o fâșie subţire, iar 
stelele sclipeau strălucitoare pe cerul nopții. 

Athena se îndreptă spre foişorul de unde ziua se puteau vedea 
privelişti largi asupra munților și văii. Pe când se așeza pe banca 
dinăuntru, explică: 

— Turnul e un loc numai bun pentru a te bucura de adierea 
vântului şi de privelişte, aşa că unchiul Carlos a construit foişorul. În 
vremurile mai bune, aici erau ghivece mari cu flori, dar anul ăsta 
sădirea florilor nu părea o prioritate. 

— Vara viitoare, aici vor fi din nou flori. Will se așeză lângă ea, 
banca scârțâind puţin sub greutatea lui. Într-o zi senină, probabil că se 
poate vedea până aproape de Porto. 

— Nu aşa departe, dar e posibil să vezi aproape toată ţara. Grupul 
acela de lumini înspre nord este Santo Espirito. 

— Ce liniștit e aici sus. El se uită spre ea, chipul lui părând un oval 
pal în noapte. Uite o întrebare pentru tine. Vrei să te întorci în Anglia, 
dar se pare că simţi că n-o să te potriveşti bine acolo. Cum îţi 


imaginezi locul unde să vrei să trăieşti? 

— Alte întrebări, Will? spuse ea amuzată. Cel puţin, asta e complet 
nedureroasă. Mi-ar plăcea să trăiesc într-un cartier londonez locuit de 
poeţi, artişti şi muzicieni nebuni. În felul ăsta, n-aş ieși în evidenţă, cu 
excepţia înălțimii mele. Tu ce zici? Ai fi mulțumit să locuiești la țară, la 
moșia ta din Oxfordshire? Sau vei deveni membru al Parlamentului, 
aşa încât să poți trăi o parte din an în Londra? 

El râse. 

— N-o să fiu niciodată membru al Parlamentului, dar o să-mi petrec 
o parte din an în Londra. Primăvara e o perioadă potrivită să-mi 
întâlnesc prietenii acolo. Sunt niște oameni inteligenţi, așa că discuţiile 
cu ei mă vor împiedica să devin complet provincial. 

— Prieteni de școală? Prieteni din armată? 

— Ambele. În plus, fratele meu îşi petrece o bună parte din timpul 
său în Londra. Abia aştept să mă găsesc față în față cu el în mod 
regulat. Scrisorile nu sunt acelaşi lucru. 

— Poate că voi găsi şi eu astfel de prieteni printre poeţii şi artiștii 
nebuni, cugetă ea. Și, dacă o să mă întâlnesc cu vreuna din fetele acelea 
îngrozitoare cu care am fost la şcoală, o să trec pe lângă ea făcându-mă 
că n-o cunosc. 

— Sau ai putea spune într-o doară că te-ai întors în Anglia după o 
şedere îndelungată la prietena ta, prințesa Maria Sofia del Rosario 
Alcantara. 

Athena râse. 

— Îmi place ideea asta. Adierea era răcoroasă, așa că își strânse 
şalul pe lângă ea. Sper ca domnul Ballard să adune repede oamenii și 
materialele pe care le-ai cerut. 

— E foarte eficient şi, din scrisorile lui, am înţeles că e şi puţin 
neliniştit, așa că sunt sigur că va fi o adevărată binefacere pentru noi, 
spuse Will. Sunt vreo doi ani de când nu am mai ajuns să-l vizitez pe 
Justin în Porto. Abia aştept să-l revăd. 

Athena se încruntă. 


— Au trecut cinci ani de când am fost în Porto. Au reparat 
stricăciunile de când francezii au pus stăpânire pe oraș? 

— Lucrau la asta, dar mai erau încă multe de făcut. Sunt sigur că ai 
auzit de prăbușirea podului plutitor ce a cauzat înecul multor 
dezertori din trupele franceze, nu-i așa? 

Ea strânse din dinți. 

— Dacă îţi răspund, trebuie să-mi fie permis să mă folosesc de asta 
pentru o întrebare viitoare despre „cea mai groaznică experienţă”. Nu 
numai că am auzit despre ziua ororilor, dar am și fost acolo. 

— Doamne, Dumnezeule, cum de ai ajuns să fii prinsă în asta? 
întrebă Will întorcându-se pe bancă să se uite la ea, vizibil şocat chiar 
şi în întunericul luminat de stele. 

— După ce mama Sofiei a murit, ea a fost trimisă la o școală de 
maici în Porto. Era nefericită şi a rugat să i se permită să vină acasă, 
explică Athena. Pentru că unchiul Carlos îşi făcea griji în ce-o privea şi, 
de asemenea, în legătură cu amenințarea francezilor, mi-a scris şi m-a 
rugat s-o iau pe Sofia din Porto și s-o aduc acasă, apoi să îi fiu 
guvernantă şi însoțitoare până când devenea majoră. 

— Înţeleg că ai sosit în Porto chiar înainte de atacul francezilor? 

Athena înghiţi cu greu. 

— Coordonarea mea ca timp a fost groaznică. Când am ajuns la 
mănăstire, am fost invitată să rămân câteva zile să povestesc elevelor 
despre călătoriile mele. La două zile după ce am sosit, au atacat 
francezii. Unul dintre diavolii ăia a pătruns în mănăstirea ce era 
înconjurată doar de un zid jos. Era beat și violent și a început să țipe că 
o vrea pe cea mai drăguță călugăriță din mănăstire, pentru că 
dintotdeauna îşi dorise să aibă o călugăriţă. Eu... eu i-am luat pușca 
şi... l-am împuşcat. Înghiţi cu dificultate. 

— Nu-i uşor să omori un om. Mâna puternică și caldă a lui Will o 
strânse încurajator pe a ei. Chiar dacă e necesar. Călugăriţele au fost 
norocoase că erai acolo. 

— Erau nişte ființe blânde, așa că ai dreptate. Mă îndoiesc că vreuna 


dintre ele trăsese vreodată cu pușca, cu atât mai puţin într-un bărbat. 
Ea se înfioră aducându-și aminte. Zgomotele bătăliei veneau tot mai 
aproape, şi clădirea nu era sigură, așa că stareţa a decis să evacueze pe 
toată lumea la o mănăstire de maici de peste râu. Era mai mare și avea 
ziduri înalte şi ar fi fost mult mai sigură. 

— Apoi ai ajuns la podul peste Douro și ai aflat că apărătorii 
portughezi îl distruseseră, iar refugiații disperaţi construiseră un pod 
plutitor provizoriu peste râu, spuse sobru Will. 

— Erau o mulțime de oameni care se împingeau să ajungă la pod. 
Noi le-am înconjurat pe fete, şi veșmintele călugăriţelor au oferit 
grupului un oarecare respect. Când ne-a venit rândul, ne-am croit 
drum spre pod cu mare prudenţă. Era înfricoșător de încărcat, 
balansându-se și scuturându-se de la curenţii râului și de la atâţia 
oameni care încercau să traverseze apa. De trei ori a trebuit să trag pe 
cineva din apă. Avantajul unor braţe lungi. Tremurând, trase aer în 
piept. Aproape că ajunseserăm la malul sudic, când bărcile au început 
să se dezbine chiar sub tălpile noastre. Se adăposti sub braţul lui Will, 
trăgându-se cât de aproape putea. A fost oribil. Aproape că o 
pierdusem pe cea mai mică fetiță, Mariana. Când am reușit s-o apuc de 
mână, a fost cât pe ce să mă înec, pentru că hainele mele ude erau 
extrem de grele. Apoi un portughez m-a apucat de mână și ne-a tras pe 
amândouă la mal. 

— Aveai straie de călugăriță, spuse Will încet. Și cu eforturi eroice ai 
putut să salvezi pe cei mai mulți sau pe toţi aflaţi sub protecţia ta. 

— Toți am supravieţuit. Am primit un mare ajutor de la bărbații din 
partea locului care au ajutat să fim trase la țărm. Se încruntă, 
înțelegând abia acum ce spusese el. Cum de-ai știut că aveam 
veştminte de călugăriță? 

— Pentru că am fost acolo, zise Will încruntat. Sunt un bun înotător, 
aşa că m-am afundat în râu şi am început să trag oamenii în siguranţă, 
inclusiv pe tine. Era un blestemat de haos sângeros, cu țipete şi focuri 
de armă de la câţiva soldaţi francezi, în vreme ce alţii se alăturaseră 


eforturilor de salvare. Trase adânc aer în piept. Îmi aduc vag aminte că 
am ajutat o călugăriță remarcabil de înaltă, înarmată cu o puşcă, să 
iasă din apă. După aceea, și-a adunat fetele aflate în grija ei și a 
dispărut. 

— Ai fost acolo? icni ea. Încercase să uite acea zi groaznică, dar îşi 
amintea pe câțiva dintre bărbaţii care le ajutaseră pe fete și pe 
călugărițe. Tu ai fost cel care ne-a salvat pe mine şi pe Mariana? Am 
zărit doar în fugă fața ta, și aveai mare nevoie de un bărbierit - nu 
te-aş fi recunoscut niciodată. 

Deşi acum, auzind de la el că fusese salvatorul ei, recunoscu faptul 
că umerii lui laţi şi statura impunătoare se potriveau cu descrierea 
salvatorului ei. 

— Eram atât de disperată să plecăm toate de acolo. Nici măcar nu 
ţi-am mulțumit. 

Vocea îi tremura. 

— Arătai aproape înnebunită, aşa că nu mă aşteptam la mulțumiri 
din partea ta. Te-ai apucat să-ți aduni pe dată fetele. Mai târziu, m-am 
întrebat dacă ai reuşit se le duci în siguranţă pe toate. 

Ea îşi închise ochii şi se calmă, asimilând faptul că Will o salvase în 
cea mai groaznică zi a vieții ei. 

— Da, am reușit. Când m-ai ajutat să ajung la mal cu Mariana, alți 
doi bărbaţi le adunau pe eleve în jurul călugărițelor. Unul a strigat la 
noi să plecăm cât puteam de repede. Se înfioră. Unul striga obscenități 
groaznice despre ce i-ar fi plăcut să le facă fetiţelor. 

— Am auzit, spuse Will sec. Până când cineva l-a împușcat. N-am 
vărsat vreo lacrimă. 

Ea încuviință din cap, înghițind greu pentru a putea continua să 
vorbească. 

— Atunci tu și câţiva alţi bărbaţi v-aţi pus între noi şi francezi. Mai 
târziu, am fost surprinsă că, deşi nici unul din grupul vostru nu era în 
uniformă, ați acționat ca niște soldați. 

— După cum s-a dovedit, cel puţin doi dintre noi erau soldaţi, dar o 


să-ți spun mai multe mai târziu. Cum aţi reușit să scăpați tefere? M-am 
întrebat dacă aţi reuşit, dar n-aveam cum să aflu. Vocea i se frânse. Au 
fost atâtea orori în acea zi. 

Ea îşi amintea prea multe dintre acele orori, dar faptul că vorbea 
acum cu Will, care fusese acolo, era ciudat de tămăduitor. 

— Am fugit cât de repede puteam, îndepărtându-ne de râu. Eu o 
tineam în brațe pe Mariana, pentru că era prea mică să ajungă departe 
de una singură, și ea îmi țipa în ureche şi aproape că mă strângea de 
gât. 

— Cât de departe a trebuit să mergeţi pentru a fi în siguranță? 

— N-am ajuns prea departe. Fetițele mici și călugărițele bătrâne nu 
sunt prea iuți de picior, şi erau doar câteva călugăriţe tinere alături de 
mine, ca să le ajute pe celelalte. Un nou fior. În față ne-a apărut un 
ofițer francez, și am crezut că suntem pierdute, dar el ţipa într-o 
spaniolă stricată că ar trebui să mergem la biserica din josul străzii. 
Avea câţiva oameni cu el, și ne-au escortat prin mulţime spre biserică. 
În engleză, numele ar fi Maica Sfântă a Mântuirii Eterne. 

Will râse cu o voce tunătoare ce-i răsuna în piept. 

— Cât de potrivit. 

Athena zâmbi. 

— Când am intrat, stareţa şi câteva dintre celelalte călugărițe au 
căzut în genunchi în fața unei statui a Maicii Binecuvântate și au 
înălțat mulțumiri. Ofiţerul francez adunase alte femei și copii în 
biserică şi pusese pe câţiva oameni de-ai lui de pază afară. Am 
petrecut noaptea acolo. De dimineaţă, când era liniște, a delegat câțiva 
bărbaţi să ne conducă la mănăstirea spre care ne îndreptaserăm cu o 
zi în urmă. A fost un drum lung, dar oamenii lui ne-au ajutat să le 
ducem pe fetiţele cele mai mici. 

— O reamintire că există oameni buni pretutindeni, spuse Will. Am 
întâlnit francezi în care m-am putut încrede mai mult decât în unii 
dintre englezii pe care-i cunosc. 

Ea încuviinţă din cap. 


— După două zile la mănăstire, când ne-am revenit, stareța a găsit 
câțiva bărbaţi de nădejde care fuseseră de acord să ne ducă pe mine, 
pe Sofia și pe Maria Mercedes da Silva în San Gabriel fără a fi plătiţi 
decât după ce ajungeam aici în siguranţă. 

— Frumos din partea lor s-o facă fără plată în avans. 

La asta, Athena chiar se porni pe râs. 

— Sofia le-a arătat crucea de la mama ei pe care o purta pe sub 
uniforma școlară. E din aur, incrustată cu pietre preţioase, foarte 
impresionantă. Ea a spus că asta era dovada bunei sale credinţe, dar, 
dacă aveau să încerce să i-o ia cu forţa înainte să ajungem în siguranță 
la Castelo Blanco, mama ei moartă avea să-i blesteme să ajungă în iad. 
Însoţitorii noştri s-au purtat foarte, foarte bine cu noi. Deşi, ca să fiu 
sinceră, poate că ar fi făcut-o chiar şi fără ameninţări. 

Will chicoti. 

— Prinţesa ta e o fată foarte descurcăreață. 

— E o adevărată măreaţă Alcantara. Athena răsuflă greu. A fost o 
mare uşurare să ajungem aici în siguranţă. De atunci n-am mai pus 
piciorul în afara țării. Se aplecă să ia sticla de vin și, în tăcere, se oferi 
să-i toarne lui Will în pahar. 

El acceptă și ciocni paharul de al ei. 

— Pentru supraviețuirea contrar tuturor așteptărilor! 

— Amin. Ea luă o înghițitură mai degrabă decât să soarbă, 
recunoscătoare pentru arsura oferită de rachiul ce dăduse tărie 
vinului. 

— Şi tu? Cum ai reușit să scapi? 

— N-am reuşit, spuse el sec. După ce ai plecat, a fost o luptă corp la 
corp. Fugari, trupe franceze, soldați portughezi, civili care încercau să 
ajute. Din fericire, nu prea multe gloanţe și răniţi, dar am încasat o 
lovitură în cap, și m-am trezit în acea noapte închis într-un beci, cu 
plutonul de execuţie plănuit pentru a doua zi de dimineaţă. 

Inima Athenei se strânse, chiar dacă era evident că supravieţuise. 

— Cum ai scăpat de execuţie? 


— Eram închis cu încă patru bărbaţi care participaseră la 
încercările de a bloca înaintarea francezilor. Un colonel francez 
decisese că toți cinci eram spioni englezi, aşa că ne închisese în beciul 
casei pe care o rechiziționase și ordonase să fim împușcați. O soluţie 
frumoasă și simplă din punctul lui de vedere. 

— Frai spion? întrebă ea. Erai îmbrăcat în straie portugheze. 

— „Spion” e un cuvânt tare greu, spuse blând Will. Mă consideram 
un observator. Pentru că vorbeam portugheza și îl vizitam pe 
prietenul meu Ballard din Porto, comandantul meu mi-a cerut să merg 
în oraș şi să aflu care era situaţia. La fel ca tine, am nimerit într-un 
moment îngrozitor. 

— Cum e cu ceilalți? Erau spioni englezi? 

— Habar n-am, spuse gânditor Will. Patru dintre noi au recunoscut 
că erau englezi. Unul era un tip pe care-l știam din şcoală. Al cincilea, 
Duval, a zis că era regalist francez, dar s-a dovedit că era jumătate 
englez şi pe jumătate francez, şi el e colonelul britanic care m-a trimis 
în San Gabriel. Cu siguranţă că el spiona, dar nu ştiu ce făceau ceilalți 
în Porto. 

Athena ezită înainte de a se lăsa pradă curiozităţii. 

— Cum e să știi că urmează să fii împuşcat în câteva ore? 

— Asta este o întrebare interesantă. Will se încruntă. Mergând la 
luptă sau intrând într-o ambuscadă, știi că e posibil să mori într-o 
clipă sau poate vei fi rănit mortal şi vei muri în agonie. Teama e o 
prezență constantă, un răpăit de tobe în ceafă. Dar e ceva mult mai 
urât să te gândești la o execuţie cu sânge rece. Simțind cum ticăie 
ceasul, întrebându-te cum vei face față sfârșitului, cât îţi va trebui să 
mori... Scutură din cap. O experienţă interesantă, dar nu e una pe care 
aş vrea s-o repet. 

Ea îşi strecură mâna liberă pe după mijlocul lui. 

— Cred că a fost o noapte lungă. 

— Într-adevăr. Am împărţit băutura care era pe acolo și am dus 
discuţii ciudate despre cum ne-am spăla de păcate dacă am 


supravieţui, ceea ce nici unul dintre noi nu se aștepta să se întâmple. 

— Ai aşa niște păcate mari? întrebă ea surprinsă. 

— Nu, în comparaţie cu alţii, bănuiesc că nu, spuse el încet. Dar au 
existat destule momente în care nu mi-am făcut datoria, lucruri pe 
care ar fi trebuit să le fac, oameni cu care ar fi trebuit să mă port mai 
bine. 

Ea înţelese aceste păcate din trecut, mici, dar de neuitat. 

— O noapte ciudată, într-adevăr. Cum ai scăpat de plutonul de 
execuţie? S-a răzgândit colonelul francez? 

— Am observat un simbol mason cioplit într-o piatră din spatele 
unor rafturi. Nu e neașteptat pentru masoni să construiască tuneluri 
de evadare din casele lor, așa că am cercetat și am descoperit că în 
spatele pietrei era un puț ce se îndrepta înspre afară. Era foarte 
strâmt, dar am reușit cu toţii să ieşim înainte de ivirea zorilor. 

— Şi v-aţi despărțit după ce aţi împărtășit o experiență 
cutremurătoare. Aţi fost bucuroși să scăpaţi unii de alţii? 

— Oricât ar fi de ciudat, nu, răspunse Will. Micul secret păcătos al 
armatei e că reuşeşte să creeze niște legături puternice între cei care 
au parte de aceleaşi experienţe. Înfruntând împreună primejdia, noi 
contra dușmanului, apropierea dintre noi devine mai puternică. Am 
furat cai şi am călărit spre est de Porto și Gaia, dar, când a venit 
vremea să ne despărțim, am descoperit că ezitam să ne luăm 
rămas-bun. Scutură din cap. A fost unul dintre episoadele cele mai 
ciudate din viaţa mea, dar nu unul pe care aș vrea să-l uit. Ceilalţi au 
simţit la fel. 

— Cel puţin l-ai întâlnit pe Duval, chiar dacă n-o să-i mai vezi 
niciodată pe ceilalți. 

— Poate acum, că războiul s-a sfârșit, vom avea o întâlnire a 
Ticăloşilor şi o să vedem dacă ne-am ţinut jurămintele de a ne mântui, 
spuse Will râzând. Am căzut de acord să folosim librăria Hatchard din 
Londra drept căsuţă poştală. Proprietarul păstrează scrisorile pentru 
noi. Când am fost în Londra din cauza presupusei morți a fratelui meu, 


am trecut pe acolo şi am găsit scrisori de la doi dintre ceilalți bărbați. 
Au fost destul de rezervaţi în legătură cu ocupaţia lor actuală, dar cel 
puţin erau în viaţă în trecutul nu prea îndepărtat. 

— Ai pus şi tu o scrisoare? 

— Da. Bănuiesc că eram cel mai puţin duplicitar din grup, aşa că nu 
aveam motive să nu menţionez că eram ofițer în regimentul cincizeci 
şi doi. Poate că aşa m-a găsit Duval. 

— Va fi dificil să revii la o viaţă normală și să te apropii de cineva 
după ce ai trecut prin atâtea primejdii, observă Athena. De asta ai vrut 
să te apropii mai mult de mine, o femeie întâlnită din întâmplare, a 
cărei principală calitate e că este îndeajuns de înaltă pentru tine? 

— Este foarte posibil să ai dreptate cu privire la apropiere, spuse el 
gânditor. Dar înălțimea ta e departe de a fi singura calitate care să mă 
atragă. O atinse cu un sărut pe tâmplă și murmură: E mai mult ca un 
încântător adaos neașteptat. 


capitolul 13 


Respectându-şi hotărârea de a o lua încet, Will avu grijă ca sărutul 
lui să fie ușor şi nepretenţios. Nu se aștepta ca Athena să-și întoarcă 
fața astfel încât buzele să li se întâlnească. Sărutul începu prin a fi o 
recunoaștere amicală a tot ce împărtășeau în acea seară, dar 
intimitatea dulce a gurii ei catifelate îi turnă foc prin vene. 

Partea masculină și posesivă din el voia s-o revendice pe partenera 
lui, pentru că fără îndoială erau meniţi a fi împreună. Se întâlniseră 
prima dată în niște împrejurări cumplite - o legătură ce nu fusese 
cunoscută până în seara asta, dar care acum nu putea fi ignorată. 

Partea mai raţională a lui își dădu seama că o femeie puternică și 
independentă avea nevoie să fie curtată şi cucerită, nu revendicată ca 
un oraș învins. Cu toate astea, fu imposibil să rămână rațional când ea 
îşi strecură braţele în jurul lui şi răspunse cu pasiunea îngropată în ea 
pe care el o simţea ca fiind o parte esenţială a ei. 


lubea felul în care o simţea în braţele lui, moliciune feminină, 
putere şi mireasmă de femeie. Când își depărta buzele, limbile lor se 
atinseră, iar mângâierea ușoară ca fulgul deveni de un erotism 
fascinant. Un foc interzis, într-o dulce și răcoroasă noapte. Ea avea 
gust de vin bun şi de rachiu și o senzualitate ispititoare. 

O fericită nebunie îi străbătea trupul, şi respiraţia i se înteţi. 

— Athena, zeiță... Neputând să reziste moliciunii de trandafir a 
pielii ei albe, buzele i se mişcară pline de ardoare pe gât, spre 
delicioasele spirale ale urechii ei. 

Ea icni, cu degetele afundându-se în spatele lui, înainte de a-i 
recuceri gura cu o insistenţă febrilă. El nu era sigur că ea își dăduse 
măcar seama când își pusese un picior peste ale lui și i se așezase în 
poală, cu picioarele cuprinzându-i-le pe ale lui. 

Ameţit, se legănă spre ea, pe când buzele şi pântecele lor se apăsau 
laolaltă, patimă lângă patimă. Mâinile lui rătăceau pe sub şal peste 
rotunjimile suple ale spatelui şi ale şoldurilor ei. Într-un îndepărtat 
colț al minții, el își dădu seama că ar trebui să se oprească acum, dar 
rațiunea îi zburase, lăsând în urmă doar o dorinţă arzătoare şi nebună. 

Mâna lui dreaptă se strecură prin spatele coapsei în fustele 
încurcate pe după genunchi. Când dădu cutele ţesăturii într-o parte, 
palma lui întâlni carnea moale de la spatele genunchiului ei. Mâna lui 
începu s-o mângâie mai sus... 

Nu! Îngheţă, dându-și seama cât de aproape era de a-și pierde 
controlul. 

— Nu e o idee bună, spuse el cu voce gâtuită. 

Simţind nevoia să se îndepărteze de prezenţa ei ameţitoare, el o 
prinse pe Athena de mijloc cu mâinile și o săltă, punând-o pe bancă. 
Apoi se ridică şi ieși din foişor. O adiere de vânt îi limpezi minţile pe 
când mergea încet pe acoperișul plat al turnului. Era aici să ajute San 
Gabriel, și asta însemna să lucreze împreună cu Athena. Dar cum 
dracu' aveau să stea față în față a doua zi de dimineaţă după o astfel de 
nesăbuită intimitate? 


Știind că nu exista o altă cale, se întoarse să se uite drept la ea. Ea 
stătea la intrarea în foișor, cu șalul strâns în jurul ei şi cu părul 
revărsându-i-se peste umeri. 

— Îmi pare rău, spuse el istovit. N-am vrut să se întâmple asta. Încă 
ne străduim să construim o prietenie și ştiu că nu vrei să mergi mai 
departe. 

Deşi silueta ei înaltă era încordată și ochii-i erau ca nişte tăuri 
întunecate, pline de umbre, vocea avea un ton ușor amuzat când 
spuse: 

— Trebuie să recunosc că, pentru câteva minute, chiar am vrut să 
merg mai departe. Eşti de fapt primejdios de atrăgător, să știi. 

EI clipi. 

— Ăsta nu-i un comentariu pe care să-l mai fi auzit vreodată. 

— În cazul ăsta, ai petrecut prea mulți ani în mediul masculin al 
armatei. Dacă te învârteai într-o societate mai normală, ai fi descoperit 
că eşti vânat. 

— Sunt foarte sigur că ești singura femeie din lume care crede asta, 
dar mă simt flatat. Zâmbetul i se stinse. Oricât de fermecător e să te 
sărut, ştiu că o pasiune grăbită duce la dezastru. Nu vreau să risc să te 
îndepărtez și să distrug prietenia pe care o făurim. 

Cu braţele încă încrucișate pe sub şal, ea se sprijini de unul dintre 
stâlpii subțiri ce încadrau intrarea în foișor şi îl privi gânditoare. 

— N-am întâlnit niciodată un bărbat care să prețuiască prietenia cu 
femeile atât de mult cum o faci tu. Vocea îi deveni seacă. Majoritatea 
bărbaţilor par mult mai interesaţi în a se culca cu ele, în loc de a le fi 
prieteni. 

Intuiţia ei era o parte din ceea ce îl atrăgea la ea, chiar și când îl 
punea într-o situație stânjenitoare. El începu să se plimbe pe acoperiș 
cu paşi apăsaţi, alegându-și cuvintele. 

— Apreciez foarte mult prietenia. Am fost un copil foarte singuratic 
până când fratele meu, Damian, să vină la Hayden Hall. Tata nu 
înțelegea cât de mult aveam nevoie de un tovarăș, ăsta fiind motivul 


pentru care n-am permis să fie luat de acolo. 

— Tatăl tău a făcut vreun efort să-ți cunoască fratele? 

Will strânse din buze. 

— Nu. A acceptat că era răspunzător pentru Mac şi i-a plătit taxele 
şcolare şi cheltuielile personale, iar mai târziu i-a cumpărat lui Mac o 
funcție în armată. Dar abia dacă putea suporta să fie în aceeași 
încăpere cu el. Existenţa lui Mac era o aducere-aminte a comportării 
mai puţin respectabile a tatălui meu. 

— Sună de parcă tatăl tău era cam ipocrit, observă ea. 

— Aşa e, încuviință Will. În afară de Mac, familia mea nu era 
deosebit de plăcută; iată de ce prieteniile au fost atât de importante 
pentru mine. Prieteniile formate la școală au devenit atât de profunde 
şi de trainice pentru că noi toți eram niște inadaptaţi, într-un fel sau 
altul. Dar am învăţat să avem încredere unii în alţii. Asta a creat 
legături durabile. 

— La fel ca prieteniile de pe câmpul de bătălie? 

Will se gândi la noaptea în care murise Lily, când mesajul său 
disperat îl adusese pe unul dintre cei mai vechi prieteni ai lui, Ashton, 
alături de el printr-o vijelie aproape mortală. 

Dacă împrejurările ar fi fost inversate, Will ar fi făcut acelaşi lucru 
pentru Ashton. Loialitatea reciprocă și încrederea erau indiscutabile. 

— Foarte probabil. 

— Ai spus că Justin Ballard e un prieten din timpul școlii, așa că 
bănuiesc că e unul din acea frăţie din şcoală? 

— Da. Şi tocmai de-aia ştiu că va trimite ajutorul pe care l-am cerut. 
Și eu aş face exact la fel pentru el. Prietenia face ca viaţa să merite a fi 
trăită. Ezită, apoi continuă: Onestitatea mă sileşte să admit că 
prietenia între bărbaţi și femei poate fi dificilă, pentru că întotdeauna 
există acea conștientizare inerentă a unei deosebiri. 

— Vive la difference”, murmură Athena în franceză. Pe vocea 


7 în limba franceză, în original, „Trăiască diferenţa”. În limba engleză, expresia e asociată 


obişnuită, întrebă: Ai multe prietene femei? 

— Nu atâtea pe cât mi-aş dori. După cum ai subliniat chiar tu, în 
ultimii ani am cam trăit printre bărbați. Dar Lady Agnes Westerfield, 
fondatoarea şcolii unde eu şi Mac am fost trimiși, este o femeie 
extraordinară. Are darul de a educa băieţii, și îi preţuiesc prietenia. 
Câţiva dintre prietenii mei din şcoală sunt căsătoriţi şi soțiile pe care 
le-am cunoscut sunt niște femei remarcabile. Acum suntem amici și 
sper că, atunci când mă voi întoarce în Anglia, ne vom consolida 
prieteniile. Soţia fratelui meu, Kiri, e uimitoare. Ţi-ar plăcea de ea, 
cred. Aveţi multe în comun. 

— În schimb, asta ar putea însemna şi să ne respingem de la bun 
început! Îşi miji ochii, gânditoare. Propunerea ta de a ne pune unul 
altuia întrebări personale duce la subiecte interesante şi insolente. 
Există vreuna dintre soțiile prietenilor tăi care ai fi dorit să fie a ta? 

Will scutură din cap cu hotărâre. 

— Toate sunt femei inteligente, atrăgătoare, dar nu m-am gândit 
niciodată la vreuna în acești termeni. Soţiile prietenilor sunt 
intangibile. 

— Un sentiment demn de admiraţie, spuse ea. 

El studie jocul subtil al luminii celeste ce definea silueta înaltă și 
grațioasă a Athenei și se gândi cum se întâlniseră, zbătându-se în 
apele învolburate ale râului Douro. Ea era în pragul înecului din cauza 
greutății hainelor călugăreşti îmbibate de apă, dar se luptase să se 
salveze pe ea şi pe copila agăţată de mâna ei. 

— Chiar dacă doamnele cu care s-au însurat prietenii mei ar fi fost 
libere, nici una n-ar fi fost destul de potrivită pentru mine. Sau eu 
pentru vreuna dintre ele. 

— Asta va face posibilă evoluţia unei prietenii mai profunde cu ele. 
Athena se îndreptă de spate şi cobori la nivelul acoperișului, cu buzele 
arcuite într-un ușor surâs. Foarte bine, vom continua să ne cultivăm 


adesea cu diferenţele dintre bărbaţi şi femei, în vreme ce francezii o folosesc mai mult asociată 
cu diferenţele culturale. (n.tr.) 


prietenia. Dar poate că e mai bine dacă vom sta mai la distanţă unul de 
altul. 

El n-ar fi vrut nimic mai mult decât să se apropie de ea şi s-o 
strângă din nou în braţe, dar doar un nebun n-ar ţine seama de 
vorbele ei. Bucuros că prietenia lor de probă nu se sfârşea, spuse: 

— Din fericire, sunt atâtea de făcut în San Gabriel, încât ne vom 
putea comporta decent. 

Pentru moment, cel puţin... 

XXX 

Athena era recunoscătoare pentru întuneric pe când cobora scările, 
pentru că lumina schimbătoare îi ascundea tremurul. Îl găsise pe Will 
Masterson atrăgător încă de la bun început, dar nu se aştepta ca aceste 
săruturi intense s-o facă să-i dispară atât de iute judecata. Fusese cât 
pe ce să cadă în a patra categorie, adică aventura, fără vreun gând 
lucid. Slavă Domnului că Will avusese mai mult autocontrol decât ea! 

Când ajunse la etajul familiei și intră pe coridor, apoi se întoarse 
astfel încât sfeșnicul să lumineze ultimele trepte pentru însoţitorul ei, 
se gândi ce bărbat cumsecade era Will Masterson. Amabil, atent şi din 
cale afară de onorabil, fără a mai pomeni că era și extrem de chipeș. 
Dacă ar fi vrut să aibă o aventură, cu greu ar fi putut face o alegere mai 
bună pentru un amant. 

Dar partea extrem de independentă a firii ei, ce-i permisese să 
supraviețuiască şi să-şi clădească o viață neconvenţională, dar 
satisfăcătoare, o făcuse să lepede acest gând. Pasiunea era genul acela 
de nebunie care distrugea înţelepciunea, după cum seara asta o 
demonstrase. Nu avea să fie amanta nici unui bărbat, pentru că, 
indiferent de cât de atenţi ar fi fost amanțţii, exista întotdeauna riscul 
de a rămâne însărcinată. Fiind ea însăși un copil din flori, jurase să nu 
facă vreodată un copil în afara căsătoriei. 

lar categoria a cincea era imposibilă. Acum, că lungile războaie se 
sfârșşiseră şi Will se întorcea acasă, era firesc pentru el să dorească a-și 
găsi o soție şi a-şi rostui viaţa. Dar ar trebui să aştepte până când 


ajungea în Anglia, unde aveau să existe mai multe opțiuni în alegerea 
unei mirese. 

Ei doi se plăceau și exista şi o anumită atracţie între ei - de fapt, 
chiar multă atracție -, dar ea era doar o femeie întâlnită din 
întâmplare, care se nimerise a fi o englezoaică de-a lui într-un loc 
neașteptat. Nu era de-ajuns pentru a construi o căsnicie. 

Oricât se străduia, nu se putea închipui adaptându-se la viața 
confortabilă a unui moşier, nici măcar alături de un bărbat atât de 
fermecător cum era Will. Până la maturitate, avusese parte de destule 
jigniri directe şi de şoapte pe la spate. Fiind genul de bărbat onorabil, 
ar simți că trebuie să-și apere soţia, dar asta l-ar pune într-o situaţie 
neplăcută față de unii dintre prietenii lui, ceea ce n-ar fi corect față de 
el. 

Dacă urma să fie o exclusă, avea să permită asta în condiţiile impuse 
de ea. 

XXX 

Will era bucuros că avusese stăpânirea de sine necesară s-o 
conducă pe Athena spre apartamentul ei, să se încline politicos şi să 
plece spre patul lui fără s-o atingă. Dar plăti pentru reținerea lui cu un 
somn neliniștit. Aventurile romantice și pasiunea ocupaseră un loc 
foarte neînsemnat în viața lui timp de ani întregi. Acum, că o 
cunoscuse pe Athena Markham, acestea năvăleau cu prisosință asupra 
lui. 

Şi era dureros de conştient de faptul că ea se găsea poate la o sută 
de pași depărtare de el, la capătul opus al acestui lung coridor. Dacă 
s-ar pierde cu firea şi ar merge la ușa ei, i-ar deschide? Probabil că nu. 
Dar, dacă ar deschide, ce s-ar întâmpla? Poate că ar împărtăși o noapte 
de minunată împlinire - şi dimineața n-ar mai vrea să-l vadă vreodată. 

„Răbdare, William. Răbdare.” Din ce în ce mai mult, credea c-o dorea 
pentru cea de-a cincea categorie, căsătoria. Dar nu s-ar ajunge la asta 
fără o curtare și o cucerire mai îndelungată. Și, dacă trebuia să se 
abțină de la a distruge orice şansă de succes, să facă al naibii de bine și 


să stea la distanţă de ea pentru o vreme. 

Putea să facă asta. Cu un plan în minte, în cele din urmă se cufundă 
în somn. 

XXX 

Athena dormi prost, pentru că avantajele unei aventuri erau 
dezbătute între mintea ei rațională și practică, ce întotdeauna îi fusese 
de mare folos, şi înflăcărata ei dorinţă fizică, ce niciodată nu-i fusese 
de folos. 

Poate că ar fi trebuit să includă şi o a şasea categorie pe listă? Flirtul 
în care doi oameni se bucurau de compania celuilalt într-un mod 
romantic, dar fără intenţia de a merge mai departe. O să-i spună asta 
lui Will a doua zi dimineaţă... 

Se trezi simțind că înţelepciunea era din nou stăpână pe situație. 
Asta dură până când cobori să ia micul dejun cu familia Oliviera, ai 
cărei membri erau ca de obicei binedispuși. Reuşise să mănânce 
jumătate din omleta cu ceapă și ardei, când în sufragerie intră Will, iar 
înțelepciunea i se spulberă. De ce uniforma asta roşie trebuia să fie așa 
al naibii de atractivă? 

Zâmbi scurt spre ea, dar zâmbetul lui se adresă tuturor din 
încăpere. Arăta de parcă dormise mai bine decât ea. 

Senor Oliviera spuse: 

— Domnule maior Masterson, am lucrat bine aseară. Planurile 
noastre sunt bune. 

— Da, iar azi începem să le punem în practică. Trase un scaun 
neocupat la capătul mesei opus față de Athena și se așeză. După micul 
dejun, mă gândeam ca eu, dumneavoastră și sergentul Oliviera să stăm 
să studiem harta ţării și să încercăm să stabilim zonele de apărare. 

Senor Oliviera clipi. 

— Vă mişcaţi repede. 

— Este o trăsătură britanică, îi explică fiul său Gilberto. Foarte 
obositoare pentru cei obișnuiți să savureze viaţa într-un ritm lent, dar 
câteodată e folositoare. Odată ce avem idee despre zone, putem merge 


prin vale să discutăm și să organizăm. 

Will înclină din cap când o farfurie plină ochi fu așezată în faţa lui de 
către fiica cea mică a familiei Oliviera. Îi mulţumi şi apoi spuse: 

— Cam pe după masă ar trebui să fim gata de plecare. Mă gândeam 
la dumneavoastră, Senor, împreună cu sergentul. Dumneavoastră 
pentru a convinge, Gilberto pentru a vorbi cu camarazii lui soldați și 
pentru a începe organizarea unităților de apărare. 

Athena nu putu rezista să nu întrebe: 

— Şi dumneata pentru a conferi puterea și maiestatea britanică 
acestei misiuni? 

William făcu o grimasă spre ea. 

— Eu pentru a lua notă despre proviziile de hrană și apă, despre 
armele disponibile, precum și despre poziţiile defensive. Detaliile 
plictisitoare, dar necesare. 

— Va lua o săptămână sau cam așa ceva să străbatem toată ţara, 
spuse Senor Oliviera. Poate că ar trebui să facem câteva călătorii 
scurte în loc de asta. 

— Cred că această sarcină trebuie dusă la bun sfârșit cât mai repede 
cu putință. Will se uită direct spre Gilberto pentru un moment de 
comunicare tăcută, înainte ca tânărul să încuviinţeze din cap. Athena 
bănui că amândoi împărtășeau cel de-al șaselea simț al soldatului în ce 
privea iminentul pericol. 

Fiica cea mai mare a familiei Oliviera, Beatrix, spuse pe un ton 
glumeț: 

— Fratele meu vrea să meargă la Santo Espirito să vadă dacă îl 
aşteaptă o anume domnişoară. 

Gilberto zise voios: 

— Dacă m-a uitat, nu contează. Are surori mai mici. M-aș mulţumi și 
cu una dintre ele. 

Beatrix aruncă cu o cârpă de bucătărie spre el. 

— Porcule! 

Râzând, el se ridică. 


— O reamintire a faptului că cea mai mare fată a familiei are cel mai 
aprig temperament, așa că ar trebui să aleg una mai mică. 

Sora lui strigă și se pregăti să-l pocnească din nou cu cârpa. El o luă 
în braţe. 

— Mi-ai lipsit atât de mult, Beatrix! 

Îmbunată, îl îmbrăţişă şi ea. 

— E bine să fii din nou acasă, fratele meu cel ticălos. Să dea Domnul 
ca şi restul să vină acasă curând. 

— Vor veni, dar, între timp, trebuie să întărim ţara. Tată, maior 
Masterson? O să adun hărțile văii. Când aţi terminat de mâncat, veniţi 
în biroul tatălui meu, și vom începe să lucrăm. 

Cu o plecăciune spre mama lui și spre Athena, Gilberto ieşi din 
cameră. 

Will și Senor Oliviera terminară de mâncat și se ridicară de la masă. 
Will îi adresă Athenei un zâmbet scurt și cald înainte de a-l urma pe 
Senor Oliviera în birou. 

Și asta fu ultima dată când îl mai văzu, în răstimpul unei săptămâni. 


capitolul 14 


Justin Ballard se uită încruntat la registru, întrebându-se cât de 
mult i-ar trebui comerțului cu vinuri de Porto să-și revină, acum că 
războiul se terminase. Cererea era încă mare - vinurile bune se 
bucurau întotdeauna de succes. Dar rezervele erau reduse pentru că 
multe dintre viile de pe valea râului Douro fuseseră lovite din plin şi 
avea să dureze ani buni până să devină productive. Între timp, Justin 
nu era pe-atât de ocupat pe cât i-ar fi plăcut să fie. 

O bătaie în ușă fu urmată de fața veselă a Piei, una dintre 
servitoarele lui. 

— Domnule Ballard, e un sergent Murphy care vrea să vă vadă. 

Lui Justin îi luă o clipă să repereze numele și să-şi amintească faptul 
că Murphy era ordonanța lui Will Masterson. Simţind cum un cleşte îi 


cuprindea inima, se ridică și se îndreptă spre holul din faţă. 

— O să-l primesc acum. 

Îl găsi pe tânărul soldat admirând pictura murală pe plăci de faianță 
a unei podgorii terasate, operă ce acoperea un întreg perete al holului 
de la intrare. Fără a se mai încurca în politeţuri, Justin întrebă tăios: 

— Ai veşti de la Will Masterson? 

— Da, domnule, și maiorul Masterson e bine, spuse Murphy 
liniștindu-l, cu accentul lui plăcut, de irlandez. Îi întinse o scrisoare 
sigilată de câteva pagini. M-a trimis să vă aduc acest mesaj. 

Teancul de hârtii era mult mai mult decât o scrisoare obișnuită. 

— Vrei să aştepţi răspunsul? 

— Da, domnule, veţi vedea după ce o citiţi. 

— Atunci, vino cu mine în birou până când o citesc. Pia, adu niște 
aperitive pentru sergentul Murphy. 

Făcând semn sergentului să-l urmeze, Justin se întoarse în birou şi 
se așeză în spatele mesei. Rupse sigiliul de ceară şi începu să 
examineze scrisul familiar și citeț al lui Will. 


Salutare, Justin! 

Odată ce războiul s-a terminat, ar trebui să stau în salonul tău 
delectându-mă cu priveliștea răului Douro și bând niște vin Ballard în 
vreme ce tu te gândești cât de repede mă poţi convinge s-o iau din loc. 
Cu toate astea, călătoria mea spre casă a fost amânată, găsindu-mă 
acum în San Gabriel. Ai fost vreodată aici în vizită? E un mic regat 
fermecător, într-o vale ce, din nefericire, se găsea în calea trupelor 
franceze în retragere. 

E nevoie de mult ajutor. Lista detaliată o găsești mai jos, dar mâna 
de lucru și butașii de vită de bună calitate sunt cele mai importante. 
(Varietăţile de preferat sunt trecute pe o listă separată.) Mai am 
nevoie de unelte, articole de fierărie și praf de pușcă. O să plătesc bine 
pentru a obţine muncitori puternici și de nădejde. Trimite-i împreună 
cu butașii și cu celelalte materiale necesare. 


Mi s-a spus că drumul e rău - sergentul Murphy va cunoaște cel 
mai bine starea lui când va ajunge la tine -, așa că îmi imaginez că 
totul se va transporta pe asini sau catâri. Cumpără animalele de 
povară - e nevoie de ele aici. 

Pune totul în contul meu din Porto, pentru a acoperi costurile. 
Dacă cheltuielile depășesc contul, sper că vei da tu diferenţa și o vei 
recupera când voi putea să iau legătura cu bancherii mei. 

Murphy poate însoţi muncitorii și catării, dar sper că, dacă ai timp, 
o să vii tu însuţi. Aici e un loc interesant, și vinul s-ar putea ridica la 
nivelul pretențiilor tale dacă râul de aici poate fi făcut navigabil până 
la vărsarea în Douro. 

Sergentul Murphy îţi va explica direct mai mult despre întreaga 
situație. 

În speranţa că te voi vedea în curând... 

Will, extrem de recunoscător pentru orice vei putea face. 


Justin ridică din sprâncene când examină lista materialelor dorite, 
incluzând cuie, fierăstraie, ciocane și alte unelte. Toate astea nu vor fi 
ieftine. Sigur că Will îşi putea permite, dar întrebarea era de ce voia să 
facă asta. 

— Ce Dumnezeu plănuiește Masterson să construiască? 

Murphy înghiţi o felie de şuncă pe care o luase de pe o tavă cu 
aperitive pe care o adusese Pia. 

— Un pod. Printre altele. Francezii au făcut multe distrugeri şi au 
luat cea mai mare parte dintre animalele de povară, plus unelte și 
orice altceva puteau fura cu ușurință. 

— N-am fost niciodată în San Gabriel, sergent Murphy. Poţi să-mi 
explici de ce se interesează atât de mult Will de acest loc? 

— Este o vale mică, cu oameni buni, şi chiar are nevoie de ajutor, 
dar multe locuri au după ce trece armata pe acolo, replică Murphy. San 
Gabriel are, totuși, o doamnă. 

— Masterson e interesat de ea? spuse Justin surprins. 


Lui Will îi plăcea compania femeilor, dar niciodată nu fusese un 
fustangiu. 

— Da, şi e o doamnă foarte drăguță. E englezoaică și foarte 
respectată în San Gabriel - şi aproape tot atât de înaltă ca mine. 

Şi Murphy era mai înalt decât Justin. Părea a se potrivi de minune 
cu Will. Începând să zâmbească, Justin spuse: 

— Doamna şi ţara par tare interesante. 

— Da, domnule. Un loc drăguţ, cu multe doamne drăguţe. 

Din sclipirea ochilor lui Murphy, Justin bănui că şi el își găsise o 
domniţă. Justin studie mai atent lista. Era puţin prea târziu pentru 
plantarea butașilor, dar San Gabriel era situat la înălțime, în munți, 
unde primăvara venea târziu, aşa că plantele s-ar putea acomoda 
destul de bine. Varietăţile de viță-de-vie din listă creșteau prin toată 
valea Douro şi afluenții săi şi cunoștea fermieri care păstrau 
întotdeauna butașii în plus după toaletarea anuală a viilor. Aveau să 
fie bucuroşi să vândă acest surplus. 

În Porto se găseau şi destui muncitori care căutau de lucru, şi unii 
din ei erau muncitori sezonieri în vii. Nici una dintre celelalte solicitări 
nu era prea dificil de obținut, deşi trebuia să se folosească de relaţiile 
sale personale pentru a obţine praful de pușcă. 

După un calcul rapid în minte, Justin spuse: 

— Vom putea fi gata de plecare în trei zile. Sper că vei sta aici, 
sergent Murphy, de vreme ce voi avea nevoie de sfatul dumitale în 
anumite chestiuni și vreau și să aflu mai multe despre situaţia din San 
Gabriel. 

Surâsul lui Murphy se lărgi. 

— Domnul maior va fi chiar fericit să fiți acolo, cu el, domnule. Cu 
cât mai repede putem pleca, cu atât mai bine. 

Zâmbind, Justin începu să mâăzgălească însemnări pe marginea 
scrisorii. Avea nevoie de o aventură şi acum tocmai apăruse una. 

— Uşor, uşor! strigă Will pe când uriașa roată hidraulică era dirijată 
în canalul de derivație, astfel încât axul să poată fi introdus și fixat la 
locul lui. Încă de când trupele franceze stricaseră moara, roata zăcuse 
pe jumătate cufundată în apă. 

Deoarece Will nu avea încă materialele pentru a reconstrui podul, 
propusese să reconstruiască moara și recrutase două duzini de tineri 
puternici să facă munca grea. Pietrele de moară şi roţile hidraulice 
erau greu de distrus, așa încât nu aveau decât să monteze piesele la 
loc. 

Înăuntrul clădirii cu pereţi groși de piatră, pietrele de moară masive 
ce aveau să macine cerealele în făină fuseseră remontate mai devreme 
în acea dimineaţă. Will și proprietarul morii, Senor de Sousa, 
reparaseră şi repoziţionaseră mecanismele complicate ce transmiteau 
puterea râului spre pietrele de moară. 

Cu un scârțâit de lemn ud pe metal, roata fu fixată în lăcașul ei și 
începu imediat să se învârtă, pe când șuvoiul de apă împingea paletele. 
Muncitorii chiuiră şi se stropiră cu apă unii pe alţii. 

Will își ținu răsuflarea, în vreme ce Senor de Sousa puse 
mecanismul în mişcare. Piatra de moară rotativă de deasupra începu 
să se rotească pe piatra staționară de dedesubt. Victorie! Moara de 
grâu funcționa din nou. Proprietarul morii scoase un strigăt de 
bucurie. 

— Slăviţi să fie Sfânta Maică și toţi sfinţii! Și mulțumesc, prietene, 
pentru ajutor. Acum, să sărbătorim! 

Will găsise reparația morii un proiect satisfăcător pe plan fizic, 
după o săptămână de colindat prin vale cu cei doi Oliviera. Urmele 
invaziei franceze erau încă prezente, aşa că majoritatea gabrilenilor 
întâmpinau cu bucurie propunerea să formeze mici zone militare de 
apărare pentru a oferi siguranţă şi viteză de reacție dacă mai apăreau 
alte atacuri. 


După cum Will îi spusese Athenei înainte de începerea călătoriei, 
stătuse retras şi îi lăsase pe cei doi Oliviera să explice şi să convingă, 
dar uniforma lui era bine-venită. Englezii erau simpatizați în San 
Gabriel. În tăcere, evaluă valoarea de apărare a conacelor şi a 
peșterilor și mai inventarie sursele de apă, armele, proviziile de hrană 
şi alte provizii ce ar fi necesare pentru a crea adăposturi. 

Era atât de ocupat şi de obosit de la atâta muncă, încât gândurile la 
Athena nu-l țineau treaz toată noaptea, în schimb o visa și se trezea 
plin de dor. Și înfierbântat. 

Reinstalarea roții hidraulice fusese o corvoadă ce implicase multă 
apă, şi Will era ud până la piele. Din fericire, ziua era caldă. Tocmai își 
usca fața cu un mic prosop zdrenţuit, când se apropie Gilberto. 

— O zi bună de lucru, nu-i așa, domnule maior? strigă tânărul. 

— Chiar așa. Acum, e timpul să ne întoarcem la Castelo Blanco, 
spuse Will. Proviziile pe care le-am comandat ar trebui să sosească 
mâine sau poimâine. 

— Spre castel mergem mai târziu, dar, aşa cum a spus Senor de 
Sousa, mai întâi să sărbătorim reconstrucția morii, zise Gilberto. 
Vedeţi, spre castel se îndreaptă căruţe și femei. O astfel de sărbătorire 
este tradițională când mulţi oameni muncesc împreună pentru binele 
obștii. 

Will își aruncă privirea spre drumul ce ducea la castel. Inima începu 
să-i bată mai repede când le zări pe Athena și pe prințesă călărind în 
fața căruţelor. Mai erau o duzină de alte femei, toate îmbrăcate în 
straie de sărbătoare. Bucuros s-o vadă pe Athena, Will spuse: 

— Îmi place acest obicei! 

Când căruța ajunse la moară, atât cele două doamne, cât şi 
mâncarea fură întâmpinate cu entuziasm. Mama și surorile lui Gilberto 
veniseră cu câteva fete din oraş. Printre multe hohote de râs, păturile 
fură întinse pe taluzul umbrit și se descărcară din căruţă coșuri cu 
mâncare şi urcioare cu vin. 

Will scrută cu privirea mulţimea și se îndreptă spre Athena, care 


admira de pe cal roata hidraulică înspumată. Azi folosea o șa pentru 
femei, și costumul ei verde de călărie îi făcea tenul să arate ca o 
delicioasă frişcă. El ar fi vrut s-o lingă peste tot. 

— Bună ziua, Lady Athena! Nu se putu abţine să nu zâmbească larg. 
Mi s-a spus că acest fel de sărbătoare e un obicei. Ce ţară civilizată e 
San Gabriel! 

— Adevărat, dar nu trebuie uitată atracția de a vedea un mare 
număr de tineri arătoşi doar în cămăși și uzi până la piele! Se uită spre 
Will cu vădită admiraţie și el observă deodată cum cămașa albă şi udă 
i se lipea de umeri și de piept. Nu tocmai decent, de fapt, dar îi plăcea 
expresia de pe chipul ei. 

— lată un inginer în mediul lui natural, spuse el cu o plecăciune 
adâncă. 

— Starea ta actuală e tipică pentru un inginer militar? 

— De obicei, e mai mult noroi. Îmi place să mă ud tot într-o zi 
plăcută cum e asta. 

Apa îngheţată şi focul de artilerie făcuseră astfel de proiecte mai 
puțin plăcute în locuri precum Badajoz. Dar asta se întâmplase în 
trecut. Acum era mai bine. 

— Pot să te ajut să descaleci? 

Ea ezită o clipă. Athena era perfect capabilă să descalece singură, şi 
amândoi știau asta, dar oferta unui domn de a ajuta o doamnă să 
descalece era un pretext pentru o atingere. Will fu mulțumit când ea 
încuviință din cap și alunecă jos în braţele care o aşteptau. 

Pentru doar o clipă, continuă s-o ţină cu mâinile de talia zveltă. Avea 
o delicioasă mireasmă picantă de rozmarin, și văzu în ochii ei că își 
amintea la fel de bine ca el de seara petrecută pe acoperiș. 

Pe când el se dădu deoparte, ea spuse gâfâind ușor: 

— Mi-am dat seama că scala relaţiilor mai trebuie mărită cu o altă 
categorie. Flirtul. Să te bucuri de compania celuilalt, cu puțin 
romantism, dar fără intenţia de a merge mai departe. 

Asta era promiţător. 


— O idee excelentă. Hai să rearanjăm scala în patru categorii. 
Prietenie, flirt, aventură și căsătorie. 

Ea își priponi calul. 

— Mai există şi posibilitatea indiferenţei şi a duşmăniei. 

— N-aş putea niciodată să fiu indiferent faţă de tine, şopti el. Și o să 
fac tot ce-mi stă în putință să mă asigur că n-o să mă consideri 
niciodată duşman. 

Ea roşi și se uită în jos pentru a-şi ridica fusta costumului de călărie 
ce se târa pe pământ. 

— Acum, cu siguranță flirtezi, aşa că noua categorie trebuie 
acceptată. 

El zâmbi. 

— Categoric flirtez. Am așteptat toată săptămâna ocazia s-o fac. 

— Asta depăşeşte flirtul şi merge spre o neruşinată lingușire, spuse 
ea, amuzată. Munca ta din săptămâna care a trecut a fost încununată 
de succes? 

— Da, nimeni nu l-a uitat pe generalul Baudin, aşa că aproape toată 
lumea a agreat ideea de a-și întări capacitatea de a rezista în față 
prădătorilor de orice fel. 

— Bine! Vreau să aud amănunte. Se întoarse spre cal și luă din 
desagă o pătură ușoară, ţesută. Obiceiul la aceste sărbătoriri neoficiale 
e să stai aşezat pe pături, să discuţi și să mănânci. Doamnele aduc 
păturile proprii şi de obicei stau pe loc, în vreme ce domnii mai circulă 
de colo-colo. E interesant de privit. 

Will luă pătura şi o întinse pe un petic de umbră aruncat de un grup 
de copaci subţiri. Modelul în dungi era în culoarea naturală a lânii de 
oaie, cu câteva pete de iarbă de la folosirile trecute. 

— De vreme ce mulţi dintre tineri s-au întors de curând acasă, îmi 
imaginez că există multe flirturi. 

Athena se așeză grațios la un capăt al păturii, cu genunchii îndoiți 
într-o parte. 

— Sunt o însoţitoare, şi treaba mea e să mă asigur că flirtul se 


menține în limite acceptabile. Gabrilenilor le place să se distreze, și 
sărbătorirea eforturilor colective e un pretext perfect. Bineînţeles că 
mai e şi euforia sfârşitului războiului. 

— Mi se permite să stau pe pătura ta? 

— Dacă vrei să stai lângă o însoţitoare austeră, te rog, ia loc. 

Vorbea afectat, dar ochii căprui îi scânteiau. 

El râse și se aşeză pe pătură, care era destul de mare pentru ca doi 
adulți să stea fără să se atingă. El îşi dori să fi fost puţin mai mică, dar 
în acest caz ar fi fost mai puţin bine-venit. 

— Se poate face ceva în zonele pe care ai încercat să le cercetezi? 
întrebă Athena. 

— Da. Senor Oliviera pare să ştie fiecare deal și câmp din întreaga 
ţară, aşa că estimările lui iniţiale au fost corecte. În câteva locuri, 
accesul la apă ar trebui modificat, dar, una peste alta, organizarea a 
decurs foarte bine. 

— De ce e cel mai mult nevoie? 

— Mai multe arme şi mai multe alimente ce se pot păstra pe termen 
nelimitat, cum ar fi fasolea și orezul, spuse el pe loc. Să aducem hrană 
e simplu și nu foarte costisitor şi sper că avem timp să o facem. Cu 
armele, e altă poveste. 

Ea se încruntă. 

— Cât de bine pot fi apărate zonele strategice? 

— Asta depinde de felul atacului, spuse el. Construcţia „gabrilenă“ 
tradițională de ziduri înalte de piatră în jurul unei case, o fântână şi 
acareturi face să fie foarte simplu să ţii la distanţă niște bandiți 
obişnuiţi care vor să se năpustească înăuntru și să fure tot ce pot. Dar 
o bandă de tâlhari mai mare, mai bine înarmată, mai hotărâtă e mult 
mai periculoasă, în special dacă scopul este să asedieze. 

Athena se încruntă. 

— Sper că primejdia pe care ai simţit-o să însemne doar niște 
bandiți obișnuiți, nu genul acela mai hotărât. Situaţia armelor se va 
îmbunătăţi când colonelul da Silva şi restul trupelor se întorc. 


— Da, şi asta se va întâmpla peste doar câteva săptămâni, spuse el 
liniștitor. Dar simţul lui îi spunea că era ceva mai rău decât bandiți 
obişnuiţi, şi asta în viitorul nu prea îndepărtat. l-ar fi plăcut să creadă 
că se înșela, dar al şaselea lui simţ nu prea dăduse greș. 

Râzând, o fată din oraş se apropie şi le oferi o tavă pe care erau 
urcioare și un morman de pateuri mici și calde, asemănătoare cu 
pateurile englezeşti cu carne. Will acceptă vinul şi trei dintre 
plăcinţele. 

— Mulţumesc, senorita, spuse el. Reconstrucţia morilor de măcinat 
e o treabă care face foame. 

— Noi vă mulțumim dumneavoastră, domnule maior Masterson. 
Mama aproape că terminase făina. Făcu o reverență şi o zbughi din loc. 

Plăcintele aveau o umplutură picantă cu fasole, ceapă și ardei iute 
cu usturoi şi niște ierburi picante. Will o termină pe prima din două 
mușcături. 

— Înţeleg că asta e versiunea gabrilenă pentru empanadat, dar cu 
condimente diferite? Gustoasă. 

Athena îi întinse unul dintre cele câteva şervete pe care le adusese. 

— Da, deși în timpurile mai prospere ar fi fost umplute cu carne, 
probabil porc afumat amestecat cu legume. 

Îşi mânca plăcinta mai delicat, dar cu entuziasm. 

Vinul roşu era rece și picant, dulce, cu bucăţi de fructe tăiate. 

— Şi asta e versiunea gabrilenă a sangriei”? 

— Da, acest fel special de vin e cam aspru, nu-i de cea mai bună 
calitate, aşa că adăugarea de fructe îi ascunde defectele. E minunat 
într-o zi toridă cum e asta. 

Gândindu-se cât de generos curgea vinul în vale, el întrebă: 

— Cât mai e până când rezervele de vin se termină? Proviziile 
existente nu vor ţine o veșnicie. 


3 Empanada este o plăcintă obişnuită, de forma unei turte mici, subţiri şi semirotunde. (n.tr.) 
i Sangria este o băutură alcoolică răcoritoare pe bază de vin. Mai conţine fructe, apă şi alte 
băuturi ca lichior sau coniac. (n.tr.) 


— Au fost câţiva ani foarte buni pentru recolta de struguri înainte 
de invazia lui Baudin, așa că proviziile au fost mari, răspunse Athena. 
Nu există vreo gospodărie în San Gabriel care să nu aibă câteva 
butoaie de vin păstrate în cămară sau în beci. Dar ai dreptate, 
rezervele se apropie de sfârşit. Dacă se pot deschide depozitele din 
peșteri, butoaiele de acolo vor ajunge pentru mult timp. Ideal ar fi 
până când producţia locală de vin va reveni la normal. 

Elegantă, într-un costum albastru cu auriu, prințesa Sofia se mișca 
printre ai ei, mulţumind bărbaţilor care-şi oferiseră din timpul lor, 
discutând și râzând cu toată lumea. Will o urmări cu o privire leneşă. 

— Sofia își ia în serios răspunderile. 

— Într-adevăr. Câtă vreme ai fost plecat, au fost trei zile de judecată 
deschisă la castel. Este un alt obicei gabrilen, explică Athena. Oricine 
din regat poate prezenta o cerere sau poate aduce o controversă în 
faţa cârmuitorului. Cum prințul Alfonso nu mai e în stare să prezideze, 
Sofia i-a luat locul. E foarte răbdătoare și ascultă atent înainte de a lua 
hotărârea. 

Will îi aruncă Athenei o privire întrebătoare. 

— Fireşte că tu eşti acolo s-o ajuţi. 

— Sofia se consultă cu mine înainte de a da o hotărâre, admise 
Athena. Are tendinţa de a fi prea blândă, aşa că am încurajat caracterul 
practic. Dar stau retrasă. Ea e prinţesa și nu trebuie să pară influențată 
de o străină. 

— Noi şi ajutorul nostru suntem bine-veniţi aici, spuse Will încet. Ai 
fost mană cerească pentru San Gabriel. Dar, până la urmă, suntem 
străini. 

— Eu am fost o străină oriunde, spuse ea cu voce abia auzită. 

El voi s-o ia pe după umeri şi să-i spună că lângă el avea 
întotdeauna un loc al ei, dar nu încă. Era prea curând. Spuse doar: 

— Dar cu siguranță mai puţin străină în Anglia. 

Ea zâmbi, cu o veselie neobosită. 

— Aşa sper şi eu. 


O mișcare în depărtare îi atrase atenția, și el îşi puse o mână 
streaşină la ochi, uitându-se în lungul drumului ce ducea spre 
Portugalia. Un zâmbet lent i se lăți pe față, văzând un bărbat solid şi 
brunet care conducea un șir de animale de povară încărcate din greu. 

— Cred că ne-au sosit cuiele, fasolea şi praful de pușcă. 

— Ballard e deja aici? Athena aproape că sări în sus de emoție. 
Minunat! 

Will se ridică. 

— Sunt destule plăcinte şi băuturi cât să-i întremăm pe Justin şi pe 
oamenii pe care i-a adus cu el? 

Athena râse. 

— Nu ducem niciodată lipsă de mâncare la festivitățile gabrilene. 

— O să-l aduc să ţi-l prezint. Cu un rânjet, Will se îndreptă spre calul 
său. Progresele erau remarcabile şi, cu cât făcea mai repede ce putea 
pentru San Gabriel, cu atât mai repede se putea duce acasă. 

De preferat, cu Athena lângă el. 

Drumul spre San Gabriel era exact atât de greu pe cât i se spusese, și 
Justin împreună cu convoiul lui de muncitori și animale de povară fură 
recunoscători când ieșiră din trecătoare și coborâră în vale. Era un loc 
mai vast şi mai înverzit decât se așteptase Justin. Poate un secret al 
munţilor le adusese mai multă ploaie decât altor regiuni. Studie 
dealurile terasate unde fuseseră distruse atâtea podgorii vechi și fu 
bucuros că putuse obţine o mulțime de butași buni pentru a reface 
viile. 

Drumul şerpuia în jos, şi, când Justin ieşi dintr-o fundătură, văzu 
râul nu departe de ei. O mulțime de bărbaţi și femei îmbrăcați în culori 
vii stăteau la picnic pe mal. Era o scenă liniștitoare, ce făcea ca 
războiul să pară foarte îndepărtat. 

Înspre sus, departe spre sud, Justin văzu o construcţie masivă de 


piatră deschisă la culoare ce trebuia să fie Castelo Blanco. Era pe 
punctul de a-l căuta pe sergentul Murphy, când văzu un călăreț care 
galopa ieşind din adunarea de lângă râu: un bărbat masiv pe un cal 
aşijderea. 

Zâmbind cu gura până la urechi, Justin îşi mână calul mai repede. El 
şi Will se întâlniră la jumătatea drumului între convoi şi râu. Will îşi 
opri calul lângă cel al lui Justin și scutură cu entuziasm mâna 
prietenului său. 

— A trecut prea mult timp! Fir-ar să fie, dar ce bine e să te revăd. 

Justin râse. 

— Pot să spun acelaşi lucru! Mă bucur că ai supraviețuit îndeajuns 
cât să te întorci acasă, Will. Îşi duse un deget peste umăr, arătând 
lungul convoi de animale de povară. Ți-am micşorat contul din banca 
din Porto până aproape de zero, dar acum ești mândrul proprietar a 
tot soiul de articole de fierărie, butași de vie, provizii și alte lucruri, 
precum și patronul câtorva duzini de oameni foarte capabili şi 
muncitori. 

Will chicoti. 

— Ai fi mirat să afli că un proiect drag inimilor gabrilenilor este să 
arunce în aer surparea de pământ care a blocat peşterile cu depozitele 
de vinuri? 

— Ăştia-s oamenii ce-mi plac, spuse Justin zâmbind ștrengărește. 
Abia aştept să gust vinurile locale. 

— Nu cred că vei fi dezamăgit, spuse Will. Dar eu abia aştept să 
beau câteva halbe de bere englezească atunci când o să ajung acasă. 

— Berea e pentru ţărani, spuse Justin țanţoș. 

Era o veche dispută. Will rânji pe când își întoarse calul în direcția 
din care venise. 

— Vinovat! 

— Ce-i cu adunarea aia de lângă râu? 

— Am reparat o moară de măcinat azi-dimineaţă, aşa că doamnele 
de la castel au venit să ne hrănească și să sărbătorim, explică Will pe 


când o porniră din nou la drum, călare. Mi s-a spus că ar trebui să fie 
destule empanada şi sangria pentru tine şi oamenii pe care i-ai adus. 

Lui Justin îi lăsă gura apă gândindu-se la așa ofertă. 

— Ăsta-i un bun mod de a câștiga loialitatea tuturor celor care au 
bătut atâta drum până aici. Se întoarse în șa şi făcu un gest cu mâna, 
indicând ca toată lumea să-l urmeze spre râu. Asinii şi măgarii o să fie 
la fel de bucuroși ca bărbaţii. 

— Unde-i Tom Murphy? întrebă Will. 

— E pe post de ariergardă, spuse Justin. Împiedică animalele 
rămase în urmă să se piardă și e atent să nu apară probleme. Un tip 
foarte priceput. Cu toate astea, n-am avut probleme. Drumul care urcă 
pe lângă Douro şi peste munți a fost accidentat, dar drept. 

— Drumul era destul de aproape de cursul râului San Gabriel încât 
să poți vedea dacă ar putea fi făcut navigabil? întrebă Will. 

— Nu, pentru asta va fi necesară o cercetare specială, spuse Justin. 
Dar, din privirile fugare pe care le-am aruncat spre râu din când în 
când, ar putea fi posibil să îmbunătăţim albia. 

— Bine. Will chicoti văzând doi călăreţi care veneau spre ei. 
Doamnele sunt la fel de curioase ca pisicile. Două dintre ele vin spre 
noi chiar acum. 

Justin văzu o femeie foarte înaltă, îmbrăcată în verde, şi lângă ea o 
tânără fată în albastru și auriu. 

— Cu siguranţă că femeia în verde e englezoaica despre care am 
auzit, nu? 

— Bănuiesc că Murphy nu s-a putut abţine să nu-ţi spună de ea, zise 
Will sec. Da, acea superbă ființă e Athena Markham, dar n-o admira 
prea mult. E a mea. 

Justin îi aruncă prietenului lui o privire uimită. 

— Serios? 

— Mai corect ar fi să spunem că încerc s-o conving, explică Will. 
Suntem buni prieteni și încerc s-o ispitesc să devenim mai mult. 

Will n-ar fi vorbit astfel despre o femeie decât dacă intențiile lui 


erau onorabile, ceea ce îl făcu pe Justin curios s-o cunoască pe acea 
doamnă. Prietenii lui Will fuseseră îngrijorați că pierderea 
devastatoare a tinerei sale soţii ar fi putut să-i frângă inima pe vecie, 
dar se părea că timpul izbutise să-şi aplice magia tămăduitoare. 

Justin însuși n-avea rezerve în ce privea însurătoarea, deși încă nu 
întâlnise femeia care să se potrivească bine în viaţa lui complicată, 
împărțită între două țări. Acum, că războiul se terminase, era timpul să 
înceapă să caute în mod serios, poate în următoarea lui călătorie 
înapoi în Anglia. 

Atât Athena Markham, cât şi tânăra ei însoţitoare călăreau 
admirabil. Justin presupuse că asta era necesar în această țară 
muntoasă, cu drumuri dificile și cu doar câteva căruţe, dacă erau și 
acelea. 

Athena arăta puternică, grațioasă şi pricepută, o amazoană potrivită 
pentru Will Masterson. Deşi nu era o frumuseţe, era foarte 
atrăgătoare, cu o expresie ce trăda inteligență și umor. Justin abia 
aştepta s-o cunoască mai bine, dar prima impresie îi spunea că era 
acceptabilă pentru Will. 

Doamnele sosiră şi își struniră caii. 

— Bine aţi venit în San Gabriel, domnule Ballard! spuse tânăra 
femeie în albastru într-o engleză fluentă, cu un uşor și fermecător 
accent gabrilen. 

Justin abia o observase pe fată, pentru că o studia pe domnișoara 
Markham, dar acum își concentră întreaga atenţie asupra ei - şi se 
simți de parcă asupra lui se rostogolise un uriaș butoi de vin, 
turtindu-l şi împiedicându-l să mai respire. Era minionă și minunată 
şi, sub umbra elegantei sale pălării de călărie, avea nişte trăsături 
splendide, o expresie dulce şi sinceră și un zâmbet ce-i zăpăci complet 
mintea. 

Will vorbi înainte ca tăcerea lui Justin să devină stânjenitoare. 

— Prințesă Maria Sofia, îngăduiţi-mi să vi-l prezint pe prietenul 
meu Justin Ballard din Edinburgh și Porto. Domnișoara Markham, 


Justin Ballard. Justin, fă cunoștință cu doamnele care conduc San 
Gabriel. 

„Prinţesa Maria Sofia?“ Justin înghiţi cu greu. Aşadar, aceasta era 
prințesa regală şi probabilă moştenitoare a tronului din San Gabriel. 
Se presupunea că prințesele erau uimitor de frumoase doar în basme, 
nu şi în viaţa reală. 

Se înclină în faţa ei, din șa. 

— Alteță, sunt onorat să vă cunosc. Abia își aminti să adauge: Şi pe 
dumneavoastră, domnişoară Markham. 

— Plăcerea e reciprocă, domnule Ballard. Am aşteptat sosirea 
dumneavoastră cu mare nerăbdare. 

În ochii domnişoarei Markham se citea amuzamentul. Probabil era 
obişnuită să vadă bărbaţii complet zăpăciți când o întâlneau pe 
prinţesă. 

Când privirea Mariei Sofia o întâlni pe a lui, ochii ei se măriră 
pentru un atât de scurt moment, încât el nu fu sigur că nu-și 
imaginase. Apoi, alesele maniere ale unei prințese moștenitoare 
preluară controlul și ea întinse mâna. 

— În numele ţării mele, San Gabriel, vă adresez mulțumiri pentru 
bunăvoința dumneavoastră de a ne ajuta. 

Mâna ei înmănuşată era delicată, dar strângerea de mână fermă. 
Aceasta era o fată care învățase să fie mai mult decât o domnişoară 
sfioasă, fără nici o părere. El bănuia că prinţesele învățau de timpuriu 
cum să se poarte în orice împrejurare. 

Câţi ani să aibă? Şaptesprezece, poate optsprezece? Prea tânără 
pentru el. Și o prințesă, pentru numele lui Dumnezeu! Familia Ballard 
avea un statut bun, dar totuși nu avea sânge albastru. 

Lăsând atracția nepotrivită deoparte, îi eliberă mâna și spuse cu 
seriozitate: 

— Războiul a costat atât de mult pentru atâția oameni. Mă bucur să 
contribui la reconstrucţia țării într-o oarecare măsură. 

— Oamenii dumneavoastră pot fi cazaţi în barăcile armatei, dar 


dumneavoastră trebuie să staţi la castel. Avem mult spaţiu, și sunt 
sigură că dumneavoastră și domnul maior Masterson aveți multe de 
recuperat. 

— Într-adevăr, avem. 

Oare ar fi putut să sune mai plictisitor de atât dacă ar fi încercat? 
Din fericire, Will spuse: 

— Vă aşteaptă empanada şi sangria. Mai târziu, putem stabili de ce 
proiecte să ne apucăm mai întâi, acum, că au sosit proviziile. 

— Butașii de vie trebuie plantați cât mai repede cu putință, spuse 
Justin, bucuros că deschiseseră un subiect la care se pricepea. Timpul 
e deja destul de înaintat pentru plantări. Cu cât mai repede sunt 
plantați, cu atât mai repede vor începe să crească. 

— Foarte adevărat, spuse prinţesa, întorcându-şi calul spre râu. 
Podgoriile trebuie să fie o prioritate. Dar acum, că aveţi cuiele şi 
fierăria de care aveţi nevoie, e timpul să construiți podul pe care ni 
l-aţi promis, domnule maior Masterson. Cât de repede ar fi posibil? 

— Cred că plantarea şi construcţia pot fi începute în același timp, 
spuse domnișoara Markham. Dar rămâne problema buștenilor lungi 
necesari pentru pod. 

— Am calculat cantitatea necesară, spuse Will. Acum, tot ce trebuie 
este să găsim bușteni uscați, potrivit de lungi. 

Prinţesa îl privi. 

— Cred că am o soluţie, domnule maior. Eu și Senor Oliviera am 
discutat despre asta. Se poate renunţa la două acareturi ale castelului 
construite cu bușteni lungi. Dacă credeţi că sunt potriviţi, clădirile pot 
fi demolate şi lemnul poate fi folosit pentru pod. O să meargă, nu-i 
aşa? 

— Şi eu m-am gândit cam la acelaşi lucru, admise Will. Odată, în 
Spania, am dărâmat un han din apropiere pentru bușteni, când a 
trebuit să construim un pod de rezervă, dar nu a fost o soluţie agreată. 
Hangiul n-a fost bucuros, chiar dacă a fost recompensat. 

— Avem nevoie de pod mai mult decât avem nevoie de câteva 


şoproane, mai ales că multe dintre vitele noastre au fost furate de 
francezi şi va trece mult timp până când vom reface turmele. În seara 
asta, noi patru vom cina împreună și vom discuta despre cum e cel mai 
bine de acționat, acum că domnul Ballard a sosit cu proviziile şi cu 
oamenii. Prințesa făcu gestul de a-l invita pe Justin să călărească 
alături de ea. Și, vă rog, domnule, să-mi povestiți despre afacerea de 
transport a vinurilor. Asta poate fi o informaţie de care San Gabriel să 
aibă nevoie. 

— Pot vorbi despre comerțul cu vinuri de cu zori până-n seară, 
Alteță, spuse Justin, prostesc de mulțumit. Sunteţi avertizată! 

Ea râse. 

— Vă rog, spuneţi-mi Sofia. Aici e un foarte mic regat, până la urmă. 

Până acum, el nu spusese pe nume nici unei prințese, nici măcar 
uneia foarte tânără. 

— Sunt onorat. În schimb, sper că-mi veţi spune Justin. Acum, 
despre transportul de vinuri... 

Pe când începu să explice cum funcționa afacerea, se simți 
recunoscător că se hotărâse să vină el însuși în San Gabriel. Voise o 
aventură şi găsise ceva mai mult decât visase. 

XXX 

Athena și Will rămaseră în urma Sofiei şi a lui Justin. Când fură la o 
distanță de unde nu mai puteau fi auziţi, Will șopti: 

— E doar imaginaţia mea, sau cei doi s-au aprins ca două felinare 
când s-au întâlnit? 

— Nu e imaginaţia ta, spuse Athena, încruntându-se. Sper că Justin 
Ballard e un bărbat onorabil, aşa-i? 

— Fără îndoială, spuse Will pe când studia cealaltă pereche. Se pare 
că au sărit peste prietenie și au trecu direct la flirt. 

— Ceea ce e exact atât până unde pot merge. 

Athena n-o văzuse niciodată pe Sofia reacționând cu un asemenea 
interes față de un bărbat. Adevărul fie spus, Ballard era foarte 
atrăgător, cu păr negru și cu fața arsă de soare ca a unui localnic, dar 


cu ochi de scoţian, de un albastru luminos, ce luceau de umor, şi cu un 
aer de rafinament monden. 

Cu toate astea, n-ar putea fi niciodată o pereche potrivită pentru 
regina din San Gabriel. 


capitolul 17 


Athena intră devreme în salon şi îl găsi pe Will relaxându-se deja pe 
canapea, în vreme ce studia un vraf de hârtii. Îşi scosese hainele ude și 
stropite de noroi şi purta o jachetă bleumarin bine croită, pantaloni 
galben-închis şi cizme negre, bine lustruite. 

Înlemni, cuprinsă de un fior de gheaţă. El aducea prea mult cu un 
gentleman londonez monden. Şi, mai rău, era îmbrăcat cum fusese 
tatăl ei în acea unică și teribilă ocazie când se întâlniseră. 

Scurtul moment de groază dispăru când el îşi ridică privirea și îi 
aruncă acel minunat și cald zâmbet specific lui. Puse deoparte hârtiile 
şi se ridică s-o salute, aşa încât ea se relaxă și intră în salon, închizând 
ușa în urma ei. 

— Mă bucur că Sofia a sugerat o mică cină intimă în seara asta. Nu 
sunt pregătită pentru o masă îmbelșugată în stilul Oliviera, iar 
prietenul tău, domnul Ballard, trebuie să fie chiar şi mai obosit după 
drumul de la Porto. 

— Justin a avut întotdeauna o rezistență deosebită. Will arătă spre 
hârtii. Am trecut în revistă lista de mărfuri, şi mi-a depășit aşteptările. 

— Abia aştept să văd listele după cină. Athena scutură din cap. De 
luni întregi, abia ne menţinem pe linia de plutire. Acum, San Gabriel 
poate începe să meargă înainte, mulțumită ție și domnului Ballard. 

— Abia aştept să stăm amândoi la un pahar de brandy; mai târziu, 
în vreme ce ne punem la curent cu ultimele bârfe. Will merse prin 
cameră spre ea, cu o licărire neastâmpărată în ochi. Dar acum, mă 
interesează să definesc „flirtul”. Include el un sărut manierat? 

— Bănuiesc că asta depinde de cât de manierat e sărutul, spuse 


Athena privindu-l puţin îngrijorată. 

— Foarte manierat, serios. Atingerea buzelor lui Will pe tâmpla ei 
stângă fu uşoară ca un fulg, dar, în acelaşi timp, braţele lui o 
cuprinseră într-o strânsoare caldă. Ce zici de îmbrăţișări? O 
îmbrăţișare manierată e acceptată ca flirt? 

Athena zâmbi, neputând rezista să nu se relaxeze lângă trupul lui 
puternic și bine clădit. 

— Îmbrăţișările sunt o zonă periculoasă, dar îmi plac extraordinar 
de mult. 

Îşi înclină capul lângă al lui, simțind cum tensiunea i se risipeşte. 
Mirosea a săpun, şi mai simţea și atrăgătorul lui miros personal. Deşi 
pasiunea putea izbucni în orice moment dacă o lăsau, această 
îmbrăţișare era afecțiune, pură și simplă. Ar fi fost fericită să fie ţinută 
aşa în braţe pentru o veşnicie. 

— Îmi place flirtul, spuse el gânditor, mângâindu-i spatele cu o 
mână. Deşi nu sunt dispus să accept că flirtul nu poate merge 
niciodată mai departe. 

Şi Athena avea oarecare probleme în a accepta asta. În momente ca 
acesta, era uşor de imaginat că ar putea exista mai mult. Că ei ar putea 
fi mai mult. Şi cu toate astea... 

Ea făcu o grimasă și se retrase din îmbrăţişarea lui. 

— E mai ușor să flirtezi cu un inginer ud și plin de noroi decât cu 
gentlemanul alarmant de monden pe care l-am văzut când am intrat în 
cameră, spuse ea cu o tristă onestitate. 

— Pot să dau jos haina asta bine croită și să-mi torn apă în cap, dacă 
asta ar fi de ajutor, spuse el serios. 

Ea nu putu să nu râdă. Will era atât de pragmatic, încât era uşor să 
uiţi că era moșier. Deşi nu era pair ca bunicii ei disprețuitori, putea 
circula cu lejeritate în acel mediu. Din comentariile pe care le făcuse 
despre prietenii lui aristocrați, era sigură că putea. Era cel mai bine să 
savureze flirtul și să nu tânjească după mai mult. 

Deşi, atunci când îi admira trupul masculin, puternic, precum și 


ochii lui surâzători, era imposibil să nu tânjească după mai mult. 

— O să te scuz pentru haina bine croită pentru că sunt sigură că-i o 
întâmplare că arăţi elegant. 

— Odată, de mult, un valet m-a informat că era imposibil pentru un 
bărbat de talia mea să arate elegant, spuse el serios. Sunt prea mare. 
Umeri exagerați, mușchi exageraţi. Așa că am renunţat la orice gând 
legat de modă şi acum mă mulţumesc cu a fi respectabil. 

— N-am a mă plânge de statura ta. E o plăcere neobişnuită pentru o 
femeie deosebit de înaltă ca mine să se uite în sus la un bărbat, spuse 
ea răutăcios. 

— Cred că ai exact statura potrivită, spuse el cu o lucire în ochi. 
Delicios de potrivită pentru îmbrăţișări. 

Din fericire, afară se auziră râsete şi zgomote de pași, înainte ca 
Athena să se poată hotărî dacă să meargă spre el sau să se retragă. 

Athena și Will se despărțiră chiar înainte ca Sofia să intre, cu Justin 
Ballard urmând-o îndeaproape. Cei doi râdeau împreună și Sofia avea 
pe față o strălucire de fericire pe care Athena n-o mai văzuse de la 
invazia francezilor. Era minunat s-o vadă pe Sofia fericită din nou, dar 
nu dintr-un motiv ce cu siguranță aducea după sine durere. „Fii atentă 
cu inima ta, surioară.” 

După ce schimbară saluturi, Sofia ridică o sticlă de vin pe care o 
adusese cu ea. 

— Justin a fost prea amabil că n-a menționat calitatea sangriei azi 
după-amiază. 

— A fost delicioasă şi foarte bine-venită, protestă Justin. 

— Dar e doar un vin de masă abia acceptabil, acoperit de gustul de 
fructe, spuse Sofia direct. Aşa că am adus un vin ce demonstrează mai 
bine de ce e capabil San Gabriel. Justin, vrei să deschizi sticla pentru a 
putea respira? Ar trebui să fie gata cam pe când se va servi cina. 

Justin îi făcu pe plac, cu îndemânarea la care te puteai aștepta din 
partea unui experimentat negustor de vinuri. După ce dopul fu scos, 
turnă puțin într-un pahar. 


— Nu bea încă! porunci Sofia. 

El îi zâmbi. 

— Ştiu prea bine asta. Învârti vinul în pahar, apoi mirosi cu grijă. 
Dar miroase foarte promițător. 

Două dintre fetele Oliviera sosiră cu tăvi de mâncare. După ce 
aranjară farfurii adânci şi întinse pe masă, fetele făcură o scurtă 
reverență şi se retraseră. 

Aduseseră o varietate de mâncăruri consistente, incluzând cod 
uscat ce fusese fiert cu cartofi şi ceapă, cârnăciori usturoiaţi, turte de 
mălai, pui cu orez, brânză, salată de fasole şi inevitabilele măsline. Era 
o mâncare rustică, asta îşi putea permite San Gabriel acum, dar 
preparată de un bucătar regal talentat. Toată lumea atacă bucatele de 
pe masă cu entuziasm, şi faptul că se serveau singuri făcea ca 
atmosfera să fie una relaxată. 

Apoi Sofia turnă vin, atentă să nu agite depunerile de la fundul 
sticlei, și toţi se opriră să se uite la reacţia lui Justin. El chicoti: 

— E greu să evaluezi un vin sub o asemenea presiune! 

Sofia începu să se scuze, dar el n-o lăsă, făcând semn cu mâna. 

— Bineînţeles că degustarea contează. Trebuie să fie onestă, să ştiţi. 
Simpla politeţe nu-i indicată în acest caz. 

— Înţeleg, spuse Sofia fără a-și feri privirea. 

El sorbi din vin, gustându-l cu atenţie, apoi mai bău, cu o expresie 
gânditoare. După ce luă o înghițitură mai mare, spuse: 

— E excelent. La fel de bun ca orice vin produs în valea Douro, și are 
o calitate în plus, doar a lui. Sper că se va găsi un mod de a-l expedia în 
Porto şi mai departe. 

Sofia şi Athena răsuflară ușurate. Problema transportului era una 
deloc de neglijat, dar totuși rezolvabilă. Acum că știau că valea avea 
potenţial pentru exporturi valoroase, aveau să găsească o cale. 

Deşi gabrilenii nu credeau de obicei în amestecarea afacerilor cu 
ceva atât de important precum cina, toți patru erau nerăbdători să 
înceapă planificările, aşa încât listele de materiale circulară în jurul 


mesei la fel de lesne precum sticlele de vin. 

Athena studie cantitățile noilor provizii de mâncare. Will și prietenii 
lui nu se zgârciseră. 

— Voi prelua sarcina de împărţire a hranei, pentru că am aflat unde 
e cea mai mare nevoie pe timp de iarnă. Presupun că unele dintre 
articole care se păstrează bine, cum ar fi fasolea, orezul și codul uscat, 
vor fi depozitate în adăposturi, în vreme ce alte alimente pot fi date 
oamenilor care au acum nevoie de ele, aşa-i? 

— Aşa mă gândeam și eu, spuse Will. Nimeni nu trebuie să stea 
flămând, aşteptând să se coacă legumele și grânele din noul sezon. 

Sofia încuviință din cap. 

— Justin, dumneata împreună cu mine și cu Senor da Cunha, 
specialistul în vinuri de la castel, ar trebui să împărțim butașii de vie. 
Podgoriile regale Alcantara sunt cele mai mari şi au suferit cel mai 
mult după francezi, dar mai sunt mulţi alţi viticultori în vale care au 
suferit pagube. 

— Alcantara regală, spuse Justin gânditor. Ar fi un nume atractiv 
pentru cele mai bune vinuri gabrilene. 

Sofia îşi ţinu răsuflarea, cu ochii scânteind. 

— Ce idee minunată! Trebuie să folosim orice atu pe care-l avem 
pentru a reconstrui San Gabriel. 

Roșind sub pielea arsă de soare, Justin întrebă: 

— De cât ajutor au nevoie viticultorii cu plantarea? Toţi muncitorii 
pe care i-am angajat au experienţă cu viile și majoritatea se pricep şi la 
altceva. 

Sofia cugetă. 

— Unele dintre familiile care dețin podgorii au servitori care se 
pricep la producerea vinurilor, dar fermele mai mari vor avea nevoie 
de ajutor suplimentar, aşa încât treaba să se poată face repede. Îl voi 
întreba pe Senor da Cunha de câți muncitori ar fi nevoie pentru 
plantări. Cred că nu de toți. 

— O să am nevoie de câţiva dintre cei mai solizi tipi să ajute la 


demolarea șoproanelor de lângă castel şi la pregătirea buştenilor 
pentru a fi folosiți la pod, spuse Will. Atunci când vom fi gata de 
construit, ar trebui să fie pregătiţi să dea o mână de ajutor. 

Sofia bătu din palme, atât de emoționată, încât arăta gata să țopăie 
pe scaun. 

— În două sau trei săptămâni, butașii vor prinde rădăcini şi o să 
avem şi podul! Atunci, primele legume din grădini vor fi gata şi se vor 
putea deschide pieţele din oraş. N-o să fie nimeni flămând în iarna 
asta! 

— După plantare și pod, vom putea redeschide peșterile cu vinuri, 
spuse Will. Justin, sunt tentat să folosesc niște praf de pușcă pe care 
l-ai adus pentru a ne face drum înăuntru, dar Athena nu vrea să riscăm 
să stricăm vinul. 

Justin se lăsă pe spate, râzând. 

— Lord Masterson, arăţi mult prea nerăbdător să arunci lucrurile în 
aer. Cum o să suporţi plictiseala din Camera Lorzilor când o să te 
întorci acasă? 

Fiorul de gheață pe care Athena îl simţise când îl văzuse pe Will 
îmbrăcat ca un gentleman elegant se întoarse înmiit. Simțind cum i se 
scurge sângele din vene, întrebă prudentă: 

— Lord Masterson? 

— N-a pomenit despre asta? întrebă Justin cu o uşoară surprindere. 
E Lord William Masterson, al șaselea baron Masterson de la Hayden 
Hall. Eşti al şaselea baron, nu-i așa, Will? Sau al cincilea? 

— Al cincilea, spuse Will, încruntându-se pe când o privea pe 
Athena. 

Athena sorbi din vin pentru a-şi umezi gura uscată. 

— Nu, n-ai pomenit despre asta, Lord Masterson. 

Prinzându-i privirea, Will spuse: 

— Posesia unui titlu nu e ceva la care mă gândesc prea mult. Nu-i 
cel mai important lucru legat de mine şi complet inutil pe câmpul de 
bătălie. 


— Să fii Lord Masterson nu e scut în calea unui glonţ, încuviință 
Athena. Dar e atât de util în societate. Ești categoric cu peştii cei mari, 
nu cu plevușca. Simțindu-se deodată rău, ea se ridică. Sunt obosită și 
gata de culcare. De dimineaţă, o să încep împărțirea hranei acolo unde 
e necesar. O să adun pe câţiva dintre servitorii de la castel şi poate și 
pe Mercedes da Silva. Îi place să călărească şi îi plac oamenii. Cu un 
semn din cap spre Sofia și spre Justin, luă un sfeșnic și deschise ușa 
spre coridor. 

— Athena! spuse Will aspru. 

Fără a-l băga în seamă, ea închise ușa şi merse repede spre 
camerele ei. 

El se mişcă mai repede, ieşind în fugă pe ușă şi alergând pe coridor. 
O ajunse din urmă chiar când aproape că se pusese la adăpostul 
camerelor ei. 

— Athena, te rog! 

O luă de braţ și o întoarse cu faţa spre el. În lumina slabă a 
sfeşnicului, pe chipul lui se citea îngrijorare. 

— De ce eşti aşa supărată? Nu sunt altfel decât până acum. 

— Eşti un pair ereditar cu un loc în Camera Lorzilor. Îşi smuci mâna 
să şi-o elibereze. Dacă intri într-o încăpere în Londra, lumea va şopti 
că a sosit Lord Masterson. Da, acel Lord Masterson, eroul militar. Vei fi 
pe primele locuri din orice listă de celibatari a pieţei căsătoriilor. Eşti, 
probabil, mult mai bogat decât mi-am dat eu seama. Poate că nu te-ai 
schimbat, dar percepţia mea despre tine s-a schimbat. Inspiră 
tremurat. E timpul să punem capăt flirtului. Îţi vei termina treaba în 
San Gabriel în curând şi te vei întoarce la adevăratul tău rang şi la 
adevărata ta viață. O viaţă ce n-are nimic de-a face cu mine. 

El dădu să răspundă, apoi se opri cu ochii mijiți, studiindu-i fața. 

— Nici nu pot să-mi imaginez durerea şi persecuțiile pe care le-ai 
suferit până când ai crescut, spuse el încet. Nici chiar mama ta n-ar fi 
înțeles cu adevărat. Deși a ales să trăiască scandalos, avea încrederea 
în sine ce venea odată cu conștiința faptului că se născuse Lady 


Cordelia. Tu n-ai avut o astfel de posibilitate şi ai fost condamnată să 
suporţi consecinţele acțiunilor ei. 

Ea își feri privirea, neputând să-l privească în ochi. 

— Ai intuiţie, Lord Masterson. Am crescut cu dispreț și insulte, 
ambele aruncate mie atât direct în față, cât și pe la spate. Un tânăr 
aristocrat a fost prima şi unica dragoste adolescentină, și era dornic să 
mă sărute, dar era revoltat de ideea că aş putea fi pentru el mai mult 
decât o amantă. Anii petrecuţi la școala aceea groaznică unde am fost 
silită să cos pe o broderie cuvintele ce spuneau că păcatele mamei 
sunt ispășite de fiică. Nu mi s-a permis niciodată să uit cine sau ce 
eram. Niciodată! 

El îşi ţinu răsuflarea. 

— Urăsc să ştiu că ai avut de îndurat atât de multe acuzaţii. Dar să 
fii nelegitim nu te defineşte ca persoană mai mult decât mă definește 
pe mine moștenirea unui titlu. 

— Nu? Poate că ai fost un băieţel singuratic până când a sosit fratele 
tău, dar ai ştiut întotdeauna că erai moștenitorul unei baronii şi că 
într-o zi vei fi tu însuţi lord. Mama mea avea acea încredere în sine 
aristocratică, la fel ca tine. Eu n-o am. Niciodată n-o voi avea. 

— Ai dreptate, spuse el încruntându-se. Da, titlurile pot fi utile. Pot 
să-ți dau unul. Mărită-te cu mine, şi vei fi Lady Masterson. În timp, cu 
siguranţă că asta va tămădui câteva dintre rănile trecutului. 

Ea își închise ochii, chinuită. 

— Oferta asta e cea mai mare onoare pe care am primit-o vreodată, 
Alteță, dar trebuie să refuz. Nu puteai întâlni prea multe englezoaice în 
peninsulă, așa că flirtul era inevitabil în aceste împrejurări. Dar faptul 
că sunt englezoaică și înaltă nu-s de ajuns. Întoarce-te în Anglia și 
găseşte-ţi o fată drăguță, de familie bună, care va fi o lady potrivită 
pentru dumneata. 

— Părerea ta despre mine e șocant de proastă, spuse el încordat, la 
fel cum e și despre tine însăţi. Nu mă poţi vedea drept obișnuitul Will 
Masterson, un soldat priceput căruia îi place să construiască lucruri şi 


să se trântească în noroi și care crede că eşti cea mai fascinantă femeie 
pe care a cunoscut-o vreodată? 

Ea îşi deschise ochii și îi studie fața puternică și arătoasă. Era un 
bărbat bun, şi n-ar fi o femeie bună dacă ar profita de decenţa lui 
înnăscută. 

— Nu pot să te văd drept obişnuit de nici un fel. Prăpastia dintre noi 
e mai mare decât îţi poți imagina. Întoarce-te acasă. Într-o zi, curând, 
vei fi recunoscător că te-am refuzat. 

— Athena, nu te lepăda de ce avem împreună! O trase în braţele lui 
şi o sărută cu o disperată ardoare ce îi puse pe jar simțurile. Se mai 
sărutaseră şi înainte, dar ea nu simțţise întreaga forță a pasiunii ce se 
afla dincolo de aparenta lui relaxare. Pentru câteva clipe nebune, îi 
răspunse la săruturi, excitată până în pragul nebuniei. 

Pentru o clipă nesăbuită, fu în stare să se convingă pe ea însăși că el 
avea dreptate, că şi-ar putea uni vieţile într-o fericire până la adânci 
bătrâneţi. Apoi suportul de sticlă al sfeșnicului, ce, uitat fiind, se 
înclinase, căzu și se făcu țăndări pe podea. 

Ea se smulse de lângă Will, ceara fierbinte a lumânării aprinse 
arzând-o pe mână, în vreme ce-și amintea toate motivele pentru care 
ar trebui să se despartă de el. 

— Vrei să auzi întreaga poveste a ruşinii mele? spuse ea cu voce 
tremurată. Mama nu era numai Lady Delilah. I se mai spunea şi 
Doamna Târfă şi eu eram Fiica Doamnei Târfă. Fiecare fată din acea 
diavolească și ipocrită școală pe care am urmat-o ştia și nu se rușina 
să mă strige așa. Nici măcar uneia dintre ele nu i s-a spălat gura cu 
săpun? pentru că a folosit acel termen. Pentru că nu era un cuvânt 
urât, era adevărul. 

— Sfinte Dumnezeule, Athena! Se albise la față. Nu știu dacă va fi 
vreodată posibil să şterg un astfel de abuz, dar acordă-mi ocazia să 


9 Spălarea gurii cu săpun era o pedeapsă fizică, o formă de disciplină în cadrul familiei sau la 
şcoală pentru blasfemii, minciună sau pentru folosirea de cuvinte lipsite de respect. Funcţiona 
ca o formă de „curăţare” simbolică în urma greşelii sancţionate astfel, (n.tr.) 


încerc! 

Ea oftă istovită. 

— Nu pun la îndoială sinceritatea ta, dar nu ai chibzuit la asta. Vrei 
să dai un bal sau un dineu în Londra și oaspeţii tăi să refuze să 
participe ca să nu fie sub același acoperiş cu Fiica Doamnei Târfe? Vrei 
ca oamenii să țâțâie şi să le fie milă de tine pentru că, nu-i așa, ce păcat 
că un bărbat atât de drăguţ și de apreciat s-a încurat cu o femeie 
vicleană care este, probabil, o târfă la fel de mare ca mama ei? Vrei să 
trebuiască să te duelezi pentru a-mi apăra numele? Sau, şi mai rău, să 
crezi că zvonurile comportării mele destrăbălate ar putea fi 
adevărate? Vrei ca reputaţia nenorocită a bunicii lor să-i urmărească 
pe copiii tăi? 

Privirea lui era îndurerată, dar nu şi-o feri. 

— Descrii un tablou deprimant. E imposibil să fie chiar atât de rău. 
Memoria e scurtă şi, odată ce oamenii vor începe să te cunoască, vor 
uita vechile scandaluri. Sunt dispus să îmi asum riscul dezaprobării 
societăţii. 

— Asta face cinste inimii tale bune, dacă nu înţelepciunii tale. Îşi 
curăță bucăţile de ceară rece de pe mână. N-ai fost niciodată ţinta unui 
asemenea dispreţ şi subestimezi cât de dureros e. Deoarece eu știu 
asta, nu voi permite să-ți asumi o astfel de povară. Ceara fu 
îndepărtată, lăsând intense urme roşii. Ridicându-şi privirea spre el, 
spuse: Ar trebui să fim doar nişte cunoştinţe îndepărtate, milord. Poţi 
avea orice femeie vrei, aşa că găseşte una care vi se potrivește ţie și 
vieţii tale şi... fii fericit. 

Neputând să mai suporte, năvăli în cameră. Pe când închidea ușa în 
spatele ei, el spuse cu voce joasă şi îndurerată: 

— Greşești. Evident că nu pot avea orice fată doresc. 

Cuvintele lui îi sfâşiară inima ca un cuţit. Închise şi zăvori uşa cu 
mâini tremurânde, apoi se rezemă de panourile masive de lemn pe 
când se împotrivea lacrimilor. Dorea să creadă că împreună ar putea 
clădi o viaţă bună. Dar, atunci când n-o ţinea în braţe, tot disprețul și 


insultele trecutului ei prindeau viaţă și o îndurerau. 
Poate că lui Will nu-i păsa că ea era un copil din flori. Dar tuturor 
celor din jurul lui avea să le pese. 

Uimit, Will fixă cu privirea ușa Athenei. Nu era nevoie să audă cum 
zăvorul căzuse în lăcașul lui pentru a-și da seama că era sfârşitul. Se 
bucuraseră atât de mult să fie împreună până în seara asta, şi acum 
câteva vorbe schimbaseră totul. 

Nu se simţise atât de neajutorat în viața lui. Năucit, se întoarse în 
salon. Sofia se retrăsese plină de tact, lăsându-l acolo pe Justin. Când 
Will intră în încăpere, prietenul lui întrebă: 

— E rău? 

— l-am cerut Athenei să se mărite cu mine. Trase tremurând aer în 
piept. Se pare că doamna m-ar vedea mai degrabă în regatul lui Hades. 

Justin ridică o sticlă şi turnă o cantitate generoasă într-un pahar. 

— Cred că ai nevoie de un rachiu local, ce e destul de bun. Îi întinse 
paharul lui Will. Nu ştiu amănunte, dar domnișoara Markham era 
evident șocată când a aflat că ești pair ereditar. 

— E puţin spus. Will căzu pe canapea, apoi acceptă rachiul şi luă o 
înghiţitură mare. Înţepătura alcoolului îi potoli nervii. Am fost nebun 
să-i propun o căsătorie când era în stare de şoc. 

— Părea că te place destul de mult, până când am făcut greşeala de 
a-ți da în vileag originile nobile. Justin se încruntă, uitându-se la 
paharul de rachiu. Îmi pare rău. Nu mi-a trecut niciodată prin cap că 
nu-ți cunoștea rangul. 

Will oftă. 

— N-ai fi avut de unde să ştii. Deşi mi-am dat seama că nu îi place 
aristocrația, nu mi-am ascuns în mod intenţionat titlul. Faptul că sunt 
Lord Masterson a avut prea puţin de-a face cu viața mea din ultimii 
ani. 


— Majoritatea femeilor ar fi încântate ca un gentleman bogat şi cu 
un titlu de nobleţe să fie interesat de ele, dar e evident că aici e vorba 
despre ceva mai mult, spuse blând Justin. Vrei să vorbeşti despre asta? 

Will avea nevoie să vorbească și Justin era perspicace şi un bun 
ascultător. Învârtind absent rachiul în pahar, Will cugetă ce putea să 
spună fără să dezvăluie prea mult din viaţa particulară a Athenei. 

— Athena este copil din flori. Mama ei era fiica unui mare 
aristocrat, dar ea a ales o viață de scandal și destrăbălare. A trăit ca o 
curtezană pentru cei bogaţi și puternici şi se pare că a ales să aibă un 
copil din flori drept însoţitoare. 

— Doamne, Dumnezeule, Lady Delilah Markham? spuse Justin 
uimit. Nu știam că a avut o fiică. 

Will ridică din sprâncene. 

— Ai cunoscut-o pe Lady Delilah? 

— N-am întâlnit-o niciodată, dar am zărit-o întâmplător în Porto. 
Era uluitoare, genul de femeie la care bărbații se holbează și apoi 
încearcă disperaţi să afle cine e. Am auzit nenumărate povești. Se 
spunea că era pe atât de desfrânată pe cât era de frumoasă și de 
fermecătoare. Acum, dacă stau să mă gândesc, îmi aduc vag aminte că 
a avut o aventură foarte evidentă cu cineva din familia regală 
gabrilenă. Cu regele? 

— Nu, cu prinţul Alfonso. De vreme ce Justin cunoștea informaţiile 
generale din viața lui Lady Delilah, Will adăugă: Asta stă la baza 
relației Athenei cu San Gabriel. 

— Cine e tatăl ei? 

— Un lord important care a fost revoltat de însăși existenţa ei şi a 
sprijinit-o cu condiţia ca niciodată să nu îi dezvăluie identitatea. După 
ce mama ei a murit, Athena a rămas absolut singură pe lume, și tatăl ei 
a trimis-o la o școală îngrozitoare, probabil pentru a stârpi orice urmă 
de dezmăţ din ea. 

Justin fluieră încet. 

— Încep să înţeleg de ce nu-i plac lorzii. Ştii cum îl cheamă pe tatăl 


ei? 

— Dacă aş şti, aş fi tentat să-l găsesc pe nemernic și să-i frâng 
câteva oase, spuse Will sec. În afară de asta, nu-mi pasă din ce familie 
se trage. Abia recent ne-am dat seama că ne-am întâlnit prima dată în 
timpul dezastrului prăbușirii podului de bărci din Porto de acum cinci 
ani. Era în curs de a salva o copilă de la înec și aproape să se înece ea 
însăși. E cine e și asta-i de ajuns pentru mine. 

— Ştiu că ai fost acolo, dar e extraordinar că a fost şi ea! exclamă 
Justin. A fost prinsă la mijloc în bătălie în drumul ei spre San Gabriel? 

— Exact. O lua pe prinţesa Maria Sofia, care fusese la o şcoală de 
maici din Porto. Când au invadat francezii, a jucat un rol important 
ducându-le pe călugărițe și eleve în siguranță. Atunci am întâlnit-o. 
Apoi, le-a condus acasă pe prințesă şi pe încă o fată gabrilenă. De 
atunci a trăit aici, dar i-ar plăcea să meargă înapoi în Anglia. Fără ca 
nimeni să n-o observe. 

— Cutezătoare femeie! i se potriveşte de minune, spuse Justin. Îmi 
amintește de cineva, dar nu pot să-mi dau seama de cine anume. Poate 
că o să-mi dau seama până la urmă. 

— Câteodată, aici i se spune Lady Athena, în semn de respect. Și-a 
câştigat acest respect, aşa cum mi-am câştigat și eu dreptul să mi se 
spună maiorul Masterson. Să fiu Lord Masterson e doar un beneficiu al 
nașterii, fără importanţă, spuse Will iritat. Partea cu banii poate fi 
folositoare. Dar dacă titlul de pair are importanţă, i-am oferit unul. Ea 
consideră că între noi e o prăpastie de netrecut. Eu nu cred asta. 

— Intenţionezi să renunţi la încercarea de a o cuceri? 

— Bineînţeles că nu. Știi cât de încăpățânat pot fi. Athena este... Will 
scutură din cap. Deja ţinea foarte mult la ea, iar onoarea și 
vulnerabilitatea demonstrate în seara asta îl făcuseră să ţină și mai 
mult. N-am întâlnit niciodată pe cineva ca ea. N-o să plec din San 
Gabriel până nu-mi îndeplinesc obligaţiile pe care le am aici. Asta ar 
trebui să-i ofere Athenei timpul necesar să-și revină din şoc și să-şi 
dea seama că nu sunt pe un blestemat de piedestal de neatins. 


Justin îşi mai turnă rachiu. 

— Dar eşti pe piedestal, deşi nu-i de neatins. 

— Nu-mi pasă că e copil din flori! izbucni Will. Cum s-o fac să mă 
creadă? 

— E posibil să creadă că ție nu-ţi pasă, dar are motive să creadă că 
tuturor celorlalți le pasă. Justin scutură din cap. Ești cel mai cinstit și 
mai înțelegător bărbat pe care-l cunosc, dar te-ai născut într-o familie 
bogată. Întotdeauna ai știut că la un moment dat vei fi Lord Masterson. 
La fel cum un peşte nu știe în ce ape înoată, nici tu nu cred că ești 
conștient de cât de privilegiat ești. 

— Athena a spus ceva asemănător, admise Will. Știu că am fost 
norocos, dar asta nu mă face deosebit în nici un fel care contează. Eu 
sunt legitim, iar Mac nu e, dar el e mult mai isteț şi mai iubit decât 
mine şi el a făcut avere prin propriile forțe. Niciodată nu i-a lipsit 
încrederea în sine. 

— Cred că Mackenzie a învăţat de timpuriu cum să se prefacă bine 
că e încrezător în sine, probabil pentru a compensa faptul că era copil 
din flori. Ai vorbit vreodată cu el despre diferența dintre situaţiile 
voastre, tu legitim şi el nu? 

Surprins, Will spuse: 

— Asta n-a fost niciodată necesar, pentru că nu era ceva important. 

— Nu pentru tine, dar aş pune rămăşag pe orice vrei că diferența 
conta pentru Mac. Justin se încruntă. Mai toți colegii noștri de la 
Academia Westerfield erau la fel de bogaţi ca tine. Eu eram singurul în 
clasa întâi care nu venea din rândul aristocrației. Ashton era duce de 
la zece ani, tu, Kirkland şi Wyndham ştiați dintotdeauna că veţi 
moșteni titlul, Randall a moştenit o avere considerabilă și urmează să 
moștenească titlul de conte. Nici unul dintre voi n-a avut o copilărie 
ușoară, dar cu toţii ați fost crescuţi în puf. 

Will se uită încruntat la Justin. 

— Te-ai simţi inferior? N-aş fi crezut, dar evident că nu prea am 
spirit de observaţie. 


Justin făcu o grimasă. 

— Sunt scoţian. De ce să-mi pese de părerile unei adunături de 
Sassenach!1? În plus, Lady Agnes a creat o atmosferă de egalitate în 
şcoală, așa că nu prea au fost tactici de intimidare sau dovezi de 
snobism. 

— Academia Westerfield e pentru băieţi de familie bună și rele 
purtări. Cum de ai ajuns tu acolo? întrebă Will curios. Cunosc motivele 
pentru care alți colegi de-ai noştri au fost trimişi aici, dar nu pe ale 
tale. Tu ai părut întotdeauna a te împăca foarte bine cu părinţii tăi. 

— M-am împăcat şi continui s-o fac. Am fost incredibil de norocos 
să-i am drept părinți. Am urmat Westerfield din cel mai grosier 
oportunism, spuse Justin pe loc. Tatălui meu îi plăcea că școala era 
înființată de fiica unui duce şi s-a gândit că ar fi bine pentru afacere 
dacă aş fi coleg de școală cu o „şleahtă de puști aristocrați”, așa cum se 
exprima el. La început, nu m-am prea dat în vânt după idee, dar mi-a 
promis că, dacă ajungeam să urăsc şcoala, avea să mă trimită în altă 
parte. Dar mie îmi plăceau colegii, o adoram pe Lady Agnes şi m-am 
acomodat foarte bine. 

— Tatăl tău n-a greşit, spuse Will cu o licărire de umor. Toată 
şleahta noastră de puști aristocrați bea acum vin marca Ballard. 

— Prieteniile sunt autentice. Vinul excelent e doar un bonus. Justin 
mai turnă rachiu în pahare. Stau să mă întreb. Când domnișoara 
Markham ţi-a spus că e copil din flori și ţi-a povestit de vestita ei 
mamă, a trebuit să-ți înăbuși un impuls inițial de repulsie? 

— Nici măcar pentru o clipă. Will simţise doar o profundă tandreţe. 
Vreau s-o protejez de orice mizerabil care a jignit-o vreodată. 

— Nu-i genul de relaţie pe care o abandonezi cu ușurință, spuse 
Justin. Dacă are vreo importanță sau nu, cred că planul tău de a 
aştepta ca domnișoara Markham să se obișnuiască o vreme cu ideea că 
eşti pair e rezonabilă. N-am o sugestie mai bună. 


11 în dialect scoţian, în original, „englezi” (n.tr.) 


— Nu renunţ prea uşor, dar ea e la fel de încăpățânată ca mine. Will 
râse. Unul dintre numeroasele motive pentru care îmi place de ea. 

Justin ridică paharul. 

— Un toast pentru succesul tău! Din câte se pare, cred că Athena ţi 
se potriveşte foarte bine. În plus de asta, voi doi arătaţi superb 
împreună. 

Will își ciocni paharul de al lui Justin. 

— Sper s-o conving de asta la fel cum te-am convins pe tine. 

După ce amândoi băură în cinstea acestei dorinţe, Justin spuse 
puţin gânditor: 

— Pentru că se pare că sentimentele tale sunt împărtășite, cred că 
ai o bună şansă să-i cucerești mâna și inima. Te cam invidiez. Cel 
puţin, tu ai o speranţă. 

Nu era greu să-i interpreteze vorbele. 

— Tu şi prinţesa arătați amândoi ca loviți de trăsnet când v-aţi 
întâlnit. 

Justin zâmbi strâmb. 

— E o bună descriere. O privire, și m-am simţit de parcă mă 
prăbușeam de pe o stâncă. Dar nu e nici o speranţă pentru mai mult 
decât o respectuoasă admirație. Probabil va deveni regină, ceea ce 
înseamnă că trebuie să se căsătorească cu o persoană importantă, de 
pe urma căreia San Gabriel să poată trage foloase. Nu-i loc de cererea 
în căsătorie a unui negustor scoțian. Şi, bineînţeles, e foarte tânără. La 
vremea când va ajunge la vârsta bună de măritiş, mă va fi uitat de 
mult. 

— Nu-i atât de tânără pe cât arată, spuse Will. Are aproape douăzeci 
şi patru de ani. După legea gabrilenă, poate accede la tron la douăzeci 
şi cinci de ani. 

— Aşadar, e o tânără femeie, nu o fată, spuse Justin uimit. Nu că asta 
ar schimba ceva. Prăpastia între familia regală şi un negustor străin de 
vinuri e cu mult mai mare decât distanţa între tine și domnișoara 
Markham. 


Will mai turnă rachiu în pahare. 

— Adevărat. Așa că hai să închinăm în cinstea miracolelor! 

Justin râse şi se conformă. 

— Pentru miracole! 

Will avusese la viața lui parte de vreo câteva miracole. Acum 
trebuia să spere la încă unul. 


capitolul 19 


O prinţesă trebuie să fie bine-crescută, calmă și binevoitoare. Mai 
trebuie să fie inteligentă, miloasă şi să aibă o judecată sănătoasă. 
Niciodată arogantă, ci întotdeauna conştientă de rangul şi de 
responsabilitățile ei. Pe scurt, să fii prințesă cere un efort considerabil. 

Dar, în ciuda tuturor responsabilităților, o fată putea să viseze. 

Sofia aruncă o scurtă privire furişă spre bărbatul alături de care 
călărea. Justin Ballard îi apăruse în vise cu o noapte în urmă și nu 
fusese pe de-a-ntregul cuviincioasă în vis. Gura i se arcui într-un 
zâmbet involuntar. 

Multiplele aspecte ale lui Justin o încântau. Deși englez, vorbea și 
arăta de parcă s-ar fi născut în Portugalia. Văzuse deja că putea vorbi 
cu uşurinţă cu oricine la orice nivel, o trăsătură comună cu prietenul 
lui, maiorul Masterson. Deși avea o atitudine relaxată, nu trebuise să 
întrebe dacă Justin avea succes în afaceri, pentru că încrederea în sine 
era o trăsătură înnăscută a lui. Nu cunoscuse niciodată un bărbat ca el. 

Şi, fireşte, era remarcabil de atrăgător. Ochii lui de un albastru 
incredibil pe fața bronzată ca de portughez erau pătrunzători şi în ei 
se oglindeau atât umor, cât şi inteligență. Ochii aceia o făcură să vrea 
să leşine ca o școlăriţă. 

Prințesele cuviincioase cu siguranţă nu leşinau din cauza unor ochi 
frumoşi şi a unor minunaţi umeri, dar ei i se îngăduia o admiraţie 
discretă. 

Ziua începuse încă din zorii ceţoși, când ea și Justin, împreună cu 


Senor da Cunha, specialistul în vinuri de la castel, examinaseră butașii 
proaspăt sosiți. Încuviinţând din cap, pivnicerul selectase ce era 
nevoie în podgoriile regale şi trimisese butaşii să fie plantați sub 
conducerea supraveghetorului-şef. 

Apoi Sofia, Justin și Senor da Cunha plecaseră împreună cu un mic 
convoi de catâri ce ducea restul butașilor pentru a fi împărţiţi acolo 
unde era nevoie de ei. Pe când mergeau călare prin vale, soarele ce 
răsărea  împrăştiase ceața, dezvăluind San Gabriel în toată 
splendoarea lui. 

Debordând de bucurie, Sofia îşi îndemnă calul s-o ia la galop pe deal 
în sus. În vârf, se opri şi făcu un gest teatral cu mâna, cuprinzând 
întreaga vale. 

— lată ţara mea! 

Dedesubt, râul se arcuia prin vale, şi pe dealurile povârnite se 
găseau fermele, vechile podgorii, ce erau inima și sufletul regiunii 
viticole gabrilene. Proprietarii locuiau și munceau în ferme de piatră 
vechi de secole, deasupra teraselor în trepte abrupte. 

Justin se opri lângă ea, cercetând cu privirea experimentată terasele 
şi multele goluri în rândurile de viță-de-vie. 

— Minunat. Foarte asemănătoare cu valea superioară a râului 
Douro. Scutură din cap. Francezii au comis un sacrilegiu distrugând 
atâta viță-de-vie. 

— Foarte mărginiți pentru un popor căruia îi place vinul aproape 
tot atât de mult cât gabrilenilor, încuviință Sefior da Cunha 
apropiindu-se de ei. Cu toate astea, aici au existat vii încă înainte de 
venirea romanilor. Cei doi sau trei ani până când se va ajunge să 
producem din plin sunt doar cât o clipire în comparaţie cu asta. 

— Aşa sper şi eu, fu de acord Sofia. Dar nu am răbdare! 

— Aşa sunt întotdeauna tinerii, spuse indulgent pivnicerul. Se uită 
în urmă la catârii care se târau leneşi cărând coșurile cu butași sub 
supravegherea a șase muncitori portughezi. Catârii de povară sunt 
înceţi şi buni pentru a-ţi antrena răbdarea, așa încât o să-i las în seama 


dumneavoastră, în vreme ce voi merge înainte la ferma lui Senor 
Carnota. El poate să-şi trimită fiii să aducă oameni din fermele 
învecinate. 

— Foarte bine, Senor da Cunha, spuse politicoasă Sofia. 

În vreme ce pivnicerul se îndrepta în galop uşor spre clădirile lungi 
şi joase din fața lor, Justin spuse în engleză: 

— Presupun că vrea cu tot dinadinsul să le spună despre mine, 
negustor străin de vinuri ce sunt, și să-i asigure că nu sunt un complet 
ignorant în materie de vinuri. 

Sofia râse şi răspunse în aceeași limbă: 

— Înţelept din partea lui să le domolească curiozitatea înainte să 
apari. Cu toate astea, sunt hotărâți să te placă. Ai văzut cât de încântat 
a fost Senor da Cunha atunci când a ales butaşii pentru podgoriile 
Alcantara. A recunoscut tulpinile bune. 

— Îşi cunoaşte meseria. 

Drumul intră în podgoria Carnota, şi Justin îşi struni calul şi 
descălecă. Pe când catârii mergeau agale, impasibili, îngenunche, luă 
puţin pământ în mână și-l gustă. 

Sofia se opri, intrigată de gestul lui. 

— Ce gust are solul? 

— Greu de descris. Se ridică și se scutură pe mâini, apoi desfăcu 
bidonul de la șa şi își clăti gura. Cam iute. Foarte asemănător cu solul 
din valea superioară a râului Douro, deși e o diferență pe care n-o pot 
preciza, ce face vinurile gabrilene atât de minunate. 

Ea încuviinţă din cap. 

— „Terroir.'"12 Senor da Cunha spune că este termenul francez 
pentru sol, climat și ploaie și tot restul ce face vinul dintr-un loc să fie 
unic. 


12 Concept-umbrelă care încorporează toate trăsăturile distincte ale unei anumite zone viticole, 
cu efect asupra gustului şi asupra calității vinului. În general, este folosit pentru a descrie modul 
în care particularităţile regiunii respective — clima, solul, poziţia geografică şi tradiţia — 
influenţează vinul produs aici. (preluare Wikipedia) (n.tr.) 


— Exact. Același lucru e valabil și pentru mâncăruri precum 
brânzeturile, carnea, fructele şi alte produse ale pământului. Îi aruncă 
o privire caldă, îndrăzneață. Vrei să guşti? 

Sofia clipi. Dar fermierii gustau solul oarecum regulat şi nu auzise 
să fi murit careva din asta. 

— Da, te rog. 

Îşi scoase o mănuşă. 

Justin se aplecă să mai ia puțin pământ și îl turnă în mijlocul palmei 
ei. Buricele degetelor lui îi atinseră pielea, şi fu ca o descărcare 
electrică, cum se simte adesea iarna după ce mergi pe un covor. Dar... 
mai plăcut. Reţinându-şi gândul pentru a reflecta la el mai târziu, 
atinse prudentă solul cu limba. 

— Cum ai spus, iute, zise ea gânditoare. N-am mai gustat pământ 
nicăieri altundeva, așa că n-am termen de comparaţie, dar îmi voi 
aminti că ăsta e gustul regiunii viticole Douro. Gustul din San Gabriel. 

— Eşti o prinţesă foarte cutezătoare, spuse el pe când se urca înapoi 
pe cal. 

Ea îşi clăti gura cu apă din bidon şi o scuipă. 

— Asta e ţara mea, sarcina mea, spuse ea serios. Este datoria mea să 
ştiu cât pot de mult despre ea. Și asta include și solul. 

Pe când reîncepură să călărească spre casă, Justin spuse: 

— Toate vinurile mari reflectă solurile lor de baștină și climatul 
specific. Deşi San Gabriel e parte a bazinului Douro, asta nu înseamnă 
în mod necesar că solurile au aceeași compoziţie. Având în vedere 
gustul vinului local, m-am gândit că solurile trebuie să fie foarte 
asemănătoare şi tocmai mi-am confirmat asta. 

— Aşadar, tot ce trebuie să facem e să creștem productivitatea 
înapoi la nivelul ei normal şi să găsim un mijloc de transport al vinului 
în Porto şi mai departe. Sofia zâmbi, căzută pe gânduri. E ciudat să mă 
gândesc că rodul podgoriilor noastre ar putea călători în locuri pe care 
eu n-o să le văd niciodată. 

Justin îi aruncă o privire cercetătoare. 


— Vrei să vizitezi țări îndepărtate? 

Ea încuviinţă. 

— Nu prea eram încântată de ţări străine când eram copil. Apoi am 
fost trimisă în Porto la o şcoală de maici. Prima dată când am văzut 
marea... Se opri, nedorind să dezvăluie zadarnica ei fascinaţie pentru 
corăbii şi visul despre locuri exotice. Povestește-mi despre casa ta, 
Justin. El arăta foarte portughez, cu excepţia ochilor albaștri. Toţi 
scoţienii arată ca tine? 

— Cei mai mulţi au pielea albă, dar eu am o bunică portugheză și 
îmi petrec mult timp în soare, răspunse el. Scoţia e verde, ceţoasă și 
mai degrabă magică. Mai e și rece umedă şi mohorâtă! 

— Îţi e dor de ţara natală? 

— Da, dar iubesc Portugalia. Mai iubesc şi Londra, unde firma de 
vinuri Ballard are un birou important şi un depozit. Îi zâmbi cu 
tristețe. Bănuiesc că e mai bine să iubeşti câteva locuri decât nici unul, 
dar îmi e greu să-mi imaginez că m-aş stabili undeva, într-un singur 
loc, pentru totdeauna. Din acest motiv, e convenabil pentru mine 
comerțul cu vinuri. 

— Mi-ar plăcea să văd Londra. Unchiului Alfonso i-a plăcut cât a stat 
acolo şi obişnuia să-mi povestească despre asta. 

— E un loc măreț, dar vremea e mai bună aici, spuse Justin. O să te 
convingi singură într-o zi. Când situaţia politică se vă stabiliza din nou, 
vei putea să vizitezi Londra. Ai putea sta la reședința Ballard. Mama și 
surorile mele te-ar primi cu bucurie. 

Ea oftă şi se uită peste vale. 

— Dacă devin regină, ceea ce în fiece zi devine tot mai probabil, nu 
va fi posibil să călătoresc atât de departe. Cel puţin, nu până când voi fi 
bătrână și voi avea copii mari care să-mi succeadă la tron. 

— Crezi că tatăl şi fratele tău nu se mai întorc? întrebă încet Justin. 

— Speranța moare ultima, spuse ea cu voce gâtuită. Dar nu sunt 
proastă. N-a mai venit nici o veste de când Baudin i-a luat în lanţuri. 
Poate că a poruncit să fie împușcați și îngropaţi pe undeva, de cealaltă 


parte a munților. Sau le-a lăsat trupurile hrană pentru corbi. Vocea i se 
frânse, și îşi lăsă capul în jos pentru a-și ascunde lacrimile ruşinoase. 

Justin îşi apropie calul atât de mult de al ei, încât caii mai că se 
atingeau, şi îşi întinse mâna s-o apuce pe a ei. I-o ținu pentru multă 
vreme, înainte de a-i da drumul şi a se îndepărta. 

— Pot doar să îmi imaginez cât de dificil a fost acest ultim an pentru 
tine. Dar, din ce am văzut, te descurci admirabil. Tatăl tău ar fi mândru 
dacă ar putea să te vadă acum. 

— Încerc să devin conducătorul de care are nevoie San Gabriel. Nu 
ştiu ce m-aș fi făcut fără Athena. Sofia strânse din dinţi. Mă bazez prea 
mult pe ea. Cu un an în urmă, principalul gând din mintea mea 
ușuratică era cu cine aş putea să mă mărit. Athena a făcut tot ce i-a stat 
în putință să mă înveţe lucruri mai puțin frivole, dar n-am luat în 
serios acele lecții până când tata și Alexander n-au fost luaţi de aici. 
Acum sunt atentă când Athena mă învață cum să-mi asum 
responsabilitățile unei regine. 

El îi aruncă o privire piezișă. 

— Bănuiesc că tatăl tău ţi-ar fi aranjat o căsătorie politică? 

— Deoarece nu eram moștenitoarea, tata era dispus să mă lase 
să-mi aleg eu soțul, în limite rezonabile. Fireşte că nu puteam să mă 
mărit cu un oarecare sărăntoc - ar fi trebuit să fie un soț care să aducă 
oarece beneficii țării -, dar aş fi avut mai multe opţiuni. Se strâmbă. 
Acum, cel mai probabil va trebui să mă mărit cu un afurisit de mare 
duce cu negi și bărbie triplă. 

Justin râse. 

— Cu siguranţă există mari duci mai buni decât ăsta! 

— Sper şi eu! Devenind serioasă, spuse: Nu contează cum arată 
soțul meu. Ce contează e să găsesc un bărbat care să nu încerce să 
preia San Gabriel pentru că eu sunt o biată femeie slabă. Mă voi mărita 
cu Ducele Scârboşenie dacă respectă faptul că voi fi regină și că este 
țara mea. Va fi prinţ consort, nu rege. 

— Va fi greu să găseşti un astfel de bărbat, remarcă Justin. Bărbaţii 


care sunt născuţi într-o familie puternică râvnesc la o putere mai 
mare. 

— Ştiu. Făcu un gest furios din mână. Și nici măcar nu ştiu cum să 
caut un soț potrivit! O să discut asta cu colonelul da Silva când se va 
întoarce în San Gabriel. Este un bărbat inteligent şi umblat prin lume. 
Probabil că-l voi face prim-ministru. Sunt sigură că va avea nişte idei 
utile. 

— Un prosper negustor de vinuri care nu-i interesat de putere ar fi 
cumva o alegere bună, spuse Justin încet, privind-o cu ochi arzători. 
Dar bineînţeles că ar fi imposibil. 

Între ei vibra emoția, fierbinte şi intensă. „Dacă aș fi liberă să aleg, 
l-aş alege pe bărbatul acesta și n-aş regreta niciodată.“ Conștientizarea 
acestui fapt era intensă şi de netăgăduit. Ar fi putut crede că era 
absurd, doar că mama și tatăl ei simţiseră aceeași certitudine atunci 
când se cunoscuseră. 

Poate că dragostea la prima vedere era un semn al 
temperamentului pasional al gabrilenilor, numai că Justin era englez, 
iar ea văzu aceeași certitudine şi în ochii lui. Poate că abilitatea de a se 
îndrăgosti pe loc îi venea de la bunica portugheză. 

Dar mama ei fusese fiica unui nobil spaniol cu o zestre 
considerabilă, o partidă bună în ceea ce privea rangul şi bogăţia. Sofia 
era prințesa moştenitoare, cu povara micului ei regat pe umeri, în 
vreme ce Justin era un negustor străin. Deşi era iubită, cei mai mulți 
gabrileni ar fi îngroziţi de o astfel de partidă. Ar face rău ţării, iar ea nu 
putea permite asta. 

Încercând să-și menţină tonul vocii amuzat, spuse: 

— Total imposibil, din păcate. Mi se va cere să mă mărit cu unul 
dintre Arhiducii Scârboşenie. 

— Câteodată există şi partide regale din dragoste. Sper să ai parte 
de una, spuse el cu ochii plini de regret şi de acceptare. Întorcându-se 
spre fermă, remarcă: Se pare că Senor Carnota a făcut o treabă bună 
adunând vecinii. 


— Asta ne va aduce puțin timp în plus, spuse Sofia sperând că 
vorbea cu voce normală. 

Conversaţia pe ocolite de azi le dăduse ei și lui Justin ocazia de-a 
vorbi despre imposibilitatea ca ei doi să devină vreodată mai mult 
decât prieteni. Datoria ei trebuia să primeze în faţa fericirii personale, 
şi acest adevăr îi îndureră inima. 

Totuși, exista o oarecare consolare știind că și el ţinea la ea. Această 
consolare va trebui să fie de ajuns. 


capitolul 20 


O săptămână de mers călare de-a lungul ţării, împărțind hrană şi 
evaluând necesităţile, îi redase Athenei controlul. Îşi dorea să nu şi-l fi 
pierdut, povestindu-i lui Will despre Lady Târfă, unul din cele mai rele 
coșmaruri ale ei din camera personală a ororilor, dar avea încredere 
că el nu avea să dezvăluie asta nimănui altcuiva. 

Deşi în mod reflex pretinsese că nelegitimitatea, precum și 
reputația mamei ei nu contau pentru el, fusese evident şocat de 
tabloul zugrăvit de ea, acela al excluderii sociale pentru el şi copiii pe 
care i-ar fi putut avea împreună. Era mult prea domn pentru a-și 
retrage cererea, dar se simţea probabil ușurat. 

O săptămână de observaţie a problemelor altor persoane o făcuse 
pe Athena să vadă altfel lucrurile. Vizitase familii care îşi pierduseră fii 
şi soți în război şi bordeie unde cei care trăiau acolo erau în pragul 
foametei, dar întotdeauna fusese primită cu căldură și bucurie. Inima 
ei rănită era doar un fleac în comparațţia cu asta. 

După ce practic vizitase fiece sătuc și fermă din San Gabriel, își 
întoarse micul grup şi catârii uşuraţți de povară şi se îndreptă înapoi 
spre castel. Acum se simţea în stare să-l trateze pe Will Masterson ca 
pe un prieten și nimic mai mult. 

Cu noroc, în curând el avea să plece spre casă și nu avea să fie 
nevoită să-l mai vadă vreodată. 


XXX 


Pe când Will şi Tom Murphy supravegheau apele învolburate ale 
râului San Gabriel, ordonanța întrebă: 

— Cât de vechi credeţi că e podul ăsta, domnule? Poate să fie 
construit de romani? 

— Bănuiesc că podul ar fi încă în picioare dacă ar fi fost opera 
romanilor. Impresia mea e că are vreo trei, patru sute de ani. Se uită 
spre tânăr. Tu ai lucrat la câteva poduri până acum. Unde a fost cel mai 
rău? 

— Acolo unde francezii trăgeau în noi pe când noi ne aruncam în 
noroi! spuse Murphy înflăcărat. 

Will rânji. 

— Greu să te contrazic. În ce priveşte proiectele de construcție a 
podurilor, ăsta va fi greu sau ușor? 

Tom îşi miji ochii, studiind malurile şi cursul râului. 

— Ar trebui să fie mai uşor decât majoritatea, spuse el cu prudenţă. 
Pilonii de piatră de pe ambele maluri sunt întregi și acum, după 
dezgheț, se poate vedea încă un pilon în mijlocul râului, ceea ce va 
oferi un bun sprijin pentru partea centrală a podului. 

— Pilonul din mijloc va face treaba cu mult mai uşoară, fu de acord 
Will, calculând lungimi şi forme. Buştenii pe care i-am scos din 
şoproanele de lângă castel sunt solizi și lungi, aproape de optsprezece 
metri fiecare. Jumătate dintre ei pot fi folosiți pentru porțiunea de pe 
malul ăsta până la mijloc şi ceilalți vor ajunge de la mijloc la celălalt 
mal. Cum ar trebui să procedăm? 

— Să folosim buștenii pentru a alcătui două pontoane de 
optsprezece metri, spuse ordonanța prompt. Din fericire, am salvat şi 
o mulțime de scânduri, așa încât ar trebui să fie de ajuns pentru a face 
pontoane solide. 

— Ceea ce e important pentru un pod ce trebuie să reziste pe 
termen nelimitat, nu doar câteva luni. Cum să plasăm pontoanele la 
locul lor? 


— Pentru început, cineva va trebui să înoate până la pilonul din 
mijloc şi să tragă acolo un cablu greu, pentru a face legătura între mal 
şi pilon. 

— Te oferi voluntar, sergent? 

— Nu, domnule, dumneavoastră sunteţi un înotător mai puternic! 
replică Tom. Odată ce cablurile sunt la locul lor între cei trei piloni, 
primul ponton ar trebui împins în susul apei, apoi ridicat să se sprijine 
de pilonul din centru și de cel de pe malul de est. Imediat ce pontonul 
ăsta e ancorat şi culcat, putem să ducem al doilea ponton spre mijloc, 
apoi să-l tragem spre malul de vest. O să fie în regulă? 

Will încuviință din cap. 

— Foarte bine. Crezi că ar trebui puse și niște balustrade pe 
margini? 

— Ținând cont de câți oameni, căruţe şi animale vor trece apa, sigur 
vor trebui niște balustrade, pentru a-i împiedica să cadă, spuse Tom. 
Oile nu sunt foarte isteţe. Ar fi păcat să se piardă înecate în râu. 

— Avem destul lemn pentru balustrade? 

— Chiar acum nu, dar am putea pune niște stâlpi la fiecare câţiva 
metri de-a lungul ambelor părți ale podului şi frânghie între ei de la un 
capăt la altul al podului, spuse gânditor Tom. Cel puţin două rânduri 
de frânghii. Trei, dacă există destulă frânghie rezistentă. Nu-i la fel de 
bună ca o balustradă solidă, dar poate fi montată repede. 

— Asta va merge, încuviință Will. Cât timp crezi că ne va lua să 
reconstruim podul ăsta? 

— Domnule, mă supuneţi unui examen? întrebă bănuitor Tom. 

Will chicoti. 

— Oarecum. Dacă decizi să rămâi în San Gabriel, va fi util să ai o 
calificare, şi cred că un bun constructor ar fi bine folosit aici. 

— Aş putea să rămân aici fără a fi considerat dezertor, domnule? 
întrebă surprins tânărul. M-am înrolat pentru douăzeci și unu de ani, 
astfel încât să primesc o pensie dacă trăiesc destul de mult, ceea ce nu 
mă aştept. 


— Odată ce războiul s-a terminat, pot să rezolv să te întorci la viața 
de civil, deşi aşa n-o să capeţi pensie. Will se gândi la acele privilegii 
despre care-i explicase Justin. Da, Lord Masterson putea cu ușurință să 
intervină astfel încât un tânăr soldat să rămână în San Gabriel, dacă 
aşa dorea. Nu-i nevoie să mergi tot drumul înapoi până în Anglia, 
decât dacă vrei să te întorci în Irlanda. Ce zici? 

Tom oftă, şi accentul irlandez deveni mai puternic. 

— Ar fi bine să văd din nou câmpiile verzi ale Irlandei, fără doar şi 
poate, dar nu mă aşteaptă mare lucru acolo. Mama a murit, tata 
probabil că a băut și el până a murit înecat de băutură de-acuma, fraţii 
şi surorile mele nu știu să scrie și să citească, aşa că n-am auzit nimic 
de ei de ani întregi. Nu ştiu ce-aş face eu pe-acolo. 

— În vreme ce în San Gabriel este Maria Cristina. 

Tom roși. 

— Într-adevăr, domnule. 

— Pare o tânără drăguță, spuse Will încurajator. 

— Da, aşa este, domnule. Poate că nu știți, dar francezii l-au omorât 
pe unul dintre fraţii ei mai mici când au năvălit. Senora Oliviera a făcut 
aluzii cum că ar fi binevenit un alt fiu. Senor Oliviera pare că mă 
simpatizează, dar n-o s-o lase pe Cristina să se mărite cu un bărbat 
care n-o poate întreține aşa cum trebuie. 

— Găseşti toată această atitudine de acceptare minunată sau 
îngrijorătoare? 

Ordonanţa zâmbi. 

— În mare, pare minunată, domnule. Sunt o familie bună și au fost 
foarte cumsecade cu mine, cel puţin după ce au aflat că sunt catolic. 
Dar dacă eu și Cristina ne căsătorim, mi-ar plăcea să avem o casă a 
noastră. 

— Asta ar fi înţelept, încuviință Will. Venind din două ţări diferite, 
veţi avea nevoie de timp pentru a vă armoniza obiceiurile, şi asta va fi 
mai uşor fără socrii care să vă sufle în ceafă și să ţină partea unuia din 
voi când vă veţi contrazice. Zgomotos. 


Tom se strâmbă. 

— M-am gândit la asta, dar n-am cu ce să cumpăr o casă. 

— Dacă te decizi să rămâi şi să-ți întemeiezi o familie aici, ţi se 
cuvine un dar de nuntă, după câte ai făcut pentru mine. O casă ar fi 
tocmai bună. 

Tom se întoarse și se uită la el. 

— Aţi face asta pentru mine? 

Will încuviință din cap, întrebându-se dacă bogăţia și privilegiile 
erau unul și acelaşi lucru. Într-o oarecare măsură, erau. Ar putea 
cumpăra o casă bună pentru Murphy şi mireasa lui şi nici măcar să nu 
se uite cât costa. 

— Nu trebuie să te hotărăşti acum, pe loc, dar gândește-te la asta. 

Privirea lui Tom rătăci peste vale într-un mod cu totul diferit. 

— Deocamdată n-o să-i spun nimic Cristinei. Trebuie să cântăresc 
totul, ca să fiu sigur. Dar asta e o ţară fericită, în ciuda a tot ce a suferit. 
După o pauză, adăugă încet: E ușor de imaginat să trăiesc o viață lungă 
şi plină de satisfacţii aici, împreună cu Cristina. 

„Ce bine că măcar unii pot fi fericiţi”, se gândi Will cu un umor sec. 

— Poţi să te gândeşti la asta în vreme ce reconstruim podul. După 
aceea, spre peşterile cu vinuri! 

— O să fie după aia un festival, fără doar și poate! spuse Tom 
exuberant. 

Orice îl ţinea pe Will ocupat era bine-venit. Cât de mult ar putea s-o 
țină însărcinarea ei pe Athena departe de castel? 

Prea al naibii de mult. 

XXX 

— Mă întreb unde e toată lumea, spuse Maria Mercedes da Silva pe 
când călăreau prin oraș spre casa da Silva. Tânăra femeie cu ochi 
luminoși, energică, era cea mai bună prietenă a prințesei Sofia şi abia 
aştepta o bârfă bună la sfârşitul periplului lung de o săptămână. Crezi 
că tata și ceilalți s-au întors și că e un festival? 

— Încă nu, spuse Athena, părându-i rău că îi tăia speranţele. În 


afară că îi era dor de tatăl şi de fratele ei, ea și unul dintre tinerii 
locotenențţi ai tatălui ei erau iubiţi, și fata aproape că își ieşise din fire 
de nerăbdare. Cu siguranță că am fi văzut urme ale unui mare grup de 
oameni pe drumul dinspre Spania. Dar poate că are loc un alt festival. 

— Poate că s-a reconstruit podul! își dădu cu presupusul Mercedes. 
Asta ar merita o sărbătorire. Văzându-l pe bătrânul portar la intrarea 
în casa da Silva, strigă: Diego, unde e toată lumea? 

— Peşterile cu vinuri sunt gata de a fi deschise! îi strigă el drept 
răspuns, cu fața asprită de vreme încreţită de zâmbet. Podul s-a 
terminat şi a ieşit foarte frumos. Așa că maiorul englez a pus oamenii 
să-şi sape calea spre peșteri. E de așteptat să răzbată din clipă în clipă, 
şi toți gabrilenii așteaptă să sărbătorească! Oftă cu un regret 
intenționat. Toţi în afară de sărmanul Diego. 

Râzând, Mercedes spuse: 

— Vai, ce păcat, sărmanul Diego! O să mă îngrijesc ca unul dintre 
servitorii care e acum la peşteri să se întoarcă și să te elibereze din 
post înainte că sărbătoarea să se termine, așa încât să poți prinde și tu 
festivitățile. 

El oftă din nou, şi mai tare. 

— Asta va trebui să fie de ajuns, Senorita Mercedes. Sunteţi 
cumsecade cu un bătrân bun de nimic. 

— Eşti mare meşter când vrei să arăţi că nu ești de folos, Diego! Dar 
nu-ți merge cu mine. Am plecat la peșterile cu vinuri. 

Şi Will Masterson avea să fie chiar în mijlocul evenimentelor. 
Această eventualitate o făcu pe Athena să se întrebe cât de bine avea 
să se poată controla odată ce ajungeau față în față; nu avea să fie 
posibil să-l evite cu desăvârșire. 

— O să iau catârii de povară sus la castel, şi voi puteți merge la 
peşteri. 

— Prostii! exclamă Maria. Tu şi Sofia aţi închis peșterile pentru a ne 
păstra vinurile în siguranţă în fața francezilor ălora răi, şi e corect să 
fiți acolo când se vor deschide din nou. 


Athena se întoarse spre servitorii regali care călăreau în urmă şi 
dirijau catârii liberi de poveri. 

— Vrea careva dintre voi să se întoarcă acum la castel? 

Un cor de voci strigând „Nu!“ răsună pe loc. Toată lumea avea chef 
de o petrecere. 

— Catârii pot fi lăsaţi aici deocamdată, spuse Mercedes. Minunatul 
nostru Diego îi va duce la grajduri și se va îngriji să aibă fân și apă. 

Portarul îşi ridică ochii spre cer şi mormăi o rugăciune sau un 
blestem. Athena ştia că ăsta era un vechi joc pentru Diego și membrii 
familiei da Silva, așa că se resemnă în faţa inevitabilului. Apucându-și 
frâiele, spuse: 

— Atunci, să mergem! 

Dacă nu-l putea evita pe Will, spera ca acesta să arate magnific în 
uniformă. Asta va fi consolarea pentru agitația ei. 

Pe când ajunseră la peşteri, era din nou stăpână pe ea. O parte din 
populaţia din această zonă a văii se adunase şi începuse deja 
sărbătorirea. Mâncarea şi băutura fuseseră puse pe mese improvizate; 
copiii alergau țipând; dansatorii se învârteau în sunetul unei muzici 
vioaie; un miros îmbătător de fripturi umplea aerul. 

— Un porc fript! exclamă încântată Mercedes. N-a mai fost aşa o 
sărbătoare de la venirea francezilor. 

Faptul că fusese tăiat un porc de valoare pentru sărbătoare arăta 
cât de mult ţineau gabrilenii la vinul lor. Cu atâția oameni prezenți, 
nimeni nu căpăta mai mult de o bucăţică, dar porcul era un simbol al 
unor timpuri mai bune ce aveau să vină. Și unde mai pui că mirosea 
delicios. 

Marele morman de pământ și pietre prăbușit ce astupa intrările 
inițiale era acum străpuns de un surprinzător de mare pătrat, închis la 
culoare, din care ieşeau dâre de praf. Nici urmă de Will. Ar fi trebuit 
să-şi dea seama că el săpa puţul mai degrabă decât să supravegheze de 
la distanţă, ca boierul. 

Sofia şi Justin Ballard erau lângă intrare. Văzând-o pe Athena, Sofia 


făcu semne disperate din mână s-o cheme alături. Unul dintre 
servitorii regali spuse: 

— Mergeţi la prințesă, Lady Athena. O să am eu grijă de calul 
dumneavoastră. 

Athena îi mulțumi și descălecă pentru a-și face loc prin mulțime. 
Când ajunse la mica zonă liberă de lângă intrare, Sofia o întâmpină cu 
o îmbrățișare. 

— S-au făcut atâtea în ultima săptămână, Athena! Podul și acum 
asta! 

Făcu un gest spre gura puţului. Intrarea era înconjurată de bușteni 
strâmbi, dar solizi și din deschidere ieșea o mașinărie ciudată. Uimită, 
Athena studie roţile, cureaua lată de piele și muncitorul care învârtea 
de o manivelă mare ce făcea cureaua să se miște spre exteriorul 
puţului. 

— Ce naiba e asta? 

— Will îi spune bandă transportoare de pământ, explică Justin. A 
văzut ceva asemănător într-o mină din Yorkshire. A încropit asta cu 
niște roți vechi şi piei tăbăcite de vacă, așa încât pământul să poată fi 
înlăturat mai repede. 

Cum era de aşteptat, două găleți umplute cu pământ se apropiară 
de capătul benzii transportoare. Omul care învârtea manivela se opri 
şi luă găleţile, dându-le altui muncitor, care le duse spre o movilă, 
departe de operațiunea de săpare. Găleţile goale fură adunate 
grămadă și duse înapoi la puț 

— Ingenios! spuse ea. Au ajuns la ușă în prima grotă? 

— Da. Am vrut să vedem, dar Will nu ne lasă să intrăm, spuse Sofia. 
A zis că nu vrea să fim zdrobiţi dacă se întâmplă ceva. 

— Dar e în regulă ca el să fie zdrobit? întrebă Athena sceptic. 

— Nu-i un risc prea mare, o asigură Justin. Will e doar grijuliu cu 
siguranța Alteţei Sale Regale. 

El şi Sofia schimbară o privire încărcată de intimitate. Inima 
Athenei se strânse. Nu exista nimic impropriu, dar putu vedea că ei 


deveniseră chiar mai apropiați câtă vreme ea lipsise. Atâtea 
sentimente de tandreţe și nici o posibilitate de a le exprima. 

În ciuda zgomotului gabrilenilor care sărbătoreau, putu auzi 
ciocăneli din interiorul puţului. Studie intrarea cu mare curiozitate. Nu 
regretase niciodată că provocase alunecarea de teren ce păstrase 
comoara viticolă din San Gabriel ferită de francezi, dar se ruga ca acele 
butoaie și butoiaşe să poată fi salvate. 

Exista un singur mod de a afla cum mergea treaba. 

— Eu nu sunt din familia regală, spuse ea şi intră în put. 

Athena trebui să se ghemuiască puţin, dar nu atât de mult pe cât se 
așteptase. Puţul trebuia să fie încăpător, pentru a permite celor mai 
mari butoaie să fie scoase. Transportorul mergea pe lângă perete la 
dreapta ei și, cam la fiecare duzină de pași, un felinar atârna de 
bârnele ce sprijineau tavanul. 

Transportorul se termina unde bănuia ea că era mijlocul tunelului. 
Un tip scund şi solid se apropie de ea cu câte o găleată de pământ în 
fiecare mână. Zâmbi vesel cu dinţii albi lucind pe fundalul feţei 
murdare. Nu-l recunoscu, aşa că probabil era unul dintre muncitorii 
aduși din Porto. 

Auzi o voce vorbind în portugheză şi se uită înapoi, văzând că Justin 
Ballard o urmase și saluta muncitorii. Îi zâmbi. 

— Nici eu nu sunt din familia regală şi sunt absolut curios să văd 
dacă vinul a supravieţuit. 

— Îmi pare rău că nu faci parte din familia regală, spuse ea evaziv. 

El făcu o grimasă. 

— Şi mie la fel. Dar nu pot regreta că am venit în San Gabriel. 

Un bărbat cu o atitudine rațională. Asta era o trăsătură folositoare 
în situaţia lui. Și ea avusese o atitudine raţională odată, însă Will o 
dăduse peste cap. 

Acum se vedea capătul tunelului, şi Athena zări în lumina slabă cum 
Will şi Senor da Cunha, pivnicerul regal, foloseau mistrii pentru a răzui 
pământul din jurul ușii masive din lemn. Will îşi scosese mindirul roșu 


şi era în cămașă, pânza albă fiind murdară de noroi. Ea zâmbi cu 
tristeţe. Oricum, arăta superb. 

— Aţi găsit intrarea! exclamă Justin. 

— Mulțumită lui Senor da Cunha. Will se înfioră abia vizibil înainte 
de a-și ascunde reacţia la vederea ei. Serios, voi doi n-ar trebui să fiți 
aici. 

— N-am putut rezista, spuse vesel Justin. În afară de asta, am mare 
încredere în talentele tale de miner. 

Will ridică din umeri. 

— Care sunt ca inexistente, dar aici a fost o treabă relativ ușoară, 
fiind pe un teren neted și săpând prin pământ prăbușit, nu prin rocă. 
Am putut să urmăm firul drumului direct înăuntru. Simplu. 

— O să fie greu să prelungiţi tunelul spre a doua peşteră? întrebă 
Justin. 

— Peşterile sunt legate în interior, spuse Senor da Cunha. Cu voia 
lui Dumnezeu, vom putea intra în a doua peșteră fără să mai săpăm 
mult. 

Athena îşi încrucișă degetele. 

— Sper că alunecarea de teren n-a cauzat pagube în interior. 

— Şi eu sper la fel, spuse Senor da Cunha. Dar dumneata și prințesa 
noastră aţi făcut ceea ce era necesar. Mai bine să pierdem tot vinul 
decât să-l lăsăm francezilor! Scuipă după ce rosti cuvântul 
„francezilor”. 

Will termină de scos la lumină marginile uşii, curăță gaura cheii cu o 
vergea subțire de metal, apoi se dădu în spate. Făcând un măreț gest 
teatral, spuse: 

— Senor, faceţi onorurile! 


capitolul 21 


Sofia reuşi să-şi stăpânească curiozitatea în legătură cu săpăturile 


până când Justin o urmă pe Athena în interiorul puţului. Scoasă din 
fire, se strecură după el. O mare parte din vinul depozitat aici era al ei, 
sau cel puţin al familiei ei, ceea ce îi dădea dreptul să meargă să vadă 
ce se petrecea acolo. 

Zgomotul uneltelor la capătul tunelului îi acoperi paşii tăcuţi. Trecu 
de un muncitor care o recunoscu și încercă stângaci să facă o 
plecăciune. Ea îi făcu semn să se potolească și îşi atinse buzele cu un 
deget cerându-i să tacă. EI își plecă uşor capul înțelegând şi își văzu de 
treabă cu gălețile de pământ. 

Sofia veni în spatele Athenei și al lui Justin chiar atunci când Will 
Masterson termină de curăţat ușa și îi cedă locul lui Senor da Cunha. 
Fiind scundă, se putu strecura cu ușurință fără a fi văzută. Pivnicerul 
ei scoase o cheie grea de fier şi o băgă în lacăt. 

Pe când se străduia să deschidă lacătul, Will porunci: 

— Voi doi să vă retragețţi cel puţin o duzină de pași. Aici nu-i mină, 
aşa că probabil nu vor fi gaze explozive, dar nu se poate şti ce anume 
aţi stârnit prin alunecarea de teren. Atenţionarea lui îi făcu pe Athena, 
pe Justin şi pe Sofia să se retragă mai în spate. Pivnicerul zgâlțâi cheia 
până când putu s-o întoarcă. Will își prinse amândouă mâinile de 
mânerul ruginit şi trase tare. Uşa se deschise cu un scrâșnet ascuţit. 

Un curent puternic de aer îmbibat de miros de vin ieși din tunel. 
Mirosul era atât de intens, încât Athena strănută și Sofia aproape că 
tuși. 

— Partea îngerilor! exclamă cu tandrețe Justin. Aroma îmbătătoare 
a unui beci cu vinuri. E uimitor cât alcool evaporat se poate strânge 
când un beci a fost închis pentru o bună parte din an. 

Sofiei îi plăcuse întotdeauna termenul „partea îngerilor“ atribuit 
alcoolului ce se evaporă în butoaie în timpul maturării vinului, aşa că i 
se păru un moment prielnic să-şi anunţe prezenţa cu aplauze. Când 
Athena și Justin se întoarseră, surprinși, Sofia spuse veselă: 

— Nici eu n-am putut rezista să nu mă uit. La urma urmei, mare 
parte din vin aparţine casei Alcantara. 


Pivnicerul care o învățase pe Sofia aproape tot ce știa despre vinuri 
plescăi din buze cu o indulgentă dezaprobare. Întinzându-i unul dintre 
felinare, spuse: 

— Vi se permite să aveţi onoarea de a fi prima care intră, Alteță. 

Sofia luă felinarul într-o mână și cu cealaltă luă mâna Athenei. 

— Hai, draga mea prietenă, să vedem ce am făcut noi în acea zi 
periculoasă. 

— Sper că nu prea multe stricăciuni! spuse Athena cu înflăcărare. 

Una lângă alta, intrară pe ușa largă în peştera de vinuri. Luându-se 
după intensitatea mirosurilor, Sofia se temu că aveau să vadă butoaie 
sparte, dar totul părea miraculos de intact. Pe ici, pe colo, se vedeau 
mici grămezi de pământ, acolo unde solul căzuse de pe tavan din cauza 
alunecării de teren, dar toate butoaiele erau suficient de departe de 
ușă pentru a fi ferite de stricăciuni. 

Ea ridică felinarul deasupra capului, și lumina dezvălui rânduri 
lângă rânduri de butoaie dispărând în întuneric. Fiecare butoi era 
însemnat cu numele fermei care îl produsese. Cam o treime era 
marcată cu blazonul Casei Regale Alcantara. 

— Totul e în regulă! strigă ea spre bărbaţii din spatele ei. Peştera 
arăta exact la fel cum era înainte de venirea francezilor. 

Impresionat, Justin intră în peşteră şi întrebă: 

— Cât vin e depozitat aici? 

— Mult, spuse Senor da Cunha. Am avut câteva recolte excelente, 
aşa că s-a produs mai mult vin decât se putea bea în San Gabriel. În 
spatele acestei camere mai sunt câteva depozite, și peștera nouă e mai 
mare decât asta. 

— Ceea ce înseamnă într-adevăr mult vin, remarcă Sofia. Destul 
pentru a ajuta ţara din punct de vedere financiar - dacă am putea să-l 
punem în vânzare. 

— Cam jumătate e vin obişnuit, de masă, şi jumătate a fost întărit cu 
alcool pentru o viață mai lungă şi o aromă mai puternică. Pivnicerul își 
ridică legătura de chei și alese o altă cheie grea. Acum, hai să vedem 


dacă peștera cea nouă a rezistat la fel de bine. 

Merse până la jumătatea camerei şi se opri în fața unei uşi masive 
aflate între două rânduri de butoaie. Lacătul ăsta se desfăcu mai ușor. 
Deschise ușa și se dădu în spate, fiind izbit de un alt val de miresme 
puternice. Când mirosurile se împrăștiară aproape complet, Senor da 
Cunha ridică felinarul și intră, urmat îndeaproape de toți ceilalți. 

— E un miracol, șopti bătrânul pivnicer pe când lanterna dezvălui 
butoaie ce stăteau aliniate. O lacrimă i se ivi în ochi. Un miracol al 
Sfintei Deolinda. 

Înapoindu-se în prima peşteră, Justin o întrebă pe Sofia: 

— Sfânta Deolinda? 

— O legendă din partea locului. O să-ţi povestesc eu despre ea mai 
târziu. Pentru moment, ai vrea să guști niște vin? Asta e adevărata 
piatră de încercare pentru a stabili cât de bine a rezistat. 

— O idee excelentă, spuse Senor da Cunha. O să scot să gustăm. 

Lângă intrare era o masă pe care se aflau o duzină de păhărele 
întoarse cu fundul în sus. Câteva căzuseră de pe masă și se spărseseră, 
dar păhărelele rămase erau întregi. Pivnicerul scoase o batistă curată 
din buzunar și le şterse pe toate de praf, apoi studie butoaiele. 
Hotărându-se, duse un teanc de cinci păhărele spre un butoi mare 
marcat cu blazonul Alcantara. 

— Dacă vreţi să mă iertaţi, Alteță. Trase puţin vin din butoiul ales şi 
îl gustă el însuși în loc de a i-l oferi Sofiei. N-ar fi fost bine să ofere unui 
negustor de vin în vizită la ei un vin trecut. 

După ce sorbi odată precaut, Senor da Cunha scoase un oftat adânc 
de plăcere. Mai scoase o probă. 

— Alteță, cred că acesta e potrivit pentru familia regală. 

Ea gustă şi dădu aprobator din cap. 

— Foarte bun şi dulce. S-a maturat bine aici fără a fi deranjat. 
Justin? 

Îi oferi propriul pahar, încântată de acea mică şi tainică intimitate. 

El acceptă cu un zâmbet, degetele lui atingându-le pe ale ei pe când 


As 


îi întindea paharul. Ea prețuia chiar şi aceste mici atingeri și nu 
încerca să se gândească la cum ar fi să-l sărute pe când îl privea 
gustând vinul. Avea o gură minunată și senzuală. 

Mai întâi sorbi; apoi termină paharul cu plăcere. 

— Într-adevăr, un vin bun. Trebuie să găsim un mod de a trimite o 
cantitate la Porto. 

Atât Athena, cât şi Will gustau vinul, concentrându-se asupra 
paharelor lor și păstrând o distanță prudentă unul față de celălalt. Se 
străduiau să nu se uite unul la celălalt. 

Era înnebunitor să vezi aşa ceva. Sofia ştia că țineau unul la altul și 
nu exista nici un motiv clar pentru care să nu poată fi împreună. 
Pesemne existau motive ascunse, de vreme ce Athena nu era o 
nesocotită. Vorbea puțin despre trecutul ei, dar era evident că faptul 
că era copil din flori ca și educația ei neobişnuită își lăsaseră 
amprenta. 

Athena merita un tip extraordinar, cum era Will. În schimb, o luase 
la goană când aflase că era Lord Masterson. 

Trebuiau să fie puşi împreună, şi Sofiei îi trecu prin minte un mod 
de a face asta. 

— Acesta e ultimul dumitale proiect ingineresc pe care l-ai propus, 
Lord Masterson, dar, înainte de a te întoarce în Anglia, sper că te vei 
gândi la încă unul. 

Will îi aruncă o scurtă și aproape insesizabilă privire Athenei. 

— Ar fi plăcerea mea, Sofia. Nu mă grăbesc prea tare să plec din San 
Gabriel. 

— Propun să ne îndreptăm călare spre râul San Gabriel, să-i 
cercetăm cursul şi să vedem dacă albia se poate îmbunătăţi suficient 
pentru a fi navigabil, spuse Sofia. Eu, Athena, dumneata şi Justin 
putem să facem popas lângă râu câtă vreme ne gândim ce s-ar putea 
face. 

Athena părea îngrozită. 
— Nu e nevoie de mine într-o astfel de expediţie! Nu știu nimic 


despre inginerie. 

— Dar am nevoie de tine ca însoţitoare, sublinie Sofia. 

— Mai există și alte însoţitoare, spuse caustic Athena. Sau maiorul 
Masterson și domnul Ballard ar putea merge singuri. Cu siguranţă ar fi 
mai rapizi şi mai eficienţi fără ca noi să-i încetinim. 

Era momentul să bage în discuţie argumentul hotărâtor. Sofia spuse 
încet: 

— N-ar fi plăcut să călărim înspre munţi? Ultima dată când am făcut 
asta era ziua când au venit francezii. De atunci încoace, am fost prea 
ocupate. Prea obosite. Prea îngrijorate. Acum, că treburile ţării sunt 
într-o stare mai bună, merităm puţină vacanţă. 

— O lovitură necinstită, surioară! Athena zâmbi trist. Dar ai 
dreptate. După un an dificil, în sfârşit viitorul țării arată mai luminos. 
Întotdeauna mi-au plăcut plimbările lungi călare. Bănuiesc că e 
vremea pentru o alta. Va fi... interesant. 

Privirea îi licări spre Will, apoi se îndepărtă. 

— Mulţumesc că ai fost de acord! Va fi încântător să fiu departe de 
palat și de nevoia de a mă comporta ca o prințesă în fiece moment. 
Sofia o îmbrăţișă scurt pe Athena, apoi continuă: Acum o să alegem 
două butoaie mici pentru sărbătoare, unul roșu și unul alb. Nu din cel 
alcoolizat, pentru că nu vrem să sărbătorim peste măsură! 

Râzând, îi conduse afară, spre mulțime. Viaţa era bună, și, cu 
siguranță, ea şi Justin aveau să danseze înainte de lăsarea serii. 

XXX 

Deşi Athena nu regretase niciodată că astupase intrările în peşteră, 
fu uşurată să descopere că vinurile, comoara din San Gabriel, 
supravieţuiseră fără stricăciuni. Asta era bine pentru moralul 
locuitorilor și poate şi pentru visteria greu încercată. 

Fiesta era în plină desfășurare, căci oamenii auziseră veştile bune şi 
veniseră de departe. Se scoaseră alte butoaie de vin, începu muzica de 
dans şi, curând, toată lumea se înveselise. 

Ca o doamnă de vârstă matură, Athena urmărea dansul de pe 


margine, când ordonanța lui Will, Tom Murphy, se apropie cu un fatal 
zâmbet irlandez. 

— Dansaţi cu mine, Lady Athena? 

Ea râse. 

— Dar sunt atâtea tinere fete frumoase de pe aici cărora le-ar 
plăcea să danseze cu un soldat chipeș! 

— Dar dumneavoastră aveţi înălțimea potrivită, explică el pe când îi 
luă mâna şi o conduse într-un vioi dans rural gabrilen. Şi Senora 
Oliviera nu mă lasă să dansez fiecare dans cu Maria Cristina. 

— Şi tu nu vrei să încurajezi alte fete, de vreme ce Cristina ar putea 
fi aleasa. 

Pielea albă de irlandez a lui Murphy se înroşi pe sub bronzul de pe 
faţă. 

— Cred că ea e aleasa, Lady Athena. Fiind soldat, devii mai prudent, 
aşa că mă mai gândesc o zi sau două, dar... Privirea i se îndreptă spre 
Cristina, care dansa cu tatăl ei. Ea îşi ridică ochii, ca și cum simţise că 
Tom o privea, și zâmbiră amândoi, îndrăgostiți nebuneşte unul de 
altul. El oftă vesel, spunând: Cristina mă face să mă simt minunat. Dacă 
ne hotărâm să ne căsătorim, maiorul a spus că o să ne cumpere o casă 
drept dar de nuntă! 

„Blestematul de maior e extrem de cumsecade”, se gândi Athena 
exasperată. Dar era generos din partea lui să ofere tinerei perechi 
posibilitatea de a păși cu dreptul în noua lor viață. Mulţi lorzi nu s-ar 
gândi niciodată să facă așa ceva, bănuia ea. Ar fi o pereche potrivită. 
Cristina era pe cât de inteligentă, pe atât de frumoasă şi avea 
imaginaţie, o trăsătură utilă pentru o fată care voia să se mărite cu un 
irlandez. 

Scoțându-și-l pe Will din minte, Athena se relaxă dansând. Murphy 
era într-adevăr de înălțimea potrivită, aproape tot atât de înalt ca Will, 
deşi nu atât de masiv, și îi plăcea să danseze la fel de mult ca ei. 

Dansul antrena mai multe perechi să se învârtă și câteodată să-și 
schimbe partenerii, aşa că n-ar fi trebuit să fie surprinsă când, 


întorcându-se să-şi prindă mâinile de cele ale următorului ei partener, 
se găsi față în față cu Will. 

El zâmbi şi îi luă mâinile, făcând-o să se învârtă. Fu traversată de un 
fior atunci când mâinile li se atinseră afectuos. Plăcerea fu imediat 
urmată de recunoașterea faptului că el era Lord Masterson. 

Simţind-o cum se crispează, Will spuse cu voce joasă, mai încet ca 
muzica: 

— Ai hotărât că totuși putem fi prieteni, și prietenii dansează 
împreună, nu-i aşa? 

Neputând să reziste zâmbetului lui, ea spuse cu tristeţe: 

— Da, dar cu siguranţă e greşit să-ți placă prea mult! 

Zâmbetul i se lăţi pe faţă. 

— O să mai stau pe-aici câteva săptămâni. Locuim sub același 
acoperiș şi nebunatica ta prinţesă a organizat o drumeţie, așa că n-ar fi 
mai bine dacă am fi relaxaţi unul față de celălalt? N-o să fac nimic din 
ce tu nu-ți doreşti. 

Mai bine să fie relaxaţi, da, dar nu mai simplu. Cu toate acestea, 
acum, că-şi mai revenise din șocul veștii că o căsătorie între ei nu avea 
să fie niciodată posibilă, își dădu seama că voia să se bucure de 
prietenia lui pentru atât timp cât le mai rămăsese. Îi zâmbi. 

— Foarte bine, putem fi parteneri de dans. 

— Şi tovarăşi de drumeţie. Excelent. Privirea îi deveni mai 
arzătoare. Accept că nu mă vrei, dar aș... regreta profund dacă n-am 
putea fi parteneri de dans. 

— La fel şi eu, şopti ea, şi apoi veni momentul să schimbe din nou 
partenerii. Parteneri de dans. O nouă categorie - și una care-i plăcea. 


capitolul 22 


Deşi Athena ştia că în această drumeţie de-a lungul râului urmau să 
apară momente de stânjeneală cu Will, se simțea entuziasmată și 
nerăbdătoare pe când ei patru se adunară în curtea castelului. Sofia 


zâmbi ştrengăreşte spre ea, apoi îl lăsă pe Justin s-o ajute să încalece. 
Atât ea, cât și Athena purtau fuste-pantalon, astfel că puteau călări 
bărbăteşte, iar desagii lor conțineau tot ceea ce era necesar pentru o 
drumeție de două sau trei zile. 

Athena verifică starea carabinei sale, apoi o băgă în tocul de la şa. 
Will strângea chinga de la şaua lui, dar își ridică privirea și spuse: 

— Mă întrebam ce s-a ales de carabina pe care o aveai în Porto. 

— Ofițerul francez care ne-a însoţit în siguranță până la biserică s-a 
uitat la carabină, apoi la veșmintele mele de călugăriță, după aceea a 
luat carabina fără a pune vreo întrebare. Pentru că era o armă 
franceză, n-am comentat. Rânji. În afară de asta, nu mai aveam 
muniție. 

— O puşcă fără muniţie nu e mai mult decât o bâtă. Deşi, câteodată, 
bâta e de mare folos. Will își puse și el carabina în toc. Ai fi jignită de 
moarte dacă m-aş oferi să te ajut să încaleci? 

— Deloc, dar chiar că nu e necesar. Îşi luă avânt și încălecă. Să fii 
înalt își are avantajele sale. 

— Nu e nimic nenatural în a fi înalt! Will încălecă și el la rândul lui. 
Efectul poate fi de-a dreptul superb. 

Ea ridică din sprâncene. 

— Cred că asta intră în categoria interzisă a flirtului. 

— Niciodată! spuse el spășit, îndemnându-și calul s-o ia din loc. E 
purul adevăr. 

Athena râse împăcată. Avea soare, căldură, cea mai bună companie 
şi îşi lua o pauză de la îndatoririle ei obișnuite. Sofia avea dreptate: 
amândouă aveau nevoie de această perioadă de relaxare. Și, deși 
călătoria cu bărbaţii pe care-i doreau, dar pe care nu le era permis să-i 
aibă, s-ar putea dovedi stresantă, avea să fie și un prilej de bucurie. 

Pe când coborau călare înspre vale, Will o întrebă pe Sofia: 

— Pe ce parte a râului o să mergem? 

— Partea de sud, de-a lungul drumului spre Porto. E aproape de râu 
pe cea mai mare parte a lui, răspunse Sofia. Justin, ai studiat starea 


râului în vreme ce veneai încoace? 

— Da, Will mi-a spus să fiu atent, dar drumul s-a îndepărtat pe 
bucata cea mai abruptă a urcușului pe munte, spuse Justin. Mă aştept 
ca acestea să fie porțiunile râului ce fac imposibil să treacă o barcă 
până la Douro. 

— Da, e un defileu strâmt, cu niște curenţi periculoși şi o cascadă 
mare, spuse Sofia. Am văzut cascada doar de la distanţă, dar e un 
obstacol uriaș. 

— În ultimul timp, n-am mers chiar aşa departe, spuse Athena, 
răspunzând salutului câtorva copii de la marginea drumului, ce 
fluturau cu entuziasm din mâini. Dacă-mi aduc bine aminte, există o 
porțiune abruptă ce urmează cursul râului acolo unde drumul 
principal o cotește. E destul de aproape să putem avea o vedere clară 
asupra defileului? 

— Cred că da, răspunse Sofia. Vom vedea! 

— Îmi face plăcere să arunc în aer chestii, spuse Will. L-am pus pe 
Justin să aducă special praf de pușcă și încă n-am avut ocazia să-l 
folosesc. 

Ceilalţi râseră. 

— Poţi să-ți îndeplineşti dorinţa ta explozivă, spuse Athena. Îmi cer 
scuze că ţi-am răpit ocazia de a demola peșterile cu vinuri. 

— Asta ar fi fost o crimă împotriva umanităţii! declară Justin, 
punându-și teatral o mână în dreptul inimii. Vinul bun ar trebui 
prețuit şi nu aruncat în aer! 

— E destul de rău și doar să-l scuturi, spuse Sofia cu infatuare. E 
nevoie de zile întregi să se așeze depunerile. 

— Şi asta e rău, spuse serios Justin. Eu încerc să evit a-mi tulbura 
vinul. 

— Doar nu vrea nimeni un vin mânios, fu de acord Sofia, înainte de 
a izbucni în chicoteli molipsitoare. Ea avea nevoie de această vacanţă 
departe de responsabilităţi la fel de mult precum Athena. 

Cei patru își continuară glumele pe când ajunseră la râu şi se 


îndreptară spre vest, în direcția Portugaliei. Devenind serios, Justin 
spuse: 

— Râul e iute și ar putea fi periculos aici. Cât de mult scade debitul 
în lunile secetoase? 

— E întotdeauna destulă apă pentru a putea folosi bărci mici la 
călătoria prin vale, răspunse Sofia. Chiar și în toiul verii, e riscant să 
treci prin vad în valea centrală. lată de ce reconstrucția podului era 
atât de importantă. 

Călătoriră într-un ritm constant, cu Will luându-și notițe despre cele 
mai dificile zone ale râului. Pe la începutul amiezii, lăsară în urmă 
zonele cultivate ale văii şi intrară în zona de pășune, unde grupuri 
răzlețe de oi sau capre pășteau liniștite sub ochii relaxaţi ai tinerilor 
păstori. 

Râul deveni mai îngust și mai vijelios, dar, când se opriră pentru un 
prânz relaxat cu pâine, brânză și vin, Justin spuse: 

— Curenţii sunt o provocare, dar, până acum, râul nu e mai rău 
decât unele dintre porțiunile superioare ale lui Douro. Luntrașii care 
duc bărcile cu vin, așa-numitele rabelost5, sunt foarte iscusiţi la 
condusul prin ape vijelioase. 

— Unele dintre roci ar putea fi urnite pentru a face albia mai 
netedă, spuse Will gânditor. 

Athena râse. 

— Orice doar ca să foloseşti praful tău de puşcă! 

— Foarte adevărat. Deşi n-ar merita să fie făcut decât dacă cursul 
inferior al râului poate fi îmbunătăţit îndeajuns. Termină ce mai avea 
de notat, vinul și mâncarea fură împachetate și își continuară drumul. 

Curând, drumul principal se îndepărtă, și ei o luară pe poteca 
îngustă ce urmărea cursul râului. Poteca deveni mai accidentată și mai 
abruptă și numărul crescând de stânci prăbușite dădeau peisajului un 
aspect ciudat, nefiresc. Dar caii gabrileni crescuţi la munte erau siguri 


13 Barcă tradiţională portugheză pentru transportat bunuri şi în special vin pe râul Douro. 


Originară din această zonă, nu există în nici o altă parte a globului. (n.tr.) 


pe picioare, și nici o porțiune de drum nu fu de netrecut. 

Poteca devenise netedă și, spre dreapta, râul tăia adânc în coasta 
muntelui, creând defileul despre care le pomenise Sofia. Pe când 
poteca începu să coboare, marginea defileului nu se mai vedea, pentru 
că mormane de stânci blocau vederea. 

Tunetul apei ce se prăvălea se intensifică pe când ei își continuară 
drumul. Will îşi opri calul în loc și studie mormanele de stânci și pietre 
căzute. 

— După zgomotul apei, trebuie că ne aflăm față în față cu cascada. 
Aş putea să mă urc în vârf şi să mă uit în jos spre defileu. 

Văzând în minte cum grohotișul se mişca sub greutatea lui şi cum îl 
prăvălea în defileu, Athena sugeră: 

— De ce să nu continuăm să mergem pe potecă? Am putea găsi un 
loc de unde să avem o vedere clară. 

— Athena are dreptate, spuse Sofia. Fratele meu mi-a spus că există 
un loc de unde te poţi uita în jos la cascadă. Mi-a... mi-a promis că mă 
duce acolo într-o zi. 

Înghiţi nodul din gât, gândindu-se la acea promisiune neîndeplinită. 

După o ultimă privire ce tânjea după grămezile de rocă, Will spuse: 

— În cazul acesta, ar trebui să mergem mai departe. Dacă nu putem 
găsi un astfel de loc, pot, fără îndoială, să mă întorc aici. 

— Dacă e necesar, o să mă urc eu, spuse Justin. Cântăresc mai puţin 
decât tine şi e mai puţin probabil să provoc o alunecare de grohotiş. 

Merseră mai departe pe drumeagul ce șerpuia printre bolovani 
printre care apăreau când şi când pini solizi. Apoi poteca ocoli un 
bolovan deosebit de masiv și duse la un mic luminiș plin de iarbă - și 
acolo era cascada. 

Athenei i se tăie răsuflarea la vederea căderii înalte și 
impresionante de apă. Chiar şi la acea distanţă, particule de apă rece o 
atinseră pe față. Era la fel de încântată de frumuseţea apelor care se 
prăvăleau pe cât era de dezamăgită văzând cât de imposibil de navigat 
era râul. 


— N-o să poţi trece vreun rabelo peste asta! 

Justin studie defileul și înălțimea cascadei. 

— Asta e ca o versiune mai mică a defileului Valeira. Acela a fost 
curățat, dar a fost o treabă foarte costisitoare și a durat ani buni. 

Sofia îşi mușcă buza. 

— Nu există destui bani în San Gabriel să începem un proiect atât 
de măreț. 

— Ar fi mult prea costisitor să instalăm un sistem de ecluze, dar 
cred că e posibil să construim un drum de transbordare în jurul 
cascadei, sugeră Will. Dacă rabelos pot transporta butoaie din San 
Gabriel până la un loc deasupra cascadei, catârii și oamenii ar putea să 
transporte vinul spre alte rabelos în josul râului. 

— Asta s-ar putea să meargă, spuse Justin intrigat. Dacă râul în aval 
e navigabil până la vărsarea în Douro, singurele zone impracticabile 
sunt cea cu defileul și cea cu cascada. Va trebui să cercetăm cursul 
inferior al râului, dar transportul vinului în jurul cascadei ar putea fi o 
soluție simplă și realizabilă, ce ar face posibilă punerea pe piață a 
vinului gabrilen. 

— O transbordare n-ar crește semnificativ costurile? întrebă 
Athena. 

— Ba da, dar cred că vinul gabrilen de o asemenea calitate va 
convinge oamenii să plătească mai mult, spuse Justin. Există un mare 
număr de aristocrați englezi care se mândresc cu prețul mare al 
vinurilor lor, atât timp cât vinul este suficient de bun pentru a justifica 
acest preţ. 

— Îmi place ideea de a crea slujbe pentru gabrileni, spuse Sofia 
gânditoare. Mulţi dintre bărbaţii care se vor întoarce de la război vor 
dori să facă altceva în afară de a lucra pământul și viile. Dar trebuie să 
plătim pentru bărci, catâri şi oameni înainte de a putea câștiga bani de 
pe urma vinului nostru. 

— S-ar putea aduna fonduri străine pentru a fi investite în asta? 
întrebă Athena. Să formăm Compania de Vinuri Alcantara. Will și 


Justin cunosc, probabil, englezi care s-ar putea gândi să investească în 
ea. 

— Cunosc oameni care ar putea să fie interesaţi, fu de acord Will. 
Justin? 

— Odată ce voi transporta probe dincolo de munţi, așa încât 
vinurile din San Gabriel să poată fi gustate, ştiu că voi găsi investitori, 
spuse Justin şi eu însumi o să bag bani în ea. Cred că va fi o investiție 
bună. 

Sofia îi aruncă lui Justin un zâmbet strălucitor. Legătura dintre ei 
era extrem de puternică, Athena o putea simţi. O durea să ştie că 
surioara ei de suflet găsise dragostea împreună cu un bărbat demn de 
ea, dar că nu o să se poată căsători niciodată. 

Ar putea San Gabriel să accepte ca prinț consort un negustor 
scoțian protestant? Imposibil de imaginat. Sofia avea nevoie de un soț 
cu avere, rang şi influență depăşind orice deținea Justin. Perspectivele 
ei de căsătorie erau un subiect de speculaţii al gabrilenilor de ani de 
zile. 

Gândurile îi fură întrerupte de Will, care spunea: 

— Cred că e timpul să ne facem tabăra pentru noapte. Aici e un loc 
bun. E iarbă bună, un pârâu pentru cai şi stânci care ne protejează de 
vânt. Mai sunt și destui copaci împrăștiați printre stânci, așa încât 
lemnul pentru foc nu va fi o problemă. 

— Sunt gata să mă opresc pentru azi, spuse Sofia. N-am mai stat 
atâta în şa de luni de zile. 

— Dar voi, doamnelor, nu ne-aţi încetinit deloc, spuse Justin 
descălecând şi ajutând-o pe Sofia să descalece la rândul ei. Amândouă 
sunteți nişte călăreţe zdrobitoare. 

— Azi mai mult zdrobite decât zdrobitoare, spuse Sofia 
coborându-se în braţele lui. 

Athena sări de pe calul ei. 

— N-am mai făcut tabără într-o drumeţie ca asta de când am 
călătorit aici din Porto, acum cinci ani. O să fie ciudat să dorm din nou 


sub cerul liber. 

— Cel puţin nu sunt șanse de ploaie! Sofia își scoase pălăria și îşi 
dădu spre spate șuviţele brune ce scăpaseră din părul îngrijit strâns. 
Îți aduci aminte cât de umedă a fost călătoria din Porto? Arătam ca 
nişte curci plouate atunci când am ajuns acasă. N-am mai vrut să văd 
în fața ochilor un cort! 

— Nici eu, spuse Athena cu înflăcărare, dând jos desagii și şaua. Şi 
totuşi, iată-mă făcând tabără din nou - ce e drept, fără cort! 

Will descălecă și începu să se îngrijească de cal cu ușurința dată de 
un lung antrenament. 

— Unde aţi stat voi două când v-aţi ascuns în munţi de Baudin? 

— Într-o peşteră sus pe munte, spuse Athena. Am avut o bună 
vedere asupra văii şi înăuntru era un izvor, aşa că am avut apă. 

— Am împărțit peştera cu caii, ca să nu ne dea de gol, adăugă Sofia. 
Ai dormit vreodată împreună cu caii într-un loc înghesuit? 

— La drept vorbind, da, admise Will. Nu-i situaţia mea preferată. 
Dar mai rău a fost pentru voi din cauză că nu v-aţi așteptat la o invazie. 

Athena încercă să nu-şi aducă aminte de starea de neputinţă, 
confuzie și teroare pe care o simţiseră în acele zile. Erau pe punctul de 
a traversa munţii călare înspre Spania, când francezii plecaseră, 
mergând pe drumul principal spre est. 

— Am petrecut mare parte din timp discutând despre ce-am putea 
face, dacă era să facem ceva. Fără succes. 

Cu o expresie plină de compasiune, Justin întrebă: 

— V-aţi gândit să plecaţi după ajutor? 

— Unde să fi mers? Și cine să ne ajute? răspunse Sofia brusc. San 
Gabriel e izolat. E un drum lung până la cele mai apropiate orașe, și, pe 
oricine am fi găsit, cu siguranţă și-ar fi făcut mai multe griji de 
propria-i supravieţuire. După ce Baudin și brutele lui au plecat să se 
alăture principalei armate franceze, am căzut în genunchi și am înălțat 
mulțumiri Maicii Binecuvântate pentru plecarea lor. 

— Eram îngrijoraţi că ar fi putut rămâne aici, spuse Athena cu voce 


joasă. O vale plăcută, cu un castel solid şi cu vin bun. Paradisul unui 
soldat. 

— Din fericire, loialitatea armatei franceze pentru Napoleon e 
puternică, spuse grav Will. Dacă s-ar fi instalat aici, ar fi fost foarte 
greu să-i urneşti din loc. 

Schimbară o privire, şi ea știu că el se gândea la discuţia lor de 
deunăzi despre posibilitatea unei gherile bine organizate, hotărâtă să 
se stabilească aici. Ea avusese coşmaruri despre o astfel de invazie. 

Făcuseră tot ce putuseră pentru a se pregăti de un atac, și armata 
gabrilenă urma să fie în curând acasă, îşi spunea ea pentru a-și curma 
grijile. Îngrijorarea n-ar fi de ajutor, şi n-ar trebui să i se permită 
grijilor să pună bețe în roate acestei scurte vacanțe. 

— După ce vă ocupați de cai, adună cineva lemne de foc? Eu încep 
să pregătesc cina. 

— Ce mâncăm? întrebă Will cu interes. 

— Aşteaptă şi vei vedea, spuse Athena dezlegând unul din desagi. 
Dar vinul va fi prezent la masă. 

— Haide, acuma ai stricat surpriza! spuse Sofia cu o prefăcută 
exasperare. Pe când ceilalți râdeau, continuă: O să adun lemne de foc. 
Justin, vrei să mă ajuţi? 

— Cu cea mai mare plăcere, Alteță. Justin scoase o toporișcă din 
desaga lui, pregătindu-se. Îmi arăţi unde, iar eu le tai. 

— O să te pun să cari lemnele. Te-am prevenit! spuse Sofia 
îndepărtându-se printre două stânci înalte. 

Zgomotul înăbuşit al căderii apei de la cascada din apropiere 
acoperi vocea Athenei pe când se uita cum Sofia și Justin dispăreau în 
labirintul de stânci. 

— Nu sunt o însoţitoare prea bună. 

— Nici unul din ei nu va face nimic necuviincios, spuse Will liniştit. 
Dar merită puţin timp doar ei doi. 

— Aşa mă gândeam şi eu, spuse Athena amintindu-și de dulceața 
primei iubiri. Sofia merita asta, chiar dacă ea și Justin n-aveau un 


viitor împreună. Dacă suntem norocoși, poate că-și vor aminti să 
aducă şi nişte lemne de foc. 

Will făcu o grimasă. 

— Sunt nişte vreascuri acolo, lângă stânca aceea. O să fac un foc 
micuț. Oare o să avem nişte ceai bun, englezesc, înainte de cină, plus 
vin? 

— Citeşti gândurile, răspunse ea. Sau poate ești pur și simplu 
englez. Într-adevăr, avem ceai. 

Pe când ea scotea mâncarea și ustensilele de gătit din desagi, Will se 
duse chicotind să adune vreascuri din luminiş. Ea îl urmări cu privirea. 
Îi plăcea să-l vadă cum se mişca. Era întruchiparea puterii calme şi 
eficace, în aceeaşi măsură consecvent şi relaxat. Știa că n-avea să se 
plictisească absolut niciodată să-i admire acei umeri laţi. 

Schiţă un zâmbet intim, scoțând un pachet de frunze de ceai. Chiar 
dacă nu-şi vorbeau și nici nu se atingeau, era plăcut să respire același 
aer. 


capitolul 23 


Sofia. Privirea drăgăstoasă a lui Justin zăbovi asupra siluetei ei 
grațios rotunjite pe când ea mergea în față prin labirintul de stânci. Se 
întrebase cum avea să se descurce o prințesă în drumeţie, dar era 
evident că Sofia se distra de minune. Nu numai că era o călăreață 
desăvârşită, dar nu cerea un tratament special. Așa ceva era mai rar la 
domnişoarele de bună condiţie și cu atât mai rar la prințese. Deși, 
trebuia să admită, el nu cunoscuse nici o altă prințesă. 

Era bucuros să vadă că răceala ce se instalase între Will şi Athena 
dispăruse. Exista un alt fel de tensiune, pe care amândoi o ţineau bine 
în frâu. Nu văzu nici un semn cum că Athena Markham ar fi fost 
înclinată să-l accepte pe Will, ceea ce era regretabil, dar înţelese 
rezervele ei față de o căsătorie inadecvată ce ar fi dus-o în mijlocul 
aristocrației britanice. 


Membrii propriei lui familii erau priviți în anumite cercuri drept 
nişte noi îmbogăţiți vulgari. Între ei, râdeau de asta. Familia Ballard 
muncise din greu, cu energie și inteligenţă, şi aveau o avere ce rivaliza 
cu a celor mai mulţi aristocrați, dar se mândreau că erau niște 
negustori scoțieni căpoşi. Îşi puteau permite să râdă de aroganța 
aristocrată pentru că aveau succes și, chiar mai important, aveau 
legături afectuoase de familie. 

Athena Markham n-avea nimic din toate astea și bănuia el, avea 
mult prea mai multe răni ascunse. Dacă ar putea să fluture o baghetă 
magică și să-i aducă împreună pe ea şi pe Will, ar face asta într-o 
clipită, pentru că păreau atât de potriviţi unul cu altul. 

Făcu o grimasă. Cel puţin, el şi Will aveau să poată plânge unul pe 
umărul celuilalt despre pierderea femeilor pe care le iubeau. Pentru că 
Justin o iubea pe Sofia și ştia că avea să o iubească mereu. Nici unul 
din ei nu rostise vreo vorbă și nu făcuse vreun gest nepotrivit, dar 
totuşi, când ea era pe-aproape, el se simţea... fericit. Mai întreg. 

— Copacul ăla mort poate da tot lemnul de care avem nevoie. Sofia 
arătă spre scheletul cenușiu al unuia dintre copacii scunzi ce creșteau 
printre stânci. Cred că toporul tău e ascuţit, nu-i aşa? 

— La fel ca mine, toporul e pregătit să dea ajutor. Cu vreo două 
lovituri iuți, Justin tăie o creangă. E și bine uscat. Nu multă lume vine 
pe aici în căutare de lemne de foc. 

Sofia adună crengile căzute, în vreme ce Justin mai tăie câteva din 
copac, apoi le reteză la lungimi potrivite. Când avură o grămadă 
considerabilă, el își îndreptă spatele şi își curăţă așchiile de lemn de pe 
mână și de pe haine. 

— E suficient lemn să ţină toată noaptea. Va trebui să fac două sau 
trei drumuri să aduc totul înapoi la tabăra noastră. 

— O să te ajut. Sofia se uită la el timidă, cu ochii ei mari şi negri. 
Justin? 

— Da, prinţesă? întrebă el încurcat. 

— Vrei să mă săruți? 


El simți de parcă îi dăduse în cap cu o cracă. După ce înghiţi greu, 
spuse: 

— Nu există ceva ce mi-ar plăcea mai mult, dar e oare înțelept? 

— Nu. Dar e necesar. Sofia își mușcă buza înainte de a continua să 
vorbească: Dacă n-aș fi cine și ce sunt, situația noastră ar fi foarte 
diferită. Dar trebuie să pun San Gabriel pe primul loc. Planurile mele 
de căsătorie sunt discutate în toată ţara și nu se ia în consideraţie 
cineva mai puţin important decât un nobil de rang înalt spaniol sau 
portughez. Când colonelul da Silva se va întoarce acasă, se va întocmi 
o listă scurtă şi se vor începe negocierile pentru a găsi pe cel mai bun 
şi mai potrivit prinţ consort pentru regina din San Gabriel. 

Inima lui se strânse. 

— Aşa curând? 

— Am douăzeci și patru de ani. E timpul să mă mărit și să-mi 
întemeiez o familie, pentru că nu-i drept ca linia directă a casei regale 
de Alcantara să se stingă odată cu mine. Îşi ridică bărbia, cu o privire 
provocatoare. Îmi voi face datoria, dar vreau un sărut de la tine ca să... 
ca să-l preţuiesc în anii lungi și în nopţile care mă aşteaptă de-acum 
înainte. 

Impresionat că ea îi împărtăşea sentimentele, el spuse: 

— Îmi doresc prea mult să te sărut, meu anjo, îngerul meu. Poate că, 
de fapt, e mai bine ca tu să mă săruți. 

Ea încuviință din cap şi înaintă timid. El nu era decât de statură 
medie, dar silueta ei minionă o făcea să pară de neasemuit și fragilă. 
Văzând-o cum călărea, ştia că nu era deloc fragilă, dar era de 
neasemulit. Așa de neasemuit. 

Ea îşi puse mâinile ușor pe umerii lui și îi studie intens faţa, ca și 
cum voia să-i memoreze trăsăturile și să-și imprime în minte această 
clipă. Apoi se ridică pe vârfuri şi îi atinse gura cu a ei. Buzele ei erau 
deosebit de catifelate. 

Neputând să reziste, el o luă de talie pe sub jacheta scurtă, ținând-o 
aproape de el. Era plină de viaţă şi de senzualitate; gura-i era dulce ca 


o căpșună. Ştiind că nu trebuiau să lase impulsul să se intensifice 
primejdios, el murmură: 

— Amândoi mirosim a cal. 

În loc să se simtă jignită, ea râse. 

— Pentru că amândoi mirosim aşa, nici măcar n-am băgat de seamă. 

Apoi se înclină înainte pentru un alt sărut, şi de data asta buzele ei 
se deschiseră sub ale lui. Limbile li se atinseră, și el fu săgetat de 
dorinţă. 

— Meu anjo, şopti el depunând mici săruturi pe buzele ei, pe obrajii 
catifelați ca mătasea, pe urechea ei delicioasă. Drăguța mea, fata mea 
dragă. 

Și ea îi şoptea vorbe de alint, apropiindu-se din ce în ce mai mult, 
până când fu lipită de el. Mâinile lui se mișcau din proprie voinţă, 
conturându-i forma taliei și a şoldurilor. Era desăvârşită, perfectă și, 
pentru acest scurt moment, a lui. 

Înţelegând cât de aproape era să-şi piardă controlul, își îngropă faţa 
în părul ei des şi negru și o îmbrăţișă, inhalându-i mireasma, 
simțindu-i inima cum bătea lângă a lui. Ea oftă și se relaxă lângă el, cu 
braţele pe pieptul lui. 

— Ştii că m-aş însura cu tine dacă aş putea, nu-i așa? șopti el. 

— Ştiu. După o lungă tăcere, spuse ezitând: Mă întrebam dacă asta e 
ceea ce englezii numesc dragoste nebună de tinerețe şi dacă va dura. 
N-am avut ocazia să cunosc prea mulți bărbaţi interesanțţi, atrăgători. 
Tu ești singurul pe care l-am cunoscut și pe care l-am dorit drept soţ. 

Ea era cu şapte sau opt ani mai mică decât el şi, deși în anumite 
feluri înțelepciunea ei îi depășea cu mult vârsta, în alte feluri era o 
inocentă. 

— Nu pot să mă pronunţ despre intensitatea sentimentelor tale, 
meu anjo, spuse el, alegându-şi cu grijă cuvintele. De dragul tău, sper 
că ceea ce simţi este dragostea de tinereţe ce va trece şi că soarta îţi va 
da un soț pe care să-l iubeşti pe deplin și pentru totdeauna. 

— Şi eu am sperat asta, spuse ea ironic. Dar prinţesele sunt arareori 


atât de norocoase. 

— Atunci, o să mă rog să ai acest noroc. Se retrase, încă ținând-o în 
braţe, dar acum putea să-i privească ochii negri şi trăsăturile perfecte. 
Dar în ce mă privește... am trecut prin experienţele obișnuite pentru 
un bărbat în poziția mea. Asta a inclus dragoste tinerească și scurte 
pasiuni. Dar n-am simţit niciodată ceea ce simt pentru tine. Cred că e 
genul de dragoste veșnică. 

De fapt, era sigur de asta. 

În ochii ei luciră lacrimi. 

— Sper să te însori din dragoste şi să ai copii puternici şi frumoşi. 

El îi depuse un sărut ușor pe păr. 

— Şi eu sper asta, prinţesă. Dar tu vei fi mereu în inima mea. 

— Şi tu într-a mea. Ea își închise ochii pentru o clipă, apoi se dădu 
înapoi, cu o expresie de calm întipărită pe chip. M-am gândit să te 
numesc conte de San Gabriel, pentru a te face mai potrivit pentru 
căsătorie, spuse ea pe un ton mucalit. Unchiul Alfonso ar fi de acord cu 
aşa un act dacă i-aș cere. 

— Lord Ballard de Porto? Justin chicoti. Bănuiesc că nimeni nu va fi 
convins că asta mă face să fiu un consort potrivit. Probabil tata va fi 
făcut în curând baron pentru serviciile aduse Angliei - adică pentru 
administrarea mai multor afaceri de succes, dar asta e chiar mai puţin 
probabil să impresioneze pe cineva din San Gabriel. 

— Mă tem că titlurile englezești nu contează. Doar vechile titluri 
iberice sunt bune, spuse Sofia cu un zâmbet. Acum, trebuie să ne 
întoarcem la tabără, înainte ca Athena să organizeze o poteră să ne 
caute. 

— De acord. 

Se aplecă şi luă un braţ mare de lemne. 

Sofia mai puse câteva bucăţi, apoi ridică un braţ mai mic pentru ea.. 

— Încă un drum după ăsta va fi de ajuns. 

Se înapoiară pe aceeași potecă. Fiindcă ducea fiecare câte un braţ de 
lemne, le era imposibil să se țină de mână, ceea ce era chiar bine. 


Când ajunseră la tabără, Athena se uită spre ei pe deasupra unui 
mic foc. 

— Aţi ajuns chiar la timp. Era să rămân fără lemne de foc. 

— Mai avem de adus cam tot atâtea lemne. 

Justin îşi lăsă povara într-o grămadă lângă Athena, apoi puse și 
lemnele cărate de Sofia pe deasupra grămezii. 

— Vin cu tine să le aducem aici, spuse Will. 

Ştiind că n-ar trebui să fie din nou singur cu Sofia, Justin o luă 
înainte spre locul unde erau restul lemnelor de foc. Pe când adunau 
bucăţile, Will spuse destul de vesel: 

— Ai tăiat o mulțime de lemne, având în vedere cât de puţin timp 
s-au auzit zgomote de tăiere. 

— M-am mişcat repede, ca eu și Sofia să avem timp să discutăm. 

— Să discutaţi, murmură Will. Firește. 

— N-am făcut nimic pentru a o compromite, izbucni Justin. 

Will arătă surprins. 

— Bineînţeles că nu. E evident că tânjiți unul după altul, dar 
amândoi sunteţi prea înţelepţi ca să faceţi ceva prostesc. Se întinse să 
mai ia lemne. Doar un încuiat poate considera că un sărut înseamnă 
ruinare. 

— Mă ştii prea bine, murmură Justin luând ultimul braț de lemne. 
Îndreptându-și spatele, spuse: O să sfârșim ca doi moşnegi jelind în 
faţa paharelor de vin după fetele pe care le-am pierdut? 

— Foarte posibil, spuse Will luând-o înapoi spre tabără. Încă nu 
mi-am pierdut orice speranţă, deși bănuiesc că va fi nevoie de un 
miracol pentru a o convinge pe Athena că nu va regreta dacă se mărită 
cu mine. 

Justin se strâmbă. 

— Mă tem că mie îmi trebuie ceva mai mult decât un miracol. 

Și, cu toate astea, era imposibil să înăbușe o slabă şoaptă a 


speranţei. 
XXX 


Înteţind focul cu vreascurile nou aduse, Athena întrebă: 

— Aţi găsit ceva interesant în vreme ce căutaţi lemne? 

— Doar alte stânci și bolovani şi câțiva copaci trişti. Sofia se aşeză 
pe pătura îndoită, cu picioarele adunate într-o parte. Athena aranjase 
şeile şi păturile lângă foc - bărbaţii pe o parte și femeile pe cealaltă. 
Supraveghere pe ascuns. Adăugă: N-am făcut nimic șocant. 

Athena își ridică ochii şi zâmbi. 

— N-am spus nimic. 

— Conştiința nu-mi dă pace, admise Sofia cu regret. Faptul că am 
făcut şcoala la maici m-a lăsat cu credinţa că un singur sărut în afara 
căsătoriei e un păcat de moarte și că n-ar trebui să îți placă săruturile 
nici căsătorită fiind. 

Athena se lăsă pe călcâie. 

— Pasiunea e puternică şi poate avea consecinţe cumplite, spuse ea 
cu gravitate. În special tinerii ard de dorinţă, aşa că bisericile fac tot ce 
pot să țină în frâu pasiunea nesupusă. Dar dorinţa e firească, și, fără 
ea, n-ar fi existat omenirea. La fel ca atâtea în viaţă, problema e să 
găseşti un echilibru sănătos. Făcu o grimasă. Am auzit că mariajul 
reduce în cele din urmă pasiunea nebună de la o fierbințeală la o 
flacără ceva mai cumpătată. Nu că aș ști ceva despre asta. 

Sofia oftă şi îşi scoase agrafele din păr, apoi își masă cu buricele 
degetelor pielea obosită a capului. 

— Crezi că există vreo şansă ca San Gabriel să-l accepte pe Justin ca 
prinț consort? Ţării îi vor trebui ani întregi să se refacă după pagubele 
pricinuite de război și după pierderile de vieţi tinere. N-aș putea 
îndura să-mi ațâţ supușii unii contra altora. 

Athena cugetă înainte de a răspunde: 

— Țara ta preţuiește tradiția, dar tu ești foarte iubită, aşa încât 
oamenii ar putea fi mai înțelegători cu alegerea ta. Lumea se schimbă. 
N-aş spune că-i imposibilă acceptarea lui. Ar trebui să discuţi asta 
când vine momentul să-ţi evaluezi posibilitățile. 

— Dar şansele sunt aproape nule. Să fiu iubită înseamnă că lumea 


vrea „ce-i mai bun“ pentru mine, și pentru mulţi asta înseamnă un 
Duce Scârboșenie. Sofia se ridică și își scutură de praf fusta de călărie. 
Cu ce pot să te ajut? 

— Taie brânza, pâinea şi şunca. Athena scoase din desagă un grătar 
mare din fontă și îl puse peste foc pe trei grămezi de pietre pe care le 
aşezase lângă cărbuni. Un grătar e prea greu pentru o drumeţie 
serioasă, dar m-am gândit că, pentru doar câteva ceasuri pe drum, 
merita să-l aduc. Astea vor fi zile speciale pentru noi amândouă, Sofi. 
Mă bucur că ai propus această drumeţie. 

— Şi eu. Sofia se aplecă pentru a-şi ascunde îmbujorarea, scoțând o 
bucată mare de brânză și una de pâine din desagii ei. Ea şi Athena își 
împărțiră mâncarea şi ustensilele. Timp de două zile, putea să se 
bucure a fi de ajutor cu bucatele mai degrabă decât să se comporte ca 
o prinţesă. 

Până când bărbaţii se întoarseră, Athena pregătise cina simplă. Ce-i 
drept, Will în uniforma lui roșie era uimitor, dar Justin fu cel care-i 
atrase atenţia Sofiei. Ochii lui se măriră când îi văzu părul lăsat liber 
pe umeri. Călugărițele ar spune că ea îl ispitea. Sofia fu bucuroasă că 
putea s-o facă. 

Punând lemnele aduse în grămada mare, Will spuse: 

— Cred că văd un fel de sendviș, dar e unul ce miroase deosebit de 
bine. Vrei să-mi explici sau mă lași să ghicesc? 

Ea râse. 

— E mai mult sau mai puţin ce ai mâncat de când ai sosit în San 
Gabriel, doar că e fript pe grătar. Puse două sendvişuri bine rumenite 
pe o farfurie, unde deja erau şase puse unul peste altul. Felii de pâine 
cu brânză, şuncă afumată și un sos gabrilen de piper, apoi încălzit pe 
grătar până când brânza se topeşte și pâinea e prăjită. După asta, 
migdale prăjite pentru a întregi meniul. 

— Vinul e unul roşu, uşor, ce merge bine cu aceste sendvișuri, 
adăugă Sofia dându-le bărbaţilor pahare pline. Asta ar fi o masă 
modestă la castel, dar e destul de bună pentru o drumeţie, nu credeţi? 


Will se așeză pe o pătură îndoită în fața desagilor lui și muşcă 
dintr-unul dintre sendvișurile fierbinţi, apoi sorbi o gură de vin. 

— Excelent! Nu mi-am dat seama că ești o bucătăreasă atât de bună, 
Athena. 

— A trebuit să gătesc destul de des ca să învăţ câteva feluri de 
mâncare ce sunt mai mult sau mai puţin inofensive, explică ea 
aşezându-se cu picioarele încrucișate în faţa lucrurilor ei. Ăsta e unul 
dintre ele. 

— Plăcerile simple sunt adesea cele mai bune. Justin ridică paharul 
de vin într-un toast. Pentru mâncare bună și companie plăcută! 

Toţi se aplecară în față pentru a ciocni paharele. Sofia își dori ca 
această călătorie cu prietenii să poată dura o veşnicie. De vreme ce 
asta nu era posibil, avea să se bucure de fiecare moment. 

— Pentru prietenie și Sfânta Deolinda! 

Dădu pe gât o jumătate de pahar. Justin bău, apoi se întinse după 
unul dintre sendvișuri. 

— Sofi, ai zis că-mi vei spune povestea Deolindei. Numele înseamnă 
Dumnezeu cel Frumos? 

Ea încuviinţă din cap. 

— E povestea - probabil doar o legendă - întemeierii țării San 
Gabriel. Cu mulţi, mulţi ani în urmă, frumoasa Deolinda era o fată 
portugheză de familie bună, măritată cu prințul Alexandre, fiu și 
moştenitor al regelui de Alcantara. 

— Ăsta era un regat spaniol acolo unde acum e oraşul Alcantara? 

— Da, alcantara1+ înseamnă „podul“, şi numele se potriveşte 
poveștii. Un rival diabolic la tronul alcantaran a intrat noaptea cu 
oamenii lui în oraș şi l-a ucis pe rege. Sofia se opri pentru a-şi termina 
de mâncat sendvişul. Prințul Alexandre a luptat curajos până la 
moarte pentru a face posibilă fuga iubitei sale soții. 

— Fără îndoială că era o noapte neagră și furtunoasă, spuse grav 


zii Transliteraţie a cuvântului arab al quantara ce înseamnă „podul” (n.tr.) 


Justin. 

— Desigur, spuse Sofia cu ochii sclipitori. În legende, nimeni nu fuge 
vreodată să-şi scape pielea într-o zi însorită! Însărcinată, Deolinda şi 
un gardian credincios fugiră înspre nord, spre munți, şi ajunseră în 
valea asta. Ea dădu naștere fiului ei într-o peşteră, lângă locul unde 
este Castelo Blanco. Apăru arhanghelul Gabriel și spuse că ea şi cu fiul 
ei aveau să fie amândoi sanctificaţi și aveau să domnească peste o ţară 
a păcii şi a belşugului, unde toți vor trăi în siguranţă. 

— Se pare că legenda ar putea fi bazată pe o poveste adevărată, 
spuse Justin intrigat. 

— Eu întotdeauna am crezut așa, pentru că profeția îngerului s-a 
potrivit, spuse Sofia gânditoare. Refugiații din Spania și din Portugalia 
şi-au croit drum în vale; iată de ce avem nume și cuvinte din ambele 
țări. S-a spus că doar cei îndrumați de un înger pot să găsească drumul 
până aici. Gura i se strânse. Și a fost o ţară a păcii, până când au venit 
francezii. 

— O să fie din nou pace, spuse Athena blând. Deja valea se reface. 

— E o poveste frumoasă, spuse Will terminându-și al treilea 
sendviș. Dacă prinţesa era Sfânta Deolinda, cine era fiul ei? 

— San Gabriel de Montana, sfântul Gabriel al munţilor, spuse Sofia. 
Botezat în cinstea arhanghelului fără îndoială, şi ţara e botezată în 
cinstea amândurora. Pentru că Gabriel avea sânge regal, San Gabriel e 
un regat mai degrabă decât un ducat sau un principat, chiar dacă e aşa 
mic. Se ridică maiestuoasă și se depărtă cu câţiva pași de foc, înainte 
de a se întoarce pe călcâie și a spune cu o exagerată măreție: 
Îngenuncheaţi în faţa mea, țăranilor, pentru că sângele regal din 
Alcantara, Spania și Portugalia îmi curge prin vene! 

Râseră cu toţii de gluma ei. 

Apoi, luminișul explodă de focuri de armă și pericole. 

Athena era relaxată și puţin visătoare de la vin, mâncare și o 
discretă studiere a superbului trup al lui Will, când focuri de armă 
explodară prin luminiş. Numeroase gloanțe ricoșşară din roci, și 
bubuiturile ce-ţi spărgeau urechile răsunară peste defileu şi peste 
peisajul stâncos. Înlemnită de spaimă, auzi cum o voce răgușită lătra în 
franceză: 

— Înşfac-o pe fată - n-am avut de mult o târfă în tabără! Omoară-i 
pe ofițerul englez şi pe ceilalți! 

Încă răsunau focuri de armă, când Will sări în picioare, îşi luă 
carabina din şaua din spatele lui și strigă: 

— Adăpostiţi-vă! 

Un glonţ ridică praful în aer în locul unde fusese el așezat cu o clipă 
înainte. Pe când cădea într-un genunchi, își armă pușca și ţinti în sus 
spre un trăgător aflat pe o stâncă, strigând: 

— Athena, ia-ţi pușca şi mișcă-te! 

Will trase, și o pată mare de sânge apăru pe pieptul trăgătorului. Cu 
o încetineală ciudată, bărbatul și pușca lui căzură la pământ, pușca 
urmându-și stăpânul. Arma se descărcă nepericulos când se lovi de 
pământ. Athena simţi mirosul iute de sulfură al prafului de pușcă și 
presiunea puternică a aerului de la detunătura puștilor. 

leşi repede din starea de prostraţie şi se strădui să se ridice chiar 
când doi bărbaţi în uniforme albastre franceze zdrenţuite năvăliră în 
luminiș. Unul o înșfăcă pe Sofia și celălalt își aținti pușca asupra lui 
Will de la mică distanţă. 

Degetul francezului se strângea pe trăgaci, şi Will încă îşi reîncărca 
arma. Îngrozită, Athena apucă grătarul de pe foc, împrăştiind 
migdalele prăjite de pe el, și aruncă ustensila grea de fontă spre 
trăgător. 

Discul fierbinte de metal îl izbi drept în faţă. El ţipă şi se năpusti 
înainte, scăpându-şi arma şi pipăindu-și ochii. Glonţul lui Will sfârşi 
chinul bărbatului înainte ca acesta să apuce să se prăbușească la 
pământ. 


Athena își luă carabina și se adăposti în spatele unei stânci în partea 
opusă atacatorilor francezi. Trăgându-şi sufletul, cercetă luminișul 
prin fumul înțepător de la focurile de armă trase. 

În secundele care trecuseră, tâlharul care o luase pe Sofia începuse 
s-o târască de acolo, dar ea lovea cu picioarele, țipa și lupta ca o pisică 
sălbatică furioasă. Înjurând, el îi ridică picioarele așa încât nu-i mai 
ajungeau la pământ. 

— Sofi! Pe când francezul încerca s-o supună, Justin sări după ei. 
Pumnul lui drept îl lovi pe atacator în falcă, în vreme ce cu mâna 
stângă o apucă pe Sofia. 

Când Justin încercă s-o smulgă din mâna tâlharului, bărbatul înjură 
în franceză, scoase un pistol dintr-un toc lateral şi trase. Justin se 
răsuci, dar, din felul în care trupul i se smucise, fusese atins. Chiar și 
aşa, nu-i dădu drumul Sofiei. 

Încă înjurând, francezul băgă pistolul înapoi în toc şi scoase un 
pumnal periculos. Sofia ţipă numele lui Justin și îi trase un picior în 
genunchi tâlharului, dar nu-l putu împiedica să-l înjunghie pe Justin. 

Justin reuși s-o prindă pe Sofia de mijloc. Greutatea lui o eliberă din 
strânsoarea tâlharului, și amândoi căzură la pământ, Justin 
protejând-o cu trupul lui. 

Cu amândoi la pământ, tâlharul rămăsese în bătaia puștii. 
Înverşunată, Athena tinti şi trase. Ochise spre piept, pentru că era cea 
mai mare ţintă, dar glonțul intră în gât. Bărbatul scoase un horcăit 
oribil şi se prăbuși pe stânca în spatele căreia se ascunsese mai 
devreme. 

Will dispăruse. Pentru că nu căzuse în luminiș, probabil se dusese în 
urmărirea atacatorilor. Înjurând în sinea ei, Athena își dădu seama că 
îşi lăsase punga cu muniţie în șa şi trăsese glonţul aflat în carabină. 

Era pe punctul de a alerga spre şa să-și ia muniţia pentru a-și ajuta 
prietenii, când un bărbat năvăli din spatele unei stânci din stânga ei. 
Avea o puşcă, dar se opri brusc chiar înainte de a se ciocni cu Athena. 
Ochii i se măriră de şoc, probabil mirat că întâlnise o femeie mai înaltă 


decât el. 

Fără a aştepta să-și revină, ea apucă ţeava carabinei și îl lovi în cap 
cu toată puterea. Patul greu al armei îl izbi în tâmplă și îl doborî. Will 
avea dreptate - o pușcă neîncărcată devenea o bâtă pe cinste. 

Se auziră alte focuri de armă din apropiere. Trei sau patru, era greu 
de spus, cu ecoul acela. După suficient timp pentru reîncărcare, se mai 
auziră încă două sau trei. 

Urmă tăcerea. 

Athena luă pușca individului și, prudentă, ieși de la adăpostul 
stâncii. Sofia plină de sânge se aplecă deasupra lui Justin, şoptindu-i 
numele pe când îl întorcea să-i examineze rănile. Apropiindu-se de 
Sofia, Athena cercetă luminișul. 

Nu se vedeau soldaţi francezi, cu excepţia celor doborâţi la pământ; 
nu se auzeau sunete de oameni care să se apropie, deşi, cu zgomotul 
cascadei, era greu să fie sigură. Sunetele apei fuseseră cele care 
permiseseră diavolilor de francezi să se strecoare lângă ei, își dădu ea 
seama. 

Athena îşi reîncărcă arma uitându-se în același timp în jurul lor, 
îngrijorată de alte posibile ameninţări. 

— Cum se simte Justin? Cum te simţi tu? 

— Eu... eu sunt bine, spuse Sofia cu o voce gâtuită. Justin respiră, 
dar e atâta sânge! 

Athena se apropie, îngenunchind lângă Justin și punând carabina şi 
puşca francezului la îndemână. Împușşcătura îl rănise la cap, şi din 
pielea capului, precum și din rana de pumnal îi curgea sânge. Spre 
ușurarea ei, Justin deschise ochii. 

— Sunt încă aici, şopti el. Dar am avut... și momente mai bune. 

Uşurată că era coerent, Athena zise: 

— Rana de la cap nu pare gravă. Sofi, adu ştergare din desagii tăi, 
cuțitul meu de bucătărie și un castron de apă de la izvor. 

Sofia înghiţi în sec şi se ridică. În vreme ce alerga să aducă cele 
necesare, i se vedeau cămașa albă și fusta cafenie de călărie pline de 


pete de sânge. 

Pe când aștepta, Athena rupse cămașa lui Justin pe lângă țesătura 
sfâşiată. O rană sângerândă începea la umărul drept și ajungea 
aproape de mijloc. 

Când Sofia îi dădu câteva ştergare mici, Athena făcu sul unul dintre 
ele şi îl apăsă pe rana de cuțit, pentru a încetini sângerarea. Apoi spălă 
rana de la cap, pentru a o putea examina mai bine. 

— Glonţul doar te-a zgâriat, Justin, spuse ea calmă. Rănile de la cap 
sângerează groaznic şi o să ai o durere cumplită de cap, dar pare să nu 
fie o rană gravă. 

— Scoţienii... sunt tari de cap, reuși el să spună înainte ca ochii să i 
se închidă din nou. 

Athena folosi cuțitul adus de Sofia pentru a tăia un ștergar în bucăţi 
mai mici. 

— Ai adus o sticlă de rachiu cu tine? Ne trebuie să-i curățăm rănile. 

— Nici un Alcantara nu pleacă la drum fără rachiu. Sofia încercă să 
zâmbească înainte de a se duce înapoi la desagii ei să ia o sticlă de 
argint cu blazonul Alcantara incrustat pe ea. Când se întoarse, se aşeză 
de cealaltă parte a lui Justin și îi luă mâna într-ale ei, de parcă ar fi 
putut să-l vindece doar prin puterea voinţei. 

Athena curăţă din nou rana de la cap a lui Justin, apoi deschise sticla 
de rachiu. 

— Justin, asta o să usture, dar e necesar pentru a împiedica rana să 
se infecteze. 

— Păstrează-mi ceva... de băut, şopti el. 

— Faci cinste strămoşilor tăi scoțieni. Turnă rachiul pe rana de la 
cap, apoi îi puse un bandaj din pânză. 

Întorcându-şi atenţia spre rana de cuţit, o curăță mai întâi cu apă. 
Sângerarea încetinise deja. 

— La fel ca rana de la cap, arată urât, dar nu-i adâncă, Sofi, spuse ea, 
liniștind-o. 

— Asta pentru că soldatul francez n-a știut cum se înjunghie un om 


aşa cum trebuie. 

Vocea era a lui Will, şi Athena își ridică privirea văzându-l cum 
străbătea luminișul spre ei. Will cel calm se transformase într-un 
ofițer calculat, primejdios, un bărbat care putea reacționa în fața 
pericolului cât ai clipi. Un ofiţer care-și pătase cu sânge cămaşa albă de 
sub mundirul roșu de militar. Athenei aproape că îi stătu inima în loc 
văzându-l. Deşi mergea cu ușurință şi avea câteva puști franțuzeşti 
într-o mână, ea abia dacă putea respira. 

El spuse liniștitor: 

— Nu-i sângele meu. Cum se simte Justin? 

Se încruntă la vederea prietenului său. 

— O zgârietură de glonţ la cap, o rană de cuțit pe piept, nimic serios 
dacă e să-i dăm crezare Athenei, spuse Justin cu voce slabă şi răgușită. 
Şi care ar fi, rogu-te, felul corect de a înjunghia pe cineva? 

— Să ţii pumnalul ascuns în palmă și să lovești în sus, explică Will 
lăsând jos carabina şi armele franțuzeşti adunate. E mult mai probabil 
să atingi organele vitale în felul ăsta. Atacatorul tău a înjunghiat înspre 
jos şi a lovit mai mult în oasele de la umăr şi-n coaste. O pregătire 
slabă, pentru care noi toţi trebuie să fim recunoscători. Sunt de acord 
cu Athena. Rănile tale arată urât și par dureroase, dar nu sunt fatale. 

— Slavă Domnului! 

Sofia respiră uşurată; faţa ei era albă ca varul. 

Athena se simţea cam la fel. Când toate astea aveau a se sfârși, voia 
să găsească un locşor liniştit unde să poată leșina. Sau ţipa. 

Mai târziu. De-a lungul anilor, adunase experiență în tratarea 
rănilor, şi acea pricepere era necesară acum, dar nu era nevoie ca 
Sofia să vadă cum iubitului ei i se îngrijeau nişte răni ce ar fi putut să-l 
ucidă. 

— Justin e bine, Sofi, spuse Athena. Nu-i nevoie să vezi restul 
procesului de pansare. 

— Ai dreptate. Nu-i bine pentru o prințesă să tremure ca o budincă, 
spuse Sofia cu un umor ezitant. 


După ce depuse un ușor sărut pe fruntea lui Justin, se ridică și se 
duse spre lucrurile ei, apoi se ghemui la pământ și-și ascunse capul în 
braţele încrucişate, respirând adânc şi încet. 

Când Will se apropie să dea o mână de ajutor, Athena văzu că avea o 
arsură urâtă de la pulbere pe partea stângă a gâtului. Înghiţi greu şi 
încercă să arate calmă. 

— Poate că sângele nu-i al tău, dar văd că aproape ai fost împuşcat 
în gât. 

— Aproape nu contează când e vorba despre gloanţe, spuse el 
ridicând din umeri. Ai nevoie de mai mult rachiu sau sticla Sofiei e de 
ajuns? 

— Păstrează-l pe al tău pentru băut, îl sfătui ea. Vom avea nevoie cu 
toţii. 

— Folosește rachiul lui Will în scopuri medicinale, murmură Justin 
cu ochii închiși. Al lui Sofi e mai bun de băut. 

— Sunt corectată de un expert, spuse Athena, amuzată, pe când 
punea la loc dopul la sticla regală. Will, în afară de rachiu, mai ai vreo 
haină veche ce poate fi folosită pe post de bandaj în jurul gâtului lui 
Justin? Ștergarele nu sunt destul de lungi. 

Will căută în desagii lui şi scoase o sticlă veche de rachiu și o lungă 
eşarfă albă, ce era foarte potrivită pentru bandajat. Pe când se întorcea 
cu ele, spuse: 

— Nu ştiam că tratarea rănilor e unul dintre multele tale talente, 
Athena. 

— Nu leşin la vederea sângelui, așa că am fost de folos şi cu alte 
ocazii, explică ea apăsând uşor un bandaj curat pe rana de cuțit. 

Sângerarea lui Justin aproape că se oprise. 

— Fratele meu leșină la vederea sângelui, spuse Will deschizând 
rachiul lui mai modest. Mac e un tip robust, cam ca mine, așa că e de 
părere că asta e foarte stânjenitor. 

— Am mai văzut şi alți bărbaţi solizi care leșină. Mă bucur că nu ești 
unul dintre ei. Zâmbi strâmb. Ar fi supărător. 


Când Athena puse rachiu pe rana de cuţit, Justin tresări înainte de a 
se forța să rămână liniștit. 

— Poţi să-mi dai nişte rachiu de la Sofi? întrebă el cu voce gâtuită. 

— Eşti un snob în materie de rachiu, spuse Will deschizând sticla 
Alcantara şi turnând cu grijă puţin în gura lui Justin. 

Justin înghiți. 

— Asta-i meseria mea. Cum a ta e să rămâi vigilent, așa cum o faci 
acum. 

Luă sticla din mâna lui Will și mai bău. 

Athena își dădu seama că Justin avea dreptate. Deși Will era 
suficient de relaxat încât să facă glume, în același timp era cu ochii în 
patru la tot ce-i înconjura. 

Terminând să-i bandajeze pieptul lui Justin și întinzând o pătură 
peste el, întrebă: 

— Will, ştii câţi atacatori erau? Purtau cu toţii uniforme franțuzești? 
Dacă e așa, ei nu ştiu că războiul s-a terminat? 

— Toţi bărbaţii pe care i-am văzut aveau uniforme zdrențăroase, 
purtate pe câmpul de luptă. Bănuiala mea e că nu toţi din armată au 
vrut să se predea, așa că acest grup s-a apucat de tâlhării, spuse el 
încruntându-se. Cât privește numărul lor, sunt cinci morţi de care știu 
eu, dar am găsit șase şei pe drum și văd că tu ai adunat o puşcă 
franțuzească. Ce s-a întâmplat? 

— Unul a venit după mine când m-am adăpostit după stânca aia, 
spuse ea. Pușca mea nu era încărcată, aşa că l-am pocnit cu ţeava. A 
căzut la pământ, dar nu cred că l-am omorât. Spera că nu. Îi era de 
ajuns pe ziua de azi că-l împuşcase pe atacatorul Sofiei. Îmi pare rău, 
am uitat cu totul de tipul ăla. 

— Sper să nu se fi trezit şi să fi fugit. E momentul să primim nişte 
răspunsuri. Will se ridică şi se îndreptă în direcția arătată, 
întorcându-se câteva clipe după aceea cu victima Athenei. 

Soldatul francez gemea și începu să se miște. Will îl sprijini de o 
stâncă în poziţie șezândă, apoi îi legă încheieturile cu o batistă. Era 


slăbănog și subnutrit, mai mult băiat decât bărbat. Athena mulțumi în 
tăcere că era în viață. 

Într-o franceză fluentă, Will întrebă: 

— Cine eşti şi ce cauţi în San Gabriel? 

Băiatul gemu din nou, dar nu răspunse. De partea cealaltă a 
luminișului, Sofia se ridică şi luă castronul, îl umplu cu apă rece de 
izvor şi apoi îl vărsă pe capul soldatului francez. Pe când el scuipa, 
înjura şi se zvârcolea, Sofia se retrase şi îl privi cu ochi mijiți. 

Will o aprobă tăcut pe Sofia, cu o mişcare din cap. 

— Acum, că eşti atent la noi, te întreb din nou. Cine ești şi ce te-a 
adus în această zonă izolată, să ataci oameni nevinovaţi? 

Francezul se uită neajutorat spre Will. 

— De ce să vorbesc? Oricum o să mă omori. 

— Nu neapărat, spuse Will calm. Hai să începem cu numele. Eu sunt 
maiorul Will Masterson. Și tu eşti... Când francezul ezită, Will întrebă: 
Ce rău poate face dacă-mi spui cum te cheamă? 

În silă, băiatul spuse: 

— Jean Marie Paget. 

— Mulţumesc. Uniforma are trese de caporal. Este corect? 

— Urma să fiu făcut sergent după... 

Când Jean Marie se opri, Will întrebă: 

— După ce? Vreau tare mult să aflu de ce soldaţii francezi sunt așa 
departe de casă. Sau nu te mai socotești soldat al Franţei? 

— Întotdeauna! se stropşi caporalul. 

— Chiar dacă împăratul vostru a abdicat și şi-a demobilizat forțele? 

— De ce să accepte soldaţii comanda unui lider care s-a predat? 
Unul care a trimis nenumărați francezi la moarte și apoi s-a salvat 
fugind ca un laş? Un adevărat împărat ar fi murit primul! 

Vorbele sunară ca și cum băiatul ar fi repetat spusele altcuiva. 

Intuiţia lui Will se ascuţi. 

— Aşadar, deoarece comandantul tău era furios pe Bonaparte, s-a 
decis să-și transforme oamenii în bandiți? 


— Nu în bandiți! spuse cu convingere caporalul. Generalul are un 
plan. Valea din San Gabriel are doar o prințesă slabă și neajutorată 
drept moştenitoare, fără vreun bărbat care să aibă grijă de ea. 
Generalul se va însura cu prințesa şi îi va asigura văii conducătorul 
care-i lipseşte. Noi toți care l-am sprijinit cu credință vom primi 
pământ şi femei. Pot fi un om de vază, așa cum n-aş fi putut fi niciodată 
dacă aș fi rămas în Bordeaux! 

Pe când Sofia icni, Will spuse caustic: 

— Ce generos e generalul. Nu i-a trecut prin cap că gabrilenii au și 
ei un plan al lor? 

— Jumătate dintre femeile din vale sunt văduve de război, replică 
Jean Marie. Vor fi bucuroase să aibă niște bărbaţi adevăraţi în patul lor 
şi un conducător puternic pe tron. Odată ce generalul Baudin se 
însoară cu prinţesa, totul va fi legal. Chiar şi ea va fi bucuroasă că un 
bărbat adevărat va avea grijă de ea și de ţara ei. 

Numele Baudin trimise o undă de șoc prin luminiș. Planul 
francezului avea al naibii de multă noimă, înțelese Will. Baudin văzuse 
această vale sigură şi izolată şi își dăduse seama că ar fi potrivită drept 
refugiu, dacă şi când Napoleon avea să se predea. Luându-i pe rege şi 
pe prințul moştenitor de acolo și lăsând San Gabriel în sarcina unui 
bătrân bolnav, lăsase țara gata de a fi cucerită. Dacă Baudin se însura 
cu Sofia, nici o altă ţară nu s-ar fi sinchisit să intervină, nu atunci când 
toți erau ocupați să-și oblojească rănile pricinuite de război. 

Cu ochii turbaţi de furie, Sofia ajunse lângă Will și se uită la soldatul 
francez. 

— Prinţesa regală din San Gabriel nu va fi niciodată bucuroasă să 
aibă un porc precum Baudin în patul ei, spuse ea cu dispreţ. Dacă 
încearcă s-o forţeze, îi va tăia gâtul. Garantez eu asta! 

Jean Marie se holbă, fascinat de părul negru strălucitor al Sofiei și 


de trăsăturile ei superbe. 

— Generalul a spus că prinţesa e doar o fată prostuţă și firavă, zise 
el nesigur. Ne-a spus că va întâmpina cu bucurie sprijinul lui. 

— Eu sunt Alteța Regală, prinţesa Sofia del Rosario de Alcantara, 
spuse ea cu voce glacială. Dacă generalul tău încearcă să pună mâna pe 
mine, o să i-o tai. Mi-a mai distrus ţara o dată. Nu voi îngădui să se 
repete! 

— Nu poţi fi prinţesa! mormăi francezul. 

— Pentru că nu sunt firavă şi neajutorată? Zâmbi dulce. Am fost 
odată, dar acum nu mai e cazul. Generalul tău este răspunzător pentru 
transformarea mea din fluturaș în leoaică. Și noi, leoaicele, protejăm şi 
ne apărăm ce-i al nostru. 

— A spus că prinţesa trăieşte într-un palat măreț în vale, bolborosi 
băiatul. Și... și prinţesele poartă coroană! 

— Am mai multe tiare, și, la încoronarea mea, voi purta coroana 
regală din San Gabriel. Poporul meu a reușit să ascundă bijuteriile 
coroanei de generalul tău, care mi-a invadat țara anul trecut. Ridică 
delicat din sprâncene. În mod normal, locuiesc în Castelo Blanco, dar 
acum eu şi consilierii mei studiem noi moduri de a-mi întări ţara. 

Ochii lui Jean Marie se măriră de groază, dându-și seama că el şi 
camarazii lui îi atacaseră pe prințesa regală și pe consilierii ei şi că cel 
care condusese grupul de francezi avusese de gând s-o facă târfa 
companiei. 

— N-am intenționat să vă insultăm, Alteță, mormăi el. Generalul 
Baudin nutrește cel mai mare respect și consideraţie față de 
dumneavoastră. N-ar dori să vă clintească nici măcar un fir de păr din 
cap. 

— În cazul ăsta, n-ar fi trebuit să trimită trupe de iscoade ucigașe în 
țara mea. Asta sunteţi voi, da? Iscoade? Când el clătină din cap, ea 
porunci: Spune-mi planurile de invazie ale generalului tău. 

Alb la față, caporalul spuse: 

— Am spus deja prea multe. 


Privind-o pe Sofia cu încântare, Will spuse cu voce poruncitoare: 

— Dimpotrivă, ai spus prea puţin. Cât de departe în spatele vostru e 
generalul Baudin? Câţi oameni are? 

Jean Marie înghiţi foarte greu, mărul lui Adam mișcându-i-se în sus 
şi în jos. Se holbă la Sofia cu o adoraţie disperată, dar loialitatea lui 
față de general era evidentă şi venea în conflict cu ce simțea acum. 

Schimbând tactica, Sofia își puse o mână blândă pe braţul lui. 

— Caporal Jean Marie Paget. Părinţii tăi ţi-au dat al doilea nume 
Marie pentru a invoca binecuvântarea deosebită a Fecioarei Maria, 
nu-i așa? Când el încuviință slab din cap, ea continuă: San Gabriel e o 
țară unde Fecioara Binecuvântată e respectată. Generalul Baudin al 
tău mi-a prădat ţara vara trecută. A furat sfânta şi iubita statuie a 
Reginei Cerurilor. Ai făcut parte din acel atac? 

El scutură din cap. 

— Detaşamentul lui a suferit multe pierderi, şi eu am fost trimis 
drept înlocuitor după ce s-a alăturat armatei principale. Oamenii care 
au fost în San Gabriel mi-au spus ce loc plăcut era și cât de mult i-a 
încântat vizita aici. Au spus că ţara era la dispoziția noastră, numai 
bună de ocupat. 

— Vizită! Sunt sigură că le-a plăcut pentru că n-am opus nici o 
rezistenţă și aveam destulă mâncare de furat, izbucni Sofia, neputând 
să-şi stăpânească furia din glas. Ţi-au spus că au adus după ei moarte 
şi distrugere? Gabrileni nevinovați care au fost omorâţi? Incendierea 
viilor, a câmpurilor și a căminelor noastre? De ce, pentru numele Celui 
Sfânt, ar crede că ar fi bine-veniţi dacă s-ar întoarce? 

El se chirci în faţa furiei ei. 

— Oamenii care au venit prin vale au descris-o drept un paradis. Au 
spus că am fi întâmpinați cu bucurie. Noi... eu... am dorit asta. Familia 
mea a murit, aşa că n-am pe nimeni şi nimic în Franţa. Dacă îmi veţi da 
drumul să plec acasă, o să fiu măcelărit de spanioli, care-i urăsc pe toţi 
francezii. Închise ochii, spunând sumbru: Nimic. N-am nimic. N-am nici 
viață, nici speranţă. Haideţi, omorâţi-mă acum, drept pedeapsă pentru 


păcatele camarazilor mei! Un ofițer englez va ucide cu siguranță mai 
repede decât o gherilă spaniolă. 

„Foarte, foarte tânăr”, se gândi Will. „Şi melodramatic pe deasupra.” 
În vreme ce cugeta cum să abordeze problema, Sofia porunci: 

— Caporal Jean Marie Paget! Uită-te la mine! Când ochii tânărului se 
deschiseră, ea îl privi drept în față și spuse: Dacă vei fi credincios față 
de San Gabriel, poţi într-adevăr să ai o viață aici, dar doar tu ca individ 
şi nu ca parte a unei armate cuceritoare. Vei fi liber, şi eu îţi voi găsi de 
lucru pe domeniile Alcantara. Cu timpul, poate că îţi vei câştiga o soţie 
şi vei avea o casă şi o familie a ta. În schimb, vei jura supunere şi ne vei 
spune ce ştii despre invazia plănuită de Baudin. 

Când el ezită, se apropie Athena, cu un pahar de vin și cu ultimele 
două sendvișuri prăjite cu brânză şi șuncă pe care le făcuse mai 
devreme. 

— Will, dezleagă-i mâinile ca să poată mânca, în timp ce va cugeta, 
pentru că e o decizie dificilă, ce-i va hotărî viaţa. N-o să încerci să faci 
nimănui rău, nu-i așa, caporale Paget? 

— Nu, doamnă, spuse el supus. Nu când ați fost așa de buni cu mine. 

Will se rezemă în călcâie şi privi amuzat. Fusese gata să facă tot 
ceea ce era necesar pentru a căpăta informaţii vitale de la prizonier, 
dar îi plăcea cu mult mai mult tactica plină de farmec a Sofiei și a 
Athenei. 

Paget era evident fascinat atât de Athena, cât și de Sofia, deşi în 
feluri diferite. Tânărul aproape că înfulecă pe nemestecate primul 
sendviș. Chiar rece, era probabil cea mai bună mâncare pe care o 
avusese de săptămâni întregi. 

Apoi, luă o înghiţitură de vin. După un moment de uimire, mai luă o 
înghițitură. 

— Vinul dumneavoastră e foarte bun, prinţesă! La fel de bun ca 
vinurile noastre de Bordeaux de acasă, dar cu un spirit propriu. 

— E cu adevărat bun, spuse Sofia. Încercăm să găsim un mijloc de a 
transporta vinurile noastre spre Porto și apoi spre Anglia şi mai 


departe. Când se va întâmpla asta, se vor cultiva în vale noi terenuri. 
Oamenii care știu să facă un vin bun și muncesc cu hărnicie pot deveni 
proprietari de podgorii. 

— Mi se poate întâmpla și mie asta? şopti Jean Marie. 

— S-ar putea, spuse Sofia. În calitate de moştenitoare a tronului, îţi 
promit că vei avea şanse să te îndrepți. Dar numai dacă făgăduieşti din 
toată inima credință față de San Gabriel. Și apoi muncești cu mare 
hărnicie. Ai şanse egale cu cei născuţi aici, în San Gabriel. 

Împotrivirea lui se nărui. 

— lertați-mă de păcatele săvârşite împotriva țării dumneavoastră, 
prinţesă, șopti el făcând semnul crucii. Jur credinţă față de San Gabriel 
şi dumneavoastră. Vă voi ajuta în orice fel voi putea. 

Acum, că Sofia câștigase inima şi sufletul tânărului, venise timpul 
pentru chestiuni mai milităreşti. 

— Câţi oameni are generalul Baudin sub comanda lui? întrebă Will. 
Cât de bine sunt înarmaţi? Aveţi artilerie de câmp? 

Jean Marie se încruntă. 

— Mai puţin de un batalion. Între cinci şi şase sute de oameni. 
Generalul Baudin a comandat un întreg detaşament, dar au fost multe 
pierderi la Toulouse, şi, când s-a hotărât să se îndrepte spre vest, spre 
San Gabriel, a trebuit să se miște foarte repede și n-a mai putut aștepta 
să i se alăture mai mulți oameni. Se opri să muște din al doilea sendviş. 
De data asta, mâncă mai încet, savurând gustul afumat al brânzei și al 
şuncii, precum și coaja pâinii prăjite. Toate trupele sunt înarmate cu 
puști și au suficientă muniţie, dar piesele de artilerie de câmp s-au 
pierdut la traversarea unui râu în Spania. 

Ăsta era un avantaj clar. Will întrebă: 

— Când plănuiește Baudin invazia? 

— În... Caporalul se opri să socotească. Cinci zile. În zorii zilei de 
duminică, pentru că generalul crede că gabrilenii vor fi la biserică şi 
vor putea fi luaţi cu ușurință prin surprindere. 

Fiecare fibră din corpul lui Will se încordă. Cinci zile până când avea 


să vină distrugerea pe care o simţise. 

— Cum plănuiește să intre în ţară? Pe drumul principal din Spania? 

— Da, am cercetat trecătorile din munţi, și acesta e singurul drum 
ce ne va permite... îi va permite lui... să mărșăluiască suficient de 
repede pentru a lua ţara prin surprindere. 

Will venise el însuși pe acel drum. Cu mintea cântărind diversele 
posibilități, spuse: 

— E timpul pentru un consiliu de război. Caporal Paget, nu vreau să 
sugerez că n-am încredere în jurământul tău solemn, dar ai nevoie de 
timp de adaptare pentru a deveni un gabrilen. Nu îţi voi cere să lupţi 
împotriva camarazilor tăi. 

Jean Marie scoase un oftat de ușurare. 

— Vă mulțumesc pentru asta. Loialitatea mea e acum față de San 
Gabriel, dar nu vreau să împușc oameni care mi-au fost prieteni. 

Will se uită spre Sofia. 

— Presupunând că Alteța Sa Regală e de acord, nu mai ești 
prizonier. Poţi pleca dacă vrei, dar vei fi fără cal, puşcă sau orice altă 
armă. 

— Sunt de acord, spuse cu hotărâre Sofia. Dacă rămâi, va trebui să 
fie din propria ta voinţă, caporal. 

Tânărul făcu o grimasă. 

— Portughezii nu-i iubesc pe francezi mai mult decât spaniolii. San 
Gabriel e cea mai bună șansă a mea la viață. Nu-mi voi încălca 
jurămintele făcute în fața dumneavoastră. 

„Un tânăr cu judecată”, se gândi Will. Bănuia că, în șase luni, Jean 
Marie avea să vorbească fluent dialectul gabrilen. Era şi chipeș, sau 
avea să fie atunci când se întrema. La timpul potrivit, nu avea să 
întâmpine probleme în a-şi găsi o soţie şi a-și întemeia căminul după 
care tânjea. 

— Câtă vreme noi discutăm despre planurile noastre, continuă Will, 
tu cercetează zona învecinată să vezi dacă poţi găsi un loc ce poate fi 
folosit pentru a-i îngropa pe camarazii tăi soldaţi. Nu vreau să le las 


trupurile să fie mâncate de fiarele sălbatice, dar nici n-am timp de 
săpat morminte. Găseşte ceva potrivit pentru locul lor de odihnă 
veşnică. 

Jean Marie părea şocat. 

— Dumneavoastră singur i-ați omorât pe toţi ceilalți? 

Will se uită spre Athena. 

— Am avut ajutor. Îmi pare rău dacă îţi erau prieteni, dar ei ne-au 
atacat prin surprindere şi au căutat să ne omoare. Cu excepția 
prinţesei, pe care şeful vostru a vrut s-o prindă şi... s-o dezonoreze. 
Will făcu un gest spre locul unde Justin se odihnea la câțiva metri 
distanță. Prietenul meu a fost rănit salvând-o. 

Jean Marie se făcu alb ca varul. 

— Eu dădeam târcoale taberei dumneavoastră și n-am auzit asta. 
Locotenentul care comanda plutonul nostru era un... un bărbat 
grosolan. 

— S-a făcut dreptate în ce-i privește pe el şi pe ceilalți, spuse Sofia. 
Fiind copii ai lui Dumnezeu, merită o înmormântare așa cum trebuie, 
dar nu voi vărsa nici o lacrimă pentru ei. 

— Sunteţi generoasă că nu le lăsați oasele hrană pentru lupi. 
Caporalul se ridică. Voi găsi un loc potrivit de îngropăciune. Îmi 
permiteţi? 

Will încuviință din cap, şi francezul ieși din luminiș cu o expresie 
hotărâtă. Sofia întrebă încet: 

— Crezi că se va întoarce? 

Athena spuse: 

— Da, n-are unde să se ducă, şi, de unul singur, fără cal sau o armă, 
nu va supraviețui călătoriei spre Franţa traversând Spania. A fost 
înțelept din partea ta să-i oferi o nouă speranţă, Sofi. L-ai transformat 
din dușman în aliat. 

— N-am vrut să-l văd executat și avem nevoie de informaţii, spuse 
Sofia practică. Dar Sfântă Maica Domnului, Will! Ce putem noi face 
contra a sute de duşmani bine antrenați și bine înarmaţi? Oastea 


noastră este mică, n-avem destule puști și avem doar o mână de 
soldaţi pregătiți. 

— Deoarece știm când şi unde va avea loc invazia, vom pune la cale 
o ambuscadă, răspunse Will. Am venit peste munţi din Spania, și acolo 
există o bună bucată de drum afundat pe cea mai înaltă porţiune a 
traseului spre San Gabriel. 

Înţelegând ideea, Sofia spuse: 

— Pare un plan excelent! Will, pot să te numesc comandantul 
suprem al forțelor militare din San Gabriel? Te pot face general dacă 
vrei. Sau mareșal - ăsta e un grad și mai înalt, nu-i aşa? 

Will zâmbi. 

— N-am avut niciodată ambiția de a deveni general, dar accept 
numirea temporară de comandant suprem, pentru că sunt cel mai 
competent. Aş vrea să-i înalț la gradul de căpitani pe Gilberto Oliviera 
şi pe Tom Murphy, pentru că amândoi au experienţă şi sunt foarte 
capabili. 

— Fă cum crezi că-i mai bine, Will. Sofia zâmbi cu tristeţe. 
Contribuţia mea la apărarea țării va fi să înalt rugăciuni. Mai întâi să 
mulțumesc că ești aici şi că vrei să ajuţi și apoi chiar mai multe 
rugăciuni pentru victorie. 

— Care sunt şansele de izbândă? întrebă repede Athena. Avem, în 
cel mai bun caz, jumătate din oameni și mai puţin de jumătate din 
arme, şi doar veteranii pe care i-ai adus tu înapoi din Toulouse au 
înfruntat lupta. 

Will ezită, neplăcându-i ce avea de zis, dar Sofia şi Athena trebuiau 
să cunoască adevărul. 

— Şansele ar fi cam egale. 

„În cel mai bun caz“, îşi spuse în sinea lui. 

Sofia întrebă plină de speranţă: 

— Se poate ca până atunci să se întoarcă colonelul da Silva și restul 
armatei gabrilene? 

— Nu e imposibil, răspunse Will. Dar trebuie să mărșăluiască 


traversând toată Spania cu oameni care se refac după ce au fost răniți. 
Nu ştiu cât de mult vor fi încetiniţi. 

Sofia îşi ridică bărbia. 

— Mă voi ruga pentru o călătorie rapidă spre casă şi îmi voi aminti 
instrucțiunile lui Will despre cel mai bun mod de a înjunghia un om, în 
caz că Baudin va încerca să se culce cu mine. 

— Nu se va ajunge la asta, Sofi, spuse Athena. Tu eşti premiul cel 
mare, ce ar valida cucerirea lui Baudin. Dacă se apropie, tu o să ieși din 
castel prin tunel și o să te ascunzi în siguranţă într-o peşteră. Râse. 
Toată munca depusă pentru a curăța peșterile cu vin! Am făcut-o prea 
devreme. 

— Pentru că veni vorba de călătorii rapide spre casă, spuse Will, 
Justin va putea fi în stare să suporte mâine greul drum călare înapoi 
spre Castelo Blanco? 

Înainte ca Athena să poată răspunde, Justin răspunse cu voce abia 
auzită: 

— Va fi în stare. Legaţi-mă de blestematul ăla de cal dacă trebuie. 
Nu-i timp de pierdut. Dacă o să sângerez, asta e. 

— Vom călări cât de repede putem și fără a te omori, îi promise 
Will. San Gabriel are nevoie de tine viu, pentru a expedia vinul 
gabrilen. 

Sofia se înfioră, dar Justin scoase un hohot de râs ce se transformă 
în tuse. 

— Întotdeauna mi-a plăcut judecata ta sănătoasă, Will, reuși el să 
spună când își recăpătă suflul. Dar să nu mă mai faci să râd! Doare. 

Încruntată, Sofia sugeră: 

— Poate că ar trebui să călăreşti înainte, Will, pentru că ești de bază 
pentru apărarea ţării. Noi, restul, putem să te urmăm într-un ritm mai 
lent. 

El scutură din cap. 

— Călătorim împreună. Nu ne putem lipsi de nici unul dintre noi și, 
după cum am aflat azi, țara asta e mai periculoasă decât am crezut. 


Spre ușurarea lui, nimeni nu-l contrazise. Se cam săturase de lupte 
pe ziua de azi. 


capitolul 26 


Jean Marie Paget găsi o adâncitură săpată de ape în împrejurimile 
stâncoase, ce se potrivea de minune pentru cinci cadavre; lângă ea era 
o grămadă de grohotiş. El, împreună cu Will, înveliră francezii morţi în 
pături şi îi cărară către locul de odihnă veșnică. 

Deşi locul de înmormântare nu se vedea din luminiș, Athena putea 
auzi sunetele pământului şi ale pietrelor ce cădeau în groapă. Era încă 
un motiv să fie recunoscătoare că Sofia îl convinsese pe tânărul 
francez să le jure lor credință. Dacă ar fi fost omorât, Athena ar fi 
trebuit să-l ajute pe Will, pentru că Justin nu era în stare de un 
asemenea efort şi era de neconceput să ceri unei prințese să îngroape 
morți. Deşi Sofia ar fi ajutat dacă i s-ar fi cerut, fiind o prințesă 
onorabilă. 

După îngropare, urmă o scurtă slujbă pentru cei morți. Jean Marie le 
rosti numele şi spuse câte ceva despre fiecare bărbat. Will le dedică un 
simplu recviem ostăşesc. Sofia se rugă pentru sufletele lor. Justin nu se 
dusese la mormânt, spunând că trebuia să-şi cruţe forţele. Deşi Athena 
fu prezentă, nu scoase o vorbă, dar în minte îi blestemă pe bătrânii 
care porniseră războaiele în care mureau tinerii. 

Fu recunoscătoare că, întorcându-se la tabăra lor, văzu cum soarele 
apunea la sfârşitul unei lungi zile de vară şi că se puteau retrage 
pentru odihnă. Jean Marie se înfășurase într-o pătură zdrenţuită la o 
distanță respectuoasă față de ceilalți, lângă cai. Sofia scoase cele două 
pături ale sale din desagi și spuse provocator: 

— O să merg să dorm lângă Justin. 

Athena zâmbi. 

— Nici nu m-aș gândi să te contrazic. Dacă starea lui se înrăutățeşte 
în timpul nopții, trezește-mă, dar sper ca amândoi să dormiţi bine. 


Justin râse, apoi tuşi din nou. 

— Şi eu sper. Şi tu nu trebuie să-ţi faci griji, nu sunt în stare să 
compromit pe nimeni, chiar dacă e cea mai frumoasă fată din lume. 

Încordarea Sofiei se risipi într-o chicoteală. 

— Nu-i nimic în neregulă cu complimentele dumitale, domnule 
Ballard. 

Se agită cu păturile lui Justin până când fură netede și egale, apoi se 
aşeză pe pătura ei la mică distanţă. Justin luă mâna Sofiei şi spuse cu 
voce înceată ce nu era menită a fi auzită de alţii: 

— Indiferent de cât de mult voi trăi, n-am să uit niciodată noaptea 
în care am dormit cu o minunată prinţesă. 

Vorbele lui iscară alte chicoteli. 

Athena se îndepărtă destul de mult, astfel încât să nu mai perceapă 
vocile lor ce acopereau iureșul cascadei. Aveau să aibă un mic dejun 
simplu cu pâine şi brânză și apoi aveau să plece dis-de-dimineaţă, de 
îndată ce avea să fie suficientă lumină pentru mers călare, așa că 
împacheta tot ce nu mai era necesar. 

După ce strânse ce era mai important, se uită în jur, căutându-l pe 
Will, și văzu că se așezase lângă stânca mai apropiată de foc şi băga 
lemne în flăcări. Întrebându-se dacă nervii lui erau la fel de încordaţi 
ca ai ei, se apropie şi spuse: 

— Mă gândeam să fac nişte ceai. Vrei şi tu? 

El îi zâmbi obosit, dar bucuros. 

— Într-adevăr, aş vrea. După ziua pe care am avut-o, cu toții avem 
nevoie de o ceașcă de ceai liniștitor. 

Ultima rază de soare dispăruse şi părea că erau singuri în noapte, 
chiar dacă alţi trei oameni se odihneau în apropiere. Vuietul continuu 
al cascadei făcea ca locul unde stăteau să pară și mai intim. Pe când 
agăța micul ceainic deasupra focului să se încălzească, spuse: 

— Înţeleg că stai de pază la noapte? 

El încuviinţă din cap. 

— Jean Marie a spus că nu crede că mai există și alte grupuri de 


cercetași francezi prin zonă, dar poate că sunt alţi tâlhari prin jur. Făcu 
un gest către grămada de puști franțuzeşti din stânga lui. Curăţatul 
puștilor ălora la fel de temeinic precum ale mele e un bun mod de a-mi 
ocupa timpul. 

Ea se încruntă. 

— Carabina mea are nevoie de o curăţare. De obicei, aș fi făcut-o 
până acum, dar azi a fost o zi agitată. 

— Adu-o aici şi o s-o curăţ câtă vreme faci tu ceaiul. 

Ea îi aduse pușca, și el o curăţă în vreme ce ea se relaxă și aşteptă să 
se înfierbânte apa de ceai. 

— E greu să ne aducem aminte că am plecat de la castel doar 
azi-dimineaţă, cugetă ea. Ziua asta pare lungă cât o săptămână. 

— Şi, pe deasupra, o săptămână lungă şi dificilă, încuviinţă el. Am 
niște vânătăi pe care nu-mi amintesc cum le-am căpătat. 

— Şi eu la fel! 

Apa începu să fiarbă, așa că ea adăugă niște frunze de ceai și puse 
ceainicul pe pământ, să se infuzeze. Will o luă de mână și o trase să 
stea lângă el, pe pătură. 

— Ziua ta a fost în mod deosebit cumplită, spuse el cu voce joasă și 
serioasă. Cum te simţi? 

Dădu să spună că era bine, apoi se opri, neputând să vorbească. 
Încercă din nou să scoată o vorbă, dar începu să tremure puternic. 
Braţul drept al lui Will o strânse pe după umeri și o trase aproape de 
el. 

— Eu... eu sper că nu te deranjeze că m-au apucat istericalele, spuse 
ea cu voce înăbușită. Când mă gândesc cât de aproape de moarte am 
fost toți... 

Vocea i se frânse. Braţul lui Will se strânse și mai tare, oferindu-i 
căldură, putere şi alinare. 

— Ţi-ai câştigat dreptul la istericale, spuse el hotărât. Ce ai făcut tu 
azi este extraordinar, să ştii. Dacă n-ar fi fost curajul şi prezenţa ta de 
spirit, am fi fost cu toții morţi. Sau mai rău. 


Athena se gândi la ce voiau francezii să-i facă Sofiei şi de abia se 
reținu să nu vomite. 

— Totul s-a petrecut așa repede, că nu prea ştiu ce am făcut. 

— Haide să-ți reamintesc eu. Scoase un adânc oftat. Am fost al naibii 
de prost și m-am lăsat păcălit de aparenta pace a acestei țări, și asta 
aproape că ne-a omorât. Am evitat la limită să fiu împuşcat de acel 
țintaş de pe stâncă. Am reușit să mă feresc şi să-l dobor, dar aș fi fost 
omorât de tipul celălalt pe când îmi încărcăm pușca dacă tu nu i-ai fi 
aruncat grătarul fierbinte în față. 

— Din pur instinct. Nervii ei întinși la maximum începuseră să se 
relaxeze, mulțumită căldurii şi apropierii lui Will. Am înșfăcat şi am 
aruncat fără să mă gândesc. 

— Mulţumesc lui Dumnezeu că ai instincte bune! Ai fi fost un soldat 
minunat. Deşi asta ar fi fost o mare pierdere. Începu să o mângâie cu 
palma pe braţul drept. Ea se simţea ca o pisică alintată. Am plecat 
după ceilalți atacatori, ceea ce era necesar, dar tu ești cea care a 
salvat-o pe Sofia de la a fi târâtă de acolo. 

— Justin e cel care a salvat-o. Eu doar am profitat că aveam cale 
liberă pentru a trage când el a reuşit s-o elibereze din mâinile celui 
care o răpise. 

Athena se înfioră când își aminti. 

— Nu cred că e prima dată când ai omorât un soldat francez pentru 
a-i proteja pe cei pe care îi iubeşti, spuse el cu blândeţe. Dar asta nu 
înseamnă că e mai ușor de făcut sau de trăit cu asta în suflet după 
aceea. 

Ea îşi aminti de soldatul francez pe care-l omorâse în Porto când 
acesta năvălise în mănăstire şi îşi îngropă fața în umărul lui Will. 

— Mai bine să nu mă învăţ să omor tâlhari, spuse ea cu voce 
înăbuşită lângă el. Dar cine știe ce va fi cu San Gabriel? 

— Într-adevăr, cine ştie? spuse el ironic. Sunt recunoscător pentru 
curajul tău şi pentru prezenţa ta de spirit, pentru că s-ar putea să ai 
nevoie de ele. 


Vorbele lui îi confirmară bănuielile ei de mai devreme. 

— Cât de gravă e situația? Bănuiam eu că mai devreme, când am 
ținut consiliul de război, ai cam simplificat lucrurile. 

El se încruntă. 

— E greu de prevăzut cât de bine va funcționa ambuscada. Va trebui 
să fim pe poziţii la momentul şi în locul potrivite, ceea ce va însemna o 
cercetare eficace, pentru a ști care e momentul precis. Oamenii noștri 
vor trebui să sosească devreme și probabil vor trebui să stea întinși, 
aşteptând timp de ore întregi într-o noapte răcoroasă. Vor trebui să 
stea nemişcați şi să fie foarte liniștiți. Francezii au trupe 
experimentate și se vor feri de drumul prăbușit, tocmai pentru că e un 
pericol evident de ambuscadă. Cel mai mic zgomot al vreunuia dintre 
oamenii noştri îi va pune în stare de alertă și va elimina avantajul 
luării prin surprindere. 

Fără tragere de inimă, Athena se îndepărtă de lângă brațul lui 
mângâietor şi turnă ceai în cănile de cositor, apoi adăugă bucăți de 
zahăr. Întinzându-i cana, ea spuse: 

— Cunoşti trupele cu care trebuie să acționezi. Care crezi că ar fi 
rezultatul cel mai probabil? 

— Dacă totul decurge bine, vom reduce substanțial numărul 
trupelor franceze, dar, pentru că vor riposta, vor exista pierderi 
importante de partea noastră. Câţiva dintre oamenii din oastea 
noastră vor fugi, pentru că n-au mai fost niciodată într-o luptă. Vor fi 
îngroziți, spuse Will direct. Cel mai rău scenariu e ca efectiv întreaga 
oaste să fie înfrântă și să fugă, iar retragerea să se transforme într-o 
baie de sânge. 

Athena prinse cu amândouă mâinile cana de cositor, căutându-i 
căldura. 

— Dacă asta-i cel mai rău, care consideri că ar fi scenariul cel mai 
probabil? 

— Fiecare mică grupă de luptători e alcătuită în jurul unui soldat 
care a luptat sub conducerea lui da Silva. Sper că sunt destui astfel de 


oameni pentru a-i linişti pe ceilalţi, aşa încât să nu aibă loc o retragere 
în masă, spuse Will încet. Dar francezii vor riposta cu putere. Au 
mărşăluit cale lungă să ocupe San Gabriel şi nu se vor da bătuți cu 
ușurință. La fel ca Jean Marie, unde au să se ducă? Deoarece nu s-au 
predat odată cu abdicarea, acum sunt proscriși în ochii aliaților. Vor 
lupta ca nişte șobolani încolţiţi. 

Athena luă o înghiţitură mare din ceaiul pe jumătate rece, 
gândindu-se la posibilități. 

— Cu siguranţă vor exista ocazii de a folosi praful de pușcă pe care 
abia așteptai să-l pui la treabă. 

Will chicoti. 

— Da, şi, după ce am examinat zona ambuscadei, știu cum să-l 
folosesc cu efectul maxim. Dar cinci sau șase sute de oameni 
mărşăluind pe un drum de munte îngust vor fi înşirați pe o mare 
distanță. N-am nici pe departe atâta praf cât să-i arunc pe toţi în aer 
dintr-odată. Pot să îmbunătăţesc șansele noastre, dar exploziile 
singure nu vor fi de ajuns să câştige bătălia. 

— Şi dacă vor supravieţui destui soldaţi francezi care să invadeze 
țara? 

Will ridică din umerii săi laţi. 

— Să ne rugăm ca adăposturile și peșterile să-i apere pe majoritatea 
oamenilor, până când se va întoarce colonelul da Silva. Cred că, cel mai 
probabil, armata va sosi în două sau trei săptămâni. 

Athena își dori să fi fost mai devreme. 

— Aşadar, situaţia nu-i bună, dar nici nu-i disperată. 

Will luă ultima înghiţitură de ceai. 

— Perspectivele sunt mai bune decât atunci când ai fugit tu de 
francezi peste podul care se prăbușea și eu eram într-un beci 
așteptând să fiu executat în zori. Amândoi am supravieţuit atunci, 
chiar dacă părea imposibil, şi vom face tot ce ne stă în putință să 
supraviețuim și de data asta. Asta-i ce putem face cu toţii acum. 

— Bine zis! Athena luă ultima înghițitură din ceaiul ei, apoi îşi 


ascunse un căscat. Dintr-odată, abia mai pot sta trează. Trebuie să 
dorm câteva ceasuri, și la fel şi tu. Trezeşte-mă când suntem la 
jumătatea nopții, şi o să stau eu de veghe. 

— Dacă e necesar, dar eu n-am nevoie de prea mult somn. Zâmbi cu 
o familiaritate calmă. Întinde-te lângă mine, Athena. Piciorul meu o 
să-ți fie o pernă destul de bună. 

— Asta e o ofertă pe care ar trebui s-o refuz, dar n-o voi face. Îşi 
mască un alt căscat. Apoi se înveli cu pătura ei, stând într-o parte, cu 
capul pe coapsa lui dreaptă. Este, într-adevăr, confortabil, murmură 
ea. Dar pot să mă mut dacă trebuie să te mişti. Și trezeşte-mă ca să te 
poţi odihni și tu! 

El îşi puse mâna pe umărul ei și simţi cum i se relaxează mușchii pe 
când ea se cufundă într-un somn liniștit. O parte a minţii lui era atentă 
la orice zgomot ce nu era făcut de râu sau de ființele nevăzute care se 
mişcau prin noapte, dar în același timp se gândea cât de pașnic era să 
stea aici cu Athena dormind încrezătoare lângă el. 

Era o femeie remarcabilă din care putea să iasă un ofițer superior, 
dar era cu mult mai bine că era femeie. Sub pături, văzu silueta 
puternică și graţioasă a corpului ei. Ce picioare lungi și minunate. Ce 
curaj şi rezistență. Cât de mică era încrederea că ar putea construi o 
viață împreună. 

În seara asta, posibilitatea unei vieţi împreună părea îndoielnică. 
San Gabriel intra în război, el era comandantul suprem al forțelor sale 
armate foarte puţin numeroase, și un bun ofiţer nu comandă de pe 
linia din spate a frontului. 

Dacă ar fi refuzat cererea lui Duval de a veni în San Gabriel, acum ar 
fi putut fi în siguranţă înapoi în Anglia. Dar atunci n-ar fi cunoscut-o pe 
Athena, şi nu putea regreta c-o avea în viaţa lui, chiar dacă pentru prea 
puţină vreme. 

— Somn uşor, mică bufniţă, şopti el. Somn ușor. 

Athena dormi profund şi se trezi destul de devreme, ca să-l forțeze 
pe Will să se odihnească pentru vreo două ore. Şi ea putea fi o bună 


pernă, o informă el înainte de a aţipi. 

Ei îi plăcea să-i aibă capul în poală, deși se simţea ispitită să 
mângâie fiecare părticică a lui la care ajungea. Bărbatul avea nevoie de 
odihnă. 

În orele întunecate de dinaintea zorilor, ea se gândi la scurtele şi 
fermecatele zile în care se cunoscuseră ea și Will. Împotrivirea arătată 
de ea față de curtarea lui avea rădăcini adânci şi dureroase. Dar acum, 
amândoi se confruntau cu o invazie care era la doar vreo patru zile 
distanță. Viaţa era fragilă. Un singur glonț ar fi putut distruge una 
dintre ființele minunate dragi ei. Glonţul care zgâriase capul lui Justin 
ar fi putut fi fatal dacă ar fi lovit cu câţiva centimetri mai aproape. 

Azi supraviețuiseră, dar peste o săptămână ar putea fi morţi. 

Cercetă fața chipeşă a lui Will, ce arăta plină de griji chiar și în 
somn, și jură să nu risipească nici unul dintre preţioasele momente 
care le rămăseseră. 


capitolul 27 


Lungul drum călare înapoi la Castelo Blanco fu un chin pentru Sofia 
- nu din cauza ei, ci a lui Justin. Era evident că avea dureri, dar, cu 
toate astea, fiind un scoţian îngrozitor de curajos, refuza să admită că 
era ceva în neregulă. Nu că s-ar fi putut face prea multe pentru a-i 
ușura durerea, când trebuiau să se întoarcă la castel cât de repede 
puteau. Sofia călărea lângă el și se ruga ca rănile să nu se deschidă din 
nou și să înceapă iar să sângereze. 

Interesant, Jean Marie era la fel de atent, călărind de cealaltă parte a 
lui Justin și ținându-l sub atentă observaţie. Avea instinctele unui 
foarte bun servitor personal. 

Și Will ţinea la binele prietenului său, dar, chiar mai mult de-atât, 
ținea la San Gabriel și apărarea sa, aşa încât îl crezu pe Justin pe 
cuvânt. Călăreau într-un ritm rapid, cu puţine pauze, și acelea mai 
mult pentru cai decât pentru călăreți. 


Sofia fu extrem de recunoscătoare când în cele din urmă ajunseră la 
castel. Justin se făcuse cenușiu de durere şi de oboseală și era în 
pericol de a cădea în cap de pe cal. Will îl ajută să descalece în 
siguranță şi îl ţinu drept până când amândoi rândașii ieșiră din 
grajduri, arătând îngrijorați. 

— Domnul Ballard a fost rănit într-un atac, explică Sofia. Miguel, 
ajută-l pe caporalul Paget să-l ducă pe domnul Ballard în camera lui. 
Sancho, mergi în oraş și adu-l pe doctorul de Ataide aici cât poţi de 
repede. 

Rândaşii se uitară îngroziţi la Jean Marie. 

— Un soldat francez! spuse înspăimântat Miguel. V-aţi pierdut 
mințile, Alteță? Bruta asta vă ameninţă? 

— Senor Paget nu mai este soldat francez, spuse fără ezitare Sofia. A 
depus un jurământ solemn față de San Gabriel. O să te ajute să-l duci 
pe domnul Ballard sus, în camera lui. 

Miguel deschise gura să mai spună ceva. Sofia i-o reteză scurt: 

— Îmi pui la îndoială judecata? 

Miguel înghiţi în sec. 

— Nu, prinţesă. Se duse spre Justin şi îl luă de mijloc cu o mână, în 
vreme ce Jean Marie făcu la fel pe cealaltă parte a lui Justin. 

Vorbind în engleză, Justin spuse cu o ușoară ironie: 

— Pe zi ce trece, pari din ce în ce mai mult regină, prințesa mea. 
Una înspăimântătoare. 

Pe când bărbaţii îl duceau spre castel, haina lui Justin îi căzu de pe 
spate şi Sofia văzu pete proaspete de sânge pe pieptul bandajat. 
Îngrozită, spuse: 

— Asta înseamnă că-ți pot da ordine, țăran scoţian ce ești! O să 
mergi în camera ta şi o să rămâi acolo până când doctorul va declara 
că eşti apt să ieşi. 

— Sau o să poruncești să mă scurteze de-un cap? Da, Maiestate, 
spuse el supus, dar ochii îi străluceau de amuzament, înainte de a 
începe să urce scările. 


Apoi fu nevoit să-și înăbușe un icnet de durere. 

Mușcându-și buza, Sofia îi urmă pe Justin şi pe ajutoarele lui până în 
cameră. El gemu când fu pus încet pe pătura de pe pat şi ochii i se 
închiseră. Încă era cenușiu de oboseală, dar cel puţin stătea întins, în 
loc să se îngrămădească pe spatele unui cal. 

Sofia le mulțumi celor doi bărbaţi, adăugând: 

— Miguel, e nevoie de tine la cai. Ai văzut că am venit cu mai mulți 
decât cu câţi am plecat. 

— Costelive animale, dar, cu o îngrijire aşa cum trebuie, o să fie de 
folos. Ce s-a întâmplat cu călăreţii? 

— Şase soldaţi francezi dezertori au făcut greşeala de a ne ataca, 
spuse ea scurt. Cinci dintre ei n-au trăit îndeajuns pentru a regreta. 
Jean Marie, vrei să-l ajuţi pe domnul Ballard să-şi scoată haina? 

Miguel plecă spre grajduri, şi Jean Marie îl ridică cu grijă pe Justin, 
doar atât cât să-şi scoată haina. Sângerarea părea să se fi oprit, dar 
Sofia nu avea să-şi găsească liniștea până când doctorul nu avea să-i 
examineze rănile lui Justin și să-i schimbe bandajele. 

Când Justin se odihni din nou, Sofia spuse: 

— Jean Marie, acum ar fi cel mai bine să-ţi scoţi uniforma franceză. 
Nimeni n-a uitat invazia franceză de anul trecut, şi nu vreau să fii 
omorât din greşeală. 

— Nici eu nu vreau, prințesă, spuse el aprins, pe când își scotea 
haina albastră uzată. 

Cu ochii încă închiși, Justin spuse: 

— Dacă nu te deranjează să scoţi petele de sânge, o poţi avea pe cea 
pe care ai dat-o jos de pe mine. Acum o să fie puţin largă, dar ţi se va 
potrivi mai bine odată ce te vei mai îngrășa puțin. 

— Mi-aţi da chiar haina dumneavoastră? Jean Marie se uită la ea. E 
o haină foarte elegantă. 

— Făcută la Londra cu țesătură și croială foarte bune, încuviință 
Justin. Dar n-o s-o mai pot purta fără a mă gândi că am fost împuşcat și 
înjunghiat, aşa că s-o porţi sănătos. 


— Vă mulțumesc, domnule! Jean Marie se îmbrăcă cu ea. Materialul 
era maro-închis, aşa că petele de sânge nu se vedeau prea tare, și avea 
să-i fie bună de îndată ce avea să mai pună niște carne pe oase. 

— Bine ai venit în viața civilă, Senor Paget, spuse Sofia. 

El mângâie lâna fină a mânecii stângi. 

— Am fost luat la armată fără voia mea. N-o să-i duc lipsa. 

— Cred că o să-ţi placă mai mult să fii gabrilen, spuse Sofia. 
Deocamdată, mergi jos la grajduri şi ajută cu caii. După aceea, întreabă 
unde-l găseşti pe Senor Oliviera și spune-i că am zis să te pună la 
treabă şi să-ți găsească o cameră şi de mâncare. Flutură obosită din 
mână. În următoarele zile, viaţa va fi cam haotică. 

— Orice aţi dori de la mine nu trebuie decât să cereţi, prinţesă. 

Se plecă până la pământ și apoi ieși din încăpere. 

Pe când ieşea, o mică formă cenușie şi îmblănită intră brusc în 
cameră. Sofia răsuflă adânc, scăpând de încordare și ridicând în braţe 
pisica. 

— Querida Sombra! spuse ea frecându-șşi obrazul de blana moale și 
dungată. 

— Altcineva e al tău querido, prințesă? întrebă vocea răgușită a lui 
Justin. 

Zâmbind, Sofia se cățără pe marginea patului. 

— A venit pisoiul meu de pândă. Când nu sunt aici, își petrece 
vremea în bucătărie, unde muncește cu osârdie în patrulă contra 
şoarecilor, dar ştie întotdeauna când mă întorc şi mă găsește. Ținu 
pisica departe de ea şi îi vorbi serios. Mi Sombra, stai de pază lângă 
bărbatul ăsta. Ține-i de urât, oferă-i alinare și, dacă încearcă să se 
ridice, mușcă-l! 

Puse pisica pe pat. Sombra se duse repede lângă pernă şi începu să-l 
lingă pe Justin pe bărbie. 

— Sombra crede că ai nevoie de un bărbierit, spuse Sofia. Are 
dreptate. 

Justin râse și începu să scarpine capul și gâtul pisicii. Fu răsplătit cu 


un tors ce făcu salteaua să trepideze. 

— Văd că am un rival la sentimentele tale. Partenerul tău de pat, 
bănuiesc? 

— Chiar așa e. Îl luă de mână pe Justin. O să rămân aici până când 
ajunge doctorul. Cum ne aşteptăm la o invazie, am multe de făcut. Am 
o idee. Ai accepta ca Jean Marie să-ţi fie valet? O să ai nevoie de 
îngrijire suplimentară pentru câteva zile. 

Justin chibzui. 

— Îmi place ideea. Pare dornic să fie de folos şi recunoaște o haină 
bine croită când o vede. 

— Mai e şi foarte dornic să-şi găsească un loc al lui, spuse blând 
Sofia. Dacă e tratat bine, te va servi câte zile o să trăiască. 

Justin o strânse de mână. 

— Ai menirea de a inspira credință, prinţesă. Așa cum a spus 
Athena, transformi un dușman în aliat. 

— Ce bine ar fi să pot face asta și cu restul francezilor! Oftă. Mi-e 
teamă, Justin. Sunt îngrozită. Baudin se reîntoarce, urmat de mulți 
soldați și de dorinţa de a pune mâna pe San Gabriel și pe mine. Dacă îşi 
fortifică poziţiile aici înainte de sosirea colonelului da Silva, va fi greu 
de alungat. Va fi un război cu multe pierderi de vieți omeneşti. 

— Nu-l subestima pe Will. Este un ofițer pe cinste, capabil să scoată 
tot ce e mai bun din oamenii lui. Justin se opri să-și tragă sufletul. Și 
oamenii tăi luptă pentru căminele lor. Asta le crește puterea. 

Ea spera ca Justin să aibă dreptate. Se ruga să aibă dreptate. 

XXX 

— Justin? Cum te simţi? 

Vocea înceată a lui Will îl scoase pe Justin din visurile lui încâlcite. 
Se trezi și clipi către baldachinul de deasupra patului. 

— Mă doare, spuse el mormăind. Cred că blestematul ăla de doctor 
mi-a dat laudanum. Aș fi vrut să nu-mi fi dat. Probabil că Sofia a 
insistat. 

Will chicoti, apropiindu-se de Justin. 


— Am aceeași reacție dacă iau laudanum. Este foarte bun că reduce 
durerea, dar nu-i nici o plăcere că-ţi tulbură mințile. 

Justin se uită pe fereastră. 

— Cât timp am dormit? 

— Doar câteva ore. Will se rezemă de stâlpul masiv de la picioarele 
patului, arătând obosit. Doar atât de mult încât să pierzi explozia de 
groază şi şoc ce a lovit castelul când oamenii au aflat de iminenta 
invazie. 

Justin se încruntă, dorindu-și să poată gândi mai limpede. 

— Cât de mult s-au răspândit veștile? 

— În mare parte, doar în casa regală. Nu vrem să riscăm ca întreaga 
populaţie să ştie prea devreme, în cazul în care veştile ar ajunge în 
vreun fel la urechile lui Baudin. Fără elementul surpriză, San Gabriel 
n-are speranțe prea mari să oprească invazia. Will se duse spre masa 
de lângă pat şi turnă un pahar de apă. Pari însetat. 

Justin goli paharul dintr-o înghiţitură lungă. 

— Mi-a fost sete şi nici nu mi-am dat seama. Întinse paharul din nou 
pentru a i-l reumple. Asta parcă îmi mai limpezește puţin mintea și îmi 
înlătură gustul de laudanum din gură. Bănuiesc că tu şi oamenii Sofiei 
aţi lucrat la planuri mai amănunțite, nu? 

— Da, vom evacua fermele de lângă drumul spaniol şi vom muta 
vineri cât de mulţi oameni vom putea în adăposturi. Vor fi puşi oameni 
de pază pe drumul spre Spania, pentru a împiedica pe oricine ar vrea 
să plece din vale spre est, dar şi pentru a-l pândi pe Baudin. 

Justin bău al doilea pahar de apă mai încet, apoi se împinse cu grijă 
să stea în capul oaselor, rezemat de perne. Capul nu-l supăra tare, cu 
excepția unei dureri surde, şi rana de cuţit îl jena mai degrabă decât 
să-l chinuiască. 

— Voi fi gata să mă alătur trupelor tale până sâmbătă. 

Will scutură din cap. 

— N-o să iei parte la ambuscadă. 

Înainte ca Will să poată continua, temperamentul de obicei blajin al 


lui Justin explodă. 

— Țintesc relativ bine şi am adunat destulă experienţă în război și 
în atacuri ale tâlharilor, așa că e puţin probabil să mă apuce o criză și 
s-o iau la fugă. O să ai nevoie de fiece soldat bun pe care-l găseşti, la 
naiba! 

— Da, îmi pare rău, ştiu că ai fi valoros, spuse Will, scuzându-se. Dar 
am o sarcină mai importantă ce ți se potriveşte mai bine. 

— Ce este mai important decât să lupţi contra francezilor? 

— S-o scoţi pe Sofia din San Gabriel şi s-o duci în Porto, ripostă Will. 
Dacă eşuăm să-i oprim pe francezi să invadeze valea, primul lucru pe 
care vor încerca să-l facă va fi s-o captureze pe ea și s-o târască în 
patul lui Baudin. 

Justin se sufocă la acest gând. 

— Castelul e practic inexpugnabil. 

— Da, dar, dacă ea e prinsă înăuntru, Baudin poate să nu se 
grăbească, punând stăpânire pe restul ţării, şi poate organiza o 
ambuscadă proprie pentru a-i ataca pe colonelul da Silva şi pe oamenii 
lui când se vor înapoia. Dacă o iei pe Sofia la Porto, cu ajutorul tău, 
poate aduna sprijin britanic şi portughez, dacă se va ajunge la asta. 
Bănuiesc că cunoşti oficiali portughezi de rang înalt. Mai poți trimite 
veste către prietenii noștri englezi influenţi, pentru a obţine sprijin 
pentru eleganta şi fermecătoarea prințesă în exil. Will făcu o grimasă. 
Sper să nu se ajungă la asta, dar e cel mai bine să fim pregătiţi. 

Justin ezită. 

— Înţeleg importanţa de a o ajuta să fugă, dar mi se pare o laşitate. 
Tu ai niște contacte chiar mai bune cu cercurile conducătoare 
britanice şi ai fi o escortă de neegalat pentru a o scoate în siguranţă de 
aici. 

— Dacă situaţia ajunge atât de gravă, voi fi mort, i-o tăie scurt Will. 
Tu eşti cea mai bună speranţă pentru Sofia și San Gabriel. Nici ea nu va 
voi să plece, din aceleași motive ca tine. Ar muri pentru ţara ei. Sarcina 
ta este s-o convingi să trăiască pentru ţara ei. Între tine și Athena, tu 


poți s-o convingi să plece, dacă va fi necesar. 

— Asta o va duce și pe Athena în siguranţă, observă Justin. 

— M-am gândit şi eu la asta, încuviință Will. Cred că ai observat și 
tu că Athena este și ea o escortă eficace. Împreună cu vreo doi 
gabrileni cu experiență în lupte, veţi putea să călătoriți repede şi fără 
probleme. 

— M-ai convins. Justin zâmbi ironic. Ca să fiu sincer, să mor cu 
nobleţe nu mă atrage chiar foarte tare. 

Will râse. 

— Am crezut şi eu odată că e nobil, dar m-am lecuit. Cu toate astea, 
chiar de când am intrat în rândurile armatei, am presupus că voi muri 
luptând. Dacă mi-a venit sorocul... Ridică din umeri. Cel puţin n-o să 
fie o surpriză. 

— Viaţa de soldat scoate la iveală un grad mai degrabă șocant de 
fatalism, mormăi Justin, încercând să nu arate cât era de uimit de 
calmul cu care acceptase Will o posibilă moarte. Cred că vei 
supravieţui, pentru că se pare că tu și cu fratele tău nu puteţi fi uciși. 

Will rânji. 

— Ce bine ar fi să fie adevărat. 

Justin își dădu deoparte păturile. 

— Scoate oala de noapte. S-ar putea să am nevoie să mă ajuţi să nu 
mă clatin. Blestematul ăla de laudanum! 

Will îl prinse de braţ pe când Justin se dădu jos din pat. 

— O să-i spun lui Jean Marie să se asigure că nimeni nu-ţi va mai da. 
S-a autonumit servitorul tău personal. Singurul motiv pentru care nu-i 
aici acum e pentru că eu l-am trimis să găsească ceva de mâncare și 
l-am asigurat că n-o să te las să mori cât eşti în paza mea. 

— Încep să ţin la băiat, spuse Justin, clătinându-se ușor. Poate că o 
să-l păstrez. 

Îi veni în minte unul dintre visurile lui cauzate de laudanum. O 
imagine a unei femei minione care-i amintea de Athena. Clipi şi se 
gândi la acea imagine. 


— Mă gândeam la prietenii din Anglia și cred că ştiu cine-i tatăl 
Athenei... 

Ziua fusese lungă și obositoare şi probabil era deja prea târziu, dar 
Athena nu mai putea amâna. Poate că nu mai avea altă șansă. Se 
dezbrăcă şi îşi puse halatul lung de noapte, apoi îşi desfăcu agrafele 
din păr şi îl lăsă liber pe umeri și pe spate. 

Încet, ieşi din camera ei în coridorul lung ce mergea de la un capăt 
la altul al etajului. Castelul era tăcut, şi pe ferestre intra suficientă 
lumină de la lună la ambele capete ale coridorului, așa încât n-avea 
nevoie de sfeşnic pentru a-i lumina calea. 

Păşind uşor precum pisica Sofiei, se îndreptă spre capătul depărtat 
al coridorului și bătu la uşa lui Will să-i atragă atenţia, pentru că era 
sigură că nu era o idee prea bună să sperie un soldat experimentat. 
Când nu primi nici un răspuns, apăsă mânerul ușii. Uşa se deschise cu 
ușurință, și intră în dormitor. 

O dâră lată lăsată de o rază de lună se lățea pe pat, conturând 
trunchiul gol și puternic al lui Will cu o lumină argintie. Stătea culcat 
într-o parte, cu un braţ sub pernă şi cu partea de jos a trupului 
acoperită de o pătură. 

— Will? 

El se trezi brusc. 

— Athena, ce s-a întâmplat? Se ridică în capul oaselor. Când pătura 
alunecă mai jos, deveni evident că era gol-goluţ. E prea liniște ca să fi 
invadat francezii mai devreme. 

Buzele ei se arcuiră melancolic. 

— E o altfel de invazie. 

Înaintă în lumina lunii, dorindu-și să aibă măcar o zecime din 
atracția mamei ei. 

— Am fi putut fi uciși cu ușurință în drumeţie. Asta m-a făcut să 


înțeleg cât de prosteşti îmi sunt îndoielile și temerile. Am descoperit 
că nu vreau să mor fără a... fără a mă culca cu tine. Vocea i se stinse. 
Asta dacă mă mai vrei. Nu te-aș învinovăţți dacă ţi-ai pierdut 
interesul... 

— Dacă te vreau? Zâmbetul lui lumină încăperea pe când îşi întinse 
mâna. Dragă fată, nu-mi imaginez o zi în care să nu te vreau. Vino 
încoace! 

Relaxată de uşurare, înaintă şi îl luă de mână cu degete tremurânde. 
Neştiind sigur ce credea el despre ea, spuse ezitând: 

— Nu sunt virgină. 

— Nici eu. O trase în pat și o îmbrăţișă, braţele lui înfășurând-o cu 
putere şi tandreţe. Te rog, spune-mi că nu e un vis. Îşi îngropă faţa în 
buclele desfăcute ale părului ei, cu răsuflarea fierbinte atingând-o pe 
gât. Nu, dacă e un vis, să nu-mi spui. Nu vreau să se sfârșească. 

Ea râse, destinsă de afecțiunea lui. 

— E adevărat. Tu eşti cât se poate de adevărat. Mi-e greu să-mi 
amintesc de ce ţi-am rezistat atât de tare când te doream atât de mult. 

— Din ce ai spus despre copilăria ta, îndoielile tale erau de înţeles. 
Se dădu puțin înapoi, ca să-i vadă faţa în lumina lunii, cu o privire 
scrutătoare. Pericolul are un fel al lui de a îndepărta grijile mai 
mărunte, dar, când pericolul a trecut, e ușor să regreţi ce ai făcut când 
moartea părea inevitabilă. Dacă crezi că ai putea regreta mai târziu, 
acum este momentul să te retragi. Strânse din dinţi. Nu vreau să pleci, 
dar nici nu vreau să ai regrete. 

— Singurul regret pe care l-aş avea e că am aşteptat atât de mult, 
spuse ea cu sinceritate. Să n-ai nici o reținere, Will. 

El ridică din sprâncene. 

— Poate că ai vrea să explici ce vrei să spui cu asta? 

Cu greutate, ea spuse: 

— Ți-am zis că n-aş vrea niciodată să aduc pe lume un copil 
nelegitim, dar mi-am dat seama că vreau foarte mult să port copilul 
tău. Avea un zâmbet autopersiflant. Cu alte cuvinte, sunt la fel de 


egoistă ca mama. Deși cred că ea își dorea orice copil, iar eu îl vreau 
doar pe al tău. E puţin probabil, când avem atât de puţin timp, dar 
m-aș bucura nespus dacă s-ar întâmpla. 

Lui i se tăie răsuflarea. 

— Ăsta e cel mai mare compliment pe care l-am primit vreodată. 
Dacă eşti sigură... 

— Sunt sigură. Devenind nerăbdătoare, se trase în față şi își apăsă 
buzele de ale lui. 

El răspunse ca şi cum ea era o scânteie, iar el era iasca. 

— Athena, şopti el. Zeiţă... 

O sărută mai intens, trăgând-o lângă el, aşa încât trupurile lor se 
strânseră unul lângă altul şi mâinile lui mari și calde rătăciră peste 
rotunjimile şi adânciturile trupului ei. 

— Aşa elegantă și puternică, murmură el. Când mâna lui 
cercetătoare alunecă sub o cută a halatului ei, vocea i se schimbă. Și, 
ce-i cel mai interesant, eşti goală pe sub halat. 

Ea îşi plecă jenată capul. 

— Una dintre alarmantele mostre de înţelepciune maternă oferite 
de Delilah a fost că foarte puţini bărbaţi sunt în stare să reziste unui 
trup gol de femeie. Poate că așa l-a sedus pe tata, ducele acela 
îngrozitor. Sunt convinsă că metoda asta era mai sigură în cazul ei, dar 
eu... eu m-am gândit că, dacă erai nehotărât, aș fi putut să-mi scot 
halatul. Doar ca să fiu şi mai umilită, dacă mă respingeai. 

Putea să glumească despre asta, pentru că el n-o respinsese. Nici 
măcar nu trebuise să-şi dea jos halatul. 

Will râse. 

— Ceva adevăr e în vorbele ei, dar nu în totalitate. Goliciunea 
feminină e întotdeauna interesantă, dar și mai important e ca femeia 
să fie interesantă. Şi tu, mică bufniță, ești cea mai interesantă femeie 
pe care am cunoscut-o vreodată. 

— Nu sunt mică de nici un fel! protestă ea. 

— Atunci, o bufniță lungă şi fermecătoare? Poate că e adevărat, dar 


nu-i bun ca nume de alint. O împinse pe spate cu blândeţe și îi desfăcu 
cordonul halatului. Eşti un festin, doamnă, spuse el cu voce îngroşată. 
Puternică, mlădioasă și extrem de feminină. 

Îl mângâie trupul gol de la umeri la şolduri, înainte de a se întoarce 
la sâni. Ea icni când el îi atinse sfârcul cu degetul mare. Se întări pe loc, 
trimițându-i şocuri de senzaţii în locuri adânci și secrete. 

Mâna lui se mută la celălalt sân, și el se aplecă pentru un sărut ce 
începu cu buze calde și limbi lunecoase. 

— Un festin cu gust şi texturi irezistibile, spuse el răguşit. 

Oriunde ar fi atins-o cu gura, îi aducea la viață fiece fibră a ființei ei. 
Limba lui urmărea contururile urechii. Cine să știe că urechile sunt 
atât de nebunesc de sensibile? Gâtul i se arcui sub buzele lui, complet 
vulnerabil. Mușcături delicate pe claviculă. Sânii ei, Dumnezeule, sânii 
ei! 

Simţi puternica lui erecție pe coapsă și se frecă de ea, plăcându-i 
cum el gâfâi şi reacționă tresărind. Nu voia să fie singură în această 
nebunie crescândă. Pe când senzațiile îi copleşiră mintea rațională, 
dori ca această intimitate să evolueze și totuși să dureze la nesfârşit. 

Când gura lui își reluă coborâşul, gâfâi: 

— Nu... nu știu cât mai pot îndura asta. Mai că o să explodez în 
flăcări. 

— Ăsta-i esenţialul. 

Râse încet, mișcând cu răsuflarea lui caldă părul uşor încurcat de la 
îmbinarea coapselor. 

Apoi, gura și limba lui păcătoasă și vicioasă ajunseră în cele mai 
sensibile locuri femeiești, și ea luă foc cu adevărat. Șoldurile i se 
mişcau și degetele i se înfipseră în umeri până când infernul se stinse, 
lăsând-o moale și uluită. 

— Ah, vai de mine... şopti ea. Ah, vai de mine...! 

El fredonă satisfăcut, odihnindu-și capul pe abdomenul ei. 
Răsuflarea lui era aproape la fel de agitată ca a ei. 

— Eşti la fel de sigură că mă vrei cu totul? 


— Oh, da. Da! 

Simţea o nevoie arzătoare să-i ofere la fel de multă plăcere, așa 
încât această împerechere să rămână imprimată în sufletul lui la fel de 
intens ca în al ei. 

El se mişcă pentru a se sprijini deasupra ei, cu coapsele lui 
puternice între ale ei. Ea îi atinse uşor cu mâinile minunaţii umerii laţi, 
pieptul și coastele. Atâta forţă, putere și virilitate dezvăluită - și, în 
aceste momente preţioase, toate erau ale ei. 

— Dacă eu sunt Athena, tu ești Hercule, un bărbat atât de minunat, 
încât a fost transformat în zeu. 

El râse. 

— Lumina lunii adaugă farmec. Doar că, în cazul tău, subliniază 
frumuseţea care deja e acolo. 

Sprijinindu-se pe un braţ, lăsă degetele celeilalte mâini să 
rătăcească spre cutele locurilor ei intime ce încă pulsau. Ea crezuse că 
experimentase orice senzaţie posibilă, dar află că nu era adevărat. 
Şoldurile îi începură din nou să se miște, tânjind după un alt gen de 
împlinire. 

Îndrăzneaţă, se întinse și îl luă de mână. El icni şi pentru o clipă, 
îngheță. Apoi, se lăsă pe ea, lunecând înăuntru, încet dar cu o putere 
implacabilă. 

— A trecut multă vreme pentru tine, nu-i aşa? spuse el răgușit. 

— Foarte multă. Se înfioră satisfăcută şi își ridică şoldurile, 
acceptându-l mai adânc în ea. 

El era atât de puternic, de viril și de potrivit. Meritase aşteptarea. 

El începu să se miște, şi ea descoperi că reacţia la ritmul fiecăruia 
din ei era un fel nou de profundă plăcere. Îi absorbi puterea şi dorința 
şi îi răspunse cu toată pasiunea pe care și-o înăbușşise atâta vreme. 

Era atât de fascinată de trupul lui, încât nu recunoscu propria-i 
dorință crescândă până când trăi o nouă și cutremurătoare experienţă, 
când el gemu şi se revărsă în ea. Trupul ei se zvârcoli convulsiv, se 
sfărâmă şi se alcătui din nou. Niciodată nu avea să mai fie femeia care 


fusese, dar nici că mai voia asta. 

Încordarea îl părăsi când se rostogoli într-o parte, ca să n-o 
zdrobească. Când o strânse lângă el, murmură: 

— A fost şi mai uluitor decât aș fi visat să fie posibil. O sărută pe 
frunte. Sunt atât de bucuros că eşti aici. 

— Şi eu. Şi sunt foarte bucuroasă că ţi-am dat o cameră de oaspeţi 
cu un pat mare! 

Îi plăcea intimitatea acestei atingeri în vreme ce stăteau amândoi 
dezbrăcaţi. Îi plăcea cum lumina slabă îi contura părţile netede și 
mușchii trupului său frumos de bărbat. Și, cel mai mult, îi plăceau 
intimitatea şi sentimentul că se potriveau. 

Will murmură: 

— La ce te gândeşti? Sper din suflet că nu consideri că ai făcut o 
greşeală îngrozitoare. 

— Nicicând! Îşi puse mâna pe pieptul lui, simţindu-i bătăile 
înăbușite ale inimii. Mă întrebam dacă Delilah a simţit aşa cu amanţii 
ei, dacă de asta a avut atâţia. Dar cum să fie posibil să simtă așa cu mai 
mulţi bărbaţi? 

— E o întrebare interesantă, spuse gânditor Will. Există multă 
plăcere în satisfacția pur animalică a împerecherii cu un partener 
potrivit. Dar împerecherea emoţională intensifică atât de mult asta. 
Poate că a iubit plăcerea fizică, dar n-a cunoscut niciodată o legătură 
emoțională mai adâncă. Poate că a avut mulţi amanți pentru că era în 
căutarea a ceva mai mult decât satisfacția fizică. 

— Poate. N-o să ştiu niciodată. Dar avea un temperament veșnic 
neliniştit. Poate că satisfacţiile pe care le găsea erau întotdeauna 
efemere. Se încruntă. Nu mi-ar plăcea să cred că asta ţi se aplică și ţie. 
Tu vrei mai mult, nu mai puţin. 

— La fel ca mine. Îţi dai seama că acum o să încep să te bat la cap să 
te măriți cu mine. 

Athena se întoarse pe o parte, cu spatele la el. 

— Mi-am depășit reținerea de a deveni amanți, dar căsătoria e cu 


totul altceva. 

Will se întoarse spre ea şi o îmbrăţişă de la spate, cu un braț în jurul 
taliei şi cu picioarele încălzindu-i dosul picioarelor ei. 

— Nu ţi-ar plăcea să dormi aşa în fiecare noapte, pentru tot restul 
vieții? O atinse uşor cu buzele într-o parte a gâtului. 

Ea se întinse spre spate și-l bătu pe coastele dezvelite. 

— În Anglia, am îngheţa bocnă. 

Imediat, el se întinse și trase o pătură peste amândoi, apoi se 
cuibări înapoi lângă ea. 

— O să ne adaptăm. E ceva foarte plăcut în a te cuibări unul lângă 
altul într-un pat cald, în vreme ce furtuni sălbatice bat în ferestre. 

Cu voce ascuţită, ea spuse: 

— Asta sună foarte bine, dar sunt tot fiica Doamnei Târfă. 

— Trecutul nostru e parte din ceea ce suntem, dar tu ai fi Lady 
Masterson, sublinie el. Poate că vor exista niște momente mai dificile, 
dar nu voi permite nici unui bărbat să te insulte şi îți garantez că 
prietenii mei apropiaţi şi familia vor fi cu totul de partea ta. 

— Am trăit ca o paria prea mult timp ca să fiu cu ușurință convinsă 
că pot deveni o parte a cercurilor privilegiate, șopti ea mâhnită. Și 
astfel de probleme sunt lipsite de importanță când e posibil să nu 
scăpăm teferi săptămâna viitoare. 

— Da, asta-i o problemă, încuviinţă el, punându-și mâna pe sânul ei. 
Dar se poate ca amândoi să scăpăm teferi. Tu mult mai posibil decât 
mine, aşa că mâine-dimineaţă o să-i scriu fratelui meu și o să-i spun 
cine ești și ce însemni pentru mine. El va fi prietenul tău și unchiul 
copilului, dacă vei avea unul. Nu va trebui să-ți mai fie vreodată teamă 
de sărăcie. 

Ea suspină şi se cutremură. 

— Trebuie să fie minunat să poți avea atâta încredere în cineva. 

— l-aş încredința lui Mac orice. Dacă trebuie să dai de el, e Sir 
Damian Mackenzie, clubul lui se cheamă Damian's și e în Pall Mall. 
Casa lui din Londra e chiar alături. Amintește-ţi asta. 


— Damian Mackenzie, Damian's, Pall Mall, repetă ea ascultătoare. 

O strânse de mijloc. 

— Sau am putea să-l invităm pe preotul din oraş și să-l punem să ne 
căsătorească de dimineaţă, ca tu și un posibil copil să aveţi protecția 
numelui și a averii mele. O fată ar avea o zestre bună, iar un băiat ar fi 
următorul Lord Masterson. 

— Eşti neobosit, nu-i aşa? spuse ea, mai mult amuzată decât 
enervată. 

— Da, admise el. Cel puţin când scopul merită. Așa cum ești tu, mică 
bufniţă. 

Cuvântul de alint aproape că-i nărui apărarea. Hotărând că aveau 
nevoie să schimbe subiectul, întrebă: 

— Cum arăta soţia ta? Dacă nu cumva nu poţi suporta să vorbeşti 
despre ea. 

După o lungă tăcere, el spuse: 

— Lily era deşteaptă, drăguță, optimistă și plină de viață. Eu am fost 
mereu plictisitor și cumpătat... 

— Nu aşa te-aș descrie eu! 

— Nu m-ai cunoscut pe vremea când aveam douăzeci și unu de ani, 
spuse Will sec. Dar eram tineri şi gata să ne îndrăgostim, și ne-am 
aruncat cu veselie în mariaj. Nu mi-am dat seama cât de fragilă era 
sănătatea ei. Ea ştia că avea o inimă slabă, dar nu mi-a spus niciodată. 
Am fost încântați să aflăm că rămăsese însărcinată. Dar a început să se 
stingă chiar sub ochii mei. 

Am chemat cel mai bun doctor din Londra, și el a spus că n-ar fi 
trebuit niciodată să încerce să aibă copii, dar atunci era prea târziu. 
Tot ce am putut face a fost să văd cum îşi pierdea din ce în ce mai mult 
puterile. A născut prematur și... ea şi fiul nostru nu au supravieţuit. 

Athena se întoarse pe spate ca să-i poată vedea faţa. 

— Îmi pare atât de rău, Will. Prea des, viața e crudă. 

Încercă să se gândească ce să mai spună, când el izbucni: 

— Ar fi trebuit să ştiu că nu era suficient de puternică! Dovada era 


acolo, dar n-am văzut-o. Am fost un blestemat de prost. Am vrut să 
cred că eram prea tineri și fericiți pentru a fi loviți de vreo tragedie. 

Athena îl luă de mână și i-o strânse cu putere. 

— Optimismul ăsta e caracteristica tinereţii. Nu-i un păcat. 

— Dacă aş fi fost mai atent, nu ar fi murit, spuse el categoric. 

Bănuind ceva, Athena întrebă: 

— Din cauza lui Lily simţi tu nevoia de ispășire? 

După o lungă tăcere, el spuse: 

— Ea era răspunderea mea, şi am dat greș. 

Partea întunecată a sarcinii de conducător te făcea să te simți 
vinovat de tot ce mergea rău. Alegându-şi cuvintele cu grijă, ea spuse: 

— Din ce zici, Lily ştia că sănătatea îi era precară și că nu avea să 
trăiască mult. Bănuiesc că s-a decis să se agaţe de viață cu amândouă 
mâinile, câtă vreme putea. Voia să iubească și să fie iubită. Voia 
pasiune, și a găsit toate astea cu tine. Când se stingea, spre sfârşit, era 
mânioasă? Te-a învinovăţit? 

— Nu, spuse el încet. Dar am crezut că-și ascundea furia ca să nu mă 
rănească pe mine. Vocea i se frânse. Ultimele cuvinte pe care le-a rostit 
au fost că mă iubeşte. 

— Oh, Will. Athena își ridică mâna și i-o puse pe obraz. Faptul că 
v-aţi iubit a fost o binecuvântare uriașă, chiar dacă n-aţi petrecut prea 
mult timp împreună. 

Will oftă cu putere. 

— Ai o judecată sănătoasă, mica mea bufniță. Poate că ai dreptate. 
Tot ce-am văzut de-a lungul anilor e pierderea şi eşecul meu de a avea 
grijă de ea aşa cum trebuia. 

— N-ai ajutat pe mulţi alţii de-a lungul anilor? De exemplu, 
riscându-ți viața ca să scoţi afară dintr-un râu călugăriţe și copii? Nu 
s-au pus pe treabă să dea o mână de ajutor toți ticăloșii tăi care aveau 
mare nevoie de ispășire? 

— Da, dar asta nu schimbă adevărul că am dat greș cu Lily. 

— Asta e discutabil. Chiar dacă ar fi adevărat, cu toţii facem greșeli, 


şi oamenii cumsecade se pedepsesc pe ei înșiși pentru lucruri pe care 
nu le pot controla, spuse ea cu blândeţe. Dar tu ai făcut multe pentru a 
echilibra balanţa. Lily pe de-o parte, multe alte fapte generoase pe de 
altă parte. Cu siguranță că de-acum balanţa e echilibrată. 

Will se încruntă. 

— Trebuie să mă gândesc la asta. Între timp, e rândul meu să pun 
întrebări stânjenitoare şi poate dureroase. Povestește-mi despre viața 
ta amoroasă. Ai avut o mare şi pierdută dragoste? 

Ezitând, ea spuse: 

— O dragoste nebună de adolescentă ce n-a ajuns la intimităţi şi, 
mai târziu, o mare şi nesăbuită greșeală. Dragostea adolescentină s-a 
stins când mi-am dat seama că obiectul pasiunii mele nici nu s-ar 
gândi să se însoare cu fiica Doamnei Târfe, deşi era chiar foarte tentat 
să ajungă aproape de a-mi distruge reputația. 

Crezuse că găsise adevărata dragoste eternă. În schimb, cunoscuse 
trădarea. 

Will fluiera încet. 

— Înţeleg din ce în ce mai mult proasta ta părere despre aşa-zişii 
gentlemeni. Cum e cu greșeala nesăbuită? 

Nu-i plăcea deloc să-și dezvăluie prostia, dar trebuia să admită că 
ideea lui Will de a-şi adresa unul altuia întrebări le oferise un mare 
grad de intimitate emoțională, într-o foarte scurtă perioadă de timp. 
Nu putuse niciodată să vorbească astfel cu un bărbat. 

— Nu trecuse mult după dezastrul dragostei adolescentine. Mă 
hotărâsem să fiu ca Delilah, să-mi iau amanți şi să mă arunc în 
aventuri pasionale, sălbatice, apoi să merg mai departe, cu inima 
întreagă. Oftă. Vezi tu, îmi plăcea partea cu pasiunea. 

— Firea ta pasională e una dintre admirabilele tale trăsături, spuse 
cu hotărâre Will. Dar înţeleg că nici asta n-a mers prea bine, nu-i așa? 

— Am aflat că nu puteam să mă culc cu un bărbat fără să ajung să 
mă implic prea mult sentimental, și aici a intervenit dezastrul, explică 
ea, fără a-şi putea ascunde amărăciunea din glas. Atunci mi-am dat 


seama că trebuie să mă mulțumesc să fiu o virtuoasă fată bătrână. 

Will se încruntă. 

— Amantul tău n-a vrut să se însoare cu tine? 

— Deja era însurat. Eu încercam să fiu ca Delilah. Aventura m-a 
făcut să înțeleg că n-aş fi putut în vecii vecilor să fiu ca ea. Nici măcar 
nu voiam să fiu ca ea. Se uită în ochii lui Will. Noi ne-am întâlnit ca doi 
adulți, cu experienţă şi cu ochii deschişi. Asta nu înseamnă că trebuie 
să te însori cu mine, chiar dacă crezi că onoarea îţi cere s-o faci. 

— La naiba cu onoarea, vreau să mă însor cu tine! spuse el 
exasperat. Dar acum, trebuie să dormim. Mâine va fi o altă zi lungă şi 
obositoare. 

O trase în braţele lui şi adună păturile în jurul lor, apoi îi depuse un 
ușor sărut pe frunte. 

— N-o să renunți, nu-i aşa? 

Ea îşi puse capul pe umărul lui, savurând intimitatea relaxată a 
acestei îmbrăţişări, felul în care simţea braţul lui pe ea. 

— Nu, dar, pentru următoarele câteva zile, alte griji vor fi pe locul 
întâi. Ezită, apoi continuă: Eşti la fel de încăpățânată ca mine, așa încât 
poate că nu te vei răzgândi niciodată. Dar, dacă voi fi ucis, te rog, te 
rog, mergi la fratele meu chiar dacă n-ai nevoie de ajutor. Spune-i 
despre popasul meu în San Gabriel. Va dori să ştie. 

— Îţi promit că aşa voi face, şopti ea. 

Îi datora măcar atât lui Will - şi încă şi mai mult. 

Mult mai mult de-atât. 


capitolul 29 


O pierdea. 

Will se trezi cu inima zbătându-i-se în piept, cu mintea o 
învălmășeală de pierdere şi panică, Lily pierzându-se şi Athena 
dispărând. Inima i se linişti când o văzu pe Athena stând încă în 


braţele sale. Îi studie faţa liniştită şi se întrebă dacă Justin avusese 
dreptate când presupusese cine era tatăl ei. Ea spusese „ducele acela 
îngrozitor”, şi nu erau prea mulți duci. Nu că ar fi contat pentru el, dar 
cu siguranţă conta pentru ea. 

Ea se trezi şi îi adresă un zâmbet dulce, înainte de a-și arunca ochii 
pe fereastră. Zorii. 

— Trebuie să plec! Se ridică să se dea jos din pat. Nu pot risca să fiu 
surprinsă într-un comportament imoral ce s-ar putea reflecta negativ 
asupra Sofiei. 

— Încă o clipă. Te rog. Braţele lui o cuprinseră. Credeam că ne vom 
trezi mai devreme și vom avea mai mult timp. Voiam să mai fac încă o 
dată dragoste cu tine. Dar ar fi putut el oare suporta asta ştiind că era 
posibil să fie pentru ultima dată? 

— Ar fi fost un mod minunat de a întâmpina ziua, spuse ea încet cu 
fața lipită de gâtul lui şi cu îmbrăţișarea la fel de puternică precum a 
lui. Dar, având în vedere cât de lungă a fost ziua de ieri şi cât de 
ocupați am fost în cea mai mare parte a nopţii, nu-i de mirare că nu 
ne-am trezit mai devreme. Se retrase, zâmbind cu o căldură şi o 
relaxare pe care el n-o mai văzuse înainte. Totuși, am dormit foarte, 
foarte bine. 

— Şi eu am dormit bine. Eşti minunată pentru mine. Îi cuprinse 
obrazul cu palma mâinii, copleşit de regret pentru tot ce ar fi putut 
avea. S-ar putea să nu mai avem altă șansă să fim împreună. O să-mi 
petrec ziua organizând grupurile militare, cercetând zona de 
ambuscadă şi planificând cum să-mi folosesc cel mai bine praful de 
pușcă. S-ar putea să nu reușesc să mă întorc la castel în seara asta. 
Mâine-noapte o să ne așezăm în poziţiile de ambuscadă și îi vom 
aştepta pe francezi. 

Ea își mușcă buza. 

— Şi eu voi fi ocupată ajutând la evacuarea a cât mai multor oameni 
posibil spre locuri mai sigure şi mă voi asigura că au cu toţii 
alimentele necesare pentru a rezista până când se vor întoarce 


trupele. 

— O să fie o zi ocupată, dar cu siguranță vom putea aranja o mică şi 
scurtă ceremonie de căsătorie după micul dejun, ce zici? Tonul lui era 
lejer, dar vorbea cât se putea de serios. 

Ea îl sărută și se îndepărtă. 

— Programele noastre sunt cu mult prea încărcate, dragă domnule 
maior Masterson. Îşi ridică halatul de pe podea şi îl îmbrăcă repede. Pe 
când își încheia cordonul, șopti: Fereşte-te de pericole, Will! Lumea 
are nevoie de tine. 

Apoi, silueta ei grațioasă alunecă tăcută din încăpere şi dispăru. 

El stătu culcat pe spate, uitându-se la tavan, cu mâinile încleștate pe 
lângă el. Gândul că era posibil să nu o mai vadă pe Athena aproape că 
îi smulse inima din piept. 

Apoi se ridică, se spălă și se bărbieri, apoi îşi îmbrăcă uniforma. 
Avea de luptat într-un război. Și apoi, Dumnezeule mare, avea să se 
întoarcă şi să o facă să se răzgândească în legătură cu măritișul. 

XXX 

Micul dejun cu familia Oliviera fu sobru, dar fără accente de panică. 
Cel puţin de data asta fuseseră avertizaţi de invazia francezilor. Justin 
era aşezat la capătul mesei, bandajat, dar arătând destul de bine. Îi 
făcu un semn de aprobare lui Will și îi zâmbi. Athena nu venise, și nici 
Sofia. Se întrebă dacă nu cumva ele mâncaseră deja și se duseseră la 
treburile lor sau dacă Athena încerca să-l evite. 

Noii lui căpitani, Tom Murphy şi Gilberto Oliviera, stăteau la un 
capăt al lungii mese, cu un scaun gol între ei, și îl poftiră pe Will să li se 
alăture. La fel ca el, erau îmbrăcaţi în uniformele lor tocite. 

— De unde să începem să planificăm, comandante suprem? întrebă 
Tom rânjind. 

— Pentru că mi-ai spus aşa, Gilberto va fi prim-căpitan şi adjunctul 
meu la comandă, spuse Will așezându-se. 

— Vezi, Murphy? Comandantul suprem recunoaşte pregătirea 
superioară, spuse Gilberto, necăjindu-l, pe când îi dădea lui Will o 


farfurie cu cârnaţi delicioşi, urmată de o alta cu ouă jumări cu cartofi și 
ardei. 

— Este doar pentru că ești gabrilen, ripostă Tom. În mijlocul mesei 
fusese pusă o carafă mare cu cafea, așa că el umplu ceașca lui Will, 
apoi pe a lui şi pe a lui Gilberto. 

Will luă o bine-venită înghiţitură de cafea. 

— Ai dreptate, Gilberto e adjunct de comandant pentru că e 
gabrilen și ştie mai multe despre ţara lui decât am putea şti vreodată 
noi doi. Şi, de asemenea, nu se coboară într-atât încât să organizeze 
curse de catâri. 

— O specialitate irlandeză, îi explică Tom lui Gilberto. Și o distracţie 
pe cinste. 

Gilberto zâmbi, dar veselia îi dispăru rapid. 

— Nu vom avea timp pentru curse de catâri în campania asta. 
Domnule maior Masterson, care sunt sarcinile mele pentru ziua de 
azi? 

— Răspunzi de organizarea grupelor militare, pentru că ştii ce 
oameni sunt mai de nădejde și cine va rezista mai bine sub focul 
inamicului. Veteranii voştri vor fi coloana vertebrală a forţelor noastre 
şi trebuie să fie răspândiţi printre ceilalţi, pentru a-i sprijini. 

— Şi eu, domnule? întrebă Tom, la fel de serios. 

— Noi doi vom cerceta zona de ambuscadă pentru a ne da seama 
unde să ne punem oamenii şi care ar fi cel mai bun mod de a folosi 
praful de pușcă. Gilberto, poţi să-mi recomanzi o iscoadă? Cineva care 
să meargă pe drumul spre Spania și să ne avertizeze de înaintarea 
trupelor. 

Gilberto cugetă. 

— Joaquim Cavaco. Tata spune că e cel mai bun tânăr braconier din 
San Gabriel. E iute şi isteţ şi arată mai tânăr decât e, așa că, dacă îl 
observă francezii, s-ar putea să nu-l considere periculos. Francezii i-au 
ucis tatăl anul trecut, aşa că va fi dornic să preia sarcina asta. O să-l 
chem aici ca să vă poată conduce. 


— Ar fi foarte nimerit, spuse Will. Tom, te-ai gândit cum ar trebui să 
procedăm? 

Într-adevăr, Tom se gândise. Majoritatea ideilor fuseseră deja 
discutate, dar avea vreo două noi sugestii folositoare. Cei trei 
discutară totul, împărtășindu-și unul altuia ideile. Deşi comandantul 
suprem avea întotdeauna ultimul cuvânt, Will ar fi fost nesocotit să nu 
profite de experienţa și de ideile subordonațţilor săi. 

Pe când discuţia se sfârși, Will îşi golise farfuria şi era gata de 
plecare. Apoi, la masă se lăsă tăcerea când intră Sofia, cu un aer regal, 
purtând o tiară pe cap. 

Athena o urma tăcută, cu o expresie serioasă, dar purtând o 
fermecătoare rochie de dimineaţă de un galben solar. Doar privind-o, 
Will simţi că se înveselea. Privirea ei caldă și rapidă pe care i-o aruncă 
nu sugera că avea vreun regret în legătură cu noaptea trecută. 

Sofia îşi ridică mâna, cerând atenție. 

— Prieteni, cu toţii ştiţi cu ce situaţie gravă ne confruntăm. Vom 
lucra împreună să păstrăm San Gabriel şi felul nostru de trai, dar greul 
va cădea cel mai mult pe soldaţii noștri care vor înfrunta inamicul. 
William Masterson, Gilberto Oliviera şi Thomas Murphy, vă rog să 
înaintați. 

Surprinşi, cei trei bărbaţi se ridicară și traversară încăperea pentru 
a se prezenta în fața Sofiei. 

— Gilberto Oliviera, acum ești înaintat la gradul de căpitan în 
armata din San Gabriel. Înaintează pentru a-ţi putea prinde însemnul 
gradului tău. 

Gilberto se supuse, spunând în șoaptă: 

— Eşti din ce în ce mai talentată în rolul de regină, Sofi! 

Ea zâmbi spre vechiul ei tovarăş de joacă şi spuse la fel de încet: 

— Fii liniştit că, de nu, s-ar putea să te înțep din greșeală când îţi 
prind asta pe tine. 

El stătu în poziţie de drepți și o salută, spunându-i cu seriozitate: 

— Alteță, îmi voi face datoria față de San Gabriel chiar dacă îmi voi 


jertfi viața. 

— Ai grijă să nu se întâmple asta, neisprăvitule! spuse mama lui pe 
o voce care răsună în toată încăperea, stârnind hohote de râs. 

Ascunzându-și zâmbetul, Sofia spuse: 

— Thomas Murphy, ai acceptat țara asta ca fiind a ta. Acum, te 
numesc căpitan în armata din San Gabriel. 

— Sunt onorat, Alteță, spuse el hotărât. 

După ce prinţesa îi prinse însemnul, o salută scurt. Apoi, veni rândul 
lui Will. 

— Maior Lord Masterson, în scurtul timp de când sunteţi în San 
Gabriel, ați făcut deja mult pentru a-mi ajuta ţara să se refacă după 
distrugerile războiului, spuse Sofia cu voce răsunătoare. Acum, ca 
urmare a experienţei şi a abilităților dumneavoastră, vă numesc 
comandantul suprem al armatei din San Gabriel. Aţi afirmat că nu v-aţi 
dorit niciodată să fiți general, aşa că vă acord gradul de colonel. 

Înaintă spre el cu însemnul gradului. Era atât de scundă. 

— Orice grad e bun, atâta vreme cât e mai mare decât al celorlalți, 
spuse el zâmbind. 

— Într-adevăr. Trebui să se ridice pe vârful picioarelor să-i prindă 
însemnul pe umeri. Dându-se înapoi, spuse: Atâta vreme cât sunteţi 
comandant suprem, aveţi dreptul de a purta sabia regală din San 
Gabriel. Lady Athena, vă rog să i-o prezentați colonelului Lord 
Masterson. 

Athena înaintă și îi oferi cu amândouă mâinile o sabie strălucitoare. 
Uimit, îi luă arma din mâini, spunând încet: 

— Athena, cu adevărat zeița războiului! 

— Aş fi vrut să nu fie nevoie de sabie! răspunse ea. Este din oţel de 
Damasc, puternică, flexibilă și foarte veche. 

Teaca strălucea de incrustaţii din fir de aur, dar, când luă arma în 
mână și o încercă schiţând câteva atacuri, înțelese că era extraordinar 
de echilibrată. De obicei, el purta o sabie mai mare, ce se potrivea mai 
bine staturii lui, dar asta avea să fie foarte bună. 


Ridică sabia și duse teaca la piept, salutând. 

— E o sabie superbă, Alteță. Sunt mândru s-o port în numele ţării 
San Gabriel. 

— Ştiu că o veți purta cu onoare. Privirea Sofiei cercetă întreaga 
încăpere, văzând feţele familiare ale prietenilor ei. Şi să dea Domnul și 
Maica Binecuvântată să ne ferească de pericol! 

XXX 

Joaquim Cavaco era un drăcușor de băiat isteț care acceptă 
entuziasmat să plece în recunoaștere dincolo de graniţele țării și să fie 
atent la forțele franceze care se apropiau. Avea șaisprezece ani, dar 
arăta cam de doisprezece; și, în hainele lui ponosite de culoare cafenie, 
se confunda cu peisajul. 

Cu un oarecare regret, refuză când i se oferi un cal, spunând că un 
catâr era mai sigur pe picioare și mai potrivit de călărit pentru un 
băiat zdrenţăros. Dacă ar fi fost spaniol, ar fi fost numai bun să se 
alăture gherilelor spaniole. Fără aceste gherile, Wellington n-ar fi 
putut niciodată să-i izgonească pe francezi din peninsulă. 

Will, Joaquim și Tom călăriră împreună pe drumul spre Spania. Pe 
când trecură de altarul Madonnei de las Rosas, Will observă că în fața 
statuii necizelate a Madonnei un buchet de flori de vară fusese pus 
atât de curând, încât nu apucase să se ofilească. Poate că era o rugă 
pentru ajutorul divin împotriva francezilor. 

Continuându-și drumul, Will spuse: 

— Dacă-mi aduc aminte corect, nu mai e mult până la partea cu 
drumul afundat. 

— Cunoașteţi zona asta, domnule, comentă Tom. Eu abia dacă l-am 
observat când am venit pe aici. 

— Toți gabrilenii erau extrem de nerăbdători să ajungă acasă, aşa 
că am trecut foarte repede pe aici. Will își adumbri ochii, studiind 
drumul din fața lor. Zona afundată era la mai puţin de un kilometru 
distanță, aprecie el. Drumul era îngust și abrupt, dar multe, foarte 
multe picioare și copite îl tociseră de-a lungul secolelor, aşa că era cam 


între doi și patru metri dedesubtul taluzului pe ambele părți. 

— Joaquim, cunoşti ţara asta foarte bine. Există niște detalii 
geografice care ar putea să ne ajute ca ambuscada să aibă succes? 

Băiatul se gândi. 

— Un mic curs de apă secat urcă în spatele marginii drumului din 
stânga. Apare chiar în față. Studie terenul în vreme ce-și continuau 
drumul, apoi arătă cu mâna. Aici. Putem merge călare prima porțiune, 
dar nu tot drumul până sus. 

Poteca nu părea decât un drum pentru capre, dar mergea în direcția 
bună. Începură să urce pe deal o scurtă porţiune, înainte de a ajunge la 
o mică poiană cu un izvor. Cărarea ce continua dincolo de ea era mult 
mai abruptă, aşa că descălecară şi își priponiră caii lângă izvor, apoi 
continuară pe jos. 

Mai sus, albia secată mergea paralel cu taluzul de deasupra 
drumului, dar la aproape un metru mai jos. 

— Perfect! spuse Will. Putem sta ascunși până când ni se va da de 
veste că vin francezii, apoi ne putem pune pe poziție deasupra 
drumului. 

Tom încuviinţă din cap. 

— Vreţi să stăm pe o parte sau pe amândouă? 

— Pe amândouă, ca să-i putem prinde pe francezi într-un foc 
încrucișat. Dar mai mulți oameni pe partea asta, cred, pentru că va fi 
mai ușor să stea ascunși până când vom fi gata de atac. 

— Deci, când îi văd pe francezi, vin înapoi în galop să avertizez pe 
toată lumea, spuse Joaquim. Dumneavoastră unde veţi fi, domnule 
colonel? 

Will stătea pe taluz şi studia terenul. 

— Jos la capătul cel mai depărtat, adânc în vale, pe partea asta. 
Arătă locul cu degetul. Când francezii sunt înconjurați, o să trag primul 
foc de armă drept semnal pentru atac. Tom, vreau să fii la capătul de 
sus pe partea cealaltă să ajuţi grupele militare să stea pe poziţie, cu 
Gilberto în fața ta și cu cel mai vechi sergent dintre veterani în fața 


mea. 

— E în regulă, dar dumneavoastră sunteţi în punctul unde taluzul e 
cel mai coborât. Dacă vreunul dintre diavolii de francezi e călare şi 
nu-și pierde cumpătul, va ataca exact taluzul spre zona unde veţi fi 
dumneavoastră. 

Will ridică din umeri. 

— Cineva trebuie să fie acolo, și eu sunt un bun ţintaş. Se întoarse 
spre iscoadă. Joaquim, ești gata să intri în Spania să îi pândești pe 
francezi? 

— Da, domnule. Salută rapid. Am destule provizii pentru două sau 
trei zile, ceea ce ar trebui să fie de-ajuns, dacă e să dăm crezare 
francezului dumneavoastră favorit. 

— Sunt destul de sigur că spune adevărul aşa cum îl cunoaşte, dar 
planurile se pot schimba. Will îi întinse mâna băiatului. Vaya con Dios, 
Joaquim. 

Băiatul zâmbi larg. 

— Dacă fac treabă bună, pot păstra catârul? 

Will râse. 

— Bineînţeles că poţi. 

Pe când Joaquim o luă la sănătoasa pe deal în jos spre pajiștea unde 
era priponit catârul lui, Will spuse: 

— Tom, cum ar trebui să folosim cel mai bine rezervele noastre 
limitate de praf de pușcă? Nu mă așteptam la un război, așa că mare 
parte din ce a adus Ballard s-a folosit pentru armele de foc, și slavă 
Domnului că le avem. Ce putem face cu restul? 

— Ce-aţi zice dacă le-am pune în câteva lăzi de lemn și le-am așeza 
de-a lungul traseului pe care vine duşmanul? Apoi am trage în cutii 
când ei ajung acolo. De fiecare dată când am făcut asta, a fost eficient. 
Tom zâmbi. Face zgomot mare, așa să ştiţi. 

Will cugetă. 

— Asta merge bine în unele cazuri, dar consumă mult praf. Chiar 
dacă încercăm să ascundem cutiile, s-ar putea să atragă atenţia, 


neavându-şi locul pe un drum destul de degajat. În plus, ar fi greu să le 
împușcăm dacă francezii vin pe întuneric, ceea ce pare probabil. 

— Toate sunt obiecţii serioase, spuse Tom cu regret. Ce ziceți de 
grenade? 

— Mă gândesc că astea sunt cea mai bună alegere a noastră. Will 
studie din nou drumul afundat. Sticle de vin făcute din cea mai subţire 
sticlă pe care o avem, cu praf de puşcă înăuntru, sigilate cu ceară, şi cu 
un fitil. 

— Ar trebui să fie aruncate de bărbaţi solizi care au mai fost în 
lupte, spuse Tom. Astea i-ar înspăimânta pe oamenii din grupele 
militare care n-au experienţă. 

— Aşa e. Nu vrem să punem grenade în mâna cuiva care poate 
arunca în aer pe cine nu trebuie. Îi veni o altă idee. Putem crea un fel 
de şrapnel punând pietre sau cuie şi resturi de metal în sticlele tip 
grenadă. Când vor exploda, bucăţile se vor răspândi pe tot drumul. Ar 
avea un efect deosebit pe întuneric. 

— Îmi place ideea asta, domnule! Tom rânji. Suntem nişte tipi 
însetaţi de sânge, nu-i aşa, domnule? 

— Da, dar pentru o cauză dreaptă. Will începu să meargă de-a 
lungul taluzului, studiind terenul. Vom supraveghea urcând partea 
asta şi vom coborî pe cealaltă parte, ca să știm unde să ne postăm 
oamenii. Apoi, rapid spre podgoria Alcantara, să cerem nişte sticle. 
Mai întâi facem un test de grenadă. Dacă merge, avem destul praf de 
pușcă să facem câteva duzini. 

— De-abia ajunge câte una pentru fiecare soldat cu experienţă. Vom 
avea nevoie de felinare acoperite de la care să aprindem fitilurile. O 
să-i cer Senorei Oliviera câteva. 

Cu planurile și grenadele puse la punct, Will se simțea ceva mai 
optimist. Dacă avea cu adevărat noroc, ar putea ajunge la castel în 
noaptea asta. 

Curtea castelului se aglomeră când familii întregi intrară și se 
instalară acolo. Fiind cel mai bine apărat loc din San Gabriel, castelul 


era adăpostul desemnat pentru mare parte din oamenii din oraș și din 
împrejurimi. Bătrânii şi bolnavii fuseseră adăpostiți în clădirile din 
exterior, dar vremea era destul de plăcută încât majoritatea populaţiei 
să rămână confortabil afară. De fapt, Athena bănuia că în curând avea 
să se pornească o fiestă. Gabrilenii erau niște oameni optimişti. 

Lăsând-o pe Sofia să supravegheze refugiații la castel, Athena și 
Senor Oliviera plecară călare spre orașul Espirito Santo, la celălalt 
capăt al văii, să stabilească detaliile evacuării. Acolo situaţia nu era așa 
urgentă, pentru că zona castelului era mult mai aproape de drumul 
spaniol, aşa că oamenii din acest capăt al văii aveau să primească 
avertizările mai din timp. 

Dar dacă francezii supravieţuiau ambuscadei și năvăleau în vale, 
nici un loc nu mai era sigur. 

Dacă avea să se întâmple asta, Will avea să fie probabil mort; nu 
avea să fugă de teamă. Avea să încerce să-şi adune oamenii, dar dacă 
nu aveau să rămână destui pe poziţii? 

Athena se cutremură la acest gând. Deşi se împăcase cu ideea că 
aventura lor era de scurtă durată, spera la mai mult de o singură 
noapte. Avea nevoie de înţelegerea lui, de umorul, de intensa lui 
afecțiune. Şi de pasiunea lui, ce o făcea să se simtă dorită şi... iubită. 
lubită așa cum nu mai fusese vreodată. 

Petrecu lungile ore pe drum rugându-se ca francezii să fie înfrânți, 
fără pierderi în rândul gabrilenilor. În mod deosebit, se gândea la 
comandantul suprem. 


capitolul 30 


Se făcuse târziu când Will se înapoie la castel. Se întrebă dacă ar 
trebui să meargă în camera Athenei, dar deja ştia ce hotărâse. După ce 
se spălă repede la el în cameră, merse încet către capătul coridorului. 

Deşi curtea exterioară fremăta de lume, în apartamentele de familie 
domnea liniștea. Fu bucuros să vadă că ușa Athenei nu era zăvorâtă. 


Apăsă clanţa şi intră. 

— Athena? spuse el încet. Nu trage, eu sunt. 

— Will! Athena sări din pat şi din trei paşi fu lângă el. Se aruncă în 
brațele lui, strângându-l într-o îmbrăţișare de să-i frângă coastele. 
Sunt așa bucuroasă că ai venit! Renunțasem la gândul că te vei înapoia 
în noaptea asta. 

Tumultul de emoţii pe care-l simţise întreaga zi se revărsă, 
străbătându-l ca un proiectil. Iubita lui, scumpa lui, perechea lui. 

— A fost cât pe ce să nu reuşesc. Îmi pare rău că e atât de târziu. 

Drept răspuns, îi găsi gura şi îl sărută cu o aprinsă dorință. Lumea 
dispăru, lăsând în loc doar nevoia lui disperată de a face dragoste cu 
ea. 

— Athena, gâfâi el. Zeița mea... 

Se poticniră unul de altul pe drumul spre pat, aterizând din fericire 
pe saltea, în loc de podea. El descoperi că ea nu avea nimic sub lejera 
cămașă de noapte și că era expertă la a-i desface nasturii ce-i ţineau 
pantalonii pe el. 

Se împreunară cu o forţă ce ar fi trebuit să zguduie cerurile. Când 
trupurile li se încleștară, sufletele li se contopiră. El nu știuse că 
dorința putea fi atât de intensă sau atât de plină de satisfacție. Chiar şi 
mai bine era să ştie cât de intens o satisfăcea pe Athena. Ea gemea în 
extaz, cu unghiile înfipte în el, pe când se încleştau să ajungă la 
împlinire. Zeița lui, mica lui bufniţă care nu fusese niciodată iubită așa 
cum ar fi trebuit şi care merita tot ce-i putea el da și încă mai mult. 

— Will... 

Orgasmul ei îl declanșă pe al lui și aproape că-i lichefie mintea. La 
fel şi trupul, pe când încordarea se risipi şi el se cuibări lângă ea. Când 
creierul începu să-i funcționeze din nou, gâfâi: 

— De fapt n-am venit aici să te seduc. Cel puţin nu imediat. 

Ea scoase un chicot. 

— Nu cred se cheamă că mă seduci când eu sunt cea care încearcă 
să-ți smulgă hainele de pe tine. 


El se întoarse pe o parte şi o trase lângă el, apoi puse pătura peste 
amândoi. 

— Oricât de ocupat am fost azi, în subconștient exista teama că 
n-am să te mai văd vreodată. Am senzaţia că abia acum începem să ne 
cunoaştem unul pe celălalt cu adevărat. Urăsc gândul că asta s-ar 
putea sfârşi înainte de a începe de fapt. 

— Şi eu simt la fel. Cu o urmă de ironie în glas, adăugă: N-am 
cunoscut niciodată un bărbat ca tine. Vreau să petrec suficient timp cu 
tine ca să-mi dau seama dacă ești în realitate atât de minunat pe cât 
pari. Dar totul este incert. Simt ca şi cum sabia lui Damocles ne atârnă 
deasupra capetelor. 

El îi mângâie gâtul şi umerii, frământând blând mușchii încordați. 

— Exact, doar că sunt o sută de săbii. 

— Mai bine zis, muschete. Ai reușit să termini tot ce era de făcut 
azi? 

— Da, diseară nu vom putea fi mai gata de atât. Azi am cercetat 
zona de ambuscadă, am trimis o iscoadă să-l caute pe Baudin cu 
trupele lui şi mi-am petrecut după-amiaza făcând grenade din sticle de 
vin cu praf de pușcă. 

Ea îl mângâie de la gât spre mijloc, cu degete uşoare şi alinătoare. 

— Asta sună mai interesant decât ce am făcut eu azi. Știi că ai un 
spate superb? Puternic și plăcut la atingere chiar şi când ai mai multe 
haine pe tine. 

— De fapt, nu m-am prea gândit la spatele meu, spuse el uşor 
surprins. În principal, iau de bun că o să facă ce vreau eu să facă. Cum 
ţi-ai petrecut ziua? 

— Eu şi Senor Oliviera am mers călare prin vale şi am îndemnat pe 
toată lumea să se retragă în adăposturi şi în peşteri cu suficientă apă și 
mâncare cât să ajungă pentru cel puţin două săptămâni. Oamenii sunt 
neliniştiţi, dar nu au intrat în panică. Sunt mai bine pregătiţi ca anul 
trecut. 

— Săptămânile de pregătire și de exerciţii n-au fost în zadar, deși 


nu mă aşteptam la un asalt în toată regula asupra ţării, spuse el ironic. 
Mă temeam de câteva duzini de tâlhari, dar nu îmi imaginam așa ceva. 

— Acum, că ai cercetat zona de ambuscadă şi ţi-ai făcut grenadele, 
ai o imagine mai clară despre ce s-ar putea întâmpla? 

El se încruntă. 

— Sincer, n-am nici o idee. Odată ce începe lupta, planurile nu mai 
fac doi bani. Terenul de ambuscadă e bun. Iscoada pe care ne-a găsit-o 
Gilberto ar trebui să ne poată alarma la timp cât să ne putem pune pe 
poziţie. Dar suntem extrem de depășiți numeric, poate doi contra unu 
sau mai rău, și doar unul din zece membri ai grupelor înarmate are o 
oarecare experienţă în lupte. Majoritatea ar trebui să se descurce atâta 
vreme cât sunt pe teren înalt trăgând în jos, dar, când francezii vor 
începe să riposteze - și o s-o facă -, unii dintre ostașii fără experiență 
vor ceda şi o vor rupe la fugă. Când se întâmplă aşa ceva, de obicei 
sunt urmaţi de mai mulţi. 

— Pare să fie nevoie de cât mai mulți trăgători experimentați cu 
putinţă, spuse Athena încet. O să vin şi eu la ambuscadă. 

— Ce? Will sări în sus și se uită la ea, neputând să-i citească ceva pe 
față în lumina slabă. Nu poţi face asta! 

— De ce nu? spuse ea chibzuit. Sunt un trăgător bun, și tu însuţi ai 
spus că sunt mai lucidă în luptă decât mulţi soldați experimentați. 

— Da, dar nu pot suporta gândul că te expui la un asemenea pericol, 
spuse el direct. 

— Cum să fie mai rău decât să te văd eu pe tine intrând în luptă? 
întrebă Athena. Ai nevoie de oameni care să poată trage și care nu dau 
bir cu fugiţii. Am dovedit că pot rămâne fermă pe poziţie și că fac ceea 
ce e necesar. 

El nu putu s-o contrazică; cu toate astea, ideea ca ea să se angajeze 
în lupta cu francezii îl îngrozea. 

— Nu! Eu sunt comandantul suprem şi eu dau ordine, oricât de 
irațional s-ar putea să fiu. 

— Eu nu sunt un soldat aflat sub comanda ta, sublinie ea. Cred că, 


de fapt, nu mă poţi opri. Ambuscada e creată la o anumită distanţă pe 
drum, nu-i aşa? Pot să stau pe poziţie şi nici n-ai observa pe întuneric. 

În vreme ce o fixa cu privirea pe Athena, prin mintea lui Will se 
perindară toate grozăviile luptei. 

— N-ai ce căuta pe un teren de bătălie. 

Ea ridică o mână și îi cuprinse obrazul, cu o privire tristă. 

— Nici o femeie de pe lumea asta n-a fost fericită să-şi vadă soțul, 
fiul sau fratele mergând la război, dar, câteodată, războiul nu poate fi 
evitat. În adâncul sufletului sunt englezoaică, dar San Gabriel mi-a 
dăruit cele mai bune lucruri din viața mea. O poziţie, un cămin, o 
familie. Zâmbi. Pe tine. Am luat mult, și acum trebuie să dau înapoi, 
chiar dacă asta înseamnă să-mi risc viaţa. 

— Cu siguranță Sofia are nevoie de tine. Ai fost mâna ei dreaptă în 
aceşti ultimi cinci ani. 

— De data asta îl are pe Justin, şi el poate s-o ajute în feluri în care 
eu nu pot. Vocea Athenei era blândă. Ar fi altfel dacă implicarea mea în 
luptă n-ar fi esenţială, dar în acest caz este. Ai nevoie de luptători 
experimentați, şi eu am o oarecare experienţă. Poţi să negi că aș putea 
fi valoroasă? Sau că n-am dreptate să-mi risc viața în numele celor pe 
care-i iubesc? 

— Nu, dar... Se opri, neştiind cum să exprime ce în ultimă instanță 
era un strigăt primitiv de protecție. 

Cu o voce şi mai blândă, ea spuse: 

— Pari să crezi că sunt o femeie neobișnuită, şi îți place asta. 
Dorinţa mea de a lupta dacă e nevoie face parte din felul meu unic dea 
fi. Nu poţi să tăgăduieşti asta fără a tăgădui cine și ce sunt. 

Disperat, el își dădu seama că ea avea dreptate. 

— Mă predau, curajoasa mea mică bufniţă, spuse el cu ezitare. Dar, 
dacă vii acolo, vei sta în stânga mea, să te pot veghea. 

— Şi invers. Ea îl trase în jos într-o lungă îmbrățișare. Mulţumesc, 
Will. Pentru că mă cunoşti îndeajuns încât să mă lași să fiu ceea ce 
sunt. Pentru că ţii îndeajuns la mine încât să accepţi eventualitatea 


durerii şi a pericolului. 

— Se pare că femeile au făcut asta din timpuri imemoriale, spuse el 

ironic. Dar, chiar ştiind asta, nu îmi e mai ușor de acceptat! 
XXX 

Sofia fu îngrozită că Athena urma să se alăture grupelor înarmate. 

— Nu poţi să mergi! Nici o femeie n-are ce căuta pe câmpul de 
bătălie! Am nevoie de tine aici! 

— Sofi, iubito, o să isprăvești semnele de exclamaţie, spuse Athena 
pe când împacheta o pătură, un bidon de apă, pâine și brânză, muniţie 
şi câteva lucruri esenţiale de asistență medicală într-un sac de pânză 
pe care-l putea duce în spate. Mai și vorbeşti exact ca Will. 

— Întotdeauna am ştiut că e un bărbat cu o înțelepciune deosebită. 
Sofia îşi mușcă buza. E destul de rău că atâţia bărbați gabrileni își riscă 
viețile. Tu ești consilierul principal al prinţesei regale din San Gabriel. 
Am nevoie de tine aici! 

— Nu, n-ai nevoie. Athena îşi aruncă sacul pe umeri. Îi ai pe cei din 
familia Oliviera, pe primarul orașului, pe preot şi pe Justin, și cu toţii 
sunt oameni foarte înţelepţi. 

— Nu-i normal pentru o femeie să lupte ca un bărbat, spuse Sofia cu 
încăpățânare. 

— Poţi să-ți reamintesc de stră-străbunica ta, regina Maria 
Mercedes de la Alcantara? Venind încoace să se mărite cu 
stră-străbunicul tău, grupul ei a fost atacat, și ea a condus atacul ce i-a 
alungat, îndemnându-și gărzile şi fluturând sabia? 

— N-a avut de ales. Privirea Sofiei era dârză. Tu ai. 

— Ba n-am. Expresia Athenei era serioasă. Ştii că am talente 
nepotrivite pentru o doamnă, pentru că m-ai văzut în acțiune. Nu caut 
primejdia, dar pot lupta dacă e nevoie, și acum e nevoie. 

Sofia oftă. 

— Ştiu că ai dreptate, dar sunt îngrozită pentru tine. Ești singura 
familie care mi-a mai rămas. Te rog, te rog, ai grijă! Şi nu-l lăsa nici pe 
Will să fie ucis. 


— O să fac tot ce-mi stă în putință în ambele cazuri. Athena o 
îmbrăţișă. E timpul să plec. Will a propus ca tu și Justin să îl ţineţi sub 
observație pe Jean Marie. Nu cred că o să fugă să-l avertizeze pe 
Baudin, dar cel mai bine e nici să n-aibă ocazia asta. 

— O să ne asigurăm că rămâne aici. Sofia îşi mușcă buza. Sper ca 
până mâine după-masă, totul se va fi terminat şi că San Gabriel va fi 
din nou în siguranţă. Dar asta nu prea se poate, nu-i aşa? 

— Will spune că e imposibil de anticipat. Dar sunt sigură că 
grupurile noastre înarmate vor pricinui pagube serioase invadatorilor 
şi că adăposturile şi proviziile pe care le-am organizat vor proteja 
majoritatea populaţiei. Will a spus că, dacă ambuscada dă greș, 
grupurile înarmate se vor retrage spre castel şi-l vor apăra. Armata 
gabrilenă se va înapoia cam peste două săptămâni. Țara va 
supravieţui, Alteță. 

— Dar cu cât francezii vor fi opriți mai curând, cu atât mai puţin va 
suferi San Gabriel. Sofia își îndreptă spatele. Te voi însoţi jos la 
grajduri, apoi o să merg la capela castelului să mă rog. Doar la asta 
sunt bună acum. 

— Nu-i adevărat! spuse Athena tăios. Tu ești sufletul țării. Curajul, 
demnitatea şi compasiunea fac să fii iubită și ridică tuturor moralul în 
mare măsură. Să nu desconsideri asta niciodată. Unii pot trage în 
inamic, dar San Gabriel are doar o singură prințesă regală. 

Sofia socoti că Athena avea dreptate, dar, în vreme ce coborau spre 
curte împreună, se gândea la cât de simplă îi fusese viața pe când era 
doar frumuşica prințesă, fără vreo altă responsabilitate decât să se 
mărite așa cum se cuvenea. 

Când se lăsă seara, membrii grupelor înarmate din San Gabriel se 
adunară în poienița de sub taluz unde urmau să aștepte ambuscada. 
Cu Will şi Athena, erau cu toţii 198 de apărători. El sperase să fie ceva 


mai mulți, dar ce le lipsea ca număr era compensat de hotărârea de 
neclintit. 

Will urcă puţin dealul ca să fie deasupra mulțimii. Ridicând o mână, 
strigă: 

— Bărbaţi din San Gabriel, ascultați-mă! Când toată lumea fu atentă 
la el, spuse cu o voce ce răsuna prin poiană: Ştim cu toţii de ce suntem 
aici. Dacă informaţiile noastre sunt corecte, un număr considerabil de 
dezertori din armata franceză conduşi de generalul Baudin vor invada 
țara în următoarele ore pentru a termina ce au început vara trecută. 

Vorbele lui născură un murmur furios de voci. Will așteptă până 
când acesta se stinse, apoi continuă: 

— Francezii sunt soldaţi cu experienţă. Știu să lupte. Dar voi aveţi 
un avantaj enorm. San Gabriel e căminul vostru. Luptaţi pentru a vă 
apăra ţara, familiile, prietenii. Asta vă conferă o putere pe care 
francezii n-o pot egala. 

Scrută cu privirea mulțimea. Erau de vârste diferite, de la băieţi 
foarte tineri la bătrâni cărunți. Unii aveau muschete atât de vechi, 
încât spera să nu explodeze; veteranii din armată aveau puşti - cele 
şase puști franțuzești pe care le capturaseră cu câteva zile înainte 
fuseseră împărţite oamenilor care le puteau folosi cel mai bine. El şi 
Athena aveau carabine elegante şi precise, erau mai uşoare şi mai 
lesne de reîncărcat, şi el mai avea un pistol. Fără a mai menţiona sabia 
regală din San Gabriel. 

Ce aveau în comun era devotamentul de a-și apăra ţara. 

— Vom lupta cot la cot, spuse el ceva mai încet. Dacă vă e teamă, să 
ştiţi că aşa şi trebuie. Aţi fi nebuni să nu vă temeţi. Dar rămâneţi fermi 
pe poziţie şi luptaţi împreună și astfel vom învinge! 

Se stârni un murmur de aprobare. Apoi, cineva strigă: 

— Ce caută Lady Athena aici? 

— Va lupta cu bărbaţii din San Gabriel, pentru că iubește această 
țară şi pe prinţesa voastră şi e o bună ţintașă, explică Will. Şi-a oferit 
voluntar puşca și viața pentru a ajuta cauza noastră. 


— De ce lăsaţi o femeie să lupte cu noi? strigă o altă voce plină de 
îndoială. 

— Ai contrazis vreodată o femeie înarmată? glumi Will. 

În vreme ce se auzeau râsete, Athena se urcă pe deal să stea alături 
de el. Într-adevăr, cu vântul care-i biciuia fusta-pantalon şi cu carabina 
în mână, arăta ca o zeiță războinică. 

— l-am înfruntat pe francezi în Porto când au cucerit orașul și acum 
câteva zile când o iscoadă ne-a atacat pe când cercetam râul, strigă ea 
cu voce răsunătoare. Am tras şi am omorât duşmanul și n-am fugit 
niciodată înspăimântată. Făcu o grimasă. Dacă o biată femeie poate sta 
şi lupta, cu siguranţă că fiecare dintre bărbaţii de aici poate face la fel! 

Asta născu comentarii prietenoase și câteva remarci ironice, dar 
atmosfera era pozitivă. Will şopti: 

— Bravo! Nici unul dintre ei nu va îndrăzni să fugă când tu rămâi pe 
poziţie. 

— Am folosit mândria masculină împotriva lor, încuviință Athena. 

Will ridică din nou vocea. 

— Veţi fi împărţiţi în grupe de câte nouă, comandate de un veteran. 
Vi se va mai da numărul de ordine unu, doi sau trei pentru ordinea de 
tragere. Când voi trage un foc pentru a începe atacul, toţi cei cu 
numărul unu vor trage, apoi cei cu numărul doi, după aceea cei cu 
numărul trei. În acel moment, cei cu numărul unu ar trebui să fi 
reîncărcat pentru o nouă rafală de împușcături. Ideea este să vărsăm 
un foc continuu asupra francezilor, aşa încât să nu poată scăpa şi să 
creadă că avem mai mulți oameni decât avem de fapt. A înţeles toată 
lumea? 

Majoritatea bărbaţilor încuviințară din cap. Păreau agitați şi câțiva 
erau vizibil înfricoșaţi, dar veteranii erau atenţi şi pregătiți. Nu aveau 
să fugă când se porneau împuşcăturile, nu când în joc erau căminele 
lor. 

— Câţiva dintre noi vor petrece noaptea pe poziţiile de ambuscadă, 
continuă Will. Restul vă puteţi odihni aici pentru moment. Sute de 


oameni mărșăluind vor face zgomot, oricât efort vor depune să se 
miște pe tăcute. Dar, cu noroc, iscoada noastră, Joaquim Cavaco, va 
veni înainte să ne informeze despre numărul de oameni cu care ne 
confruntăm şi despre cât de repede vor ajunge aici. Asta înseamnă că, 
dacă vedeţi sau auziţi un băiat și un catâr venind pe drum încoace, să 
nu trageţi! După ce Joaquim îmi va da raportul, o să vă transmit ce a 
spus. Will zâmbi, dorind să detensioneze atmosfera. Joaquim s-ar 
putea să apară şi să spună că francezii s-au răzgândit. 

— Al naibii să fie dac-o fi aşa! strigă Tom Murphy. 

— Nu, fu de acord Will. Poate că Joaquim va raporta că francezii se 
mișcă mai încet decât ne aşteptam. Sau poate vin mai repede. De aceea 
avem nevoie de iscoade. Dar, indiferent de momentul când vor veni 
francezii, noi vom fi pregătiți. Vom lupta şi vom învinge! Scoase sabia 
regală din teacă şi o ridică deasupra capului, oţelul de Damasc 
strălucind în soarele după-amiezii. Pentru San Gabriel, pentru prinţesa 
Maria Sofia și pentru victorie! 

Urletul care răsună dinspre trupe se auzi probabil dintr-o parte în 
cealaltă a văii. Apoi mulțimea se împărți, cu căpitanii și sergențţii 
mergând spre deal să-și ocupe poziţiile, iar ceilalți bărbaţi să-şi 
găsească locuri de odihnă. 

Will spuse: 

— E vremea să ne ocupăm şi noi poziţiile, Lady Athena. Și, dacă ai la 
îndemână vreo magie specifică zeiței războiului, eşti invitată s-o 
folosești. 

Ea chicoti urcând dealul alături de el. Purta fusta-pantalon de 
călărie, ghete solide, o jachetă lejeră cu multe buzunare și carabina ei 
lucitoare. La mijloc avea un cuţit băgat în teacă şi pe umăr ţinea o 
desagă din pânză în care avea probabil bandaje și alte lucruri 
folositoare. Poate că îşi făcea el griji de siguranța Athenei, dar fără 
îndoială ea era pregătită. 

— Cât de departe vom fi unii de alții? întrebă ea. 

— Cam la fiecare șase metri. Grenadierii sunt împărțiți destul de 


uniform de-a lungul liniilor. 

— Şase metri departe de tine, murmură. Prea departe. 

— Fii cuminte, fătuco, porunci el. Avem de purtat o bătălie! 

— După cuvântarea pe care ai ţinut-o, mă simt invincibilă, spuse ea. 

Will își dori să fi fost şi el la fel de încrezător. 

XXX 

Trecură orele fără să se întâmple prea multe, așa că Athena se mută 
cu vreo patru metri mai la dreapta ei, ca să poată discuta lejer cu Will, 
deşi, spre regretul ei, nu se puteau atinge. 

— Tocmai am aflat ceva groaznic despre mersul la război, spuse ea 
cu voce abia șoptită. E tare plictisitor. 

Luna dădea destulă lumină cât ea să poată vedea grimasa lui Will. 

— Lungi perioade de plictiseală și necazuri, întrerupte de scurte 
izbucniri de zgomote și groază. Asta-i viața de soldat. 

— Îmi dau seama că, înainte, atunci când am înfruntat primejdia, 
totul s-a întâmplat repede și a trebuit să reacționez. Nu sunt prea bună 
la așteptat. 

— Mergi înapoi la poziţia ta, înfăşoară-te în pătură și încearcă să 
dormi puţin, sugeră Will. Nu cred că se va întâmpla mare lucru în 
următoarele câteva ore. 

— Nu ştiu dacă o să pot dormi, dar o să încerc să mă odihnesc. 
Vocea îi deveni mai catifelată. Aș vrea să mă pot cuibări lângă tine, dar 
presupun că ar dăuna disciplinei. 

— În special alei mele. Flutură din mână. Dar cel puţin avem 
amândoi o excelentă motivaţie să rămânem în viață. 

Chicotind, ea se reîntoarse la postul ei. Curios, în ciuda 
disconfortului de a dormi pe pământul gol şi a amenințării pericolului, 
ațipi. Se simţea în siguranţă cu Will alături... 

XXX 

În tăcerea nopţii, întreruptă doar de foşnetul vântului în tufişuri şi 
de sunetul creaturilor nocturne, zgomotul grăbit al copitelor răsună 
foarte limpede. Pe când alunecă pe panta dealului, Will simţi că 


tovarășii lui deveniră alerți. 

Când catârul se apropie, recunoscu mica siluetă a lui Joaquim. Îi 
făcu semn să coboare, întrebând: 

— Ce noutăţi ai, cercetaş Cavaco? 

Joaquim opri catârul, la fel de ostenit ca el. 

— Francezii nu sunt cu mult în urmă! Poate o jumătate de oră, nu 
mai mult. Am întârziat pentru că mi-au blocat drumul și a trebuit să 
fac un ocol. Băiatul își scoase pălăria și îşi șterse obosit fața. 

— Ai idee câţi sunt? 

— Bănuiala mea e că sunt între cinci şi şase sute, mai aproape de 
şase sute, dar nu sunt sigur. Mulţi. Merg în coloană, în ordine, au 
câteva căruţe cu provizii în urma lor, dar mare parte a proviziilor sunt 
cărate în spate sau pe catâri. 

— Par alerţi şi gata de luptă? 

— Arată... flămânzi, spuse băiatul încet. Disperaţi, chiar. 

Aşadar, aveau să intre în bătălie la fel de hotărâți ca gabrilenii. Nu 
era bine. Dar, cu noroc, aveau să fie deja obosiţi de drumul lung şi 
aveau să fie luaţi prin surprindere de atac. 

— Te mai poţi gândi la ceva ce ar putea să ne fie de folos? 

Chiar și în lumina slabă, se putea vedea nemulțumirea lui. 

— Generalul lor, Baudin, călărește în față împreună cu câţiva ofiţeri, 
pe cai buni. 

— Probabil i-au furat din grajdurile lui Napoleon, spuse Will. Mergi 
mai departe spre castel și spune-i veştile prințesei Sofia. După ce te 
odihnești, te poţi alătura gărzilor castelului. 

— O s-o văd pe prințesă? întrebă Joaquim, luminându-se la față. 

— Da, şi va fi foarte mulţumită de eforturile tale. 

Pe când Joaquim se depărtă cu un pas mai domol, Will urcă taluzul 
pe cealaltă parte și îi transmise veștile lui Ramos, veteranul de armată 
staționat în fața lui. 

— E momentul să-i mutăm pe toți pe poziții. Mă gândesc că, dacă 
l-am putea elimina pe Baudin, am avea șanse să-i îngenunchem pe 


oamenii lui, spuse Will. Noi doi avem amândoi grenade. După ce am 
tras primul foc şi va începe tirul de arme, să ţintim cu grenadele spre 
Baudin? 

Dinţii lui Ramos străluciră albi în noapte. 

— Cu plăcere. Să-mi acorde Maica Binecuvântată onoarea de a fi cel 
care-l trimite în iad. 

— Ai concurenţă la asta, spuse Will, bătându-l prietenos pe umăr. Și 
acum, la posturile de luptă! 

Următoarele minute fură numai un freamăt de activități pe când 
sergențţii îşi puseră oamenii la posturi. Când Will trecu pe lângă 
Athena, îi spuse încet: 

— Ţine-te tare, mică bufniță. Și ţinteşte în ofițerii care conduc 
coloana călare. Unul dintre ei ar trebui să fie Baudin. 

— Merită încercat. Omul e răul întruchipat. Athena înghiți greu. 
Mergi cu Dumnezeu, Will! 

El îi atinse obrazul, apoi plecă spre următorul post. Veteranii 
făcuseră o treabă bună în poziționarea ostașilor. Chiar dacă exista o 
neliniște și câțiva vărsaseră ce mâncaseră, nimeni nu dezertase. 
Apreciară comentariile şi glumele lui Will. 

Când ajunse la Gilberto, Will spuse: 

— Peste ani, bătrânii vor povesti nepoților că au fost prezenți aici în 
această zi, apărând San Gabriel. 

Gilberto pufni. 

— Amintindu-și gloria şi uitând de sânge! 

— Gloria sporeşte proporțional cu câtă vreme a trecut de la bătălie. 
Mergi cu Dumnezeu, căpitane. Will îi strânse mâna lui Gilberto, apoi se 
întoarse şi o porni înapoi spre postul lui. 

Apoi, se puseră pe așteptat. 

Când primii zori apărură la răsărit, se putură auzi sunetele 
depărtate ale oamenilor mărșăluind. Paşi apăsaţi, clinchetul 
harnașamentului, câteodată comenzile aspre ale unui sergent. 
Zgomotul crescu atunci când coloana intră pe drumul afundat și fu 
înconjurată de taluzurile drumului. 

Will simţi furnicături pe ceafă de la atâta aşteptare. La stânga lui, 
Athena era o siluetă întunecată așteptând, cu carabina pregătită. Îşi 
imaginase că ostaşii fără experiență aveau să sară în sus de spaimă 
când francezii treceau la doar câțiva metri sub ei, dar nu trase nici 
unul. Lumina zilei crescuse destul cât să se vadă oameni și cai, deşi 
detaliile erau încă estompate. 

Cei şase ofițeri care călăreau în frunte ajunseră în dreptul lui Will. 
El ținti cu grijă primul călăreț, sperând să fie Baudin, şi trase. Pe când 
sunetul carabinei răsună printre dealurile stâncoase, glonţul își atinse 
ținta. 

Înainte ca bărbatul să se prăvălească la pământ, se trase prima 
rafală a gabrilenilor. Vacarmul se dezlănţui, un cal care scotea urlete, 
sergențţi care aruncau ordine către oamenii lor. 

A doua linie trase. Trase și a treia linie. Apoi din nou prima. Salvele 
de tir deveniră mai neregulate, în funcție de timpul de reîncărcare, dar 
gloanţele își făcură treaba şi trupele franceze se rupseră din marșul 
lor ordonat. 

Drumul afundat se umplu de nori de fum înțepător, şi Will văzu că 
zeci de soldaţi francezi erau la pământ. Alţii se lăsaseră în poziție de 
tragere și răspundeau la rafale când zăreau pe vreun apărător, dar 
erau mult dezavantajațţi. 

Will aprinse prima grenadă şi o zvârli printre călăreţii din frunte, 
apoi se ghemui la pământ. Grenada explodă, şi fragmente zburară în 
toate direcţiile. Aerul fu șfichiuit de blestemele furioase ale soldaţilor 
francezi. 

Athena se lăsă jos pe marginea taluzului și trase cu precizie înspre 
țintele ei. „Ce femeie!“ gândi Will. 


Haosul luptei răsuna în jurul lui Will pe când trăgea, reîncărca, 
trăgea din nou, fiind în același timp atent să înregistreze câte salve de 
gloanţe auzea, cum rezistau ostașii lui, cât de bine începuseră francezii 
să riposteze. 

Până acum, gabrilenii acționaseră admirabil, dar, cu cât dura mai 
mult lupta, cu atât avantajul se modifica în favoarea francezilor 
experimentați. Deja, câțiva începuseră să se cațăre în sus pe taluz, 
blestemând şi aruncând ameninţări de moarte. Majoritatea fură 
împuşcaţi, trași în baionetă sau ciomăgiţi când ajunseră sus, dar 
numărul mai mare era în avantajul lor, şi din ce în ce mai mulţi se 
cățărau înspre vârf. 

Inima aproape îi stătu în loc atunci când văzu că un blestemat de 
soldat se târa în sus pe taluz înspre Athena. Ea reîncărca, așa că Will îşi 
stăpâni teama şi îl împușcă pe bărbat în piept. Pe când soldatul se 
rostogolea cu spatele, Will aprinse a doua grenadă și o aruncă în 
vălmăşagul de pe drum. Călăreţii din frunte se răspândiseră, aşa încât 
o singură explozie nu-i putea atinge pe toţi, dar ţinte erau din belşug. 

Alte grenade explodară pe drum, dar, în faţa salvelor de puşcă și a 
vacarmului, ofițerii francezi care urlau, precum și sergenţii începuseră 
să-şi adune cu succes trupele. Will îşi dădu seama că lupta ajunsese 
într-un punct critic. Dacă nu se sfârșea curând, gabrilenii urmau să fie 
copleșiți, și francezii ar avea drum liber să invadeze valea. 

Falca i se încleştă în vreme ce, cu instinctul său ascuţit în bătălii, îşi 
dădu seama care era cea mai bună șansă și singura speranţă pentru a 
termina totul rapid. „Taie capul și șarpele moare.“ 

Dacă Will l-ar putea dobori pe Baudin, bătălia s-ar sfârşi. Baudin era 
forța şi liderul cu influenţă care convinsese oamenii să traverseze 
toată Spania pentru a cuceri o naţiune mică și slăbită. Oamenii lui nu 
se așteptaseră la această puternică şi sângeroasă rezistență. Fără 
generalul lor, forțele de invazie s-ar prăbuşi, devenind o gloată 
demoralizată. În faţa focului continuu al gabrilenilor, trupele franceze 
care supraviețuiseră s-ar retrage și probabil şi-ar căuta o pradă mai 


ușoară sau chiar s-ar întoarce acasă să-şi predea armele. 

Lumina zilei crescu, aşa că Will își miji ochii şi studie călăreţii care 
conduseseră coloana. Lupta îi făcuse să se retragă pe drum, dar erau 
încă în bătaia puștii. Da, bărbatul acela solid care urla ordine cât îl 
țineau rărunchii era, cu siguranță, Baudin. 

Will ţinti cu atenţie, dar Baudin era în continuă mișcare. Numărul 
mare al altor bărbaţi care se mişcau necontenit pe lângă general făcea 
imposibil să poată ţinti direct. Glonţul lui Will răni pe unul dintre 
aghiotanţii generalului, lăsându-l pe Baudin neatins. 

Will reîncărcă repede, dar cea de-a doua împușcătură îşi rată și ea 
ţinta. Înjură în şoaptă, dându-și seama că Baudin se bucura de şansa 
ostaşului care părea să-i facă pe mulți conducători de lupte imuni la 
gloanţe. O astfel de şansă îl ținuse pe Wellington în viață de-a lungul 
întregii sale cariere, fără a-l mai menţiona pe Will însuşi. Al naibii 
ghinion că Baudin se bucura de aceeaşi şansă. Poate că cei norocoși 
mureau de tineri. 

Dar nici un om nu era imun la un glonţ tras de aproape. Dacă Will 
nu putea să-l doboare pe diavolul acela de aici, de sus, trebuia să 
coboare la nivelul lui Baudin. 

Ştiind că-şi semna condamnarea la moarte, sări peste marginea 
taluzului și se lăsă să alunece pe panta abruptă într-un nor de praf și 
pietre, cu carabina în mână și cu pistolul la brâu. Imediat ce picioarele 
atinseră pământul, o porni în fugă spre ofiţerii călare. În jurul lui 
şuierau gloanţele, dar nu-l nimeriră. Îl apăra şi pe el norocul ostaşului. 
Se opri la câţiva metri de Baudin. Însemnele de general se vedeau 
acum limpede. 

Nebăgând în seamă freamătul neîncetat al cailor și al oamenilor din 
jurul lui, Will ridică pușca și ţinti. În ultima clipă, Baudin îl văzu şi 
trase de frâie, făcând calul să cabreze. Glonţul lui Will lovi calul în loc 
de călăreț. 

Calul lovit căzu greoi, dar, cu îndemânare, Baudin se eliberă din șa 
şi se ridică. Cerul era destul de luminos acum pentru a se vedea la față, 


şi, pentru o clipă, Baudin se holbă la Will. Cei doi bărbaţi păreau 
singuri în mijlocul haosului. 

— Tu! şuieră francezul. Sigur că eşti matahala aia de spion englez, 
unul dintre cei care au scăpat de execuţia plănuită de mine în Gaia! 

Așadar, Baudin era ofiţerul care condamnase cinci bărbaţi fără nici 
o ezitare. Cumva, nu era o surpriză. 

— Nu sunt spion, spuse Will într-o franceză reținută și tăioasă, pe 
când își scoase pistolul din tocul de la șold. Sunt soldat. 

Ținu pistolul cu amândouă mâinile, așa încât să nu rateze ținta, dar, 
pe când trăgea, Baudin îşi scosese sabia și fandă, lovitura ei făcându-l 
pe Will să scape pistolul din mână și deviind glonţul. 

Will își pusese viaţa în joc pentru a pune capăt luptei, și al naibii să 
fie dacă avea să dea greș! Simţind în adâncul sufletului că așa era bine, 
scoase ultima sa armă, sabia regală din San Gabriel, și se echilibră 
pentru a răspunde atacului generalului. Trebuia să termine acum, 
înainte ca aghiotanţii lui Baudin să apuce să-l împuște în spate. 

Duelurile cu săbii în toiul unei lupte erau rapide, mârșave și 
mortale. Arma lui Will era uşoară și sigură în mâna lui, dar a lui 
Baudin era mai lungă și mai grea. Francezul profită de asta pe când îi 
testa îndemânarea lui Will cu un şir de mișcări iuți și parări, umplând 
aerul de scrâșnetul metalului pe metal. 

Will răspundea neîndemânatic, profitând de faptul că ofiţerii 
francezi se lăudau a fi spadasini mai buni decât oponenții lor englezi. 
Evident, Baudin era convins de asta, pentru că, atunci când Will se 
prefăcu a se împiedica pe poteca accidentată, generalul înaintă 
nesăbuit, intenționând să-l omoare. 

Will făcu un pas în lateral şi înfipse lama din oţel de Damasc în 
inima sălbatică a generalului. Ochii deschiși la culoare ai lui Baudin se 
măriră, șocați, înainte ca el să se prăbuşească într-o baltă de sânge, 
greutatea corpului făcând să se smulgă din tăișul sabiei care-l 
omorâse. Lupta lor, de la primul glonţ tras de Will, durase doar câteva 
minute. 


Știuse că lupta pe teritoriul dușmanului era un drum fără 
întoarcere, şi acum plătea preţul pentru îndrăzneala sa. Primul glonț îl 
atinse în umăr, al doilea în picior. 

Pe când al treilea glonţ îl duse pe Will pe tărâmul umbrelor, se rugă 
ca lupta și invazia să fi luat sfârșit. 

XXX 

Athena privi îngrozită cum Will țâşni din locul lui adăpostit pe taluz 
şi cum se năpusti în mijlocul luptei. Timpul părea că se dilată pe când 
el trase, dobori calul lui Baudin, apoi încrucişă sabia cu generalul. 
Aproape că-i stătu inima în loc atunci când Will se împiedică. Apoi, 
Will lovi, ucigându-l pe Baudin, şi ea își dădu seama că poticneala lui 
fusese făcută dinadins şi se dovedise mortal de eficientă. 

Chiar înainte de a putea țipa „Fugi!“, aghiotanții lui Baudin ţintiră şi 
îl împuşcară pe ucigaşul conducătorului lor. Will se prăbuşi la pământ 
la doar un metru de general, cu sabia însângerată în mână. 

Cu feţele schimonosite de furie, trei dintre aghiotanţii generalului 
erau ocupați să reîncarce pușştile pentru a se asigura că Will era mort. 
Athena ţinti cu o înverșunată pricepere și îl dobori pe unul dintre ei. 
Câtă vreme reîncărca pușca, Ramos, veteranul de pe cealaltă parte, 
mai împușcă pe unul. Athena ţinti din nou și trase spre al treilea. 

Ultimul dintre aghiotanţii răzbunători ai generalului căzu de pe cal 
şi rămase nemișcat. Pe când calul i se îndepărta în galop, Athena își 
aruncă sacul de pânză pe umăr și se lăsă să alunece jos pe taluz, 
strigând în franceză: 

— Baudin e mort! Conducătorul vostru, generalul vostru, e mort! 
Retrageţi-vă înainte de a muri alături de el! 

Strigătul ei fu preluat de alte voci, şi veștile despre moartea 
generalului se răspândiră. Pe când Athena se lăsă jos lângă Will, auzi o 
goarnă franceză sunând retragerea, şi soldaţii în albastru începură să 
se bulucească înapoi, spre Spania. 

Ignorând riscul ca unii francezi să fie încă dornici de luptă, Athena 
începu să examineze rănile lui Will. Sângera în mai multe locuri, dar 


încă respira. 

Ea își pusese în sac cârpe curate și bandaje împăturite, precum şi 
două bidoane mari, unul plin cu apă și celălalt cu rachiu tare și ieftin 
pentru curățat rănile. Pe când folosea o cârpă pentru a spăla sângele 
de pe zgârietura de la cap a lui Will, ochii lui se deschiseră şi întrebă 
cu voce care abia se auzea: 

— S-a sfârşit? 

— Da, au sunat retragerea și nu mai văd nici un soldat francez pe 
drum, spuse ea șovăielnic. Se îndreaptă înapoi spre Spania. 

— Bine. Reuşi să schițeze un zâmbet. Ce plăcere că te-am cunoscut, 
mică bufniţă. Pe când își închidea ochii, spuse atât de încet încât ea 
abia dacă-i putu auzi cuvintele: Te iubesc, să ştii. 

— Putem discuta despre asta când o să te mai întremezi. 
Străduindu-se să controleze sângerarea, Athena îşi spuse, iar și iar, că, 
dacă Will avea să trăiască, mai exista o speranţă. N-avea să moară; 
n-avea să-l lase ea să moară. 

Nu era sigură cât timp trecuse înainte ca Tom Murphy să 
îngenuncheze de cealaltă parte a lui Will. Era plin de praf şi pe față 
avea o urmă de la sânge, dar părea că nu era al lui. 

— Francezii se duc dracului înapoi în Spania și noi avem puţini 
răniţi. Cum se simte maiorul Masterson? 

— Abia dacă e în viață, spuse ea cu voce gâtuită. Găseşte o căruță 
franțuzească să-i ducem pe Will și pe alţi grav răniţi înapoi la castel. 

— Una vine acum, spuse el scurt. Mă duc s-o iuţesc. 

Fără a-şi ridica privirea, ea încuviință din cap și folosi cuțitul pe 
care-l avea în teacă la brâu ca să înlăture țesătura de pe rana aflată pe 
coapsa lui Will. Glonţul părea că nu atinsese osul, slavă Domnului. 

Lucră în continuare, până când o căruţă se opri lângă ea. Strânsese 
ultimul bandaj, şi Will încă respira. Își ridică privirea și văzu un 
gabrilen care mâna căruţa și pe Tom apropiindu-se cu o targă și cu 
câțiva oameni în spatele lui. 

— O să-l luăm noi acum, Lady Athena, spuse Tom încet. 


Ea se ridică și poate că s-ar fi prăbușit dacă Tom n-ar fi întins o 
mână s-o sprijine. 

— Starea lui e... foarte gravă, şopti ea. 

— Maiorul este cel mai puternic bărbat pe care-l cunosc, spuse 
Tom, ca şi cum încerca să se convingă pe el însuși, la fel de tare ca pe 
Athena. Va supraviețui! O să-l ducem jos, la castel, şi pe mâinile 
doctorului cât de repede posibil. 

El şi ceilalți bărbaţi mutară cu grijă corpul masiv al lui Will pe targă, 
apoi îl duseră în spatele căruţei. Athena îi urmă și văzu căruţa plină de 
răniţi, cu excepţia locului lăsat liber pentru Will. 

După ce purtătorii tărgii îl puseră în căruţă, Tom se întoarse spre 
Athena, cu o expresie fermă. 

— Ştiu că vreți să mergeţi cu el, dar sunt alţi oameni aici care au 
nevoie de ajutorul dumneavoastră. Gura i se curbă, şi nu mai arăta 
deloc tânăr. Să cureți după o luptă ia, în general, mai mult timp decât 
lupta în sine. 

Ea își mușcă buza. 

— Eu nu sunt doctor. 

— Vă pricepeţi mai bine la tratarea rănilor pe câmpul de bătaie 
decât oricine altcineva disponibil, spuse Tom direct. Cu cât rănile sunt 
tratate mai curând, cu atât mai bune sunt șansele de supravieţuire. 

Athena voia să spună să se ducă la dracu' toată lumea, ea trebuia să 
fie cu Will. Dar făcuse tot ce putuse pentru el și acum erau alți bărbaţi 
- fii, soţi şi taţi - care aveau şi ei nevoie de îngrijire. Îi cunoştea pe 
mulţi dintre ei. Cu un oftat, cedă. 

— Foarte bine, voi face tot ce voi putea. 

Tom zâmbi și o atinse pe umăr. 

— Mulţumesc. Dacă vreodată voi avea o fiică, o s-o botez Athena. 

— Ea nu-ţi va mulţumi pentru asta, spuse Athena sec. Acum, unde 
sunt oamenii aceia care au nevoie de îngrijiri? 

Pe când Tom o însoțea pe drum, mulțumi Cerului că lupta pentru 
San Gabriel fusese câştigată, dar ce conta cel mai mult pentru ea era 


lupta pentru viaţa lui Will Masterson. 

Se întunecase până când Athena ajunse la Castelo Blanco, și era 
peste poate de obosită şi cu hainele pătate de sângele mai multor 
oameni. Nebăgând în seamă oboseala şi sângele, se îndreptă direct 
spre dormitorul lui Will, aflat în capătul depărtat al etajului familiei. 

— Cum se simte? o întrebă pe Sofia, care stătea în fața ușii 
dormitorului cu o față trasă. 

— Athena! 

Sofia se aruncă în braţele Athenei; nu plângea, doar tremura. 

Athena simţi cum îi îngheaţă sângele în vene. 

— Doamne, Dumnezeule, €...? 

— Nu! Nu, Will trăiește încă. Sofia se reculese. E în viaţă şi coerent, 
dar foarte, foarte slăbit. Doctorul a spus că n-ar fi supravieţuit 
îndeajuns pentru a ajunge la castel dacă nu l-ai fi pansat tu la timp, dar 
a pierdut foarte mult sânge! Studie fața Athenei, înainte de a spune cu 
blândeţe: Dacă ai ceva să-i spui lui Will, fă-o acum. Doctorul n-a putut 
să spună cât timp i-a mai rămas. San Gabriel a câştigat, dar cu ce preț? 

Athena închise ochii, simțindu-se ca și cum inima i-ar fi fost scoasă 
din piept cu un cuțit tocit. Se rugase pentru un miracol, dar acesta nu 
avea să apară. Sau poate marele miracol al înfrângerii dezertorilor 
francezi însemna că nu puteau exista miracole mai mici. 

Deschise ochii și rosti hotărât: 

— Will a ales cu bună știință să-și sacrifice viața pentru a curma 
lupta înainte ca aceasta să fie pierdută. Da, preţul a fost prea mare, dar 
Will şi ceilalți care au căzut azi au plătit de bunăvoie. Reamintindu-și 
asta, deschise ușa şi intră încet în dormitorul lui Will. 

O singură lampă îi dezvăluia silueta masivă şi nemișcată în pat. 
Patul în care deveniseră amanți fericiți pentru câteva scurte ore. 

Deşi era doar o masă de bandaje însângerate, expresia îi era calmă. 


— Will? întrebă ea cu voce joasă. 

Ochii lui se deschiseră, şi îşi întoarse capul spre ea spunând cu voce 
răguşită: 

— Mica mea bufniță! Sunt atât de fericit că ai reuşit să ajungi aici la 
timp. Francezii nu s-au regrupat să se întoarcă, nu-i aşa? 

— Nu, odată ce Baudin a murit, și cu atâţia răniţi, şi-au pierdut 
voința de a lupta. Când au fost văzuți pentru ultima oară, 
supraviețuitorii fugeau spre Spania. Am avut surprinzător de puţine 
pierderi de partea noastră. Ambuscada plănuită de tine a fost un 
succes răsunător. 

Părea al naibii de incorect ca Will să fie una dintre victimele 
acesteia. 

— Presupun că oamenii mei au rămas de pază pe drum. Când 
Athena încuviință din cap, el spuse slab: Vrei să te întinzi lângă mine? 

Ea ezită. 

— Nu vreau să te lovesc. 

— Doctorul a fost foarte darnic atunci când mi-a dat laudanum, așa 
că simt surprinzător de puţină durere. Bătu cu mâna salteaua lângă el. 
Te rog? 

Patul era încăpător, și era destul loc, aşa că ea se întinse lângă el, cu 
multă grijă, şi îl luă de mână. Stând acolo, atingându-l... simțea atâta 
pace cum nu avea să mai simtă vreodată. Dar nu trebuia să plângă, nu 
trebuia. 

— Ai câteva ultime mesaje pe care vrei să le trimit? 

— Înainte de a pleca, am scris câteva scrisori prietenilor. 

Se opri pentru câteva reprize de tuse alarmantă. 

— Acolo, pe birou. Poţi să te îngrijeşti să ajungă în Anglia? 

— Desigur. 

Îi strânse mâna cu mai multă putere. 

— Mai am o rugăminte, Athena. 

— Orice, spuse ea simplu. 

— Nu fi atât de sigură, replică el cu o umbră de umor. Vrei să te 


măriţi cu mine înainte de a fi prea târziu? 

Ea se ridică repede într-un cot şi se uită la el. 

— Nu trebuie să faci asta! 

— Poate că nu, dar vreau. Ochii lui cenușii erau limpezi și hotărâți, 
în ciuda slăbiciunii sale. Nu doar pentru ca tu și orice posibil copil să 
fiți la adăpost, ci pentru că vreau să te am de soţie, chiar şi doar pentru 
câteva ore. 

O durea gâtul atât de tare, încât la început nu putu scoate nici un 
cuvânt, aşa că doar încuviinţă din cap. 

— O să-i spun Sofiei să cheme preotul, reuși ea să spună. Mă aştept 
să renunţe la formalitățile obișnuite pentru eroul din San Gabriel. 

— Eroi. La plural. Zâmbetul lui era strălucitor înainte ca ochii să i se 
închidă. Ai fost magnifică, mica mea bufniţă. 

Îngrozită că nu va avea destul timp la dispoziţie să-i aducă la 
îndeplinire ultima dorință, Athena se dădu jos din pat și se grăbi să 
iasă pe coridor. Îl găsi pe Justin ţinând-o pe Sofia în brațe, 
consolându-se reciproc. Avea o față îndurerată, pentru că el și Will 
fuseseră prieteni aproape toată viaţa. 

Fără a face risipă de cuvinte, Athena spuse: 

— Sofia, Will vrea să se însoare cu mine. Cât de repede îl poţi aduce 
pe preot la castel? 

Tresărind, ea spuse: 

— Părintele Anselmo e deja la castel. A venit să slujească maslul 
pentru câțiva soldaţi. Probabil că o sarcină diferită va fi bine-venită 
pentru el. 

Athena oftă. 

— Motivele pentru o ceremonie scurtă nu sunt fericite, dar cel puțin 
nu va trebui să slujească maslul pentru un englez protestant. Vrei ca tu 
şi Justin să fiți martorii noștri? 

— Bineînţeles. 

În vreme ce Sofia trimitea după preot, Athena se reîntoarse în 
camera lui Will şi se așeză lângă pat, ţinându-l de mână. 


— Preotul va sosi imediat. 

— Bine, murmură el fără a-şi deschide ochii. 

Ea îi studie fața, vrând să memoreze fiecare detaliu. Liniile 
surâsului din jurul gurii, o cicatrice palidă pe tâmplă, favoriţii ce nu 
fuseseră rași. Faţa lui dragă, iubită. 

Părintele Anselmo sosi, cu Sofia și Justin urmându-l. Era un bărbat 
înalt şi subţire, iar fața lui blândă reflecta gravitatea momentului. Sofia 
adusese pentru Athena un mic buchet de flori sălbatice din grădina 
castelului. 

Cu cealaltă mână, Athena îi luă mâna lui Will, ca şi cum l-ar fi putut 
smulge din noapte. Își şopti jurămintele, dar vocea lui Will fu 
surprinzător de puternică în clipa când și le rosti pe ale lui. 

— Până când moartea ne va despărți... 

Când veni momentul inelului, spuse: 

— Athena, scoate-mi inelul cu sigiliu de pe mână. Este tot ce-ţi pot 
oferi. 

Cu lacrimi ce-i înțepau ochii, ea îl scoase cu grijă de pe al treilea 
deget de la mâna stângă și îi permise să-l pună pe degetul ei. 

— Cu acest inel, te iau de soție. 

Ea voia să urle. În schimb, se aplecă şi îi atinse buzele cu ale ei. 

— N-am crezut niciodată că voi avea vreun soț, Will, cu atât mai 
puţin unul atât de minunat ca tine. 

El îi zâmbi. 

— Şi tu ai avantajul de a nu fi nevoită să te obişnuiești cu proasta 
mea dispoziţie atunci când trebuie să mă trezesc prea devreme. 

Lacrimile amenințau să i se reverse pe obraji. 

— Te rog, nu glumi. Nu pot suporta. 

El o bătu pe mână. 

— Îmi pare rău. Acum, că suntem oficial căsătoriţi, voi, restul, puteţi 
pleca. Vreau să dorm cu soția mea. 

Sofia îl sărută pe obraz, fără a spune vreo vorbă; Justin îi scutură 
mâna; apoi îl urmară pe preot afară din cameră, lăsându-i pe 


proaspeții căsătoriți singuri. 

— Ce bine că am grăbit căsătoria, altfel n-ai fi avut prea multe în 
materie de amintiri, observă Will. 

De data asta, Athena plânse. 

— Îmi pare rău, spuse ea, ștergându-se la ochi. N-am crezut 
niciodată că mă voi mărita şi voi fi văduvă într-o singură zi. 

— Mai bine decât să nu te fi căsătorit deloc. Bătu cu mâna patul 
lângă el. Hai să nu pierdem timpul pe care-l mai avem. 

Ea se întinse lângă el şi se apropie încet. 

— Ciudat cum, chiar şi în aceste împrejurări, tu îmi aduci linişte. 

— Şi tu îmi aduci bucurie, şopti el. Somn ușor, mica mea bufniţă. 

Ea nu intenţiona să doarmă, dar era atât de obosită, că aţipi pe 
nesimţite. Se cufundă în somn, cu palma în dreptul inimii lui. Bătaia 
înceată şi regulată era liniştitoare. Încă trăia, încă trăia, încă trăia... 

Se trezi să vadă că soarele răsărise și Will era încă în viaţă. De fapt, 
se sprijinea într-un cot și se uita la ea. 

— Ai un somn fermecător, spuse el. 

Ea clipi, surprinsă. 

— Arăţi mult mai bine decât aseară. 

— Mă simt mai puternic. De fapt, nu mă simt deloc ca și cum aş fi pe 
moarte, spuse el gânditor. Cred că o să rămâi cu mine pe cap mai 
multă vreme decât credeai. 

Pufnind, ea se ridică în capul oaselor. 

— Te-ai prefăcut că mori ca să mă mărit cu tine? 

El se încruntă, cugetând. 

— Nu, câțiva oameni au spus că o să mor și am crezut că, probabil, 
ştiau mai multe decât mine, spuse el serios. Cred că am primit atât de 
mult laudanum, încât eram dispus să cred orice auzeam. 

— Dar cum rămâne cu rănile de glonţ? întrebă ea pendulând între 
încântarea că el supraviețuise şi bănuiala că o amăgise. Ai fost atins de 
mai multe ori și am avut probleme în a-ți opri sângerarea. 

Will se strâmbă. 


— Rănile sunt adevărate și dureroase, acum că a trecut efectul 
laudanumului, dar îmi aduc aminte vag cum doctorul spunea că am 
avut noroc că sunt doar răni superficiale. Am pierdut atâta sânge, încât 
mă simt complet lipsit de puteri, dar nu simt că moartea ar fi iminentă 
şi n-am fost niciodată genul căruia să i se infecteze rănile. Îi zâmbi. 
Sper foarte tare că mă voi însănătoşi, fermecătoarea mea mireasă! 

Întotdeauna fusese atât de cinstit, încât ea nu putu crede că acum 
minţea, dar rămăsese oarecum prudentă. 

— Cred că într-adevăr te-ai gândit că vei muri, dar ai fi minţit numai 
ca să mă convingi să mă mărit cu tine? 

— Asta-i o întrebare foarte interesantă. Mă consider un bărbat 
cinstit, dar, când vine vorba despre tine, bănuiesc că pot fi foarte 
amăgitor. Îi zâmbi cu o adâncă afecțiune. Pentru că te iubesc atât de 
mult, mica mea bufniță. Eşti o bucurie și o desfătare și te admir. Eşti 
măcar puţin bucuroasă că de data asta n-o să mor? 

Revenindu-și din șoc şi uimire, Athena se simţi copleșită de bucurie. 

— Da! 

Se rostogoli pe pat şi îl îmbrăţişă cu entuziasm. 

— Au! spuse el răspunzându-i la îmbrăţișare. Fără efectul 
laudanumului, m-a durut! 

— O meriţi, spuse ea neîndurătoare. Îşi cufundă faţa în gâtul lui 
bărbos. Gândul că erai pe moarte mi-a sfâşiat inima. Oftă, şi ceva din 
exuberanţa ei se stinse. O parte din mine adoră ideea de a fi măritată 
cu tine, dar încă îmi fac griji despre Londra, înalta societate şi întreaga 
lume de care aparții, în care niciodată nu mi-am găsit un loc. 

— Vrei să ai încredere în mine, mica mea bufniță? Îi cuprinse capul 
cu o mână mare și blândă. Prietenii mei te vor iubi, pentru că eu te 
iubesc. Împreună, vom găsi sau vom crea un loc unde să putem fi 
fericiți. Chiar dacă asta înseamnă să ne întoarcem în San Gabriel, unde 
amândoi putem fi onoraţi ca eroii invaziei franceze. 

— De vreme ce ne-am căsătorit, trebuie să am încredere că ai 
dreptate. Îşi lepădă temerile şi se lăsă cuprinsă de bucurie și de 


încrederea lui că aveau să se poată bucura de o căsnicie liniștită. Dacă 
prietenii şi familia ta mă acceptă, asta va fi de ajuns. Pentru moment, 
vreau doar să stau aici cu tine și să fiu fericită, chiar dacă nu a fost o 
noapte a nunții foarte satisfăcătoare. 

El râse şi o strânse în braţe, mai aproape de el. 

— O să mă revanşez curând, dragă fată. „Până când moartea ne va 
despărți.“ 

Aceste cuvinte nu-i mai provocau dureri sufletești, ci nășteau 
promisiunea unei bucurii. Cu un oftat de pură plăcere, ea se cuibări 
mai aproape și îşi puse un braţ peste mijlocul lui Will, atentă să evite 
pansamentele. Poate că acum era într-o oarecare măsură rănit, dar era 
totuşi puternic, cald și delicios de viril. Bărbatul ei. 

Cu puţin noroc, aveau să treacă ore bune înainte să-i deranjeze 
careva. 


capitolul 34 


Exercitându-și prerogativele regale, Sofia îl invită pe Justin la un 
mic dejun intim cu ea în salonul de familie. Sosind acolo, el văzu cum 
pisica ei, Sombra, stătea grațioasă pe un al treilea scaun, în vreme ce 
manifesta un interes deosebit pentru micul dejun de pe masă. 

El îi scărpină capul blănos și depuse un sărut ușor pe fruntea Sofiei. 
Era fermecătoare și calmă, după tensiunea ultimelor zile. Părul brunet 
strălucea şi purta haine de doliu, în semn de respect pentru cei care își 
dăduseră viaţa luptând cu francezii. Cu pielea ei deschisă și cu tenul 
delicat, era minunată în negru. 

Împotrivindu-se dorinţei de a o săruta așa cum trebuia, el ocoli 
masa până pe cealaltă parte. 

— Pare minunat de conjugal. Fără a mai spune cât e de linişte. 

Ea îi zâmbi. 

— N-am putut să fac față sărbătorii gălăgioase de la familia Oliviera, 
Dumnezeu să-i aibă în paza Lui. 


— Nici eu n-aş putea. Se așeză în fața Sofiei. Rana de cuţit de pe 
piept încă îl durea dacă nu era atent, dar se vindeca bine. Surâsul i se 
stinse. Să ştiu că Will e pe moarte, mi-a răpit mare parte din plăcerea 
festivităților. Bănuiesc că am fi auzit până acum dacă... dacă s-ar fi 
stins în timpul nopții. 

— Athena ne-ar fi spus dacă starea lui s-ar fi înrăutățit, îl asigură 
Sofia. 

Justin se relaxă. 

— Mă bucur că Will a apucat să se însoare cu Athena. Voia asta atât 
de mult. 

Sofia turnă cafea pentru amândoi. 

— Nu m-ar surprinde dacă azi s-ar simţi mult mai bine. Doctorul de 
Ataide e înclinat să vadă lucrurile în negru. Cred că are impresia că, 
dacă prezice ce-i mai rău și pacientul moare, n-o să fie învinovăţit, iar 
dacă prezice ce-i mai rău şi pacientul se face bine, lumea va spune ce 
doctor minunat e el. A admis însă că, deşi Will a pierdut mult sânge, 
rănile lui nu sunt critice, atâta vreme cât nu s-au infectat. 

Justin se simţi ușurat, dar imediat deveni bănuitor. 

— Ai pretins în mod deliberat că Will era pe moarte pentru ca 
Athena să se mărite cu el? 

Sofia făcu niște ochi mari şi nevinovați. 

— Poate că am exagerat puţin, admise ea. Eram atât de îngrijorată, 
şi țin foarte mult la maiorul tău. 

Fără a fi păcălit, Justin spuse cu severitate: 

— Asta a fost foarte urât din partea ta, prințesă. 

— Oare? Athena și Will se potrivesc atât de bine, dar ea avea o 
reținere, şi asta le făcea rău amândurora. Sofia se uită spre el cu o 
privire gânditoare. M-am gândit ca măcar o pereche să fie fericită, 
chiar dacă noi doi nu putem. 

Mişcat, se întinse peste masă şi îi luă mâna. 

— Foarte greu e să te contrazică cineva! 

— Prefer să nu manipulez oamenii, spuse ea serios, dar educaţia 


regală imprimă un anume pragmatism. Athena nu va regreta căsătoria 
cu Will, şi eu nu voi regreta că i-am încurajat în această direcţie. 

— Eşti periculoasă! spuse el cu pasiune. 

Ea își mușcă buza. 

— Eşti supărat pe mine pentru că ţi-am amăgit prietenul? 

El se gândi, apoi scutură din cap. 

— Nu chiar. Sunt de acord că se potrivesc de minune unul cu altul, 
dar trecutul Athenei a făcut să fie greu pentru ea să-l accepte. Acum, că 
sunt căsătoriţi, proaspătul ei soţ se va asigura ca ea să nu regrete. O 
fixă pe Sofia cu o privire severă. Dar mie să nu-mi faci vreodată aşa 
ceva! 

— Nu cred că voi avea ocazia, Justin. În afară de asta, tu mă citești 
ca pe o carte, spuse ea cu sinceritate. După ce luă câteva înghiţituri de 
omletă, se opri cu furculiţa în aer. Chiar acum mi-am dat seama că de 
ieri nu l-am mai văzut pe Jean Marie. A fost cu tine? 

— Nu, a spus ceva cum că merge afară să ajute. Credeam că voia să 
spună să ajute ca răniții să fie aduși în curte. Justin se încruntă. Crezi 
că a profitat și s-a întors la camarazii lui francezi? 

Sofia scutură din cap, nedumerită. 

— Dacă-i aşa, nu i-a avertizat despre ambuscadă, pentru că s-au 
avântat direct în ea. 

— Poate că, atunci când a zis că vrea să ajute, s-a referit că se duce 
pe câmpul de luptă? Putea să traducă pentru răniții francezi, pentru că 
a prins dialectul gabrilen foarte repede. 

— Credeam că a fost sincer când a rostit jurământul de credință pe 
care l-a depus. Sofia îşi mușcă buza. Presupun că o să aflăm ce voia să 
spună dacă o să se întoarcă. 

— Dacă nu se va întoarce... Justin ridică grăitor din umeri. Cel puțin 
nu i-a spus lui Baudin despre planurile făcute de Will. 

În tăcerea care urmă, se putu auzi o muzică depărtată. Sofia 
înțepeni și îşi puse ceaşca pe masă cu atâta putere, încât vărsă cafeaua. 

— Ăsta-i marşul armatei gabrilene! Trebuie să fie colonelul da Silva! 


Se repezi la fereastră şi se uită afară. Da, trupele noastre mărșăluiesc 
pe drumul spre castel! 

leşi ca o furtună pe ușă, ca și cum ar fi avut cinci ani şi nu ar fi fost 
prințesă regală. Justin o urmă mai încet - şi nu numai pentru că nu se 
restabilise pe deplin. Întâmpinarea veteranilor care se întorceau era 
însărcinarea Sofiei, şi el doar ar împiedica-o. 

Întoarcerea armatei era pentru el dulce-amăruie. Acum, viaţa în San 
Gabriel avea să revină la normal, sau, mai degrabă, avea să caute o altă 
normalitate, dat fiind felul în care lumea se schimbase în ultimii ani. 
Dar pe unul dintre locurile fruntaşe pe agenda de lucru a țării avea să 
fie găsirea unui soţ potrivit pentru prințesa regală, și lista nu-l 
includea pe un transportator scoțian de vinuri. 

XXX 

Sofia ajunse în curte când se deschideau porţile. Muzica de marş se 
auzea foarte tare acum, cimpoaiele și tobele triumfătoare răsunând 
între pereţii de piatră. 

Majoritatea oamenilor care se adăpostiseră între zidurile castelului 
plecaseră spre casele lor, acum că pericolul trecuse, dar fiecare 
gabrilen care auzise muzica venise aici să privească. Unii ţopăiau de 
bucurie, alții plângeau cu aceeaşi bucurie. 

În fruntea convoiului erau doi bărbaţi călare, cu zâmbete lățite pe 
toată fața pe când își salutau concetăţenii. Armata din San Gabriel se 
înapoiase, cu toate steagurile fluturând. Sofia era prea scundă să-l 
vadă limpede pe colonel, aşa că își croi drum fără milă prin mulțimea 
care se adunase. 

Ajunse în față, apoi se opri încremenită în loc, abia putând să 
respire, recunoscându-l pe bărbatul care conducea marșul. Îşi închise 
pentru o clipă ochii, întrebându-se dacă avea vedenii, dar, când îi 
deschise din nou, imaginea nu se schimbase. Strigă: 

— Tată! Alexandre! 

Şi alergă către călăreți. 

Maiestatea Sa Regală regele Carlos Miguel Emmanuel de la 


Alcantara sări de pe cal şi o luă în braţe, cu lacrimi şiroindu-i pe obraji. 

— Micuța mea Sofi! Doamne, Dumnezeule, cât ai crescut! 

Fratele ei era la doar câţiva pași în spate și se alătură într-o 
îmbrăţișare în trei. 

— Ba nu, n-a crescut, spuse Alexandre râzând. E încă micuță, dar 
arăta mult mai autoritară. 

Sofia se dădu în spate, studiindu-le feţele iubite. Arătau slabi, dar 
destul de sănătoşi. 

— Ce s-a întâmplat? N-am primit nici o veste, nici o comunicare de 
vreun fel. Cu toţii am fost siguri că ați murit! 

— E o poveste lungă, dar versiunea scurtă e că fratele tău a fost atât 
de insuportabil și de dificil, încât generalul Baudin ne-a aruncat într-o 
temniță franceză sub nume false, le-a spus temnicerilor să nu ne 
permită nici un contact cu lumea exterioară și ne-a lăsat să putrezim, 
explică tatăl ei. Blestematul ăla de temnicer era incoruptibil, aşa că 
n-am putut trimite nici un mesaj afară. 

— Fiţi corect, domnule! protestă Alexandre. Și dumneavoastră aţi 
fost exact la fel de nesuferit. 

Sofi presupuse că amândoi îl înfuriaseră pe Baudin - era un talent 
specific familiei Alcantara, dar fără îndoială că generalul fusese prea 
prudent pentru a omori de-a dreptul pe prizonierii regali, deoarece 
s-ar fi putut dovedi folositori mai târziu. 

— Aţi fost eliberaţi când împăratul a abdicat? 

— Nu chiar imediat. Tatăl ei făcu semn unui bărbat care stătea 
liniştit pe cal, în spatele lui. Colonelul englez Duval a venit să ne caute. 
Un om foarte insistent. Cu Napoleon detronat, a fost în cele din urmă 
capabil să scoată adevărul de la destui oameni pentru a ne găsi. 

Duval înclină capul, confirmând. 

— Presupun că ați fi fost eliberaţi până la urmă, dar mai bine mai 
devreme decât mai târziu. 

Alexi se înfioră în mod voit. 

— Puțin zis! Vă mulţumesc, de asemenea, că ați putut să ne duceţi la 


colonelul da Silva pentru călătoria prin Spania. Colonelul e bine, Sofi, 
dar a mers direct acasă imediat ce am intrat în oraș. A vorbit numai 
despre soţia și despre fiica lui pe ultima bucată de drum. 

— Bineînţeles, spuse Sofia. Nu era necesar să piardă nici o clipă 
înainte de a se întoarce la ele. În jurul ei, aveau loc alte revederi în 
vreme ce soldaţii care se întorseseră erau îmbrățișaţi de prieteni și de 
familie. Fericirea era molipsitoare şi le oferea, totodată, intimitate 
Sofiei şi familia ei. 

Tatăl ei spuse: 

— Aş vrea să ştiu mai multe despre soldaţii francezi fugari cu care 
ne-am întâlnit pe când mergeam pe drumul spre San Gabriel. Erau 
epuizați și demoralizaţi, au refuzat să vorbească și n-am vrut să aştept 
până când deveneau mai dornici de vorbă. 

— Generalul Baudin a adunat cam șase sute de soldaţi francezi și 
le-a promis o viață minunată dacă-l ajută să cucerească San Gabriel, 
spuse Sofia concis. Plănuia să mă forțeze să mă mărit cu el şi să se 
încoroneze rege. 

Tatăl ei, fratele şi Duval o priveau plini de groază. Duval îşi reveni 
primul. 

— Evident, n-au reuşit. Ce s-a întâmplat? Baudin nu era împreună 
cu oamenii aceia. 

— E mort, şi invazia lui a fost respinsă. Au fost atrași într-o 
ambuscadă în porţiunea afundată a drumului înspre San Gabriel. 
Acţiunea a fost condusă de maiorul Masterson al dumitale, colonele 
Duval, şi suntem recunoscători că l-am avut! zise Sofia. Ce aţi făcut cu 
soldaţii francezi? 

— l-am luat prizonieri și i-am dezarmat, lăsând o companie de 
gabrileni să-i păzească până când vom decide ce să facem cu ei, spuse 
Duval. Fiind dezertori, ar putea fi împușcați, dar cu toţii am fost de 
părere că s-a vărsat destul sânge. 

— Dacă Baudin ar fi fost cu oamenii lui, i-aş fi scos ficatul cu un cuțit 
tocit! exclamă tatăl ei cu ochii încă furioși. Să vrea să te silească să te 


măriți cu el pentru a câștiga controlul asupra ţării! A murit prea 
repede. 

— E mort, şi nu putem să ne lipsim de suficientă mâncare pentru a 
hrăni prizonierii, spuse Sofia după ce cugetă o clipă. Escortează-i 
înapoi în Franţa și spune-le că au fost induși în eroare de către 
conducătorul dezertor, generalul Baudin, crezând că încă luptă în 
cadrul armatei franceze. 

— Vezi, a devenit mult mai autoritară, spuse Alexi. Dar e un plan 
bun. 

— Sunt de acord, spuse tatăl ei. Colonele Duval, vei putea organiza 
asta, după ce te vei odihni? 

— Bineînţeles. După cum aţi spus, e un plan bun, încuviință Duval. 
Unde e maiorul Masterson? Cu siguranţă n-a plecat încă spre Porto? 

— El personal l-a omorât pe Baudin și a fost grav rănit în acțiune. 
Acum se reface aici, la castel, spuse Sofia. De fapt, aseară s-a însurat. 

Tatăl ei ridică din sprâncene. 

— S-a îndrăgostit de o fată de pe aici? 

— Nu chiar. Mireasa lui e Athena Markham, și se potrivesc foarte 
bine, îl asigură Sofia. Simţțind că atmosfera generală de sărbătoare era 
un bun prilej de a cere o favoare, Sofia spuse: A fost o comoară de 
neprețuit anul ăsta, tată. Nu știu cum s-ar fi descurcat San Gabriel fără 
ea. O s-o faci contesă? 

EI clipi. 

— Presupun că aş putea. A fost o adevărată binecuvântare pentru 
țară şi pentru familia Alcantara. Voi întocmi actele necesare când 
lucrurile se vor mai așeza puţin. 

— Mulţumesc! Acum venise rândul favorului cu adevărat 
important. Sofia se uită peste umăr și îl văzu pe Justin așteptând 
liniștit, cu un zâmbet cald, bucurându-se de fericirea ei. Îi făcu semn să 
înainteze şi îl luă de mână. Acum aș vrea să ţi-l prezint pe logodnicul şi 
viitorul meu soţ, Justin Ballard din Scoţia şi Porto. 

Expresia tatălui ei deveni pentru scurt timp furioasă. Apoi, 


curiozitatea luă locul furiei. 

— Ballard cel cu vinurile? 

— Da, Alteță. Justin se înclină respectuos. Am adus provizii din 
Porto la cererea maiorului Masterson. Fiind aici, am făcut o cercetare 
de-a lungul albiei râului și cred că am găsit un mod de a transporta 
minunatele vinuri gabrilene spre Porto, pentru export. 

— Chiar așa? Ochii lui Carlos străluciră. Fiindcă veni vorba, trebuie 
să beau acum, pe loc, nişte vin gabrilen. Doar atunci voi ști că sunt 
într-adevăr acasă. Domnule Ballard, trebuie să vorbim mai târziu pe 
îndelete. Acum, haideţi să intrăm. Sunt nerăbdător să-mi văd casa și pe 
unchiul Alfonso. Mai trăieşte, Sofia? 

— Da, n-a crezut niciodată că ai murit. Sofia îl luă pe Justin de braţ 
şi se pregăti să urce scările ce duceau în castel. 

Se opri când se auzi un zgomot deosebit în mulțime. 

— E aici! Ea e aici! strigă o femeie în extaz. Regina Cerurilor s-a 
întors! Alte voci strigară şi ele. Regina Cerurilor s-a întors! 

— Poftim? spuse Alexi uimit. O vizită divină? N-am crezut ca Maica 
Binecuvântată să fie chiar atât de interesată de întoarcerea noastră! 

— Statuia sfântă a fost furată din biserică de oamenii lui Baudin, 
explică Sofia urcând două trepte pentru a vedea mai bine ce se 
întâmpla. Da, da! Statuia e adusă pe poartă într-o cotigă trasă de 
catâri! 

Se repezi înapoi în mulțime. Oamenii cădeau în genunchi şi se 
închinau pe măsură ce vechea statuie se apropia. Și, spre uimirea 
Sofiei, cotiga era mânată de Jean Marie Paget şi de un alt bărbat care 
purta ceva ce arăta a uniformă franceză, fără mundirul albastru 
specific. 

Justin era exact în spatele Sofiei. Când cotiga se opri, spuse: 

— Mă bucur să te văd, Jean Marie! Cum de ai găsit statuia? 

— A fost un miracol, explică francezul pe când el și tovarășul lui 
coborâră din cotigă şi apoi ridicară cu grijă statuia punând-o pe 
pământ. 


— Într-adevăr, un miracol, spuse Sofia respectuos, închinându-se. 
Lumea se apropia să atingă statuia, cu o expresie uluită. 

Cioplită în lemn și veche de sute de ani, delicata siluetă a Maicii 
Sfinte avea aproape doi metri înălțime și purta pe chip o expresie de 
dragoste şi compasiune senină. Coroana ei de aur şi pietre prețioase 
fusese furată, dar, în rest, figura sfântă era nevătămată. Coroana putea 
fi înlocuită. 

Interesat de detalii mai practice, Justin întrebă: 

— Cum ai găsit statuia? Cu siguranță că oamenii lui Baudin n-au 
cărat-o prin Spania de două ori! 

— Am mers spre locul luptelor, să traduc pentru răniţi și să fiu de 
ajutor în orice fel puteam, explică Jean Marie. Unul dintre prizonieri 
era prietenul meu, Claude Fontaine, care fusese doborât, dar nu era 
rănit grav. Arătă spre celălalt bărbat, care făcu o plecăciune adâncă. 

— Alteță, domnule, spuse nervos Claude. Am făcut parte din forţele 
lui Baudin care au venit aici anul trecut. Statuia a fost furată din cauza 
bijuteriilor, dar, la jumătatea drumului prin munți, generalul a spus că 
era prea grea, așa că era mai bine să ia coroana și să ardă statuia. Când 
Sofia icni îngrozită, Claude continuă: Sunt un bun catolic și am simţit 
același lucru, Alteță. Să o arzi pe Maica Binecuvântată ar fi fost un 
sacrilegiu! Aşa că eu și încă un om am ascuns-o într-o peşteră nu 
departe de drum. De atunci încoace, m-a tulburat gândul că stătea 
acolo singură, luată de lângă cei care o iubesc. Așa că, atunci când l-am 
văzut pe Jean Marie, i-am povestit despre statuie şi l-am rugat s-o 
salveze, ca să poată veni acasă. 

Preluând povestirea, Jean Marie spuse: 

— L-am găsit pe căpitanul Oliviera şi i-am cerut permisiunea de a-l 
elibera pe Claude, ca să mă poată conduce la peștera în care era 
Fecioara Maria. A fost de acord, şi ne-a dat o cotigă să aducem statuia 
înapoi. 

— Ai făcut un mare serviciu pentru San Gabriel, Jean Marie, spuse 
călduros Sofia. 


Jean Marie privi către prietenul lui. 

— Claude ar dori să ceară şi el azil, Alteță. 

Claude îşi lăsă capul în jos. 

— Țara dumneavoastră e foarte frumoasă, și simt că Maica 
Binecuvântată m-a adus aici. 

Sofia zâmbi. 

— Atunci, bine ai venit în noul tău cămin, Claude Fontaine. 

Îi luă brațul lui Justin, gândindu-se că într-adevăr era o zi a 
miracolelor. 

Pe când îi urmau pe tatăl, pe fratele ei și pe colonelul Duval în 
castel, Justin spuse șoptind: 

— Sunt logodnicul şi viitorul tău soț? 

Dintr-odată îngrijorată, ea zise: 

— Nu eşti? Am vorbit despre căsătorie. Nu mai dorești asta? 

— Bineînţeles că vreau! Justin făcu o grimasă. Dar cred că trebuie să 
ne asigurăm că poveştile noastre se potrivesc, înainte ca tatăl tău să 
mă interogheze. Sper că va considera o alianță cu imperiul de 
transport Ballard demnă de singura lui fiică. 

— Aşa va face, spuse Sofia încrezătoare. Ai văzut ce interesat era 
când ai spus că ai găsit o rută pentru exportul vinurilor noastre. San 
Gabriel trebuie să devină mai legat de lumea de dincolo de granițele 
noastre. Se încruntă. Pentru că am crezut că un mariaj e imposibil, nu 
m-am gândit cum vom trăi. Unde vom trăi. La ce să mă aştept? Îl trase 
pe Justin într-o nișă de sub scările ce duceau sus la etajul familiei, ca să 
poată discuta între patru ochi. Îmi doresc să văd mai mult din lumea 
asta, dar... nu-mi pot imagina să plec pentru totdeauna din San 
Gabriel. 

— N-o să fii nevoită, o asigură Justin. Vom călători des. La 
Edinburgh, să-mi cunoști familia. Avem case în Londra şi în Porto. Și 
vom veni aici, pentru că vor exista motive puternice legate de afaceri, 
dar și de familie. Crezi că-ți va plăcea așa? Sper că da! 

Un zâmbet leneş i se lăți pe chip în vreme ce se gândea la viitor. 


— Îmi place o astfel de viață! Cel mai mult, pentru că tu o să-mi fii 
alături. 

— Mi querida! 

Justin o trase înspre el să o sărute, săltând-o de la pământ. 

Ea îi răspunse la sărut și își arătă pentru întâia oară întreaga forță a 
dragostei pe care i-o purta. Când sărutul luă sfârşit, amândoi se 
clătinau. 

— Mai bine am merge sus, spuse Justin răgușşit. Sau riscăm să ne 
purtăm foarte greșit! 

— Mai bine ar fi să ne căsătorim repede! fu de acord Sofia, luându-l 
de braț. Ajunseseră la jumătatea scărilor, când ea spuse cu voce joasă: 
Mă obişnuisem cu ideea că voi accede la tron anul viitor. Acum, s-a 
schimbat din nou totul. Dar cred că mi-aş fi servit bine ţara. Tu ce 
crezi? 

— Da, ai dreptate, încuviinţă Justin prompt. Lumea și-ar fi adus 
aminte de tine ca de Regina Sofia cea Mare şi înțeleaptă. Dar vei fi de 
folos țării în continuare, querida. Îi ridică mâna şi îi sărută degetele. 
Vom fi de folosi țării împreună. 

— Cum e să te reîntorci în Anglia? întrebă Will. 

Athena nu se putea dezlipi de fereastra trăsurii ce îi purta prin zona 
rurală spre Londra, după ce debarcaseră dis-de-dimineaţă. 

— Minunat. Ciudat. Verde! 

El râse. 

— Categoric verde. Răsplata noastră pentru că am suportat ploaia 
englezească. 

Ea se lăsă înapoi pe spate și îl luă pe Will de mână. Viaţa se 
schimbase atât de mult în ultimele săptămâni, și nu numai pentru că 
ea şi Sofia erau acum femei măritate. După ce-l interogase pe Justin 
Ballard în legătură cu familia, averea şi perspectivele de afaceri, regele 


Carlos își dăduse binecuvântarea pentru căsătoria fiicei lui. Nunta se 
făcuse repede, pentru că Athena și Will urmau să plece după ce el se 
înzdrăvenea suficient pentru a putea călători, iar Sofia spusese că era 
de neconceput să se mărite fără Athena lângă ea. 

O nuntă regală era exact de ce avea nevoie San Gabriel pentru a 
sărbători sfârşitul războaielor şi întoarcerea regelui şi a prinţului, aşa 
că fusese un eveniment deosebit de grandios. Sofia și Justin radiau 
amândoi. 

În timpul ospăţului care urmase, unchiul Carlos o chemase pe 
Athena în capul mesei regale şi îi acordase titlul de contesă şi de 
eroină a ţării, împreună cu impresionante brevete sigilate şi cu o 
insignă bătută cu pietre prețioase ce atârna de un lanţ de aur. Putea 
s-o poarte la ocazii speciale. 

Carlos făcuse prezentările zâmbind, dar şi cu sincere mulțumiri 
pentru serviciile ei față de regat. Adăugase că titlul putea fi transmis 
pe linie maternă, dar şi paternă. Athena bănuia că aici era mâna Sofiei. 

Când se întorsese la locul ei, Will zâmbise şi spusese: 

— Întotdeauna mi-am dorit să sărut o contesă. Şi apoi chiar aşa 
făcuse, în aplauzele şi uralele celorlalți nuntași. 

Nunta lui Tom Murphy cu Maria Cristina Oliviera fusese mai 
restrânsă, dar la fel de veselă. Tom cumpărase o vilă elegantă la 
marginea orașului şi o trecuse pe mireasa lui pragul cu urale şi râsete. 

Ambele fuseseră niște nunţi frumoase, dar, aşa cum Athena îi 
spusese lui Will în acea noapte, nici una nu se putea compara cu 
drama căsătoriei cu un bărbat aflat pe patul de moarte. După care el o 
purtase în pat şi îi dovedise cât de bine se refăcuse. 

Gândindu-se la asta, Athena roşi şi îşi întoarse din nou capul spre 
fereastră. Deși aflase că nu era încă însărcinată, intuiţia ei feminină îi 
spunea că nu avea să aştepte prea mult. 

Nu fusese niciodată mai fericită în toată viața ei. Cu Will, avea parte 
de pasiune, de încredere și de o profundă intimitate ce le aparținea 
doar lor. Cu el lângă ea, putea înfrunta orice. 


— Cam la ce oră crezi că vom ajunge acasă la fratele tău? 

— Sper că exact când se servește prânzul, spuse Will vesel. Sosirea 
la timp pentru masă e o veche glumă între noi. 

Ea văzu tandreţea de pe faţa lui și îi strânse mâna. 

— O să-ți placă să fii în aceeași ţară cu fratele tău, nu-i așa? 

— La nebunie. Și el va fi ușurat că nu trebuie să-și mai facă atâtea 
griji pentru mine. Will o luă de după umeri. Mai avem nişte ore bune 
de mers. De ce nu încerci să ațipești lângă mine? 

— Asta n-ar trebui să fie tentant după ce am fost înghesuiți 
împreună într-o mică navă de transport pentru zile întregi, dar, ciudat, 
este. Îşi întinse picioarele și se aşeză astfel încât capul i se sprijinea pe 
umărul lui și mâna pe după mijloc. Deşi, dacă ne plictisim, este ceva ce 
întotdeauna am vrut să încerc într-o trăsură. 

Will scoase un hohot de râs. 

— Acum, că m-am înzdrăvenit după ce am fost rănit, imaginaţia ta a 
devenit tare perversă. O sărută pe tâmplă. Pervers de bună. 

Ea aţipi, zâmbind. Avea niște motive serioase să se teamă de înalta 
societate londoneză, dar în Will avea încredere desăvârșită. 

XXX 

— Aproape am ajuns. Will arătă spre vasta clădire din faţa lor, în 
dreapta. Aici e Damian's. Clubul e mai plin serile, dar unii membri 
joacă toată noaptea şi destui vin pentru a lua prânzul și pentru o mână 
sau două la cărți. 

— Impresionant! Va trebui să mă duci înăuntru cât stăm la Londra. 
Athena îi aruncă o privire jucăuşă. Sau e unul dintre acele lucruri pe 
care o femeie n-ar trebui să le facă? 

— Mac va fi încântat să te conducă într-un tur. Damian's are o 
deosebită grijă să rămână un loc sigur şi respectabil, pentru a putea fi 
frecventat și de femei. Puțin frivol, dar tocmai de aceea atractiv. Soţia 
lui Mac are o mică prăvălie de parfumuri pentru clienţi şi se descurcă 
foarte bine cu ea. 

— E parfumieră? 


— Da, e o tradiţie de generaţii întregi printre femeile din familia ei. 
Trăsura se zdruncină și se opri în fața casei, chiar dincolo de club. Aici 
e casa lui Mac. Sper să fie acasă. Dacă nu sunt la casa de la țară, 
probabil că el e la club. 

Surugiul deschise uşa pasagerilor şi lăsă jos scările. Will ieşi, apoi îi 
oferi mâna Athenei. Ea n-avea nevoie de ajutor să iasă din trăsură, dar 
îi plăceau foarte mult aceste mici gesturi de politeţe ale lui. În plus, era 
o ocazie de a-şi atinge soţul, și nu se sătura niciodată de asta. 

Luă braţul lui Will, şi înaintară împreună spre intrarea în casă, când 
un bătrânel trupeş şi elegant, și fără îndoială pilit, ieşi din club. Se uită 
în jur ca şi cum încerca să-şi dea seama pe ce lume se afla. 

Privirea i se opri asupra Athenei. 

— Lady Târfă! strigă el încântat, mergând clătinându-se spre ea. Ce 
bine-mi pare că te-ai întors la Londra! Am auzit niște zvonuri cum că 
ai fi murit, dar naiba să mă ia dacă nu-mi pare bine să te văd din nou! 

Athena împietri, ca şi cum cineva ar fi aruncat cu apă îngheţată pe 
ea. Abia ce pusese piciorul pe o stradă din Londra, şi deja cea mai 
neagră temere a ei îi fusese zvârlită în față. Voia să fugă. Sau să se 
ascundă. Sau să vomite. 

Pe când se chinuia să respire, Will interveni. 

— Domnule! tună el, cu o voce care l-ar fi băgat în sperieţi chiar și 
pe cel mai vajnic dintre soldaţi. Puse o mână caldă şi protectoare pe 
spatele Athenei şi continuă: Faceţi o mare confuzie. Soția mea e 
contesa de la Alcantara, şi presupun că nu aţi intenționat să o insultați. 
Nu-i așa? Tonul lui promitea că orice insultă avea să fie urmată de 
niște consecinţe rapide și dureroase. 

Ochii beţivului se făcură mari, și bărbatul se bâlbâi: 

— N-nu, nu, absolut deloc! Înghiţi greu, mărul lui Adam 
mişcându-se în sus şi jos. O greşeală, am făcut o greşeală. Sincerele 
mele scuze, milady. Contesă. 

Se aplecă atât de adânc, încât aproape se răsturnă. 

— Doar că semănați atât de bine cu o femeie pe care mi-o amintesc, 


naiba să mă ia dacă nu-i așa. Se îndreptă și clipi spre ea. Deşi sunteţi 
mult mai tânără şi acum văd că trăsăturile nu sunt ale ei. Dar 
înălțimea, eleganța şi înfățişarea...! Arăta melancolic. Îmi pare foarte 
rău că v-am supărat, dar am fost atât de încântat să vă văd. Adică pe 
ea. Am sperat să fiți ea. Cea mai frumoasă femeie pe care am văzut-o 
vreodată şi cea mai fermecătoare. 

Mormăind ca pentru el, se îndepărtă. 

Will o luă pe Athena pe după umeri. 

— Te rog să nu leşini aici. E mult mai comod s-o faci înăuntru. 

Tremurând și recunoscătoare pentru sprijinul lui Will, Athena îl luă 
de mijloc și împreună îşi reluară drumul spre intrarea în reşedinţa 
fratelui sau. 

— Nu ştiu dacă acest incident este un semn că ar trebui să părăsesc 
Londra pentru totdeauna, spuse ea cu voce tremurândă, sau dacă 
înseamnă că lucrurile nu pot decât să meargă mai bine. 

— Ultima variantă, spuse el liniștitor. Tipul ăla nu face deloc cinste 
țării tale. Dar adu-ți aminte că era încântat și plin de laude la adresa 
frumuseţii şi a farmecului mamei tale. Așadar, n-a fost chiar rău. 

— Eşti foarte priceput în a găsi partea bună a lucrurilor, milord, 
spuse ea sec, pe când urcau treptele şi Will ridica ușor ciocanul greu. 
Liniştindu-şi nervii zdruncinați, ea adăugă: O să încerc să iau cuvintele 
lui drept un compliment. 

Uşa fu deschisă de un servitor cu o înfățișare severă. Zâmbi cu un 
entuziasm stângaci și anunţă cu voce sonoră: 

— Lord Masterson! Bine aţi venit acasă! Se dădu într-o parte şi făcu 
un gest maiestuos, invitându-i să intre. 

Intrarea era bine proporţionată și elegant mobilată, deşi o statuie 
ciudată a unui bărbat cu cap de elefant oferea locului un aer exotic. 
Înainte ca Athena să poată studia statuia mai îndeaproape, uşa din 
celălalt capăt al holului se dădu în lături și un bărbat se năpusti 
înăuntru. 

— Will, în sfârșit! 


Era la fel de înalt și de masiv precum Will și îl înhăță pe vizitator 
într-o puternică îmbrățişare foarte atipică pentru un englez. Părul lui 
avea o nuanţă ceva mai caldă de castaniu, iar ochii o nuanţă diferită, 
dar nimeni nu ar fi putut vreodată să spună că nu erau frați. Fără 
vreun alt cuvânt, Athena putu vedea legătura dintre cei doi şi cum îşi 
fuseseră izbăvire unul pentru celălalt. 

— Stai uşor, Mac, uşor! Will râse strângându-l şi el în brațe pe 
fratele lui. Cu câteva săptămâni în urmă, eram pe patul de moarte, așa 
că fii mai respectuos față de oasele mele bătrâne! 

— lartă-mă! Mackenzie se dădu înapoi, speriat. Patul de moarte? 

— Ar fi putut fi şi mai rău. O să-ți explic mai târziu. Will o luă de 
braț pe Athena şi o aduse lângă el. Athena, probabil ai ghicit că 
ticălosul ăsta e fratele meu, Sir Damian Mackenzie. Mac, fă cunoștință 
cu Athena, Lady Masterson și contesă de la Alcantara. 

Athena se îmbărbătă, pregătindu-se pentru şoc şi probabil 
dezaprobare, dar Mackenzie o privi cu o reală încântare. 

— Ce plăcere, noua mea cumnată! Justin Ballard a scris că Will s-ar 
putea întoarce însoţit de cea mai splendidă femeie. Îmi pare bine că ai 
dus-o la altar înainte de a te cunoaşte prea bine și a da bir cu fugiţii. 

Râzând, Athena îi întinse mâna. 

— Plăcerea e de partea mea, Sir Damian. Will a încercat să mi-l 
prezinte pe fratele lui cel mic, dar n-a reușit nici pe departe. 

— Spune-mi Mac sau Mackenzie. Cumnatul ei îi strânse cu căldură 
mâna între cele două ale lui. Will încearcă de ani întregi să mă 
citească, dar este o sarcină anevoioasă. 

Athena observă inelul masiv de aur pe care-l purta Mackenzie. Se 
uită mai îndeaproape. 

— Seamănă cu sigiliul lui Will, dar de ce are o dungă neagră peste 
el? 

— Condiţia de bastard, semnul ilegitimităţii în heraldică, explică 
Mackenzie. Will mi l-a dăruit într-un an drept cadou de ziua mea de 
naștere. E un fel de glumă între noi. 


Athena spuse gânditoare: 

— Poate că ar trebui să-mi faci și mie unul, Will. 

Soţul ei chicoti. 

— Nu-i de ajuns inelul de căsătorie pe care ţi l-am dat când m-am 
simţi ceva mai bine? 

— Ba da. Îşi zâmbiră unul altuia într-un fel ce ea bănuia că trebuia 
să fie ridicol de sentimental. 

— Fratele meu, Will, te-ai întors nevătămat de pe câmpul de luptă! 
Vocea era de femeie cu un uşor accent muzical și aparţinea unei femei 
brunete, spectaculos de frumoasă, care pluti prin încăpere să-l 
îmbrăţișeze pe Will. 

— Arăţi splendid, Kiri! După ce o îmbrăţișă şi el la rândul lui, Will îşi 
puse mâinile pe umerii ei şi o studie. Evident, ai născut. Am un fin sau 
o fină? 

— O superbă fetiță. Damian o iubeşte la nebunie și spune că arată 
exact ca mine. Fratele meu Adam este de acord și spune că probabil va 
fi un drac împielițat. O s-o vezi pe micuța noastră Caroline mai târziu, 
pentru că acum doarme. Te rog, prezintă-mă fericitei tale soții! 

— Athena, ea este Lady Kiri, cumnata mea, parfumiera, spuse Will. 
N-am povestit multe despre ea, pentru că simplele cuvinte nu-s de 
ajuns pentru a o descrie. 

Kiri râse. 

— Linguşitorule. Lady Masterson, pot să-ți spun Athena, de vreme 
ce acum suntem surori? 

— Desigur. 

Din nou, Athena întinse mâna, și cealaltă femeie i-o luă. 

Athena își dădu seama că Will nu-i spusese mare lucru despre soţia 
fratelui său, în afară de faptul că era aventuroasă și avea idei 
interesante. Deși nu atât de înaltă ca Athena, Kiri era înaltă și era 
drăguță într-un fel exotic și complet atipic englezesc, cu păr negru 
lucios şi cu niște remarcabili ochi verzi. 

— Preferi Kiri sau Lady Kiri? 


— Kiri, te rog. Tata era ducele de Ashton, mama era indiancă, motiv 
pentru care sunt șocant de ne-englezoaică, spuse ea zâmbind. Dar 
vino, noi tocmai ne aşezam la masa de prânz. După ce vă veţi odihni 
puţin, trebuie să veniţi şi voi. 

— Văd că am nimerit exact la momentul potrivit, spuse Will râzând. 

Athena o studie gânditoare pe Kiri. Aşadar, o fată de duce s-a 
măritat cu bastardul Mackenzie. Nici o femeie n-ar învinovăţi-o - 
fratele lui Will era aproape la fel de atrăgător ca Will —, dar explica de 
ce atitudinea lui Will față de descendența Athenei era atât de relaxată. 

Pe când Kiri îi conducea sus în camerele obișnuite ale lui Will, 
Athena aduse mulțumiri că Will avusese dreptate în ce privea 
atitudinea prietenoasă a familiei lui față de ea. Dar nu se putu abține 
să nu se întrebe cum avea să fie întâmpinată în afara familiei. 

XXX 

Stând la masa de prânz, Mackenzie spuse: 

— Will, câțiva dintre vechii colegi de la Academia Westerfield sunt 
în oraș, împreună cu soțiile lor. Să-i invit la un prânz fără etichetă să te 
vadă şi s-o cunoască pe Athena? Cu toţii vor să se asigure că ai 
supravieţuit fără probleme războaielor. 

Will privi spre Athena. 

— Eşti dispusă? Mi-ar plăcea să-mi văd colegii, şi cu toţii vor dori să 
te cunoască. Cred că se temeau să nu devin un bătrân burlac 
morocănos. Când ea ezită, el spuse: Gândeşte-te că o să scapi foarte 
repede de tot ce-i mai rău în Londra. 

— Fireşte că trebuie să-ţi vezi prietenii, dar n-am nimic potrivit de 
îmbrăcat, sublinie ea, bucuroasă că îşi găsise o scuză. Chiar dacă ajung 
aici şi restul bagajelor, n-am nimic care să nu fie vechi și ieșit din 
modă. 

Kiri se înclină în față, cu ochii luminoși. 

— Athena, am renumele de a-mi face prietenele să arate superb de 
pe o zi pe alta. O să mă laşi să te transform într-o femeie aranjată după 
ultima modă? Deși ești mai înaltă, avem siluete asemănătoare, și am o 


rochie care ţi se va potrivi foarte bine, cu doar câteva mici modificări. 
Te rog? 

— Nu exagerează, spuse Mackenzie. Acordă-i lui Kiri câteva ore, și 
te vei potrivi perfect în înalta societate londoneză. 

Athena ezită, simțindu-se jenată și stingheră. Să cunoască atâția 
prieteni ai lui Will fără a avea timp să se pregătească mental? 
Reamintindu-și că putea înfrunta orice cu el alături, spuse: 

— Mă las pe mâinile tale, Kiri. Va fi interesant de văzut ce poți face 
cu un asemenea material ce nu promite nimic bun! 

Cinci ore mai târziu, Athena se privea uimită în oglinda lungă. 

— Kiri, te irosești ca fiică de duce. Ai putea deveni cea mai scumpă 
croitoreasă din Londra dacă ai vrea. 

Kiri râse. 

— Prefer să lucrez cu prietenele. Sunt mai puţin critice decât ar fi 
clienţii care plătesc. Dar tu faci o reclamă foarte bună talentelor mele! 

Athena încuviință din cap, admirând bogatul brocat grena al rochiei 
ce îi scotea în evidenţă tonurile de roşu din păr. Nimeni n-ar fi ghicit 
că banda de material superb brodată cu auriu pe care Kiri o adăugase 
tivului nu făcea parte din croiala originală. Părul elegant al Athenei, 
prins sus, o făcea şi mai înaltă, dar nu prea înaltă pentru Will. 

— Mulţumesc, Kiri! Acum am destulă încredere pentru orice. 

— Ultimul retuş. Kiri îi înmână o sticluță aurită. Unul dintre 
parfumurile mele. Folosește-l dacă-ţi place. 

Athena deschise sticluța şi mirosi, apoi zâmbi. 

— Minunat! Mă face să mă gândesc la pământ şi la raze de soare. 

— O să creez un parfum special pentru tine, după ce o să te cunosc 
mai bine, dar m-am gândit că ăsta ţi se va potrivi pentru moment. 

— Nu-i de mirare că prăvălioara ta de la Damian's merge bine. 


Athena își tamponă ușor încheieturile mâinilor, apoi își dădu un strop 
în dosul urechilor. Cine o să vină în seara asta? 

— În mare parte, colegi de clasă ai lui Will. Fratele meu, Adam, 
actualul duce de Ashton, şi soţia lui, Mariah. Lord şi Lady Kirkland. 
Amândoi cântă superb la pian, și o să încerc să-i conving să ne cânte. 
Familia Randall. În afară de a fi coleg de clasă cu Will, Randall a servit 
în acelaşi regiment timp de ani întregi. Kiri îşi înclină capul, 
gândindu-se. Cred că asta-i tot, dar Will și Damian au ieșit împreună în 
după-masa asta, aşa că habar n-am pe cine ar mai putea aduce acasă. 
Poate că vor mai găsi un oaspete sau vreo cinci. 

Athena râse. 

— Eşti foarte relaxată în privinţa asta. 

— După cum am spus, o cină lejeră între prieteni. Ce contează e 
compania. Kiri chicoti. Deşi ajută şi să ai un bucătar deosebit. 

Athena era pe punctul de a întreba dacă era timpul să coboare, când 
se auzi un ciocănit în ușă, urmat de vocea lui Will: 

— Eşti gata de a fi admirată? 

— E cât se poate de pregătită, răspunse Kiri. 

Uşa se deschise, și Will intră în garderobă. Athena rămase cu gura 
căscată văzând cât de arătos şi de elegant arăta soţul ei în costumul 
negru de seară, superb croit. 

— Ai spus că un valet arogant te-a avertizat odată că un bărbat cu 
aspectul tău nu va putea fi niciodată elegant! Tu ai dovedit că s-a 
înşelat. 

— Ajută atunci când împrumut haine de-ale lui Mac, explică Will. El 
e cu mult mai elegant decât mine, şi efectul se transmite. Dar uită-te la 
tine, fată dragă! Bufnița mea, cu penajul cel mai lucitor! 

Athena roși. Ştia că Will o plăcea în orice și cel mai mult când nu 
avea nimic pe ea, dar admiraţia din privirea lui era dovada tăcută că 
nu avea să se jeneze niciodată s-o aibă la braţul lui. 

Înaintă spre ea şi îi dădu un sărut uşor, înainte de a scoate o cutie 
îmbrăcată în catifea. 


— Am mers la un bijutier, deoarece Kiri mi-a poruncit să-ți cumpăr 
granate. Sper că-ţi plac granatele. O să arate bine cu rochia asta. 

Athena deschise cutia și icni văzând splendoarea colierului bogat și 
a cerceilor. 

— Sunt superbe! 

Nimeni nu-i mai dăruise vreo bijuterie până acum. Îşi lăsă capul pe 
spate şi îi dădu lui Will un sărut ce era mult mai mult decât unul 
obişnuit. 

— Eşti cel mai bun dintre soţi. Vrei să-mi prinzi tu colierul? 

— Cu plăcere. Will veni în spatele ei și îi prinse închizătoarea, iar ea 
își scoase cerceii simpli de aur și își puse cerceii lungi cu granate. 
Punându-i mâinile pe umeri, se uită în oglindă în vreme ce ea îşi studia 
imaginea. 

— Sunt împăcată cu gândul că ei nu vor fi şocaţi de greşeala ta, 
spuse Athena sec. Și acum, la luptă, camarazi! 

Râzând, Kiri îi conduse jos, unde Mackenzie întâmpina oaspeţii. Se 
făcură prezentările la un pahar de vin de Xeres, și prietenii lui Will se 
dovediră aşa primitori cum îi spusese el că aveau să fie. Ea știa că nu 
toată lumea avea să-i accepte trecutul, dar prietenii buni ca aceştia 
erau de ajuns. 

Cu toții fură fericiţi să-l ştie pe Will acasă și sănătos și o salutară pe 
Athena cu entuziasm. Fratele lui Kiri, Ashton, avea aceleași trăsături 
exotice, date de sângele amestecat, dar soţia lui, Mariah, era o 
englezoaică blondă, caldă și fermecătoare. Lord Kirkland era brunet și 
reținut, dar evident încântat să-l salute pe Will, și blonda lui soţie avea 
o căldură calmă ce o făcu pe Athena să toarcă precum o pisică. 

Ultimii care sosiră fură soţii Randall. El era un bărbat înalt și blond 
care avea același aer milităros ca Will, în vreme ce soţia lui era o 
brunetă minionă care o făcu pe Athena să se gândească la Sofia, deși 
era mai în vârstă și radia o serenitate calmă, spre deosebire de 
farmecul strălucitor al Sofiei. Însoțind perechea, era un bărbat brunet 
care putea fi fratele doamnei Randall. 


Mackenzie îi conduse pe nou-veniţi. Randall îi prinse mâna lui Will 
într-o strânsoare puternică, spunând: 

— Au fost momente în care m-am gândit că nu vom părăsi niciodată 
amândoi în viață peninsula! 

— Şi eu credeam același lucru, spuse Will râzând. Și, mult mai 
recent, la fel! 

Pe când cei doi bărbaţi se retraseră să vorbească între patru ochi, 
Mackenzie adăugă: 

— Athena, aceştia sunt Lady Julia Randall şi fratele ei. 

Încă o doamnă din înalta societate, şi aceasta o fixa cu privirea pe 
Athena cu o intensitate deosebită. Poate că nu toţi prietenii lui Will 
aveau să o accepte totuşi... 

Lady Julia spuse cu o încordare ce-i vibra în voce: 

— Scuzaţi-mă, Lady Masterson, nu cumva tatăl dumneavoastră a 
fost ducele de Castleton? 

Athena se dădu în spate, şocată. Cum de era posibil ca femeia asta 
să ştie...? 

Într-o clipă, înţelese. Lady Julia şi fratele ei semănau cu Athena. 
Forma trăsăturilor, coloritul erau reflectarea a ceea ce Athena vedea 
în oglindă în fiecare dimineaţă. Înghiţi greu, apoi încuviinţă din cap, 
paralizată de teamă. 

— Nu trebuia să spun niciodată nimănui despre această legătură. 

— Cât de caracteristic lui! exclamă Lady Julia iritată, pe când se 
întindea s-o ia pe Athena de mână. Sunt atât de fericită să te cunosc. 
Întotdeauna mi-am dorit o soră, şi, din ce mi-a scris Will despre tine, ai 
avut o viaţă fascinantă. 

Ochii Athenei se umplură de lacrimi. 

— Nu mă dispreţuieşti? şopti ea. 

— Pentru numele lui Dumnezeu, de ce am face asta? spuse fratele 
ei, întinzând şi el mâna. Mai degrabă tu ai putea să te faci că nu ne 
cunoști. Tata a murit cu câteva luni în urmă, și a fost cel mai dificil om. 
Acum, eu sunt Castleton, și am aflat de existența unei surori vitrege 


când m-am văzut cu avocaţii tatălui meu. Noul duce scutură din cap. 
Te-a tratat îngrozitor! Sper să nu ne porţi pică, mie şi Juliei, din cauza 
purtării lui. 

Uimită, Athena spuse: 

— Voi ierta păcatele tatălui vostru dacă și voi veţi face la fel față de 
păcatele mamei mele. Sunt sigură că nu era cea neprihănită în toată 
treaba asta. 

— În cazul ăsta, suntem liberi să devenim prieteni. Îi oferi un 
zâmbet cald, la fel ca al surorii lui. Eu ţin foarte tare la sora pe care o 
ştiam, aşa că îmi pare bine că mai am una. 

— Eu n-am avut niciodată un frate, dar se pare că am căpătat câţiva, 
Excelenţă. 

Făcu semn către Mac, care îi privea cu o tăcută satisfacţie. 

— Te rog să-mi spui Anthony, zise fratele ei. Doar faci parte din 
familie. 

— Eşti atât de amabil! 

Athena nu-și mai putu stăpâni lacrimile și acceptă recunoscătoare 
batista pe care i-o întinse Mackenzie. 

— Asta-i pentru că semănăm cu mama noastră, care era o femeie 
foarte bună, spuse Julia râzând. Și tu semeni probabil cu mama ta, 
pentru că Will nu s-ar fi însurat niciodată cu o femeie care să aibă 
caracterul răposatului meu tată. Îi atinse mâna Athenei. Trebuie să 
vorbesc cu Kiri, pentru că vreau să văd copilașul, dar am putea ca eu și 
cu Anthony să venim şi mâine? Avem atâtea de aflat unii despre alţii! 

Athena șopti: 

— Abia aştept vizita voastră. Sper să nu vă dezamăgesc, odată ce mă 
veți cunoaște mai bine. 

— N-o s-o faci, spuse Anthony încrezător, înainte de a-i urma pe 
sora şi pe cumnatul lui în cealaltă parte a încăperii. 

Will apăru lângă ea şi o luă de mijloc. 

— Mi se permite să spun: „Ţi-am spus eu“ despre primirea ta în 
rândul prietenilor mei? 


Ea râse. 

— Ți se permite. Niciodată nu mi-aş fi putut imagina că ceilalți copii 
ai tatălui meu m-ar primi cu bucurie! Cum de s-a întâmplat asta? 

— Justin a observat asemănarea, și, din ce ştiam despre răposatul 
Castleton, povestea se potrivea, explică Will. I-am scris lui Randall și 
l-am rugat să discutăm despre posibila ta legătură de rudenie cu Julia. 
Ea şi fratele ei aflaseră deja că aveau o soră vitregă, așa că au fost 
încântați să te găsească. Nici unul din ei n-avea multe motive să țină la 
tatăl lor, şi am observat că părinții dificili reușesc să-i facă pe copii să 
fie mai apropiaţi unii de alţii. 

— Cât de înţelept eşti. Își apropie capul de al lui, convinsă că 
prietenii lui aveau să-i ierte indecenţa gestului, pe motiv că ea și Will 
erau proaspăt căsătoriţi. Înţelept, şi bun, și chipeş, și foarte, foarte 
răbdător! Ți-am spus în ultimul timp cât de mult te iubesc? 

Lui Will i se tăie răsuflarea. 

— Nu, nu cred că mi-ai spus. 

Uimită, ea se uită în ochii lui și îşi dădu seama că, subjugată de 
teamă și de atitudinea ei defensivă, nu-i spusese de fapt niciodată că-l 
iubea. 

— Îmi pare rău că mi-a trebuit atât timp să-mi găsesc cuvintele, 
iubitule, șopti ea. Te iubesc, trup și suflet, acum și pentru totdeauna, 
până când moartea ne va despărți. Şi dea Domnul ca asta să fie peste 
cel puţin cincizeci de ani! 

Will îi zâmbi într-un fel ce-i tăie răsuflarea. 

— Bine ai venit acasă, draga mea mică bufniță. În sfârșit ești acolo 
unde-ţi e locul. 

Şi, cu o flagrantă lipsă de bună-cuviinţă, o sărută. 


nota autoarei 


Cu câțiva ani în urmă, am navigat pe râul Douro din nordul 
Portugaliei, din Porto pană pe coasta Atlanticului, la granița cu Spania, 


la care se adaugă o excursie la Salamanca, marele oraş universitar 
spaniol. Am văzut viile terasate ce coborau dealurile abrupte spre râu 
şi am fost copleşită de efectul aromelor concentrate de vin de Porto 
când am vizitat un depozit de vinuri pentru export din Gaia, pe celălalt 
mal al râului Douro din Porto. 

Această parte a ţării a fost intens implicată în războaiele din 
peninsulă în care au fost angrenate trupe franceze, portugheze, 
engleze şi spaniole. Am aflat despre catastrofa podului plutitor când 
francezii au invadat orașul Porto și am făcut un popas la ruinele 
pitoreşti ale castelului Rodrigo, o fortăreață medievală aflată pe un 
deal ce a fost restaurată, fiind acum o piață de arte şi meşteşuguri. 
Ghidul croazierei noastre ştia că sunt scriitoare de romane istorice şi a 
arătat spre deal spunând: „Clădirea aceea e o mănăstire. După bătălie, 
Wellington a folosit-o drept spital pentru oamenii lui“. Este, oare, de 
mirare că am vrut să plasez o poveste în această parte a lumii? 

Eroul trebuia să fie Will Masterson, care a fost prezent în seria mea 
Lorzii Pierduţi încă de la început, dar, în calitate de ofițer ce activa în 
peninsulă, era de obicei în afara acţiunii și a avut scurte apariţii în O 
nouă viaţă şi în cartea fratelui său vitreg, Pasiune și onoare. 

Dar, în aprilie 1814, Napoleon a abdicat, şi lungile războaie s-au 
sfârşit. (Sau așa a crezut toată lumea. Evadarea împăratului din insula 
Elba și cele o sută de zile de domnie în Franţa, culminând cu bătălia de 
la Waterloo, se vor petrece în viitor.) Will era pregătit să plece acasă, 
şi eu eram gata să-i complic foarte mult viața. 

Micuţul regat din San Gabriel e imaginar şi i-am atribuit în mod voit 
atât limba, cat şi caracteristici deopotrivă din Portugalia şi din Spania. 
Interesant, a existat un mic stat numit Couto Misto la granița dintre 
cele două ţări, și acesta a dăinuit pană când, prin Tratatul de la 
Lisabona din 1864, ţara a fost împărțită între Spania şi Portugalia. 

N-am putut folosi acest mic stat, Couto Misto, pentru că își avea 
propria istorie şi, de asemenea, pentru că se găsea la graniţa de nord a 
Portugaliei, în vreme ce eu aveam nevoie de o locaţie la granița de est. 


Dar am împrumutat totuși legenda țării despre fugara prințesă 
însărcinată (Sfânta) Ilduara Eriz, care şi-a găsit refugiu în Couto Misto 
şi l-a născut pe (Sfântul) Rudesind Guterrie. Ce grozavă poveste din 
trecut pentru San Gabriel, ţara mea inventată! 

Nici unul dintre evenimentele din acest roman nu s-a întâmplat în 
realitate. Dar poate că s-ar fi putut întâmpla. 


